**Finn Rosenberg**

**Præsteerindringer 1969-97**

**- med forhistorie og efterskrift**

**Præludium**

Se, skal jeg alt fortælle

fra mine ungdomsår,

hvad skæbne og tilfælde

mig da for hånden var.

Jeg kan dog andet ej

end i forundring falde

ved Guds husholdnings vej.

*Peter Dass 1704*

*Fra: "Om alle mine lemmer", 2002-salmebogen nr. 8 vers 2)*

**I. Indholdsfortegnelse**

**II. Forord**

**III. Derfor blev jeg præst, 1944-69**

**1. Familiebaggrund**

**2. Barndom og ungdom**

**3. Vejen til teologistudiet**

**4. Studietiden**

**5. Kirkegang og kirkelige erfaringer fra studietiden**

**6. Dannelsen af teologisk profil og holdninger**

**7. Studenterliv**

**8. Kandidateksamen og pastoralseminarium**

**IV. Kaldskapellan i Ballerup, 1969-73**

**9. Embedsansøgninger, indstilling, udnævnelse, ordination og indsættelse**

**10. Sognets historie, demografi og kirkelige geografi**

**11. Det kirkelige arbejde i sognet**

**12. Præsteboligen med fordele og ulemper**

**13. Min teologi og kirkens profil**

**14. Familien**

**15. Interesser**

**16. Derfor skiftede jeg embede**

**V. Sognepræst i Kundby, 1973-97**

**17. Embedsansøgninger, indstilling, udnævnelse og indsættelse**

**18. Sognets historie, demografi og kirkelige geografi**

**19. Det kirkelige arbejde i sognet**

**20. Præsteboligen med fordele og ulemper**

**21. Familie og venner**

**22. Min teologi og kirkens profil**

**23. Biskop, provst, konventer, kolleger**

**24. Faglige og lokale tillidshverv**

**25. Undervisning og interesser**

**26. Derfor forlod jeg embedet**

**VI. Lektor i religionspædagogik, Folkekirkens Pædagogiske Institut (Teologisk Pædagogisk Center) 1997-2006**

**- og vikarierende præst i Løgumkloster 1997 - 2010**

**VII. Ulønnet hjælpepræst i Hostrup, 1998-2001**

**VIII. Efterskrift**

**IX. Kronologi**

**II. Forord**

I 2003 efterlyste lektor Hans Raun Iversen fra Københavns Universitet præsteerindringer som kilder til nyere tids lokale kirkehistorie og pastoralteologi. I 2015 blev jeg gennem Den Danske Præsteforenings delforening, Emeritiforeningen, gjort opmærksom på Hans Raun Iversens ønske om at skrive præsteerindringer til brug for Center for Kirkeforskning. Da jeg i anden sammenhæng har skrevet erindringer om andre forhold i mit liv, syntes jeg, at det ville være en interessant opgave for mig. Jeg syntes, det kunne være nyttigt for mig selv at overveje og sammenfatte , hvordan jeg husker det præstearbejde, der har fyldt en stor del af mit liv. Heldigvis er jeg i besiddelse af lommekalendere, gamle kirkeblade og et mindre antal prædikener, som har været en stor støtte for mit arbejde med at huske det, der ligger så langt tilbage i tiden. Jeg har prøvet på at give et billede af, hvordan jeg oplevede mit arbejde som præst. I skrivende stund (april 2016) er det snart 47 år siden, jeg blev udnævnt til mit første præsteembede og 19 år siden, jeg forlod mit sidste præsteembede. Ligesom det er næsten 10 år siden, jeg efter 9 års ansættelse blev pensioneret fra min stilling som lektor på Teologisk Pædagogisk Center i Løgumkloster. I min tid i Løgumkloster har jeg i en kortere periode været ulønnet hjælpepræst, i Hostrup Sogn, ligesom jeg lejlighedsvis har vikarieret som præst ved gudstjenester i Løgumkloster Kirke. Som underviser har jeg haft lejlighed til at reflektere over den pædagogiske side af præstens arbejde og folkekirkens kateketiske opgaver. - Mine 9 år i Løgumkloster er et helt andet og spændende kapitel, men det forbigår jeg stort set i denne sammenhæng.

Jeg har bestræbt mig på at give en detaljerig skildring af, hvorfor jeg blev præst og hvordan jeg oplevede mit arbejde, især i de 28 år mellem 1969 og 1997. Jeg har valgt at oversætte og forklare nogle ord og sammenhænge , som er selvfølgelige for teologer, men som andre - der måtte læse det uden at være teologer - ikke uden videre vil begribe. Først og fremmest håber jeg, at mit erindringsarbejde kan bidrage til større viden om, hvordan en folkekirkepræst tænkte og handlede.

**Løgumkloster, 1. juni 2016**

**Finn Rosenberg.**

**III. Derfor blev jeg præst, 1944-69**

**1. Familiebaggrund**

"Han bliver nok præst", sagde jordemoderen vittigt, da hun så mig ligge som nyfødt ved siden af min moder. Jeg lå med hænderne samlet som til bøn! - Men bortset fra det lå det slet ikke i kortene, at jeg skulle være præst. Jeg var ikke af en præstefamilie, og min familie var ikke præget af et særligt kirkeligt engagement

Bedsteforældre

Omkring århundredskiftet udvandrede min *farfar* og *farmor* (Carl Andreas Petersson - med soldatertilnavnet "Rosenberg" - og Augusta Johansson) fra Småland i Sverige til Danmark. Min farfar blev i sine sidste arbejdsår kirketjener i Vangede kirke, men det har næppe præget hans familie på anden måde, end at dens medlemmer har haft respekt for kirken som udtryk for autoritet og tradition.

Min *morfar* og *mormor* (Lars Hansen og Astrid Hansen)var flyttet til København fra henholdsvis Brørup i Jylland og Lindelse på Langeland. De kom fra små kår, men var socialt opadstræbende, havde gode evner og fik nogle gode år som forretningsdrivende, indtil 1930´ernes økonomiske krise også ramte dem. Min morfar havde ingen interesse eller sympati for det kirkelige. Min mor fortalte ofte med irritation, at han til hendes konfirmation i kirken sad og gjorde nar af præsten med fagter og rullende øjne. - Når hans gamle mor ("friseren" Brigitte) kom på søndagsbesøg hos sin søn og hans familie efter at have været til gudstjeneste i Godthåbskirken på Frederiksberg, var min morfar taget af sted til travbanen, hvor han måske kunne være heldig at vinde lidt i spil og i hvert fald have et par hyggelige timer med gode venner og et par flasker.

Forældre

Min *far* (Karl Viktor Rosenberg)var kontorassistent, senere kasserer i et københavnsk engrosfirma, hvor han var til sin død som 42-årig.

Min *mor* (Grethe Liss, født Hansen) var i de 15 år i sit ægteskab hjemmegående husmor. Hun havde påbegyndt en kontoruddannelse, men da hun blev gift, afbrød hun uddannelsen, som det var dengang var almindeligt. Hun skulle forsørges af sin mand og være husmor! Som barn havde hun gået på privatskole . Det mente hendes forældre var en god fremtidsinvestering. Skolen var Sct. Joseph-søstrenes katolske , franske pigeskole "Jeanne d´ Arc" på Frederiksberg. - Min morfar var ganske vist ikke tilfreds med at have et barn på en katolsk nonneskole, men det var dog en privatskole, så okay. Min mor lærte i hvert fald både fransk, tysk og engelsk i skolen. Det var ikke ret almindeligt i hendes generation. Hun havde mange positive (og enkelte negative) erindringer om skolen og dens undervisende nonner. Bombardementet af den franske skole under besættelsen havde gjort et voldsomt indtryk af hende; hun kendte mange af dem, der omkom.

Mine forældre blev gift i 1941og flyttede ind i en 4. sals - lejlighed i Københavns Nordvestkvarter (Vibevej 33 - lige ved siden af den nye shia-muslimske moské!) . Besættelsestiden, der jo varede til 1945, var en hård skole for min mor, som måtte lære at klare sig med få penge og varer. Det var hun ikke vant til hjemmefra. Min mor var også helt uforberedt på, hvad det ville sige at tage sig af en nyfødt, men jeg overlevede da...

Min mor havde en slags "H.C. Andersen-religiøsitet", en grundlæggende tro på Guds godhed og forsyn, hvis underlige veje, hun ofte grundede over. Hun var lidt overtroisk - drømme, varsler og forudanelser optog hende meget. Hun havde tilsyneladende selv evner for telepati (tankeoverføring). Hun mente, at der afgjort var "mere mellem himmel og jord, end man kunne forstå". Helvede troede hun ikke på; "der kunne ikke være værre helvede end det, der allerede var på jorden", sagde hun og tænke både på den overståede verdenskrig og på sit eget omtumlede liv. Hun hadede alle former for krig, vold, fanatisme og moralsk fordømmelse.

**2. Barndom og ungdom**

*2.1. Mine forældre og min barndom*

Som den *førstefødte* fik jeg stor opmærksomhed af mine forældre, især naturligvis af min hjemmegående mor. Vi boede i en lejlighed på 4. sal, og derfor havde jeg kun sjældent forbindelse med andre børn. Da jeg begyndte i skole og nu endelig fik lov til selv at gå "ned" for at lege, troede de andre børn, at jeg lige var flyttet ind, de havde ikke set mig før. De morede sig også over mit overkorrekte sprog. Min mor havde lagt vægt på, at jeg skulle "tale pænt". Der blev ikke bandet i mit hjem, og vold var strengt forbudt. Min mor havde fået nok af krig og vold under besættelsen. De første 10 år af mit liv var stabile og harmoniske for mig. Fritidsinteresserne var FDF, dans og klaverspil. Jeg var indendørsmenneske og holdt meget af at læse bøger og at tegne.

*Min far* var et stille og pligtopfyldende menneske, men ikke meget social. Pengene var få, fornøjelser sjældne. Ægteskabet knirkede noget. Mine forældres forskellige baggrund var en del af grunden. Dertil kom den store forskel i væsen og temperament mellem min indadvendte, nøjsomme fader og min udadvendte, oplevelseshungrende moder. Da jeg var knap 5 år, fik jeg en *lillebror*, Ejvind, som var til stor glæde for mig. Men det var en ekstra belastning i det lidt vaklende ægteskab.

Min fader havde været medlem af *FDF*, så det syntes min forældre nok også kunne være noget for mig. Jeg havde brug for at komme ud mellem andre børn. Jeg blev meldt ind i FDF-kreds nr. 38 i nabokirken, Ansgarkirken, hvor Peter, en af mine klassekammerater, også var. FDF-tiden var god, men også socialt krævende for mig. Ikke mindst på de fire sommerlejre, jeg nåede at være med på (Stevns, Sydfyn, Syd-Bornholm og Samsø). I den første tid var jeg et udsøgt mobningsoffer. Jeg var ikke vant til at sige fra og slå fra mig. Det var så bagsiden af min mors "pacifistiske" opdragelse. Kirkens sognepræst, Arne Børsting, var fører for FDF-kredsen. Han deltog også i sommerlejrene med sin kone og sine børn. Da mine forældres ægteskab kom i alvorlig krise, tog de med mig (og min lillebror) på en af sommerlejrene som praktiske medhjælpere. Det kunne have styrket sammenholdet i ægteskabet, men det var for sent.

*2.2 Familiens sammenbrud*.

Familiens liv tog en uventet og dramatisk drejning. Min moder indledte et forhold til en mand (navnet udelades her...), som var mere viril og spændende end min far. Det resulterede i et barn, Anne Grethe. Min far ikke kunne ikke se nogen udvej. Han begik selvmord i november 1956.

Jeg var ikke med til begravelsen. Sådan var tidens skik. Min mor fortalte mig først flere måneder efter fik jeg at vide, hvad der var sket og hvorfor. Det mærkelige er, at jeg ikke følte egentlig sorg; min fader havde været noget fjern for os i den sidste tid, han boede hos os, han havde naturligvis været rådvild, og da han flyttede hjemmefra få måneder før sin død, vænnede jeg mig til, at han ikke var der. Min mors sorg, frustration og vrede over at stå alene med ansvaret for tre børn farvede naturligvis også den historie, jeg fik fortalt om min far. Han blev fremstillet som uduelig og fej.

Familien stod nu i en helt ny situation. For mig betød det, at jeg fik ekstra opgaver med at passe på mine to mindre søskende og hjælpe til med praktiske gøremål, især indkøb og rengøring. Desuden måtte jeg lægge øre til min mors mange sorger, ærgrelser og bekymringer. Det var lidt af en byrde for en 12-årig, men det gav mig naturligvis både viden, forståelse og følelse af medansvar for familiens skæbne. Derfor kom det aldrig til helt det samme generations- og ungdomsoprør hos mig som i andre familier. Jeg havde fået pligter som medansvarlig, som "systemets vogter", og det er nok noget, der har fulgt mig lige siden.

*2.3 Familiens langsomme genopbygning*

Min mors elsker kunne ikke frigøre sig fra sin egen familie. Han tog ikke ansvar for sit nye barn, og bidrog ikke økonomisk til vores familie. Han kom og gik. På skift hos sin egen og vores familie. Han boede ganske vist hos os i en kortere periode, men det var alt sammen meget ustabilt og mere og mere anstrengt. Nogle få år efter min fars død sluttede hans og min mors forhold. For mit vedkommende havde jeg ikke alene mistet min far, men også en mulig stedfar.

Det betød for mit vedkommende, at jeg bestemt ikke ønskede at gå i deres fodspor. Hvis jeg fik familie, ville jeg lægge vægt på at holde sammen på den og som far aldrig svigte mine børn. Det siger sig selv, at jeg derfor var meget seriøs, hvad angår forbindelsen til det andet køn. Jeg ville havde en livsledsager og en stabil familie. Jeg faldt derfor ikke for tidens løsslupne seksualmoral, som netop havde sin blomstringstid i 60´erne og 70´erne. Vilde eksperimenter med kollektiver og andre familieformer virkede nærmest afskrækkende på mig. Brændt barn skyr ilden, som ordsproget siger.

Efter min fars død måtte min mor klare tilværelsen for sig selv og for os 3 børn på hhv. 9 måneder, 7 år og 12 år. Der var ikke de samme sociale støttemuligheder dengang som senere, og i de næste mange år balancerede familiens økonomi kun lige med nød og næppe. Min moder havde afbrudt sin kontoruddannelse, da hun blev gift, og var derfor bagud på points, når det gjaldt om at få et job. Men det lykkedes...

*2.4 Skoletiden*

- Grundskolen 1951-55

Jeg begyndte i Hillerødgades Skole på Nørrebro i 1951. Det var lidt af en chok; Jeg havde aldrig set så mange børn sammen på én gang. Det var de store årganges tid. Min skole havde flere hundrede børn. Da jeg begyndte i 1. klasse var vi 36 - drenge. Skolen var kønsopdelt! Det gik helt godt for mig, både fagligt og socialt.

- Mellemskolen 1956-60

I 1956 blev skolens kønsopdeling ophævet. Derfor kom jeg i klasse med både drenge og piger. Det var en ny oplevelse, og da puberteten satte ind i de år, var det lidt distraherende med de piger...

- Gymnasiet 1960-63

Efter mellemskolen fortsatte jeg i *gymnasiet* (Schneekloths Statsgymnasium på Værnedamsvej, Frederiksberg), som jeg på det tidspunkt oplevede som en befrielse: nu var jeg endelig mellem kammerater, der opfattede boglig lærdom som noget positivt. Der mødte jeg et par lærere, der havde noget at byde på med hensyn til kristendom: I de sidste to år i gymnasiet havde vi en stud. theol. Kell Helmer som religionslærer. Han var kun 4 år ældre end os. Han var villig til dialog med os og vakte respekt også hos dem, der betragtede al religion som latterlig overtro. - Vores dansklærer, Alf Jensen, yndede at udfordre os på forskellige måder, også på det religiøse område: Han læste f.eks. Samson-historien (Dommerbogen kapitel 14-16 i det gamle testamente) som eksempel på biblen som leverandør af vold og sex. Som han sagde: "Åh, jeg elsker det gamle testamentes saft og kraft, her bliver skreget, grædt, elsket, hadet, der bliver ikke lagt fingrene imellem"). Han udtalte på et tidspunkt, lidt overraskende, at Dostojevskis forfatterskab var det sted, han selv søgte hen, hvis han ville finde ind til, hvad kristendom var! Det var jeg ham senere meget taknemmelig for. Da han blev opmærksom på, at jeg interesserede mig særligt for kirke og kristendom, sørgede han for også at udfordre mig på det punkt. Han gav mig en artikel om Rudolf Bultmanns Jesus-forskning for at gøre mig opmærksom på afmytologiseringsdebatten og den aktuelle bibelforskning. Jeg fik også en flidspræmie, af en art, som han nok har foreslået: bogen "Det religiøse instinkt" af den kontroversielle professor Johannes Sløk.

*2.5 Flytter hjemmefra*

Efter tre år på den nysproglige linje blev jeg student og søgte derefter ind på det teologiske studium i København. Samtidig med det flyttede jeg på værelse hos en bekendt af min moder, Camilla Andersen, Rørsangervej 4 - få hundrede meter fra mit barndomshjem.

*2.6 Militærtjenesten*

- udsatte jeg til senere. I min gymnasietid havde jeg været med i "Kampagnen mod atomvåben" og deltaget i påskemarchen Holbæk-København i 1962. Jeg blev også medlem af den pacifistiske forening "Aldrig mere Krig" og "Kristeligt Fredsforbund". Jeg ansøgte om at blive militærnægter. Længere henne i mit studium, hvor jeg fik læst mere om Martin Luther og hans "toregimentslære", fortrød jeg mit standpunkt og ansøgte om at blive soldat alligevel. Også det blev bevilget. Da min uddannelse var færdig i 1969, havde jeg i mellemtiden fået konstateret kraftig allergi, og af den grund blev jeg helt fritaget for militærtjeneste.

**3. Vejen til teologistudiet**

Hvordan kom kirke og kristendom ind i mit liv? - Ad 11 forskellige veje!:

*3.1. Hjemmet*

Mine forældre sang et salmevers for mig ("Nu lukker sig mit øje"), når jeg som barn blev lagt i seng for at sove. Ellers kan jeg ikke komme i tanke om noget religiøst eller kirkeligt islæt i min barndoms første år. Bortset fra juleaften og de salmer, der knyttede sig til den. Vi gik ikke i kirke til jul, salmerne forbandt jeg med skolens undervisning og med hjemmets juletræ. Bordbøn og salmesang blev ellers ikke brugt i hjemmet.

*3.2. Skolen*

Religionsundervisningen bestod dels i frk. Olsens genfortælling af bibelske historier, især fra det gamle testamente, dels i salmesang og udenadslæren af salmer ("Når I bliver gamle og ikke længere kan se, hvad der står i salmebogen, vil I være glade for, at I har lært salmerne udenad!"). Salmer var også en væsentlig del af sangundervisningen. Både fortællingerne og salmerne satte sig godt fast i min bevidsthed. Efter 5. klasse gik religions-undervisningen lidt i tomgang. Lærerne var tilsyneladende i vildrede med faget, én lærer, komponisten Ejnar Jacobsen, fortalte os, at religion for ham havde noget at gøre med, at "øjet er sjælens spejl", og at vi derfor skulle have en ren sjæl og være ordentlige mennesker. Bunken med bibelfortællinger blev vendt, men der blev ikke åbnet for nye perspektiver eller refleksioner. Vores - på andre måder udmærkede - dansklærer, Børge Andersen, satte os i 8. klasse til skiftevis at læse højt af en bog om kirkelige organisationers arbejde, gaaab!

*3.3 FDF-medlemsskabet*

- blev lidt af et vendepunkt for mit forhold til kirke og kristendom. På sommerlejrene, der varede 1½-2 uger, var der bibelske fortællinger og salmer ved de daglige morgen- og aftenandagter. De blev varetaget af de forskellige FDF-ledere, bl.a. Birte og Hans Frøsig og Ib Nielsen (som jeg senere mødte som frivillige i min præstetid i Ballerup) og selv om jeg ikke husker meget af det, der blev sagt, var det nyt for mig at møde kristentroen gennem deres jævne ord. Om søndagen blev der holdt friluftsgudstjeneste ved vores kredsfører, der var præst. Jeg husker en salme, der gjorde særligt indtryk på mig: Jakob Knudsens "*Se nu stiger solen af havets skød*" (nr. 758 i 2002-salmebogen) . Jeg syntes, at både sprogdragten og melodien (på Lars Nielsens originale melodi) var markant anderledes end andre salmer. Nok på grund af dens mange naturbilleder. Den virkede mere verdslig end andre salmer, men på en god, befriende måde. - Hvis der på en sommerlejr var en kirke inden for gåafstand, var vi i kirke om søndagen. Jeg husker en gudstjeneste i Tranebjerg kirke på Samsø, hvor 3-4 af mine kammerater sad på deres kirkebænk med hovederne på hinandens skuldre og sov (!). De havde gået et stykke vej og havde sikkert ikke sovet så meget om natten. - Mange år senere mødte jeg denne præst (Richard Sørensen) og fortalte ham det - det morede han sig kongeligt over. Han var tidehvervsmand...

I årets løb var der gudstjenester, hvor alle FDF´erne (og vi var pænt mange) deltog. F.eks. til nytårsparade og til fastelavn.

Ofte på den måde, at vi mødtes ved Ansgarkirken, tog opstilling udenfor, hvorefter vi marcherede rundt i kvarteret med fane, lilletrommer, stortromme, fløjter og vores stolthed: to lange "Aida"-trompeter. Vi stillede så op i militær formation foran kirken og gik derfra ind i kirken. Det vakte hver gang stor opmærksomhed, og det var da også meningen med det hele: at gøre reklame for både FDF og kirken og få flere til at være med begge steder.

*3.4. Messehagelen - et minde om FDF og min far*

Jeg meldte mig ud af FDF få måneder efter min faders død i 1956. Jeg følte, at jeg var vokset fra det. Jeg havde dog stadig gode minder om FDF-tiden. Det blev tydeligt for mig, da jeg gik til præst og for første gang (1958) var til gudstjeneste i min sognekirke, Kapernaumskirken: Da præsten - Vagn Windfeld - gik for alteret under orglets præludium, var han iklædt den almindelige messehagel dengang: Rødt fløjl med gyldent kors oven på den hvide messeskjorte. Ved synet af messehagelen løb tårerne ned ad kinderne på mig. Det var den samme type messehagel, jeg huskede fra gudstjenester i Ansgarkirken, hvor FDF´erne deltog. Senere forstod jeg, at min reaktion hang sammen med, at jeg kom til at tænke på FDF-tiden og dermed også på min far. Jeg blev mindet om den trygge tid i min barndom.

*3.5. Sang og musik*

Min yngre bror, Ejvind, gik som jeg i den lokale kommuneskole. Han kom derfra til "*Sangskolen",* Skt. Annæ Gymnasium. Som elev der sang han med i skolens kor, "Københavns Drengekor", som medvirkede ved søndagsgudstjenesterne, og desuden sang ved mange *kirkekoncerter*. For mit vedkommende betød det, at jeg blev en flittig koncertgænger i Domkirken - og senere også i andre kirker. Koncerterne indeholdt især musik fra renæssancen og barokken. Musikken, teksterne og kirkerummet åbnede en ny dør til kirke og kristendom for mig.

*3.6. Konfirmationsforberedelsen*

- foregik, som det i årtier havde været skik i København, om eftermiddagen efter skoletid. Det var et pænt stort konfirmandhold, omkring 40, gætter jeg på. Vi sad på bænke i kirkens bageste mødelokale. Præsten - Vagn Windfeld - indledte med en personlig bøn, vi sang en salme og læste på skift op af Matthæusevangeliet. Vi bad Fadervor og blev hørt i salmevers. Til konfirmationen skulle vi lære "Han, som på jorden bejler" udenad. Jeg lærte salmen udenad, men husker at jeg havde svært ved at begribe Grundtvigs blomstrende sprog. Jeg blev *konfirmeret 5. april 1959. - S*øndagen efter var der konfirmandaltergang. Min mor og jeg deltog. Efter gudstjenesten så hun alvorligt på mig og sagde: "Nu forstår du måske, hvorfor det her betyder så meget for mig".

*3.7. Menigheden kalder...*

Også dengang blev det henstillet til konfirmanderne at *gå i kirke inden konfirmationen*, men henstillingen virkede ikke på ret mange. Jeg derimod blev en flittig kirkegænger. Også *efter* konfirmationen. Min flittige deltagelse i gudstjenesterne blev bemærket. I januar 1962, da jeg var 17 år og gik i 2.G, henvendte en af de andre kirkegængere, stud. theol. Lissy Christensen - senere markant præst i Gethsemane Kirke på Vesterbro - sig til mig efter gudstjenesten og spurgte, om jeg ikke kunne tænke mig at være medhjælper i *Søndagsskolen* i kirken, som fandt sted umiddelbart efter gudstjenesten. Jeg sagde ja uden at vide, hvad det indebar. Jeg har senere sagt, lidt i spøg, lidt i alvor, at det på denne måde var Menigheden, der kaldte mig til at være præst!

*3.8. Søndagsskolen og det øvrige menighedsliv*

Jeg skulle hjælpe en af de andre søndagsskolelederne, en stud.theol , Frank Møller Christiansen, med lidt praktisk. Men meget hurtigt benyttede han sig af chancen og overlod det hele til mig. Og så var jeg søndagsskolelærer! Det vil sige: jeg skulle krydse børnene af, fortælle dem en historie fra Biblen, bede en bøn og synge en salme med dem. Der var 2-3 grupper, tilsammen vel 20-30 børn, der efter et kort undervisningsforløb i hver sin gruppe samledes til et fælles samvær i menighedslokalernes store sal, hvor præsten - kaldskapellan Børge R. Pedersen, senere Helge Bavnhøj - så fortalte lidt mere, samlede nogle småmønter ind og puttede dem i en figur af en "neger", der nikkede med hovedet, når man lagde en mønt i. En af medhjælperne (Lis Bavnhøj, senere mig selv) spillede klaver til et par salmer. - Som søndagsskolelærer modtog jeg et blad fra Søndagsskolernes organisation "Folkekirkelige søndagsskoler" med bl.a. vejledninger til de tekster, vi skulle genfortælle de næste søndage. Som supplement til det blev vi 3-4 søndagsskolelærere inviteret til et månedligt "forklaringsmøde" i præstens (Børge R. Pedersen, senere Helge Bavnhøj ) hjem, hvor præsten over en kop kaffe uddybede det yderligere. Så vidt jeg kan se af mine gamle lommekalendere, fortsatte jeg som søndagsskolelærer indtil foråret 1967, men i den sidste periode da kun som pianist til salmesangen ved den sidste del af Søndagsskolemødet. På det tidspunkt var jeg blevet inddraget i meget andet i kirken: Jeg deltog i en årrække i sognepræst Vagn Windfelds bibelkreds, deltog i de månedlige menighedsmøder, fik opgaver i et nyt, eksperimenterende ungdomsarbejde - sammen med ledere fra kirkens KFUK og FDF, delte kirkeblade ud, gik rundt som indsamler i et distrikt i sognet og samlede penge ind til sognets julehjælp.

*Kapernaumskirken* var en "Kirkefondskirke" fra 1895, en af de kirker, der blev opført af "Københavns Kirkefond". Der var et åbent, aktivt menighedsliv med frivillige, der både gjorde en indsats selv og selv lod sig opbygge og inspirere af gudstjenester, foredrag i menighedssalen, bibelkreds, basar, ydre-missionskreds, Unge hjem, FDF, KFUK (YA) osv. Samlingsstedet for alle arbejdsgrenene var "Menighedssamfundet" (som jeg blev medlem af formedelst 1 krone!). Grundpræget i kirkens arbejde var en afdæmpet form for Indre Mission, men den slags nuancer kendte jeg ikke dengang. Der blev sunget fra Indre Missions sangbog, og mødeledernes frie bønner var almindelige ved alle sammenkomster. Jeg husker et møde, hvor det lykkedes en af kirkes præster (Helge Bavnhøj) at "bryde ud i bøn" 4-5 gange i aftenens løb; en sand "bøns-virtuos". - Miljøet var nyt og fremmed for mig, men jeg følte ingen uvilje mod det og husker heller ikke, at der var frastødende personer i dette religiøse miljø, tværtimod husker jeg med taknemmelighed og glæde en lang række flittige, bevidste og oprigtige mennesker, der modtog også mig med opmuntring og velvilje. Kirken havde tre præster (sognepræst Vagn Windfeld, residerende kapellan N. Johs. Lorenzen og kaldskapellan, først Børge R. Pedersen, fra 1962 Helge Bavnhøj) , der, så vidt jeg kunne se, arbejdede sammen som et team uden splid eller problemer. Det var en selvfølge, at de deltog i hinandens gudstjenester og ved enkelte lejligheder alle tre optrådte i samme gudstjeneste. Sognet havde også en social-diakonal side: Det havde i mange år en særdeles dygtig, flittig og respekteret diakonisse, søster Karen, som - fra 1940 til 1975! - cyklede rundt i sin karakteristiske grå dragt med hvid kyse. Det var før den organiserede og omfattende offentlige syge- og hjemmehjælp, som eftertiden betragter som en selvfølge.

De tre præster var meget opmærksomme på mig, måske fordi de kendte til min familiebaggrund, men i hvert fald fordi de fornemmede, at jeg var meget engageret i arbejdet i kirkens arbejde og personligt interesseret. - Kaldskapellanen, Børge R. Pedersen, havde søndagsskolen som sit arbejdsområde, og da han rejste til Bodilsker på Bornholm i 1962, og en ny præst, Helge Bavnhøj, blev ansat, blev han den af kirkens præster, jeg fik størst kontakt med. Han var i nogle år en værdifuld og god samtalepartner for mig om både teologiske og menneskelige spørgsmål, bl.a. i forbindelse med Sct. Nicolai-tjenesten i Sct. Nicolai kirke i det indre København. Dér var jeg sommetider "vagt" sammen med ham og ydede sjælesørgerisk arbejde for dem, der ringede eller kom forbi.

3.*9. Orglet*

Ligesom min brors skolegang på Sct. Annæ Gymnasium fik mig gjort interesseret i kirkelig korsang, fik min onkel, Wilhelm Hemmersam, der var orgelbygger, mig gjort interesseret i både orgelbygning og orgelmusik. Han åbnede i det hele taget den klassiske musiks verden for mig og satte også sit præg på mig ved sine erfaringer, fortællinger og udsagn om kirke og kristendom.

*3.10. Læsning*

Som barn var jeg en "læsehest". Det lille lokale bibliotek blev flittigt brugt. Først alle slags børnebøger. Inden gymnasietiden åbnede døren til "voksenlitteraturen" for mig, læste jeg rejseskildringer og faglitteratur om historiske emner. Jeg læste alt, hvad der var på biblioteket om det gamle Ægypten, dets faraoner, guder og hieroglyffer, læste Otto Gelsteds genfortællinger af Iliaden og Odysseen og havde styr på de græske guder, helte og fortællinger. Det førte videre til skønlitteratur og film om de samme emner (Den skønne Helene, Sinuhe Ægypteren m.v.) - Efter min konfirmation tog jeg for alvor fat på det *nye testamente* og søgte derudover oplysning og forståelse i let tilgængelig kirkelig litteratur for at få en rimelig basisviden. Ikke mindst var jeg interesseret i litteratur, der prøvede at give "kirkens" svar på rationalistiske og ateistiske kritikpunkter (som jeg kendte alt for godt fra mine kammerater og fra en del af min familie). I det nye testamente var det især lidelseshistorien og opstandelsen samt "Bjergprædikenen" i Matthæusevangeliets kapitel 5-7, der optog mig. Bjergprædikenen var jeg personligt meget anfægtet af og havde svært ved at komme til rette med. Ikke mindst i gymnasietiden. Kravet om afkald og fjendekærlighed rejste jo vanskelige etiske problemstillinger. Hvordan var f.eks. forholdet mellem krig, kirke og kristentro. Jeg gik selv aktivt ind i den problematik ( jvf. hvad jeg skrev i afsnit 2.6 om militærtjeneste.

*3.11. Valget af teologi - "det er lige dig".*

I mit tidlige kirkelige engagement havde jeg forskellige inspirations- og identifikationsfigurer. En af dem var Frank Møller Christiansen, den stud.theol., hvis "søndagsskolejob" jeg overtog i 1962, men stadig havde forbindelse med i tiden efter. Han var en god samtalepartner for en søgende, kundskabshungrende gymnasiast som mig. (Frank blev i øvrigt mange år senere provst i Køge provsti). Jeg mødte også nogle af hans studiekammerater, bl.a. min senere kollega i Ballerup, Ingrid Schrøder-Hansen. Da jeg nærmede mig studentereksamen og sagde til ham, at jeg overvejede at læse historie og tysk (eller måske kristendomskundskab), svarede han: "Læs dog teologi, det er lige dig - og dér får du det hele, både historie, sprog, filosofi og bibelkundskab!". - Så han var altså den, der gav det sidste stød til, at jeg valgte at læse teologi. - Min moder var lidt bekymret for min stærke optagethed af kirke og kristendom. Hun var bange for, at jeg blev vanvittig ligesom den religiøse særling Johannes i Kaj Munks "Ordet"!

**4. Studietiden**

Jeg tilmeldte mig *teologistudiet på Københavns Universitet* og blev "immatrikuleret" der i 1963.

Jeg var fra nu af selvkørende økonomisk. Som studerende kunne jeg få legat fra "Ungdommens Uddannelsesfond" (datidens "S.U") og Statsgaranteret lån. (En ordning, der havde eksisteret siden 1952, men som blev ca. firedoblet i 1961 - fra 18 til 71 millioner). Jeg benyttede mig af begge dele, men måtte også tjene ekstra for at få det til at løbe nogenlunde rundt økonomisk. Efter nogle få dages studenterfester tog jeg derfor fat på at tjene penge til kommende måneder. 3 uger som bryggeriarbejder på "Carlsberg", 4 uger som postbud på det lokale posthus og 2 uger som reklameuddeler. Når folk hørte, hvad det var for et fag, jeg skulle til at læse, vakte det altid stor interesse og førte til mange gode samtaler og diskussioner i pauser undervejs i arbejdsdagen. I de følgende år havde jeg feriejobs og sommetider også deltidsjobs: bryggeriarbejder 1963-64, postbud 1963 og 1965, kirkesanger i Kapernaumskirken i kortere perioder, lærervikar i 1965 på mit gamle gymnasium i dansk og kristendom, medhjælper på "Danske Pelsauktioner" i Glostrup 1965-67, og sidst men ikke mindst: kordegnevikariater 2-3 måneder om året i 1966-68 (efter endt kordegnekursus på aftenskole): i Virum kirke, Bethlehemskirken, Grundtvigskirken, Lundtofte kirke og - ganske kort - i Bagsværd kirke, Fredens-Nazaret kirker, Helleruplund kirke og Utterslev kirke. Kordegnevikariaterne gav både en god løn og en række værdifulde arbejdserfaringer med kirkebøger, attester og kirkejura, som i høj grad kom mig til nytte i min senere præstetid.

Da jeg begyndte på teologistudiet, var det i princippet et frit studium, hvor den studerende selv bestemte farten og ikke var begrænset af hverken adgangskrav eller tidsrammer for færdiggørelse. Du kunne læse teologi hele livet uden at tage eksamen, hvis det skulle være. Det var ikke ualmindeligt, at studietiden for mange kunne vare op til 10 år. Alligevel var der en vis struktur på de første to års undervisning. Grundundervisning i hebraisk, græsk (både klassisk græsk og det nye testamentes "kóine-græsk"). latin (som jeg ikke behøvede, da jeg havde haft faget i 4 år -1 år som valgfag i mellemskolen, 3 år i gymnasiet), filosofihistorie, religionshistorie, Israels historie og bibelkundskab. Desuden var der indført et fælles studieforberedende fag for alle studerende, kaldet "filosoficum", en "almindelig filosofisk prøve" i det første studieår.

Som alle andre studerende oplevede jeg, at jeg *socialt* set pludselig stod helt alene. Også *fagligt* set. Jeg blev klar over, hvor meget personlig "stamina" det egentlig kræver at holde sig selv til "lektier" og opgaver, når jeg ikke fulgtes ad med en fast gruppe som i folkeskolen og gymnasiet. På universitetet var det forskellige mennesker, jeg var sammen med, alt efter hvilket enkeltfag, jeg gik til undervisning i. Det med at læse sammen i grupper med en vejleder var ligesom ikke "opfundet" endnu. (I slutningen af min studietid indførtes en "tutor-ordning", hvor ældre studerende vejledte de nye studerende. Jeg blev selv en af disse "tutors".)

Alligevel var jeg ikke så ensom endda. Jeg spiste ofte hjemme hos min mor og søskende og havde som så mange andre et kæreste- og venneliv. Jeg havde også en meget udbytterig interesse: "Studenter-Sangforeningen" med mange prøver, koncerter, rejser og fester. Det var så at sige et liv ved siden af mit studie- og kirkeliv. Min omgangskreds var ikke kirkelig, bortset fra de teologistuderende i Theologisk Oratorium - se afsnit 6.1

**5. Kirkegang og kirkelige erfaringer fra studietiden**

*5.1 Den lokale kirke - og besøget i andre kirker*

Jeg havde været flittig kirkegænger siden min konfirmationsforberedelse, og det fortsatte. Jeg kom mest i Kapernaumskirken, og da jeg flyttede uden for sognet, løste jeg sognebånd; jeg deltog jo stadig i kirkens arbejde, ikke mindst i søndagsskolen. I perioder tog jeg dog til en lang række andre kirker i København og omegn, hvor jeg fik oplevet andre former for gudstjenester og prædikanter med anderledes observans. I en periode var jeg f.eks. optaget af Holmens provst, Harald Sandbæks karske, udfordrende, let tidehvervske prædikener i Holmens kirke. Jeg fik også lejlighed til at deltage i nogle få katolske gudstjenester, ligesom jeg ved de årlige "kirkevandringer" i den indre bys kirker så indenfor i den metodistiske Jerusalemskirke, den anglikanske St. Alban´s, den svenske Gustafs-kirke, den katolske domkirke og den russisk-ortodokse kirke i Bredgade.

*5.2. Den russisk-ortodokse kirke i Bredgade*

- fik jeg en helt særlig kontakt til. Mellem jul og nytår i 1963 deltog jeg af faglig nysgerrighed i en gudstjeneste ("den hellige liturgi") i Aleksander Nevskij kirke i Bredgade. En eksotisk og betagende oplevelse for alle sanser. En ældre (syntes jeg dengang) kvinde, Vera Holm, lagde mærke til mig, spurgte mig, hvem jeg var og fandt ud af, at jeg var teologistuderende. Det blev hun svært oplivet over at høre, og hun inviterede mig med hjem til hendes herskabelige villa i Hellerup til te og samtale. Hun "indrullerede" mig på stedet i kirkens dansk-ortodokse kirkekor (hvor både folkekirkemedlemmer og katolikker deltog). Koret sang en gang om måneden i kirken og øvede i hendes villa hver uge, sommetider med bistand af den russiske præst, Cipurdejev, der talte et nødtørftigt dansk. En udmærket dansk amatør-kordirigent indstuderede alle liturgiens messesvar og sange. Vi sang på dansk, bort fra påskenat, hvor vi sang dele af liturgien på kirkeslavisk, som jeg ganske vist ikke forstod, men dog kunne lære at udtale nogenlunde. Præsten blev opmærksom på mig og foreslog mig, at jeg samlede et lille mandskor, bare 4-6 mand, der kunne synge ved endnu flere gudstjenester. Det var jeg dog ikke interesseret i, og jeg fandt efterhånden ud af, at den ortodokse menighed var splittet af kirkeretslige stridigheder, bl.a. om, hvem kirken burde tilhøre - den ortodokse kirke i Sovjetunionen eller eksilrussernes ortodokse kirke. Vera Holm var meget optaget af at have en teologistuderende i folden. Hendes vision var at få en dansk ortodoks menighed (med dansksproget gudstjeneste) etableret. Til det formål kunne jeg være hende behjælpelig, mente hun: hun tilbød gratis ophold og uddannelse som diakon (eller præst) i Paris, hvor der var en stor ortodoks befolkningsgruppe. Forudsat at jeg konverterede til den ortodokse kirke. Da det stod klart for mig, trak jeg mig langsomt tilbage (i løbet af 1964). Men jeg havde dog i et par år fået et førstehåndsindtryk af et helt anderledes kirkesamfund og af en gudstjeneste, som den dag i dag stadig kan betage mig med sin musik og sine indviklede, men udtryksfulde ritualer. Og det er jeg ikke ene om. I tidehvevske og grundtvigske kredse findes mærkeligt nok et vist sværmeri for den ortodokse kirke. Det er skæbnens ironi, at vi danskere meget let kan pege fingre af den katolske kirke, der dog - i forhold til den ortodokse kirke - er meget reflekteret, global, samtidsbevidst, alsidig og omstillingsparat, og at vi til gengæld falder for den fremmedartede ortodokse kirke, som er stivbenet, utidssvarende og enfoldig/ureflekteret..

**6. Dannelsen af teologisk profil og holdninger**

*6.1 Derfor valgte jeg Theologisk Oratorium som tilholdssted*

Jeg overvejede, om jeg skulle slutte mig til en eller anden faglig eller kirkelig gruppering i min studietid, men hvilken?

a) *Teologisk Forening* var ikke en gruppe, men en forening, der arrangerede teologiske foredrag. Jeg deltog sommetider, selv om jeg i de første år naturligt nok havde svært ved at følge med.

b) Luthersk Missions ungdomsarbejde, *Credo* hed det vist dengang, lød lige vel yderligtgående for mig.

c) *DKG*, den kristelige gymnasiast- og studenterbevægelse, havde måske været noget, og nogle af mine studiekammerater var med der, men jeg syntes, DKG´s arbejde lød meget vagt. Og ingen opfordrede mig til at være med.

d) *Studenterkredsen* i Vartov virkede meget indspist og arrogant, og det grundtvigske sagde mig i øvrigt ingenting. Eller rettere: jeg kendte ikke noget til det!

e) Derimod syntes jeg, at *Theologisk Oratorium* lød interessant - det var noget med gregoriansk sang og fællesskab om teologi og kirkeliv. At sang, teologi og kirkeliv hørte sammen, det var jo lige mig. Tilfældet ville, at jeg kom i snak med en studerende, Søren Ruager, der var "oratorianer" og som også viste sig at have gået på samme gymnasium som mig. Jeg blev inviteret til at deltage i Oratoriet og på den måde kom Theologisk Oratorium så til at blive mit faglige netværk i studietiden.

Lidt forklaring om Theologisk Oratorium er nok nødvendig, da det ofte affejes som et højkirkeligt foretagende, hvad det ikke var: Oratoriet opstod i 1920´erne på initiativ af stud. theol. Tom Jensen, der havde fået inspiration af et studieophold på Kelham College i England, hvor teologiske studier og gudstjenesteliv (tidebønner, aftensang m.v.) hørte naturligt sammen. Tom Jensen og andre dannede så en studentergruppe i København, som prøvede det samme. Gruppen, der opfattede sig som et broderskab og titulerede hinanden som "brødre", jvf. klostertraditionerne, havde en egentlig "regel" (en slags grundlov), nyformuleret i 1963, en leder (en prior) og en bønnebog, "tidebog". Tidebogen, der vist var en dansk bearbejdelse af den svenske lutherske kirkes tidebog, indeholdt tidebønner, tæt på den katolske klostertraditions 8 tidebønner i døgnet. Dog var tidebønnerne renset for det mest katolske. Den største del af tidebønnerne var sungne eller læste recitationer af "Davids Salmer; altså Salmernes Bog i det gamle testamente). I praksis brugt sådan, at oratorianerne mødtes til "laudes" (morgensang) et par gange om ugen - i min studietid i Trinitatis kirke - og i øvrigt hver gang, gruppen samledes til fælles møder ("broderaftener"). En gang om måneden var der "præstelaudes", hvor de studerende mødtes med de præster, der havde været oratorianere i deres studietid, og drak en kop kaffe med dem på en nærliggende cafeteria. Mødeleder varf den regionale leder, den karismatiske hospitalspræst Viggo Lissner (salmedigter Holger L.´s far!)Egentlig var Oratoriet kun for studerende, men efter embedseksamen ("efter døden") fortsatte oratorianerne deres indbyrdes kontakt og valgte regionale ledere (satraper!) og en leder for hele Oratoriet, dengang Per Aagaard, Astrup-Tulstrup-Hvilsted. En uge om vinteren var studenterne fra Aarhus og København inviteret til en oratorianers præstegård i nogle dage, hvor de dels kunne arbejde med en bog eller et aftalt emne, dels kunne mødes med præsten og hans familie til måltiderne og få en snak om, hvordan det var at være præst, og hvordan arbejdet helt konkret var. Disse "studiedage" husker jeg med stor glæde. Jeg var med hos Oratoriets super-liturg Dag Monrad Møller i Oure på Fyn i 1965, den senere pastoralseminarierektor Gerhard Pedersen, Studsgård-Havnstrup i Vestjylland i 1966, Søren Mathiassen i Kollerup-Hjortdal i Hanherred i 1968 og P. Hess-Nielsen i Bjeverskov-Lidemark på Sjælland i 1969, lige efter min kandidateksamen. Vi fik der også lejlighed til at mødes med den parallelle Oratorie-gruppe fra Aarhus. Sommetider aflagde vi søndagsbesøg hos en oratorianer-præst, hvor vi deltog i gudstjenesten og var sammen med præstefamilien den dag. Jeg husker bl.a. Mogens Zeuthen i Ordrup, Bent Honoré i Værløse, Christian Jessen i Skælskør, Preben Hansen i Hvedstrup, Johs. Tast i Ugerløse, Poul Exner i Albertslund, Knud Christensen i Frederikssund og Erik Vind i Spjellerup-Vemmetofte. Det var meget interessant og oplysende for os studerende. Sidst på foråret var studenterne desuden med til Oratoriets "Sommerkonvent", hvor studenter og præster fra Oratoriet mødtes på Snoghøj Højskole om nogle dages fælles program med indledningsgudstjeneste i den smukke højskolekirke, tidebønner (typisk 4 om dagen), foredrag og underholdning. Oratoriet udgav et medlemsblad, "Meddelelser", ligesom der blev rundsendt duplikerede "nyhedsbreve" fra Oratoriets præster, der fortalte om deres liv, erfaringer og kirkelige forhold. Faktisk en meget vigtig historisk kilde til præste- og kirkeliv (som oratorianerne naturligvis ikke kan udlevere til andre uden forfatternes tilladelse! Men Universitetet, som disse mine erindringer først og fremmest er stilet til, skal dog gøres opmærksom på, AT der findes en sådan historisk kilde!)

Theologisk Oratoriums største fortjeneste i folkekirken er nok det seriøse arbejde med gudstjenesten, der fandt sted i forlængelse af arbejdet med tidebønner. Inspirationen fik de bl.a. fra de liturgiske reformbestræbelser i den katolske kirke og fra tilsvarende bevægelser i andre lutherske lande, hvor man prøvede at hente noget af det ind i gudstjenesten, der var blevet kasseret under og især efter Reformationen. Bl.a. ønskede Oratoriet at understrege gudstjenestens karakter af fest og lovsang og herunder også udvide nadverliturgien yderligere uden dog at forråde det reformatoriske anliggende (nemlig at nadveren ikke var et ublodigt offer, men tværtimod Guds gave i skikkelse af syndernes forladelse). Allerede 1912-ritualet havde jo indført "Sursum corda" (opløft jeres hjerter...) og Agnus Dei (O du Guds lam) i nadverritualet. Desuden var der mange træk i den katolske messe, som kunne overvejes genindført; i forvejen havde også andre ivret for at anskaffe messehageler i liturgiske farver m.v. Interessen for liturgi mundede bl.a. ud i et egentlig forslag til en ny højmesse. Forslaget var med til at påvirke de liturgiske diskussioner og satte præg på "Prøveritualbogen" fra 1963 og videre frem.

Oratoriet fik med urette ry for at være højkirkelige. I Oratoriet var der ganske vist en del højkirkelige præster, men langt de fleste tilhørte den "brede midtergruppe" i folkekirken, dog nok mest med hældning til den missionske side. Præster med KFUM-tilhørsforhold f.eks. Men der var også markante præster med helt andre holdninger end den højkirkelige og det missionske, f.eks. Torben Gudmand-Høyer i Farum - Der har været flere oratorianere blandt fremtrædende præster, provster, biskopper og universitetsteologer: biskopperne Johannes W. Jacobsen, Henrik Christiansen, Thorkild Græsholt og Steen Skovsgaard, Lolland-Falster samt den århusianske professor Regin Prenter, der var en internationalt anerkendt dogmatisk teolog. Han blev ganske vist opfattet som tilhørende den kirkelige højrefløj (og de højkirkelige), men han opfattede sig selv som gammel-grundtvigianer. Regin Prenter var ugift, og da familielivet derfor ikke tog hans tid, tog han sig meget af Oratoriets teologistuderende. Jeg har selv kun mødt ham ved Oratoriets sommerkonventer, og så en enkelt gang som foredragsholder i "Studenterkredsen".

Oratoriets to grupper var ikke store, højst 10 i hver har vel været det almindelige. De nyankomne i grupperne ("novicer") havde først et prøveforløb, og hvis der var gensidig forståelse, blev de optaget som "brødre" ved en egentlig højtidelighed, gerne i en kirke, afsluttende med underskrivelse af Oratoriets "regel". I den københavnske studentergruppe mødte jeg Søren Ruager, Carl Christian Jessen, Leif Henriksen, Christian Bork Hansen, Bent Feldbæk Nielsen, Carl Lock m.fl.

Da Oratoriet blev stiftet, var der ikke kvindelige præster; det kom der jo siden, men da en hel del af oratorianerne var imod kvindelige præster, blev Oratoriet aldrig åbnet for kvindelige studerende.

I perioder havde vi et mere målrettet fagligt samvær, på et tidspunkt var vi f.eks. en håndfuld, der sammen læste Markusevangeliet med kommentarer, ligesom vi også gik i dybden med et emne på vinter-studiedagene.

Men for mit vedkommende foregik det største arbejde hjemme ved mit eget skrivebord. Der var noget at tage fat på. Jeg husker professor Søe, der ved en indledningsforelæsning for de nye teologistuderende standsede op midt i en redegørelse, så ud over forsamlingen, sukkede, rystede på hovedet og sagde: "Hvor er der dog meget, De skal lære..." Og det var der! De første to år af mit studium var "hardcore" arbejde med helt nye sprog, klassisk græsk, nytestamentes græsk og hebraisk. Latin havde jeg fra gymnasietiden, men det var ikke et fag, hvor jeg var et naturtalent, så det var måske lidt overmodigt at kaste sig ud i andre gamle sprog, der var særdeles forskellige, men hver for sig meget krævende. Men det gik da. Bortset fra sprogets vanskelighed var hebraisk virkelig en øjenåbner for, hvordan den bibelske begrebsverden var struktureret. Bare det at have snuset til sproget gav på flere måder en helt anden baggrund for at forstå det gamle testamentes univers. I nytestamentlig græsk gennemgik *Børge Diderichsen* Apostlenes Gerninger og pegede på både saglige og sproglige emner, som vi kunne tænke mere over. Han var en god igangsætter. De andre fag var nærmest oversigts-viden. Så stoffet var til at læse op. I filosofihistorie var jeg ikke imponeret over *Søren Holms* og *N.H. Søes* noget overfladiske lærebøger. I religionshistorie brugte jeg ekstra tid på at læse Koranen i tysk oversættelse og en hel del buddhistiske tekster. Buddhismen fascinerede mig - og gør det for så vidt stadig - som en "religion", der både er stik modsat kristendommen, og alligevel ligger tæt på den. Koranen forekom mig derimod utrolig selvhøjtidelig, én-dimensionel og kedelig. Det, der fængede mest hos mig i de første to års undervisning var et "frivilligt" hold i kirkehistorie, hvor den unge nyslåede dr. theol., videnskabelig assistent *Jakob Balling* gav en fremragende gennemgang af perioder i kirkens historie med udgangspunkt i korte tekster. Det var herligt at få væsentlige dele af det kirkehistoriske stof, dets personer og teologier præsenteret, og havde det ikke været for den undervisning, havde forprøve-tiden - m.h.t. egentlig teologi - været lidt af en ørkenvandring. - Jeg tog eksamen i klassisk græsk januar 1965 og bestod den teologiske "forprøve" i hebraisk, nytestamentligt græsk, filosofihistorie og bibelkundskab i juni samme år.

Efter forprøven kunne jeg gøre, hvad jeg ville. Der var ingen anden struktur på det videre forløb end den, man selv konstruerede. Der var heller ingen deadline på studietiden. Det var der derimod på muligheden for at få legater og lån. Så det var i hvert fald den pisk, der holdt mig til studierne. Jeg gik til forelæsninger og "øvelser", dvs. emner, hvor en mindre gruppe arbejdede med et bestemt emne: Jeg husker professor dr. theol. *Eduard Nielsen* (Det gamle testamente), der gennemgik dele af 1. Mosebog. I det nye testamente var jeg med i en øvelse med undervisningsassistent *Martha Byskov*, der var en håndfast, solid vejleder i 1. Korintherbrev. I dogmatik deltog jeg i en øvelse hos den navnkundige professor, dr. theol. *K.E. Skydsgaard*. I religionsfilosofi deltog jeg og et par andre i en øvelse hos professor dr. theol. *Niels Thulstrup*. (han var mildt sagt ikke særligt søgt som underviser!) Han gav en forenklet gennemgang af lidt nyere sprogfilosofi og satte os i gang med opgaveskrivning om Søren Kierkegaards "Afsluttende Uvidenskabeligt Efterskrift", hvor han brillerede med at rette kommaer i vores opgaver og i øvrigt slet ikke forholdt sig til indholdet af vores opgaver. Det må, fagligt set, være bunden af det, jeg oplevede på universitetet! Omvendt husker jeg en særdeles engageret øvelse med afdelingsleder, dr. theol. *Knud Banning*, der bad deltagerne forberede et indlæg om hver sin periode i kirkehistorien, hvorefter han ved fremlæggelsen kommenterede det og udvidede vores horisont yderligere. Det var en lige så positiv oplevelse som dengang i studiets begyndelse, hvor Jakob Balling trak de store linjer i kirkehistorien op for os. I det hele taget blev det kirkehistorie, der kom til at fylde mest i mine studieår. Den unge dr. theol. *Leif Grane* blev professor i kirke- og dogmehistorie i 1964. Samme år, hvor førnævnte Jakob Balling blev professor i samme fag på Aarhus Universitet. Leif Grane var en markant teolog, der bl.a. holdt fængende forelæsninger om Martin Luther. Det var stærkt medvirkende til, at jeg i årene efter lagde stor vægt på det reformatoriske opgør og den lutherske udgave af teologien. Jeg deltog senere i en øvelse hos Leif Grane, hvor jeg skrev en opgave om den "berengarske nadverstrid" i middelalderen.

Jeg deltog også i øvelser over Oldkirken hos professor *Torben Christensen*, hvor vi gennemgik "Didakæ", "Hippolyts Apostolske Tradition" og de "Apostolske Konstitutioner". Torben Christensen var meget selvbevidst og krævende over for sig selv og andre og nærmest lyste af iver og engagement som underviser. Jeg besluttede at skrive speciale i kirkehistorie med ham som vejleder. Der var intet krav om, at man overhovedet skulle skrive et speciale, men hvis man gjorde det, fik man kompensation i eksamenskravene i et andet af teologiens fag. Når jeg nu var "maksimist" i kirkehistorie, betød det, at jeg til gengæld var "minimist" i det gamle testamente. I december 1966 fik jeg så mit emne afgrænset: Kirkefaderen Irenæus og "gnosticismen". Specialets titel blev, efter samråd med professor Torben Christensen: "Irenæus´ opfattelse og kritik af gnosticismens åbenbaringsforståelse". Jeg søgte den 31. maj 1967 det teologiske fakultet om tilladelse til at skrive speciale om dette emne, og det blev afleveret den 27. juni.

Det var i det hele taget en hektisk måned: Samtidig med, at jeg arbejdede med mit speciale , passede jeg to kordegnekontorer på skift, medvirkede ved fire korkoncerter, flyttede ind på Elers Kollegium og traf den pige - Mette Stadelund - , som siden skulle blive min kone!

*6.2 Politik*

Hvordan var mit politiske tilhørsforhold, og spillede det en rolle for min teologi? På et tidspunkt, vistnok i begyndelse af min studietid, hørte jeg et foredrag, som mundede ud i en opfordring til at melde sig ind i et politik parti, altså foretage et valg og gøre sin indflydelse gældende ad den vej. Hvad skulle jeg så vælge? I min opvækst - og i min familie - var der tre partier, der betød noget i København: Socialdemokratiet (måske min farfar?), det konservative folkeparti (min morfar og hans søster) og det radikale venstre (min morbror var ansat på Politiken!). Jeg valgte at melde mig ind i Socialdemokratiet. Uden dog at blive politisk aktiv. Mit medlemskab varede indtil 1984. Hvorfor Socialdemokratiet? Det skyldtes nok, at jeg havde haft en opvækst, hvor sociale forbedringer var vigtige for vores trængte familie. Men det var ikke et "medfødt" partivalg, jeg havde ikke haft et hjem med en politisk tradition eller klar profil. Der var dog nok en vekselvirkning mellem mit partitilhørsforhold og min teologi. Jeg var meget optaget af evangeliernes skildring af Jesus som den uafhængige vandreprædikant, der frygtløst gav afkald på ydre rigdom og i stedet fremhævede de små og fattige som nr. 1 i Guds øjne og delte brødet med dem i overbevisningen om, at der var en fremtid, hvor denne verdens vold, magt og illusioner blev erstattet af Guds rige, hvor kærligheden var enerådende. Jeg nåede dog aldrig til at udforme en egentlig socialistisk, politisk teologi, måske fordi jeg fik andre impulser fra mine studiekammerater i Oratoriet (og senere mine kolleger i Tidehverv).

Samtidig med at jeg forlovede mig (1968) og begyndte at læse op til afsluttende eksamen, skete der dramatiske ændringer i ind- og udland. 1968 var studenteroprørets år. Jeg kan huske, at jeg så en af mine gamle gymnasiekammerater, Hans-Carl Jensen, stå på Universitetets trappe på Vor Frue Plads sammen med andre, der åbenbart holdt stormøde omkring studenternes medbestemmelse på universitetet. Jeg gik uinteresseret forbi, jeg skulle hjem på værelset og læse videre! Jeg var ikke politisk aktiv i min studietid. Og slet ikke oprørsk indstillet. Jeg var vel nærmest imod alle de ændringer, der skete i 1960´erne! Så på den måde var jeg nok menneskeligt set ret konservativ. Jeg var udtalt borgerlig, opdraget til flid og ansvarlighed - og Gud, konge og fædreland. Som jeg ofte har sagt: "Under ungdomsoprøret læste jeg til eksamen". *Jeg følte ingen trang til oprør mod noget som helst!* Som studerende var jeg jo relativt fattig, men følte mig ikke personligt dårligt behandlet. Jeg var også godt på vej mod det mål, jeg selv havde ønsket mig.

**7. Studenterliv**

Jeg havde venner uden for universitetet, og i et par korte perioder også en fast kæreste, men ellers var jeg ikke med i sociale grupper udover Theologisk Oratorium (og Studenter-Sangforeningen!). Det ændrede sig markant 1967. Jeg blev optaget på *Elers Kollegium* i St. Kannikestræde. Så vidt jeg husker, var der en plads ledig, fordi teologen (!) Ulf Pilgaard flyttede fra kollegiet. Nogle af pladserne var forbeholdt teologer, så det var min chance. Optagelsen var betinget af, at man havde taget forprøve og helst også nedstammede fra kollegiestifterens familie (det gjorde jeg jo ikke). Ud over det kunne jeg i min ansøgning kun fremføre, at jeg var en flittig studerende, der forberedte et speciale i kirkehistorie. Ligesom jeg betonede, at jeg var ludfattig og ikke kunne regne med understøttelse fra mit hjem. (Det var gratis at bo på kollegiet, ja kollegiets beboere kunne endda hente gratis aftensmad på Regensen!). Jeg ved ikke, hvad det var, der gjorde udslaget, men i hvert fald fik jeg brev den 23. maj om, at jeg var optaget som "alumne" på kollegiet pr. 1. juli. Det blev indledningen til et udbytterigt og muntert studenterliv. På kollegiet var der stadig erindringer om tilbagevendende skærmydsler med Regensens beboere, og de fortsatte i mindre målestok under mit ophold. Kollegiet havde en professor som leder, en "efor", dengang historikeren Svend Ellehøj. Alumnerne fordelte arbejdsopgaver: en var den daglige leder på kollegiet "I.C" (inspector collegii), mens andre tog sig af "lectoriet", biblioteket, haugen (haven), ølsalget osv. Der var en fælles telefon på kollegiets lektorium, som man kunne ringe til og fra. Beskeder blev skrevet i "Pråt", en tyk protokol på en pult med brevhylder, og i Pråt var der desuden mange saglige - og usaglige - meddelelser. På lectoriet var der en lang række gratis aviser, og det var ikke ualmindeligt, at alumnerne tog sig en læsepause, snak, øl osv., ikke mindst om aftenen, hvor bl.a. emner fra dagens aviser blev drøftet. Ellers var de ca. 20 alumner fordelt på tre etager, og ved fraflytning blev flere værelser omfordelt. Jeg fik lejlighed til at bo på alle etager i de to år, jeg var på kollegiet. Det vil føre for vidt at omtale alle de arrangementer, fester og fejder, der også fyldte tiden ud, men der var stor forståelse for, at hver alumne førte i sit eget liv og selv valgte, hvor meget eller lidt social, man ville være. Men selv om jeg læste intensivt i den tid, jeg var på Elers - og dyrkede Mette, min kæreste, flittigt - blev der alligevel tid til samvær med de andre alumner - og der var stort set altid mulighed for det. Karakteristisk nok for mig var det ikke teologerne, jeg talte mest med.

Efter optagelsen på Elers Kollegium og afleveringen af specialet begyndte jeg at overveje, hvornår jeg ville afslutte studierne, for min økonomi var skrøbelig og Elers - opholdet var også tidsbegrænset. Forholdet til min nye kæreste så meget hurtigt ud til at blive vedvarende. I januar 1968 ringforlovede vi os. Det var alt sammen motiver til at få studiet afsluttet og få fundet et sted at bo.

**8. Kandidateksamen og pastoralseminarium**

*8.1. Kandidateksamen*

Den teologiske embedseksamens fag var: Det gamle testamente - Det nye testamente - Kirke- og dogmehistorie - Dogmatik med symbolik - Etik og religionsfilosofi og eksamen var fordelt på 6 skriftlige og 5 mundtlige eksamener. Næsten alle valgte at fordele eksamenerne i to afdelinger, så man f.eks. tog 3 fag først og så 2 fag et halvt år efter. Jeg "satsede hele butikken" og gik op i samtlige fag på én gang. Det passede bedst med min og min kærestes fremtidsplaner, og desuden mente jeg, at det ville være ulideligt at læse op til eksamen først et halvt år og så et halvt år igen. Så hellere læse intensivt et halvt år og få det hele overstået i ét hug. Jeg bildte jeg mig også ind, at det var en fordel af se på det hele under ét, da fagene jo supplerede hinanden. I dag må jeg sige, at det var både dumdristigt, overmodigt og risikabelt. Der blev lagt en enormt pres på hukommelsen. For der blev lagt vægt på paratviden dengang! Bare det at huske navne, årstal og begivenheder fra 2000 års kirkehistorie er i sig selv lidt af en udfordring. I det nye testamente kunne jeg komme op i hvad som helst (bortset fra Apostlenes Gerninger, som jeg havde været til eksamen i ved forprøven!) Det gamle testamente havde jeg ikke gjort meget ved, knap nok vedligeholdt sproget og grammatikken. Det gik for alvor op for mig, da jeg begyndte at tage fat på det gamle testamente som eksamensfag. Ganske vist skulle jeg kun til eksamen i 15 selvvalgte salmer fra Salmernes Bog, 12 kapitler fra profeterne og en mindre del "historisk" stof fra f.eks. Mosebøgerne. Men det var såmænd svært nok. Lige til sidste frygtede jeg for at komme op i en vanskelig profettekst.

Det lykkedes alt sammen, men jeg tror aldrig jeg før eller siden har været så tæt på kollaps som dengang, da eksamen nærmede sig. "Operationen lykkedes, men patienten døde" - næsten da!. I månederne efter min embedseksamen, hvor jeg gik på Pastoralseminariet, var jeg mentalt helt udkørt og orkede næsten ikke mere. Og svor, at jeg aldrig mere i mit liv ville gå op til en eksamen! (Det kom jeg så alligevel til tre år efter - da jeg skulle op til "køreprøve", der bestemt ikke var så let, som jeg havde troet!).

Den skriftlige eksamen fandt sted i november 1968 og strakte sig over 6 dage efter hinanden, kun afbrudt af søndag (24/11)

22/11: Nytestamentlig eksegese: Paulus´ brev til kolossenserne 2,16-3,4 incl. - karakter: G +

23/11: Nytestamentlige bifag: En historisk-kritisk vurdering af Markusevangeliets fremstilling af de skriftkloge og farisæerne - karakter: MG

25/11: Dogmatik med symbolik: Vurdering og redegørelse for en Harnack - sætning, om at Jesu evangelium kun drejer sig om Faderen, ikke om Sønnen. - karakter: UG?

26/11: Det gamle testamente: Salmernes Bog, salme 96 - karakter: MG +

27/11: Etik med religionsfilosofi: Almengyldighed og undtagelse i etikken - karakter: MG +

28/11: Kirkepolitiske og religiøse modsætninger i det østromerske rige fra Theodosius den Stores død (395) til og med Justinian den Store (Kirkehistorie) - karakter: MG

- med til historien hører, at jeg måtte tre gange til tandlæge i den periode pga. en visdomstand, to gange om søndagen 24/11 - og en gang mere dem 29/11, lige efter alle eksamenerne. Og dagen efter, 30/11, skulle jeg deltage i min svogers bryllup...

Den mundtlige eksamen foregik januar 1969 : 3 eksamener den ene formiddag (en halv time til hvert fag, en halv time mellem hvert fag) og 2 eksamener den næste formiddag:

13/1:

Det nye testamente (professor Bent Noack): Matthæusevangeliet 18,12-20 - karakter: MG?

Det gamle testamente (professor Svend Holm-Nielsen): 1. Mosebog 32,-23-33 , Jakobskampen!, og et kapitel i profeten Amos, hvilket husker jeg ikke - karakter: MG?

Kirkehistorie (professor Torben Christensen): Luthers religiøse udvikling, karakter: MG?

14/1:

Dogmatik med symbolik (professor Søren Holm): Den Augsburgske Bekendelse (Confessio Augustana), 4. artikel, om retfærdiggørelsen - karakter: MG

Etik og religionsfilosofi (professor Niels Thulstrup): a) Luthers kaldsetik - b) Sproganalytisk filosofi - karakter: MG

Det var hasarderet - men jeg bestod.

Og så var jeg cand. theol. !

*8.2 Pastoralseminarium*

Pastoralseminariets undervisning fandt sted på 1. sal i Helligåndshuset (Ved Helligåndskirken på "Strøget"). Vi var en lille gruppe på 8, der begyndte på Pastoralseminariet den 3. februar 1969: Niels Jørgen Jensen, Preben Forman, Jens Ole Munch, Marianne Finsen, Paul Paulsen samt mine oratoriebrødre Søren Ruager og Leif Henriksen. Vi var meget forskellige, både teologisk og personligt, men vi havde den fælles opgave at prøve at ruste os til et liv som præster, og inden da var der ret meget, vi skulle tilegne os. To ting slap jeg selv let hen over: Kirkebogsførelse og Sydslesvig-udflugt. Kirkebogsførelse var jeg særdeles bekendt med fra mine kordegnevikariater, så det fag fik jeg lov at slippe helt for. Sydslesvigs-turen fik jeg lægeattest på, at jeg ikke kunne tåle. Jeg havde nemlig fået konstateret mærkbar allergi over for husdyr og husstøv, og da vi ville blive indkvarteret privat i Sydslesvig, kunne jeg risikere at komme til at bo sammen med hunde og katte. Altså fik jeg lov at blive hjemme.

Vi skulle rundt om mange praktisk-teologiske emner med tilhørende opgaver: Liturgi, messesang (og stemmelære), prædiken og retorik i teori og praksis, salmelære og - valg, konfirmationsforberedelse, bryllup, mægling, og skilsmisse, død, begravelse, sjælesorg osv. Vi skulle hver især have en præst som vejleder i pastoralseminarie-tiden, og jeg valgte meget naturligt *Helge Bavnhøj*, den præst i Kapernaumskirken, som jeg havde arbejdet så godt sammen med omkring søndagsskolen. I denne min føl-ordning" prædikede jeg i min barndomskirke nogle gange, deltog lidt i konfirmandundervisningen og i menighedsmøderne, overværede bryllup og begravelse, skrev en artikel i kirkebladet, holdt møde med FDF-førerne om andagt og forkyndelse osv.

Den kirkelige jura fik vi *Arne Truelsen*, en håndfast kontorchef fra Kirkeministeriet til at guide os i. Vi fik bl.a. det gode råd, hvis vi mødte "vanskelige kunder": "En tjenestemand lader sig aldrig ophidse!". - Der var ekskursioner til forskellige typer kirker og til kirkelige organisationer, bl.a. Diakonissestiftelsen.

Vi hørte timelærere, der prøve at sætte os lidt ind i menneskets psykiske sygdomme, ligesom vi stiftede bekendtskab med dele af samfundets sociallovgivning. Latterligt lidt, men på den anden side er "lidt" bedre end "intet". - Vi kunne nok fornemme, at konfirmationsforberedelsen ville blive en af vores store udfordringer, og derfor havde Pastoralseminariet samarbejde med religionslærere i folkeskolen, der lod os overtage undervisningen i deres klasse med læreren som observatør. Vi var 2-3 stykker, der blev knyttet til en lærer. Med skam at melde sov jeg over mig et par gange og udeblev til sidst helt fra de resterende timer, ja fik endda aldrig returneret den religionslærebog, skolen havde lånt mig...

Pastoralseminariets rektor, *Louis Brøndum*, var en vidende og fornuftig mand, men han gjorde intet stort indtryk på mig. På et tidspunkt havde vi besøg af en gruppe svenske teologer, og Brøndum holdt et foredrag om en bog af en tysk teolog om forholdet mellem eksegese og forkyndelse. I den forbindelse kom han naturligvis ind på problematikken omkring teologen Rudolf Bultmanns overvejelser om afmytologiseringens nødvendighed og mytens oversættelse til eksistentielle kategorier. Alt det var fuldstændig sort snak for de stakkels svenskere, der åbenbart tænkte i helt andre jordnære, kirkelige baner! - Den mest interessante lærer var efter min mening Vartov-præsten *Jørgen Schultz*, der fik os sat godt i gang med salmeovervejelser og salmevalg. Og var god til at provokere os. "Forestil jer engang", sagde han, "at I - med al jeres knogleraslende dogmatik i hovedet - gik hen til en mand, der sad og nød sin drink på d´Angleterres terrasse, og I så sagde til ham: "Du er en synder, tro på dine synders nådige forladelse", hvad ville han så svare? Jeg tror, han ville svare: "Min gode mand, jeg er et meget taknemmeligt menneske". - En gang prøvede Schultz at sige noget meget kort om, hvad kristendom egentlig skulle gøre godt for - "kristendom handler om at give os livsmod", sagde han. Jeg indvendte, at det ikke var noget specielt kristeligt, men noget selvfølgeligt menneskeligt, hvortil han med dyb alvor i blikket svarede: "Det kan du ikke mene - livsmod er aldeles ikke noget selvfølgeligt".

I løbet af Pastoralseminarie-tiden stod det mig ubehageligt klart, at jeg var nødt til at samle de løsdele, som min egen "teologi" bestod af og prøve at finde ud af, hvad jeg stod for og ville give videre. I studietiden havde jeg rørt ved så mange emner, løsdele, som jeg ikke nødvendigvis satte i forbindelse med hinanden. Men hvis man skal gøre rede for sammenhænge, bliver man nødt til at finde eller skabe dem. Det var lidt af en aha - oplevelse: jeg fandt ud af, hvad jeg selv troede og mente, når jeg kommunikerede! Når jeg skulle prædike eller undervise, var jeg nødt til at træde i karakter. Det er nøjagtigt som at skrive sit eget livs historie: mens jeg skriver - f.eks. denne erindringsbog! - , opdager jeg, hvem jeg selv er.

Det er måske enklere for "udenforstående". Ved tre lejligheder sagde vidt forskellige mennesker til mig: "Opstandelsen påskedag er det vigtigste". a) En lidt forhutlet og fordrukken købmand på Frederiksborgvej sagde til mig. "Hvis de virkelig troede på opstandelsen derhenne i kirken, så ville de løbe brændende og energiske rundt med det budskab fra morgen til aften". b) En god ven, Teddy Pedersen, som ganske vist engang havde sunget i Københavns Drengekor i domkirken, men ellers ikke var påfaldende religiøs, sagde en dag til mig med stor alvor: "Påskedag, det er det, jeg tror mere på end noget som helst andet". c) Da jeg var på session for sidste gang, blev jeg undersøgt af en læge, og da jeg stod der i bar figur sagde han: "Nå, De skal være præst, hvad vil De så fortælle dem derude?" Jeg begyndte at væve lidt om, hvor svært det var at gøre kristendom relevant i en sækulariseret verden, der kun lytter til eksakt videnskab. Lægen afbrød mig og sagde: "De skal forkynde Kristi opstandelse". - Når de tre samtaler gjorde indtryk på mig, er det naturligvis, fordi jeg tænkte i samme baner. Nok ikke helt uden forbindelse med min faders død og de følger den fik for mig, sådan som jeg tidligere har skrevet. Af samme grund har jeg haft stor sympati for den ortodokse kirkes helt særlige markering af Kristi opstandelse, både i dens ydre kirkeskikke og i dens teologiske tænkning. Denne tendens i Østkirken, har jo inspireret Grundtvig: "Tag det sorte kors fra graven, plant en lilje, hvor det stod". Den vestlige kirke har derimod haft korset og Langfredag som centrum, med det resultat, at synd og Kristi offerdød for vore synders skyld, har drejet teologien i en anden retning, der let kan forfalde til sortsyn, selvpineri og verdensforagt.

Hvem er jeg som teolog, spurgte jeg mig selv.

Jeg opfattede mig som en *luthersk* teolog, kirkeligt "opdraget" af en aktiv menighed, men samtidig åben og positiv over for det almindelige menneskeliv som sådan. - Som tidligere sagt, var *grundtvigianisme* meget fremmed for mig. Det var ikke et miljø og en tankeverden, jeg forbandt noget med. Bortset fra en del af Grundtvigs salmer, som gradvis blev mere og mere vigtige for mig. *K.E. Løgstrups* etisk - filosofiske forfatterskab ("Den etiske fordring" m.fl.) , vendte jeg ind imellem tilbage til, men følte mig aldrig helt hjemme i hans tankeverden. Hans kulturåbenhed og tale om umiddelbar tillid og suveræne livsytringer lød besnærende (og grundtvigsk), men var svær at sætte i forbindelse med den traditionelle dogmatik og den pastorale virkelighed. - Den *økumeniske* bevægelse - med tværkirkeligt samarbejde og samtale mellem forskellige kirkesamfunds teologier - havde jeg ingen forbindelse med eller ret meget viden om. Jeg var for meget (enøjet!) luthersk. *Indre Mission* kendte jeg mere til, ganske vist i fortyndet udgave (Kapernaumskirkens menighedsliv), men var overhovedet ikke i nærheden af de fundamentalistiske tendenser, som også eksisterede dengang. - *Højkirkelig* var jeg bestemt ikke, men takket være Theologisk Oratorium var jeg blevet interesseret i liturgi og lagde vægt på at udføre gudstjenesten smukt og gennemtænkt. - *Tidehverv* kendte jeg ikke godt nok (bortset fra Aastrups salmer), men havde en (endnu) vag opfattelse af, at det nok var dem, der formulerede det lutherske anliggende klarest i samtiden.

Den 21. maj sluttede tiden på Pastoralseminariet. Men på det tidspunkt var jeg så småt ved at flytte ind i min kommende embedsbolig - i Ballerup!

**IV. Kaldskapellan i Ballerup 1969-73**

**9. Embedsansøgninger, indstilling, ordination og indsættelse**

*9.1 Embedsansøgning*

Heldigvis for mig var 1969 en tid med udtalt præstemangel. De bjergsomme blandt menighedsrådene nøjedes ikke med at afvente ansøgere, men prøvede selv at gå på jagt efter dem. Min oratoriebroder, Søren Ruager, var ligesom jeg til embedseksamen, og hans far, Jørgen Ruager, der var præst i Ballerup, var med som tilhører. På gangen uden for eksamenslokalet spurgte han mig om, hvor jeg ville søge præsteembede, når jeg nu var færdig med pastoralseminariet. Jeg svarede som den indfødte københavner, jeg var, at det nok var et sted i hovedstadsområdet, jeg ville søge embede i. Det var også der, Mette, min forlovede, ønskede at uddanne sig. Som børnehavepædagog. "Hvad med mit sogn, Ballerup?", spurgte han. Ballerup Sogn var vokset eksplosivt i de senere år (fra 3-5.000 mennesker til op mod 30.000!). Sognet ville måske vokse endnu mere, og derfor var der brug for flere præster end de tre, der allerede var (sognepræst Jørgen Ruager, 1. residerende kapellan Hieronymus Zeuthen og 2. residerende kapellan Hakon Falcke). Og brug for flere kirker. Jeg var naturligvis interesseret, ja vel også lidt smigret. Fint, sagde Ruager, og allerede 11 dage efter min embedseksamen, var min forlovede og jeg i Ballerup til sonderende møde med ham og menighedsrådets formand, Gunnar Lønsted! Og nu gik det stærkt: To dage efter blev min forlovede og jeg inviteret til møde med hele menighedsrådet. Et af menighedsrådets medlemmer (fra Indre eller Luthersk Mission) gik mig på klingen og spurgte om mit bibelsyn: "Tror De, at profeten Jonas blev slugt af en hval, sådan som Biblen fortæller?". Jeg rodede mig ud i en længere redegørelse om bibelsyn og bibelbrug. På et tidspunkt så spørgeren helt træt ud i øjnene og opgav at spørge mere. Dog blev jeg spurgt, om jeg ville vie fraskilte (det ville jeg!) *og* om min forlovede og jeg ville gifte os (det ville vi!).

Den 9. februar kl. 17 blev der arrangeret en gudstjeneste, hvor jeg skulle prøveprædike. Det skulle foregå i Kapernaumskirken. Jeg var naturligvis - uøvet som jeg var - meget nervøs, og det blev ikke bedre af, at jeg havde feber. Min korte prædiken blev afviklet i et rivende tempo. Mette og jeg blev derefter inviteret med til en fornem middag på Bellahøj Kro. Da alle tog derfra i opløftet stemning, spurgte jeg ved udgangen lidt famlende om, hvordan den videre fremgangsmåde var, og hvornår jeg fik noget at vide om, hvor vidt de ønskede mig som præst i Ballerup. "Åhr, det skal du ikke bekymre dig om, du ER antaget!" sagde en fra menighedsrådet. Jeg må også have forstået det sådan, for jeg kan se i min lommebog fra 1969, at jeg allerede fik taget mål til præstekjole den 27. marts. Fem gange blev jeg/vi inviteret til Ballerup igen, bl.a. for at se på gardiner til præsteboligen - dem ville menighedsrådet bekoste!

Den 4. marts skrev jeg ansøgning om at blive præst i Ballerup, og så blev sagen behandlet på de forskellige kirkelige niveauer.

*9.2 Indstilling*

Ballerups præster regnede fuldt og fast med, at jeg blev ansat. Jeg blev inviteret til møde med dem allerede den 17. april. Selv om det først var den 26. april, menighedsrådet holdt indstillingsmøde. Jeg blev indstillet som "kaldskapellan", dvs. en præst, der er særligt knyttet til den kirkebogsførende sognepræst og fungerer på hans vegne.

*9.3. Udnævnelse*

Den 21. maj udnævnte Kirkeministeriet (og kong Frederik, der underskrev udnævnelsen med sit sædvanlige grønne blæk) mig så "fra 1. juni at regne." Det skete med dispensation, for jeg var kun 24 år. En præst skulle være 25, og det blev jeg først den 18. oktober. Af den grund er jeg sikker på, at jeg var Danmarks yngste præst.

Den 2. juni blev jeg kasseret på sessionen p.g.a. min allergi over for husdyr og husstøv.

Den 9. juni hentede jeg min præstekjole. Den 10. juni flyttede jeg fra Elers Kollegium til embedsboligen, de to lejligheder, Hedeparken 67 st.th og tv., Ballerup.

*9.4 Bispeeksamen*

Den 12. juni var jeg til bispeeksamen hos biskoppen i Helsingør Stift, J.B. Leer-Andersen. Jeg havde på forhånd indsendt den prædiken, jeg skulle holde ved min indsættelse til ham samt en skitse af en konfirmandtime og en teologisk redegørelse for mit dåbssyn? Jeg indleverede også en redegørelse for mit liv og min teologi - men jeg kan ikke huske, om det var til biskoppen eller til Kirkeministeriet. Det hele blev så gennemgået ved bispeeksamen. Vi var tre, der skulle ordineres: to af mine pastoralseminarie-kammerater, Marianne Finsen og Leif Henriksen (min oratoriebroder). Vi skulle læse den kommende søndags tekst højt på græsk, derefter oversætte det og så have en samtale om indholdet. Biskoppen tog os så med til domkirken, viste os lidt rundt i den, lod os skrive under på "præsteløftet" i præsteværelset og gennemgik ordinationen dagen efter.

*9.5 Ordination*

Ordinationen i Helsingør Domkirke var den 13. juni. Det var en stor oplevelse for os alle, da vi tre ordinander og biskoppen sammen med en række andre præster gik i procession op gennem kirken, mens orglet spillede og alle rejste sig. Menighedsrådet fra Ballerup m.fl. var ankommet i bus. Min mor og min forlovede (og de to andre ordinander og deres familiemedlemmer) var inviteret med til efterfølgende spisning i bispegården. Domprovst Søren Nepper-Christensen holdt en lille tale, hvor han fortalte os om vores kommende arbejde: Da Helsingør domkirke blev restaureret, opdagede håndværkerne, at også de øverste dele af altertavlen, som man ikke kunne se, var minutiøst udskåret og malet. Det kunne man først se, når man så det ovenfra. "Sådan", sagde domprovsten, skal I tænke på jeres arbejde: "Det skal altid gøres omhyggeligt, selv om det så kun er Gud, der lægger mærke til det."

*9.6 Indsættelse*

Den 15. juni kl. 10 blev jeg *indsat* som præst i Ballerup kirke af provst Eigil Miland, Torslunde-Ishøj. Også her var kirken fyldt, og det var en helt ny fornemmelse at stå for en hel gudstjeneste, også selv om jeg havde forberedt mig godt. Det, menigheden måske mest lagde mærke til, var at jeg tegnede korsets tegn for mig inden prædiken (en skik, som jeg dog ret hurtigt lagde fra mig igen) og messede nadverritualet. Da jeg så også gjorde det ved efterfølgende gudstjenester så grundigt, at også kollekt, epistel og evangelium blev messet, sagde en af de ældre kirkegængere henført: "Det har vi ikke oplevet siden provst Dahlerups tid".

*9. 7 Min første prædiken ved indsættelsen 15. juni 1969 i Ballerup kirke, 2. søndag efter Trinitatis*

Teksten er Lukasevangeliet, 12, 13-21: Jesu ord om havesyge til den, der bad ham om retsbistand samt lignelsen om den rige mand, der dør tidligere, end han havde regnet med (...du har meget gods liggende, nok for mange år, spis, drik og vær glad,,,)

**1)** Vi kender alle til hverdagens tomgang og håbløshed. Det kan skyldes, at forventningen til *fremtiden* ikke er gået i opfyldelse. Eller det kan skyldes, at vi ikke synes, at der overhovedet skal sættes forventninger til fremtiden.

**2)** *Israel* på Jesu tid kunne se tilbage på en glorværdig *fortid*, en national storhedstid og en religiøs og kulturel blomstringsperiode. *Nutiden* var ingen af delene. Højst for dem, der drog fordel af de romerske besættelsesmagter. - "Hvad udad tabes, må indad vindes", sagde man og styrkede sig med *indre fantasier* om en stor religiøs og national *fremtid*: Gud ville gribe ind og drive fjenderne ud og oprejse Israel i dets storhed. Og man strammede moralen og fromheden, så man kunne være vel forberedt, når *Guds Rige* kom.

**3)** *Jesus var indbudt* til et festligt måltid hos en af disse gode og fromme mænd. Jesus havde ikke altid forståelse for den høflighed, situationen krævede, og ved denne lejlighed fortalte han *ubehagelige historier* og stak lidt rigeligt til sin vært. Det kan vi gå hjem og genopfriske ved at læse *Lukasevangeliets kapitel 14!* Heldigvis var der en *gæst, der mente at kunne redde* *situationen* ved at lede tanken ind på mere neutrale emner ved at udbryde: *"Salig er den, som holder måltid i Guds Rige"*. Det var smukt sagt. Ja, Guds Rige kunne sammenlignes med et *festmåltid*: glæde, fællesskab, nok til alle, Gud som vært, og os som gæsterne. Ja, aftenen ville have været reddet, *hvis* Jesus så havde deltaget i en konversation om fremtidens herlighed. *Imidlertid* fortalte han en *pinlig historie*, den, som jeg læste op for jer før:

**4)** Der var indbudt mange til en stor middag. Alle havde svaret ja tak. Efter jødisk skik blev der sendt en tjener rundt i den lille by for at sige, at maden var ved at være på bordet. Så meldte gæsterne pludselig afbud af forskellige grunde. Et par var optaget af vigtige møder, en var nygift osv. Værten blev med god grund irriteret og sendte tjeneren ud for at indbyde hvem som helst. Det skete, men der var endnu ledige pladser. Så blev tjeneren sendt ud for at tigge og bede enhver, han mødte, om at komme, så der kunne blive fuldt besat. Og tænk: ingen af de, der først var indbudt, var med til den fest.

**5)** Det var *pinligt* at fortælle den historie, *for alle i selskabet* regnede da helt sikkert med, at de ville få plads i det Guds Rige, der skulle komme i fremtiden.

**6)** Historien er også *lærerig for os*. Ligesom gæsterne i historien sagde ja tak, sådan *ynder vi også at love store ting og sige ja til fremtiden*. Og når så fremtiden dukker op i vores nutid, bliver vi forfærdede over følgerne og undskylder os: Vi vil ikke alligevel. - Kunne vi ikke have lovet noget mindre og nedskrevet fordringerne, er det ikke bedre at lade være med at love mere, end vi kan holde? Det er muligt, men se til, hvem der vil nøjes med så lidt.Vi vil *gerne drømme, love*, planlægge og håbe. Det hører med til det at være *menneske*.

**7)** *Vi har også fået en indbydelse*. Da vi blev *døbt*, blev der sagt over os, at vi nu tilhørte Gud og modtog Helligånden med syndernes forladelse og det evige liv, som det siges i dåbsritualet. Det ligger der en *indbydelse* i: Vi skal *holde os til Gud ved at høre hans ord, bede til ham, lovsynge ham og deltage i det nadvermåltid,* Jesus selv har indstiftet. Det skal vi gøre *i fast tro* på, at vores *synder er os forladt*, når vi beder Gud om det. Altså: der er intet, der kan skille os fra Guds kærlighed. Ved at gøre dette i tro, er vi i fællesskab med Gud, deltager *allerede nu* i hans festmåltid.

**8)** *Dåben* er sket een gang for os. Den er vor *fortid*, men den er også vor *nutid* og *fremtid*: Vi er kristne mennesker, og vi skal fortsat høre til Kristus. Det *gælder,* undtagen hvis vi hårdnakket til vor sidste time siger nej til indbydelsen.

**9*)*** *I dåben blev Guds Rige rykket nær til os*. Dér, hvor Jesus er, dér er Guds Rige, og vi fik jo at vide, at i dåben kommer vi til at høre Kristus til - altså er vi ikke langt fra Guds Rige! Vi har fået *syndernes forladelse i dåbsgave*. D.v.s. den gave har vi, så vi stadig kan bruge den: Bede om, at alt, der skiller os, må være glemt af Gud og slettet ud. Det er vi indbudt til at gøre.

**10)** Og dog vil vi måske *undskylde* os og sige fra: Vi har for travlt, vi har et liv, der følger andre regler. Mærkeligt. Der kræves dog kun at være *et almindeligt menneske*, og vi skal *blot regne med vores dåb og lytte til, hvad den betyder.* Regne med at være accepteret af Gud og så vende os mod vor *næste* med samme kærlighed: Vise ham, at han også er accepteret, vise den samme solidaritet med næsten, som Gud har vist mod os i dåben. *Ellers må vi selv om det.* De fromme og gode mennesker på Jesu tid ville ikke have med Guds Rige at gøre, hvis Jesus var der. Ham var der så meget at udsætte på, næ - de ville have deres drømme om Gudsriget i fred. Og så gjorde Jesus som værten i historien: Indbød alle fattige, dårlige, umoralske, alle dem, man ikke regnede for noget, alle der overhovedet kunne overtales til at komme.

**11)** Sådan nåede evangeliet til os i fjerne lande. *Også vi er indbudt. I dag lyder der i kirken en påmindelse om dåbens betydning*, at vi hører til Gud, og at vi kan deltage i nadverens festmåltid - *Her er Guds Rige nær*. Og *overalt i gudstjenesten* lyder det *ord* om, at Gud for Kristi skyld har gjort os til sine børn, ord, der vil *tros.* Amen.

*9.8 Min tiltrædelsestale ved indsættelsen efter prædikenen den 15. juni 1969*

Det er med stor glæde, at jeg begynder arbejdet som præst i Ballerup menighed. Den modtagelse, som jeg har fået, lige fra det i foråret blev klart, hvor jeg skulle hen, har været ikke alene positiv, men overdådigt imødekommende. På bedre vilkår kan en præst ikke begynde. En præst er jo ingenting uden en menighed. Præsten er menighedens tjener, han er dens mund. Han skal repræsentere menigheden og udtale dens bønner ved gudstjenesten. Præsten er den i menigheden, der får overdraget dette praktiske job. Alle kan jo ikke tale i munden på hinanden. På en anden måde skal han komme til menigheden med noget, nemlig Guds ord og forkynde det, for at ordet kan skabe tro og indbyrdes kærlighed. Det kan han ikke på egne vegne, men fordi han i den henseende kommer på Jesu vegne. Han udtaler de ord, der skal siges, efter de fattige menneskeevner, han har, men Jesus Kristus har befalet os, at ordet skal forkyndes, og så må det ske. Så vil Gud med sin Ånd skabe tro, gennem det ufuldkomne ord, der forkyndes.

Det var glædeligt, at så mange af menigheden deltog i min ordination i fredags. Det siger jeg tak for, og jeg beder menigheden om også fremover at huske mig i dens forbønner. Jeg takker for den store tillid, der er blevet vist mig ved at blive valgt af Ballerup menighedsråd. Jeg håber blot i nogen grad at gøre mig denne tillid værdig. Fra studereværelset er jeg nu kastet ud i præstegerningens mangfoldighed, der i dag kræver en bred ryg, en tålmodighed og opfindsomhed, som de færreste besidder, endsige en ung præst. Forståelse for mine mange fejl er påkrævet - hvad andet kan man vente af en, der begynder. Det er alligevel mit ønske, at jeg må kunne være alle behjælpelig, der ønsker min bistand med råd eller dåd, og at jeg må kunne udføre mine tjenestepligter uden for store forseelser.

- Efter indsættelsesgudstjenesten var der sammenkomst for en begrænset kreds hos en af menighedsrådsmedlemmerne. Og så var jeg i gang med arbejdet som præst. Dog med en uges ferie i dagene før og efter vores bryllup den 5. juli i Valsølille Kirke på Midtsjælland.

*9.9 At være præst - forestillinger og forventninger*

Ved mine første gudstjenester sad et menighedsrådsmedlem med notesblok og noterede ned, hvad han fandt påfaldende ved min prædiken. Det var den samme person, som havde forhørt mig om Jonas i hvalfiskens bug ved menighedsrådsmødet i januar. Han sendte mig et brev, hvor han kritiserede min prædiken som utilstrækkelig og forkert. Jeg svarede høfligt, men klart igen, og så hørte jeg ikke mere fra den kant. Jeg var opgivet!

Jeg var uddannet som teolog og havde fået en nødtørftig praktisk præsteuddannelse på Pastoralseminariet. Men svarede arbejdet som præst så til det, jeg forestillede mig eller forventede? Både ja og nej. Jeg vidste, hvad arbejdet i hvert fald bestod af, hvilke embedspligter, jeg havde, og regnede ikke med, at jeg derudover skulle definere mit eget arbejde og bevise dets værdi ved at "finde på nyt". Det er noget anderledes for præster i dag (2016). Menigheden var også klar over, hvad en præsts arbejde var, i hvert fald væsentlig mere, end det er tilfældet i dag. Der var også en vis respekt omkring præsteembedet, selv om det ganske vist også dengang var en ros, hvis man "ikke lignede en præst, men virkede som om man var et almindeligt menneske". Love og regler blev stadig respekteret, måske modstræbende, men der var ikke den indstilling, som senere er blevet mere almindelig, at "alt er til forhandling". Det var heller ikke almindeligt at klage over præster og deres afgørelser, og hvis man gjorde det, skulle man ikke regne med, at man fik ret. Jeg havde selv en klar mening om, at jeg først og fremmest skulle passe de pligter, jeg havde: gudstjenester, kirkelige handlinger, konfirmander osv., men det kom nok lidt bag på mig, at der var forventning om, at jeg skulle være en pioner, der banede vejen for en kirkelig ekspansion i Ballerup m.h.t. menighedsarbejde og nyt kirkebyggeri. Jeg kendte det frivillige kirkearbejde fra min barndom og ungdom, men det var ikke noget, jeg havde regnet med, at jeg selv skulle opfinde i et præsteembede. Jeg havde ikke en klar fornemmelse af, at jeg skulle være meget opsøgende i mit arbejde. Jeg tænkte, at mennesker vel af sig selv kom til mig i forbindelse med kirkelige handlinger, i sjælesørgeriske anliggender eller i forbindelse med social nød og rådvildhed. Hvad det sidste angår, kan jeg huskede, at jeg abonnerede på en række sociale love for at være forberedt, hvis det skulle være. Det havde jeg da hørt historier om fra mit hjemsogns præster. Jeg forestillede mig også situationer, hvor jeg skulle forholde mig til menneskers religiøse anfægtelser og overvejede, hvad jeg evt. kunne svare dem med brug af Biblen. Det forekom kun sjældent, og i hvert fald ikke ved at mennesker mødte op og forventede åndelig rådgivning her og nu.

I det hele taget tænkte jeg sommetider på, om jeg nogen sinde fik brug for al den dyre teologi, jeg havde beskæftiget mig med på universitetet. Det er lidt tankevækkende, at jeg sommetider syntes, at det allerbedste ved at være præst ikke var præstearbejdet, men de ledige stunder, hvor man kunne fordybe sig i teologiske studier. "Måske passer den teologiske uddannelse ikke helt til det præstearbejde, den sigter på", tænkte jeg allerede dengang. I hvert fald var jeg af den mening, at en præsts arbejde forudsatte en menighed, og at opgaven var at styrke menigheden i troen. Gerne ved, som min Ballerup-præstekollega sagde (Hieronymus Zeuthen), at man "talte til den anfægtede". Jeg oplevede imidlertid snart, at mange opfattede præsten som missionær for en halvt glemt religion. De mente, at denne religion gik ud på, at der fandtes en gud i universet ("præsten skal overbevise folk om, at der findes en gud"), hvis vilje var at mennesker skulle være gode ved hinanden.

**10. Sognets historie, demografi og kirkelige geografi**

*10.1 Historie og demografi*

Ballerup var en mindre stationsby, som blev massivt udbygget efter i årtierne efter Besættelsen. Ved kommunalreformen i 1970 kom Ballerup Kommune til at omfatte samme område som det oprindelige Ballerup Sogn (Ballerup - Måløv - Skovlunde). Kommunens geografiske størrelse er stadig den samme efter den nye kommunalreform i 2007. I skrivende stund bor der 48.514 i Ballerup Kommune, heraf 26.397 i de nuværende sogne, Ballerup og Pederstrup. Jeg mener at kunne huske, at der var flere, da jeg var præst der. Men under alle omstændigheder var det mange indbyggere pr. præst. Der var rigtig mange unge familier med børn og unge i de nye boligområder. De kom ofte fra sanerede boligkvarterer i København og flyttede ind i moderne og gode boliger. De var brudt op fra gamle fællesskaber, og det tog tid og arbejde at skabe nye. Det gav ofte sociale og personlige problemer. Det tog tid at få bygget tilstrækkelig mange børnehaver, skoler og andre institutioner og få dem til at fungere. Alle lærerne på skolerne var unge, og de pædagogiske eksperimenter var mange. Der var heller ikke tilstrækkeligt med butikker fra starten i de nye kvarterer, og fritidsfaciliteterne blev også kun langsomt bygget op. Byplanlægningen var i øvrigt ikke særlig følsom dengang. Alt gammelt blev ændret eller fjernet, og det var asfalt overalt. Den lille stationsbys kærne forsvandt nærmest, og den ene asfaltvej efter den anden skar sig gennem byen. Træer blev fældet, Gadekæret ved kirken fjernet, for så, efter få år, at genopstå som et knap så kønt bassin. Ballerup havde og har socialdemokratisk enevælde, på godt og ondt. Det var de gode tider, det gik fremad og opad og visionerne var mange. Men det havde også sine omkostninger, økonomisk og menneskeligt.

*10.2 Den kirkelige demografi, sogne- og distriktsdelinger, kirkebyggeplaner*

Byudviklingen betød sognedelinger i flere omgange: Skovlunde og Måløv blev selvstændige pastorater i henholdsvis 1961 og 1966. Måløv havde en middelalderkirke, mens Skovlunde klarede sig med en foreløbig trækirke indtil kirkeindvielsen 1972 (jeg var med til både grundstennedlæggelsen i 1969 og indvielsen i 1972). Efter min tid som præst blev sognets sydlige del, der fik navnet Pederstrup Sogn, også skilt ud fra Ballerup Sogn. Som sagt var sognet alligevel meget stort. Den lille stationsby var nu omgivet af nye "planetbyer" med store betonkvarterer (Baltorp og Hedegården), og villakvarterer, bl.a. Digterparken og Egebjerg i norddistriktet. Menighedsrådet arbejdede med 3 kirkebyggeprojekter på én gang! I første omgang ønskede rådet at opstille et par af Kirkefondets "vandrekirker", dvs. små kirker (af arkitekt Holger Jensen), som ret let kunne pilles ned og sættes op et andet sted, når der var bygget en ny kirke. De blev placeret i sydvest og sydøst og fik navnene Baltorp kirkesal og Hedegårdens kirkesal. Så vidt jeg husker allerede i 1970. De to sydlige sognedistrikter er i dag ét sogn (Pederstrup) med to kirker. a) Vestkirken (1973) - jeg nåede lige at være med til Vestkirkens indvielse, inden jeg begyndte i mit næste embede - og b) Hedegårdskirken (1982).

Der var planer om at bygge en ny kirke i sognets norddistrikt, sandsynligvis i Egebjerg-bebyggelsen. I oktober 1969 lukkede Ballerup kirke midlertidigt på grund af renoveringsarbejde og åbnede først igen i marts 1970. Menighedsrådet fik lov til at bruge Kapelkrematoriets store sal som midlertidig kirke. Da Ballerup Kirke igen åbnedes, fortsatte Skovvejens Kirkesal som distriktskirke. Kirkesalen var - og er - et enkelt, smukt rum med god akustik og et velklingende orgel. De kirkelige myndigheder ville dog ikke tillade, at bygningen fik status af en permanent kirke, da den samtidig fungerede som krematorium. Men dispensation kan jo gives flere gange, og den dag i dag fungerer Skovvejens Kirkesal på denne måde som distriktskirke i Ballerup Sogn - og kaldes nu også "kirke". Der blev ansat en studerende, Lasse Ewerlöf, til Skovvejens Kirkesal som organist på vikar-vilkår (hvilket medførte en del ballade med hans faglige organisation, der ønskede stillingen besat med en fuldt uddannet organist). Der blev desuden ansat en kirkesanger og en kirketjener til søndagsgudstjenesterne, mens kordegneopgaverne med at læse ind- og udgangsbøn, samt at hjælpe præsten med at få messehagelen af og på, blev varetaget af en lille gruppe frivillige.

Kirkegården omkring Ballerup kirke var lille, det samme gjaldt Måløv Kirke, og Skovlunde Kirke var kun en foreløbig kirke uden kirkegård. Derfor var der indrettet en ny stor kirkegård omkring Kapelkrematoriet (bygget i 1968) i Nordballerup. Kapelkrematoriet indeholdt to kirkesale, administrationslokaler, kisterum - samt krematorium i kælderen. Der foregik mange begravelser og bisættelser fra hele kommunen fra Kapelkrematoriets store sal, så der var megen og kraftig klokkeklang fra klokkerne, der hang frit i det åbne klokketårn. Den store kirkegård var planlagt med tanke på flere begravelsesmåder. Bisættelse med ligbrænding var langt det hyppigste. Det krævede ikke så meget plads, så der var god plads på den nye kirkegård. Alligevel var der ikke meget behov for den lille gamle kirkegård omkring Ballerup Kirke, der jo var indrettet til jordbegravelser. Det var tanken, at den gradvis skulle sløjfes, også fordi den fugtige jord gjorde den uegnet til begravelser.

Menighedsrådet i Ballerup bestod af en socialdemokratisk gruppe, som i min tid fik flertal, og en borgerlig gruppe, der repræsenterede bl.a. Indre Mission og de kirkelige børne- og ungdomsorganisationer. De var meget optaget af de store udviklingsopgaver i sognet: nye kirker, nye præsteboliger, nyt personale m.v. Det var så stor en opgave, at det var umuligt at klare for et menighedsråd, så derfor blev der ansat en halvtids kasserer og en fuldtids forretningsfører, Børge Madsen, som dygtigt stod for hele sognets kirkelige administration, menighedsrådets inklusive, og endelig blev der også ansat en ekstra kordegn, den fhv. købmand Palmelund, der bistod den myreflittige, mangeårige kordegn for det hele, A. Bajer.

*10.3 Sognets kirkelige profil*

Var der overhovedet en sådan? De mange tilflyttere medbragte forskellige former for kirkelig baggrund, om overhovedet nogen. I den ældre del af sognet var der en gammel kirkelighed, der sørgede for, at kirkebænkene blev godt fyldt op. Der fandtes missionsfolk, som jeg dog ingen forbindelse havde til (jvf. førnævnte episode med Jonas i hvalfiskens bug). Derimod var der aktive ungdomsorganisationer, især FDF og KFUM og K -spejderne.

På grund af sognets størrelse var der ikke tale om et samlet kirkeligt, frivilligt arbejde. Der var f.eks. ingen menighedslokaler, udover et par rum i det hus i Præstevænget 21, hvor kordegn, kirkekasserer og forretningsfører holdt til. Da den 2. residerende kapellan, Haakon Falcke, der havde boet i Hedeparken 67 (hvor vi flyttede ind) blev sognepræst, flyttede han til i en bolig lidt sydligere i sognet (Hold-an-vej 61) , mens hans forgængers præstegård over for kirken blev omdannet til mødelokaler, både til sognepræstens konfirmander og til menighedsmøder. Der var dog ikke så stor menighedsaktivitet som i Skovlunde Sogn, hvis midlertidige trækirke var centrum for et blomstrende frivilligt kirkeligt arbejde. Det fortsatte i den nye Skovlunde kirke, som blev bygget i de år, jeg var præst i Ballerup. Det mest aktive sted i Ballerup var uden tvivl Baltorp-området, hvor Vestkirken senere blev bygget. Den 1. residerende kapellan Hieronymus Zeuthen udførte et ihærdigt og engageret arbejde med mange initiativer sammen med en stor og trofast medarbejderskare. Jeg kunne helt sikkert have fulgt mere med i hans arbejde og lært af ham, men jeg fik selv hænderne fulde. Der blev senere ansat en præst mere til arbejdet i Baltorp området, Ebba Refshauge. - Hakon Falcke, der blev sognepræst ved Ballerup Kirke efter Jørgen Ruager, havde det "gamle", centrale Ballerup som arbejdsområde. Han havde derfor ikke samme pioneropgaver, som os, hans kolleger, men han havde stor viden og mange erfaringer fra den københavnske kirkefondsmiljø. Han havde været præst på i Eliaskirken på Vesterbro i en årrække. Udover det administrative arbejde han udførte, brugte han en del tid på hjemmebesøg. Han havde en deltidsansat hjælpepræst, Jens Lyster, som deltog i et par møder, men hvis virke jeg ikke rigtig ved meget om. Da der blev ansat en 4. præst med Hedegårdsområdet i sognets sydlige del som arbejdsdistrikt, var der de samme forventninger til hans pionerarbejde, som der var til bl.a mig. De forventninger blev i første omgang skuffet, for den, der blev ansat, Frode Langballe, var en passiv, tidehvervsk præst, der mente, at kirkens arbejde (som han sagde) jo mest "foregik i det stille". Generalsekretæren for Kirkefondet, Gunnar Hermansen, var til stede ved hans præsteindsættelse og sagde bl.a., at "heden" (Hedegården!) sprogligt set betød det sted, hvor hedningerne boede. Det var Langballe voldsomt indigneret over: vi er ikke blandt hedninger, men blandt døbte kristne, sagde han. Alligevel rejste han efter kort tid fra de mange døbte kristne i det store Ballerup til et noget mere stille landembede på Lolland (Fuglse-Krønge-Torslunde. 1138 indbyggere i 1992)! Han blev afløst i 1971 af sognets første kvindelige præst, Ingrid Schrøder-Hansen, som fandt sine helt egne, kreative veje i sit arbejde, i de fire år, hun var der.

I skrivende stund - 2016 - ser jeg, at der er hele 8 præster i Ballerup og Pederstrup Sogn til sammen. Selv om de måske ikke alle er fuldtidspræster, er det da godt, at der er næsten dobbelt så mange præster i området som i min tid. Det giver helt sikkert mulighed for at nå længere ud og dybere ned end tilfældet var i årene 1969-73!

**11. Det kirkelige arbejde i sognet**

*11.1 Forholdet til sognets andre præster*

I begyndelsen af min ansættelse deltog jeg i en udflugt for ældre fra Ballerup og Skovlunde Sogne. Under måltidet rejste den præst, der var turens praktiske leder, Aage Sørensen fra Skovlunde, sig op, præsenterede mig for forsamlingen og sagde: "Og nu vil pastor Rosenberg fortælle, hvad han har tænkt sig at gøre for sognets unge". Jeg kunne være krøbet i et musehul. Dels havde jeg ikke anelse om, at han ville spørge mig, dels anede jeg ikke, hvad jeg skulle svare (og jeg havde endnu ingen træning i at springe op og sige noget, også uden forberedelse - det blev jeg bedre til ad åre!). Jeg fik dog fremmumlet nogle korte, vage hensigtserklæringer, som blev modtaget venligt, hvorefter man gik videre i programmet.

Det var et held, at jeg ikke begyndte i et sogn, hvor jeg var alene om at være præst. I et stort sogn med kolleger kunne mine utilstrækkeligheder og fejl hurtigere gå i glemmebogen end tilfældet var, hvis jeg havde været præst i et lille sogn. Ballerups præster var vant til at mødes fast en gang om måneden, for der var meget at forholde sig til i et sogn i voldsom udvikling. Også i forhold til f.eks. menighedsrådet og til skolen (konfirmationsforberedelsen) var vi nødt til at drøfte, hvordan vi skulle gribe sagerne an. Sommetider var der også fælles møde for alle præsterne i Ballerup kommune (Ballerup, Måløv og Skovlunde sogne),

*11.2 Menighedsrådets arbejde*

- var omfattende p.g.a. de mange opgaver i det stadigt voksende sogn. I perioder var der lidt stillingskrig mellem de to næsten lige store hovedgrupper i menighedsrådet, især fordi den socialdemokratiske gruppe prøvede på at markere sig og erobre magten (formandsposten). Jeg blev i en periode inviteret med til socialdemokraternes gruppemøde før selve menighedsrådsmødet, da jeg jo var partimedlem! Jeg prøvede at holde tungen lige i munden og undgå at være partisk. Jeg følte det faktisk ubehageligt, at præster havde stemmeret, især da vi præster var "tungen på vægtskålen", når det skulle stemmes (især ved formandsvalg). Skulle vi bruge vores stemmeret eller ej, og hvis vi gjorde, skulle vi i så fald tilstræbe at optræde som en enig blok?

Men bortset fra det var der en frisk og konstruktiv tone i menighedsrådet, og det gjorde det ikke ringere, at der blev holdt menighedsråds- og personaleudflugt en gang om året, hvor der var rigeligt med mad, drikke og dans.

*11.3 Samarbejde med de ansatte*

Jeg lagde meget vægt på et godt samarbejde med kirkens ansatte fra begyndelsen, en praksis, jeg fortsatte også i mit næste embede. Så vidt muligt hilste jeg på hver enkelt ansat før gudstjenesten og talte med dem bagefter om forløbet. - Jeg inviterede organisten fra Ballerup, Svend Prip, hjem til os før min første gudstjeneste , og han, og ikke mindst organisten i Skovvejens Kirkesal, Lasse Ewerlöf, blev nærmest vores private venner. Det hjalp jo også, at jeg interesserede mig meget for kirkemusik og orgler og gerne deltog i private sammenkomster hjemme hos Svend Prip sammen med musikerne efter kirkekoncerterne. Også kirkegårdens ansatte, kirketjeneren, kirkesangerne, forretningsføreren, kassereren m.fl. havde jeg en rigtig fint forhold til, når jeg selv skal sige det.

*11.4*  *Gudstjenester*

I de første fire måneder af min præstetid havde jeg kun gudstjenester i Ballerup Kirke. Der var to gudstjenester hver søndag, og vi var til at begynde med tre præster, der deltes om dem. Der var usædvanlig mange barnedåb ved gudstjenesterne. De første 3 børn blev døbt under gudstjenesterne, derefter de næste 5, så et tilsvarende hold og måske et fjerde...! Der er ikke noget at sige til, at jeg på et tidspunkt løb sur i navnene og var ved at døbe et af børnene med et forkert navn, hvilket dog blev standset af de forfærdede dåbsgæster.

Da Ballerup Kirke var lukket ca. oktober 1969 - marts 1970 pga. renovering, var det Skovvejens Kirkesal, der fungerede som sognekirke. Men meget hurtigt kom der også gudstjenestesteder i sydøst (Baltorp Kirkesal) og (Hedegårdens Kirkesal). Da vi efterhånden blev 4, og til sidst 5 præster, aftalte vi en prædiketurnus, dog sådan, at vi hver især havde en kirke, som vi havde flest gudstjenester i. Jeg havde således flest gudstjenester i Skovvejens Kirkesal, kun sjældent i Ballerup kirke, enkelte gange i Hedegårdens Kirkesal, især i den vakanceperiode, der var mellem den første præst, der blev ansat til at være i Hedegården og den anden, der afløste ham.

*Skriftemål* før gudstjenesten havde oprindelig været en større sag, også i protestantisk tid. Oprindelig foregik det om lørdagen for dem, der ville til alters ved gudstjenesten dagen efter. Senere blev skriftemålet flyttet til søndag og anbragt i gudstjenesten lige før altergangen. Men i stadig flere kirker - vist nok fra 1960´erne? - blev skriftemålet efterhånden erstattet af en kort erklæring til alle tilstedeværende om, at "så sandt de angrede deres synder", kunne præsten tilsige dem deres synders nådige forladelse. Sådan var ordningen i Ballerup Kirke, da jeg blev ansat. Det næste skridt var helt at udelade denne syndsforladelses-formel, idet nadveren i sig selv kunne forstås som syndsforladelse.

I de fleste kirker i Storkøbenhavn blev der brugt hvid *messeskjorte og messehagler i forskellige farver (altså to dragter uden på præstekjolen!)*, også i Ballerup. De gamle "skildpaddeskjolde" med rødt fløjl og gyldent kors fra 1800-tallet blev flere og flere steder erstattet af de noget større hageler i de "liturgiske farver" grøn - violet - hvid - rød. De kunne være varme at have på en sommerdag i en mindre kirke med mange mennesker! - Da Skovvejens Kirkesal blev gudstjenestested i 1969, var der ingen messehagel, men jeg kontaktede en af mine oratoriebrødre, den højkirkelige præst, Ole Frederik Stjernfelt i Tårnby, som købte messehagler for en billig penge i Rom og havde et udvalg liggende. Jeg fik menighedsrådet til at købe en af dem. Det var "et godt tilbud", og den lette hvide messehagel med gyldent kors, af en udformning, der ligner "skildpaddemodellen", er vist stadig i brug. I stedet for at have hele 4 forskellige messehagler i de "liturgiske" farver, fik menighedsrådet fremstillet smukke "antependier" (forhæng) til prædikestolens forside i de samme 4 kulører, med et Kristus-monogram på (dvs. et "X" og et "P" sammen - det er jo de græske bogstaver K og R, de første bogstaver i ordet "Kristus")

*Salmevalg*: Efter de første måneders arbejde med at finde salmer - selv for en trænet kirkegænger som mig krævede det mange overvejelser - tog jeg fat på at udarbejde en samlet salmeplan, inspireret af noget, jeg havde set praktiseret af præsterne i Virum kirke: en plan for alle søn - og helligdage, både for 1. og 2. tekstrække. På den måde var både organist, kirketjener og præst fri for at bekymre sig om salmevalget! (I parentes bemærket omarbejdede jeg senere denne salmeplan, hele to gange, i min tid som præst i Kundby). Melodivalget overlod jeg storsindet til organist Lasse Ewerlöf, og det gav mig ind imellem nogle overraskelser - i mit hjemsogn havde melodivalget været noget mere 1800-talspræget, men Lasse valgte mest melodier fra 15-1600-tallet eller også melodier, der var komponeret af Thomas Laub (1852-1927). Mit salmevalg var netop også mest fra 15-1600-tallet plus - fra 1800-tallet - Grundtvig-salmer, som Th. Laub da også havde skrevet mange melodier til. Thomas Laub var modstander af 1800-tallets følelsesfulde og sangkrævende melodier og skrev melodier, der var præget af de gamle, mere neutrale "kirketonearter". Jeg brugte meget få salmer af Brorson og Ingemann. Brorson var pietist, og det var i mit hoved i familie med Indre Mission. Ingemanns salmer, så smukke de var, havde efter min opfattelse en betænkelig kristendomsopfattelse: hans salmer indeholdt for meget sjæleudødelighed og naturromantik...

*Prædikener:* Det var et stort arbejde for mig at formulere prædikener og såmænd også at fremføre dem. Det var vanskeligt at springe *fra* studietidens "kritiske", dvs. "undersøgende" beskæftigelse med bibelske tekster *til* den nutidige forkyndelse af samme tekster. En meget udbredt opfattelse af prædikenen var, at den bibelske tekst og dens forkyndelsessigte ("scopus") var prædikenens hovedsag. Evangeliet skulle forkyndes, men hverken som vækkelsesprædiken eller universitetsforedrag. I praksis blev det mest i retning af det sidste! Prædikanten skulle som en anden Johannes Døber vise hen til Kristus som den altafgørende og selv være neutral/tilbagetrukket i sin måde at fremføre prædikenen på. Ordet skulle virke ved sin egen kraft, ikke ved præstens engagement. Og evangeliet om syndernes forladelse skulle forkyndes med eller mod den konkrete teksts faktiske ordlyd! Prædikenen skulle pege på troens mulighed (eller rettere: gøre opmærksom på, at tro er gave/mulighed, som Gud giver, hvis han vil). Prædikenen skulle ikke anvise bestemte gerninger som særligt kristne, for det store fyord var "gerningsretfærdighed", dvs. den opfattelse, at ens gode gerninger gav fortjenstmedalje hos Gud på Dommedag.

*11.5 Kirkelige handlinger*

Jeg havde bryllupper og begravelser, men nok meget færre end de to "gamle" præster i sognet. Samtalen inden den kirkelige handling var ofte kort og lidt overfladisk. Netop ved *begravelser* var det almindeligt, at præsten i et stort sogn som Ballerup ikke kendte afdøde. Derfor var det en lettelse for både præst og for de pårørende, at "vita"-delen (afdødes levnedsbeskrivelse) af begravelsestalen blev betragtet som mindre vigtig eller endda unødvendig af begge parter. Præsten skulle efter egen mening sørge for, at "evangeliet blev forkyndt". Ikke helt sjældent spurgte de pårørende, om der overhovedet var grund til at sige noget afdødes liv. De havde nok hørt rygter om fortidige missionske præster, der udtalte sig om afdødes tro og kirkegang eller mangel på samme. Når de pårørende frabad sig personlige taler, skyldtes det også tidens religiøse blufærdighed. Hvis det var muligt for præsten at indflette hentydninger til afdøde, var det i orden, men helst skulle det ske i almene former. Så mine begravelsestaler var for det meste udlægninger af selvvalgte bibelske tekster eller skriftsteder med overvejelser over liv og død i forhold til evangeliet om Jesu frelsergerning og opstandelse.

*11.6 Konfirmationsforberedelse*

- fyldte til gengæld rigtig meget. Tilmeldingen til undervisningen var urimeligt tidkrævende. Konfirmandforældrene skulle stille med dåbsattest i træffetiden hos den præst, der skulle konfirmere deres barn. De sad på stribe i "venteværelset", hvorefter der ikke skete andet, end at præsten skrev de nødvendige oplysninger af fra dåbsattesten, sagde goddag og farvel og - "næste". Efter et par år fandt man ud af, at det kunne gøres på en meget enklere måde! Jeg havde 4 hold med 20-25 elever hver, fordelt på 4 dage kl. 8-9.30. Til at begynde med foregik forberedelsen i mødelokalet i menighedsrådets møde- og administrationshus, hvor forretningsføreren og kassereren havde kontorer på 1. sal. Senere flyttede undervisningen til KFUM-spejdernes hytte "Tillac" - og endelig til den lille krematoriesal i Skovvejens Kapelkrematorium. Jeg fortalte ikke konfirmanderne, at kølerummet med kister var lige på den anden side af salens indre dør! Fordelen ved dette lokale var, at det lå centralt, var en del af "kirkekomplekset" og havde en udmærket lille "kasseorgel", som jeg kunne spille på til salmesang, mens jeg samtidig kunne se hen over instrumentet hen på konfirmanderne. Pædagogisk var konfirmationsforberedelsen lidt af en opgave. Aldersmæssigt kunne jeg jo næsten være storebror i forhold til konfirmanderne. Det betød, at jeg lettere kunne forstå deres omgangstone, men samtidig måtte jeg tydeligt markere mig som gruppens leder. Man kan så diskutere, hvor god min undervisning var og hvor sympatisk jeg var (min søster mødte en af mine konfirmander, der sagde om mig, at jeg ofte var "sur" - dvs. kørte en lige vel streng linje i undervisningen). Men disciplinært set havde jeg næsten altid godt greb om undervisningen - ligesom i mit senere embede - og det skabte dog en vis respekt blandt konfirmanderne og såmænd også hos deres forældre. Godt nok befandt vi os dengang i 60´er-tidens pædagogiske opbrud, men der var stadig en udbredt forventning (hos børn og forældre, måske ikke altid hos lærere!) om, at præsten - ligesom læreren - var undervisningens leder.

*Hvad var konfirmation efter min mening?*

Ved *konfirmationen* fulgte jeg 1909-ritualet, som ret beset ikke har meget med den oprindelige pietistiske konfirmation fra 1736 at gøre - for i den (1736) forekom der både tilspørgsel, løfte og håndslag. I 1909-ritualet stod der kun, at trosbekendelsen skulle siges (ikke noget om, *hvem* der skulle sige den, det kunne være præsten alene...), og konfirmanderne "velsignes" med håndspålæggelse - altså en forbøn for konfirmanden. Ritualet blev historisk set indført, fordi bl.a. Indre Mission var bekymret over, at der ikke var religiøs alvor nok i datidens massekonfirmationer. 1909-"konfirmationen" var en overkommelig ordning for sækulariserede konfirmander - der var jo ikke tale om et valg, man var "bare med". Vi præster udviklede så den forklaring, at "konfirmation" (der jo betyder "bekræftelse) ikke betød, at du siger ja til Gud, men at Gud siger ja til dig. Du bekræfter ikke, men du bekræftes. Den forklaring er aldrig rigtig trængt i befolkningens bevidsthed! Næste alle mente hårdnakket, at konfirmanderne havde sagt ja, selv om dette ritual de fleste steder ikke havde været i brug i årtier!

*Hvad skulle indholdet af konfirmationsforberedelsen være? Og hvad var formålet?*

Grundlæggende mente jeg, at jeg min opgave var at bibringe konfirmanderne grundlæggende viden ud fra en bevidst kristelig/kirkelig vinkel. De skulle ikke overbevises eller presses til et valg. Det måtte de selv om. Ingen indoktrinering her!

*Katekismus:* Det klassiske stof fra Martin Luthers lille katekismus (de 10 bud - trosbekendelsen - Fadervor - dåb - nadver) kom på banen, men på forskellig måde, oftest i skikkelse af små opgaver eller samtale. Der var ikke meget konfirmandpædagogisk materiale at falde tilbage på, men dog ansatser i Andreas Davidsens bøger, der bl.a. indeholdt gode litterære eksempler, som jeg brugte som oplæg til samtale.

*Oplæsning* var en af mine absolutte styrker. Et af mine yndlingseksempler var Cecil Bødkers lille novelle "Vædderen", som egnede sig fortrinligt som oplæg til samtale om de ti bud. Ind imellem forsøgte jeg mig med fri fortælling af f.eks. Lidelseshistorien, men jeg kunne godt have haft brug for lidt bedre fortælleteknik.

*Billedsamtale*: Fra Liselotte Corbachs bog "Vom Sehen zum Hören" brugte jeg flere af de fint udvalgte billeder, der var gode til billedsamtale.

*Salmer:* Jeg havde et meget ambitiøst mål om at få lært konfirmanderne rigtig mange salmer, hvilket aldrig lykkedes. Det var i det hele taget et problem at få konfirmanderne til at synge. De var ikke vant til at synge, pubertetens generthed gjorde det svært for dem at åbne munden til sang og salmerne fra salmebogen var jo heller ikke de letteste. Der var ganske vist en del nyere salmer, men deres indhold var for det meste "tyndbenet" eller alt for tydeligt politisk, syntes jeg - desuden betragtede jeg det som en vigtig opgave at lære konfirmanderne de salmer at kende, der blev sunget ved almindelige gudstjenester. (Derimod brugte jeg nogle af de nyere salmer ved de "forsøgsgudstjenester", som jeg forberedte sammen med KFUM-spejderne). I en periode brugte jeg to nyanskaffede båndoptagere til at optage salmer, som jeg selv indspillede på Skovvejens Kirkesals orgel. Jeg ville bruge båndoptagelserne til konfirmandernes salmesang. Det viste sig dog at være for omfattende et arbejde, så jeg nøjedes med at synge for; på den måde kunne jeg også lettere tilpasse tonehøjden.

*Kirke og kirkegård:* Besøg i kirken og på kirkegården gav mange flere gode muligheder for medleven. En arbejdsform, som jeg gjorde mere ud af i mit næste embede.

*Besøg hos mig privat:* Da vores nye embedsbolig i mit arbejdsdistrikt var færdig, inviterede jeg hvert år i begyndelsen af undervisningssæsonen konfirmanderne med hjem til mig, hvor de fik lidt at spise og drikke. Ligesom jeg også holdt møder for konfirmandforældrene i hjemmet. Vi sad godt nok tæt! Indtil da havde jeg inviteret forældrene ind i den gamle sognepræstebolig, der nu var sognegård. Jeg stillede selv borde og stole op, lavede kaffe og købte kager og småkager (på min egen regning), og efter mødet stillede jeg alt på plads og vaskede op, ene mand.

*Undervisningsmaterialer:* - bestod i mit tilfælde af tavle, salmebog, ny testamenter og ofte også papir med spørgsmål eller opgaver. I undervisningen benyttede jeg i det hele taget ret meget (alt for meget) skriftligt materiale med tekster, spørgsmål og oplæg til diskussion og gjorde brug af min skrivemaskine og af menighedsrådets medarbejderes tekniske "maskinpark" til mangfoldiggørelse af mine mange papirer.

På afstand kan jeg godt se, at mine undervisningsambitioner var alt for store, at jeg var alt for styrende og at jeg havde alt for lidt blik for, hvad der var relevant for konfirmanderne. Til gengæld låste jeg mig aldrig fast på mine arbejdsformer. Hvis der viste sig nye muligheder, greb jeg dem.

*Gruppearbejde:* En overgang forsøgte jeg mig med tidens modemetode: gruppearbejde! Det var svært at få til at fungere!

*Lysbilleder:* En af mine kolleger, Hakon Falcke, sagde, at han havde gode erfaringer med forevisning af lysbilleder (fra Rom) i sin undervisning. Jeg fremstillede derfor selv lysbilleder ved affotografering af billeder i bøger (med et dertil indrettet stativ med kamera). Lysbilled-foredrag kunne måske få konfirmanderne til at være lidt opmærksomme, men ofte døsede de bare hen - det var tidligt på dagen.

*Samtale ud fra musikeksempler:* Jeg udvalgte eksempler fra nyere musik (Beatles, Rolling Stones, the Byrds m.fl.) og brugte dem som oplæg til samtale om indholdet i teksterne. Det var en gylden chance, da musicalen "Jesus Christ Superstar" kom til landet. Jeg uddelte teksterne til musicalen til konfirmanderne og spillede udvalgte passager for dem som oplæg til samtale. Jeg anmeldte musicalen i den lokale ugeavis og tog med konfirmanderne (i S-tog) til Falkonér-centret, hvor vi oplevede forestillingen sammen.

*11.7*

*Sjælesorg - og træffetid*

Som nævnt ovenfor troede jeg, at mennesker kom til mig i min kontortid. I de første to år af min ansættelse, kørte jeg derfor fra min bopæl i syd til Kapelkrematoriet i nord, i mit egentlige arbejdsdistrikt. Den store sal blev brugt som kirkesal om søndagen, men til hverdag til begravelser og især bisættelser for både sognets og omegnens præster. Den lille sal var til bisættelser med få deltagere. I kontorgangen var der kontor til kirkegårdslederen - og så et lille kontor, der blev indrettet til mine *træffetider*. Her kunne jeg så sidde og kigge ud af vinduet i en times tid. Der kom kun sjældent nogen, så træffetiden var nærmest en klods om benet på mig. Det hjalp, da jeg flyttede til den nyopførte tjenestebolig, hvor jeg havde kontor. Der kunne jeg talte med mennesker både inden for og uden for træffetid.

Det var nu kun sjældent, at jeg fik besøg i *sjælesørgeriske* anliggender. Sjælesorg fandt sted i samtaler alle mulige andre steder og i mange forskellige tilfældige anledninger. Eller i forbindelse med samtale med pårørende ved dødsfald. Men sjælesorg var ikke det, jeg havde mest med at gøre med. Sikkert nok også, fordi jeg var så ung og umoden. Jeg var nok heller ikke en type, der tiltrak anfægtede sjæle, og jeg var heller ikke meget opsøgende selv. Også af den simple grund, at jeg havde nok at se til i mit øvrige arbejde. På den anden side havde jeg jo haft en opvækst med massive familie- og ægteskabsproblemer, hvor jeg ofte var blevet brugt som tålmodig "lytter" til andres vanskelige tanker og oplevelser. Svagheden ved at få den rolle så tidligt i sit liv var desværre også, at jeg vænnede mig til at se interesseret ud og så lade andres ordstrøm flyde ind ad mit ene øre og ud af det andet. Jeg havde dog også oplevet at skulle være mere opmærksom og deltagende lytter, nemlig som lejlighedsvis aften/nattevagt i *Skt. Nicolai-tjenesten*, hvor vi altid var to på "vagt". Jeg var med på "vagtholdet" allerede, da jeg gik på Pastoralseminariet og fortsatte et stykke tid med det i min præstetid i Ballerup. I Skt. Nicolai-tjenesten fik jeg en del især telefoniske henvendelser og samtaler, men ofte - alt for ofte - fra den samme lille gruppe psykiske afvigere. I hvert fald var den gruppe så dominerende, at jeg sommetider spurgte mig selv, om det var værd at holde så stort et apparat kørende for så få psykisk syge. Men når det er sagt, vil jeg dog sige, at disse vagter i Skt. Nicolai kirke var en god øvelse i samtale med mennesker, der af den ene eller den anden grund var ustabile eller i krise.

*11.8 Diakoni*

Hvad med *diakoni?* Jeg havde kendt diakonissen, der drog rundt i Kapernaums Sogn som den tids social- og sundhedsassistent. Det betragtede jeg som fortid og havde svært ved at forstå, hvad kirkelig diakoni i 60-erne egentlig var. Samfundets institutioner havde, for mig at se, overtaget langt det meste af det diakonale arbejde. Det syntes jeg også var i orden; det passede til Martin Luthers opfattelse af, at de borgerlige myndigheder skulle overtage kirkens sociale arbejde. Efter min - og mange andres - opfattelse skulle de kirkelige organisationer kun tage sig af de arbejdsområder, som samfundet - endnu - ikke gjorde så meget for. Naturligvis var der mennesker, der kom i uforskyldt nød, men dem kunne man henvise til de sociale myndigheder. Der var dog en del mennesker, der kunne huske, at præster før i tiden havde haft legater og andre økonomiske midler som de kunne dele ud af til trængende. Det var i hvert fald kendt i det gamle København, hvor de få, store kirker havde haft en hel del at gøre godt med. *Tiggeri, snyd og bedrag* var jeg forberedt på, men alligevel gik jeg en enkelt gang i fælden og lånte et pænt stort beløb ud til en ulykkelig, tillidvækkende mand, der kom en lørdag og påstod, at han og hans familie ikke havde noget at leve af, for kontorerne åbnede jo først om mandagen. De penge fik jeg aldrig igen, men manden kom minsandten tilbage et års tid senere med samme historie. Han troede, at jeg havde glemt ham, men det havde jeg ikke! Jeg bad ham i stedet for om pengene fra sidst, hvorefter han hurtigt gik sin vej med sur og ærgerlig mine og bitre ord om præsters mangel på næstekærlighed. Pengene så jeg aldrig igen.

*11.9 Plejehjemsgudstjenester*

Præster fik vist før 1969 særligt honorar for gudstjenester på plejehjem, men da præsterne netop det år, hvor jeg begyndte som præst, blev tjenestemænd, blev plejehjemsgudstjenester en del af de tjenstlige pligter under den nye "rådighedsordning". Præsterne fik et generelt rådighedstillæg og til gengæld skulle de varetage fælles opgaver, som f.eks. gudstjenester på plejehjem og hospitaler. Jeg fik derfor tildelt et lille plejehjem, "Toftehaven", tæt på mit nordlige arbejdsdistrikt, hvor jeg kom en gang om måneden (og til jul), holdt en kort gudstjeneste (sang uden musikledsagelse), holdt altergang for dem, der ønskede det i et tilstødende lokale og drak kaffe med beboerne. Jeg fik menighedsrådet til at anskaffe et "hjemmeberettelsessæt" til hjemmealtergang. En boks med en lille "kalk" (bæger) til vin og en "disk" (tallerken) til brød til hjemmealtergang. - Desuden deltog jeg på skift med andre præster i betjeningen af et andet plejehjem i den sydlige del af Ballerup med psykiatriske patienter (nu: "Psykiatrisk Center Ballerup"), hvor jeg havde følgeskab af en organist, der spillede klaver til et par salmer.

*11.10 Mægling*

Præsten havde til opgave at foretage mægling med ægtepar, der ønskede separation/skilsmisse. En håbløs opgave! Allerede aftalen med et møde mellem de to parter kunne være problematisk. Jeg oplevede engang at blive skældt huden fuld i telefonen af en mand, der ikke ville møde op. Alle mine mæglinger endte med negativt resultat. Ikke bare fordi jeg var ung, umoden og elendig til opgaven, men også fordi de to parter på mæglingstidspunktet stod så langt fra hinanden, at mægling var umulig. Der burde have været ægteskabsrådgivning på et meget tidligere tidspunkt, hvis det skulle give mening.

*11.11 Kirkebøger*

Kirkebøger og attester var en sag for sognepræst og kordegn, så jeg havde ikke regnet med, at det vedrørte mig som kaldskapellan. Men jeg blev klogere. Sognepræstens (Jørgen Ruagers) kirkebøger var 3-4 år bagefter, han havde åbenbart nedprioriteret den del af sit arbejde; kun ejendommeligt, at provsten ikke havde opdaget det og påtalt det. Men den nye sognepræst ved Ballerup Kirke, Hakon Falcke, satte mig til at skrive kordegnens pertentligt førte kirkebøger af uden for dennes kontortid. Da jeg spurgte, hvorfor det var *min* opgave, fik jeg til svar, at kaldskapellanen kun udførte sine embedshandlinger på vegne af sognepræsten, og at han derfor kunne bestemme over mine embedspligter! Jeg sad derfor i lang tid om eftermiddagen et par gange om ugen og skrev af. Der var mange sider, så det tog nogle måneder.

*11.12 Frivilligt kirkeligt arbejde*

Menighedsrådsformanden Lønsted opmuntrede mig til at arbejde med at samle en aktiv menighed som engang kunne samles i en nybygget kirke i sognets nordlige distrikt, f.eks. i det område, der hed Egebjerg. Men hvor skulle jeg tage fat? Det kom til mig, kan man sige: KFUM-og K spejderne og FDF henvendte sig og bad mig holde ungdomsgudstjenester. I forlængelse af det spurgte KFUM-spejderne, om jeg ville være lejrpræst på deres store landskorpslejr i Holstebro. Det ville jeg godt, og det blev indledningen til et frugtbart samarbejde. De brugte mig som vejleder i deres kristendomsarbejde, andagt, kirkesang, studiekreds m.v. Jeg tog med til flere af deres arrangementer, såmænd også til et par fester, og i den sidste del af min tid som præst i Ballerup var jeg formand for spejdergruppens forældrebestyrelse. Det var "oppe i tiden" med forsøgsgudstjenester, og KFUM-spejderlederne og jeg nedsatte en arbejdsgruppe, der udviklede en række meget varierede ungdoms-/forsøgsgudstjenester i Skovvejens Kirkesal med inddragelse af nye salmer, guitarmusik, dialogprædikener, nadver under nye former osv. Det vakte en del opmærksomhed og samlede mange mennesker, men i løbet af et par år måtte vi erkende, at det var svært at fastholde nyhedens interesse og vanskeligt at blive ved med at genopfinde gudstjenesten fra bunden af.

*De frivillige kordegne* i Skovvejens Kirkesal samlede jeg et par gange om året hjemme hos os selv for at aftale "vagter" m.v. - Et par af dem kom desuden med i en lille *studiekreds*, som også mødtes hjemme hos os en gang om måneden. Vi gennemgik bl.a. nogle udvalgte tekster fra en synopse, hvor man kunne se evangeliernes beretninger stillet sammen.

**12. Præsteboligen med fordele og ulemper**

*12.1 Hedeparken 67 st. th. og tv.*

*-* blev vores første adresse**.** Præsteboligen bestod i TO 2-værelseslejligheder i stueetagen. Den præst, der havde boet der tidligere, Hakon Falcke, havde husbestyrerinde (!) og hun skulle da have sin egen lejlighed; altså lejede menighedsrådet en lejlighed mere. Min husleje var åbenbart et foreløbigt beløb, som ikke var godkendt af ministeriet. De stillede mig efter nogen tid over for en efterregning, der svarede til flere måneders husleje, og den skulle betales her og nu. Jeg protesterede over for ministeriet og sagde, at det var urimeligt, og at jeg slet ikke havde de penge. De afviste min klage. Hvorefter jeg klagede til Ombudsmanden over ministeriet og minsandten fik ret: min efterregning blev spredt ud over et antal måneder! Jeg tænkte ved mig selv: nu står du for altid i ministeriets sorte bog!

Boligen lå i en af betonblokkene i det store nye kompleks Hedegården i Sydballerup med tusindvis af nytilflyttere. Der var parkeringsplader foran betonblokkene og græsplæner og stier mellem dem. Lejlighederne var velindrettede, men med kunstmaterialer, der sammen med lufttørhed fremmede statisk elektricitet. F.eks. fra køkkenbordet af stål. Når vi åbnede indgangsdøren ved at dreje låsens vrider op, fik vi stød af den, og det stød gav vi videre til besøgende, som vi gav hånd, når de trådte ind ad døren. Vi var nygifte, men det at kysse hinanden uden at få stød krævede, at vi tog hinandens hænder først, så vi fik stød på dem og således undgik at få stød på læberne! Vi boede skråt over for et udmærket lille butikscenter, hvor der bl.a. var vaskeri, som vi benyttede. Der var ikke vaskemaskiner i lejlighederne.

Den største ulempe for mig rent arbejdsmæssigt var, at boligen lå i syd, når mit arbejdsdistrikt var i nord. Vi havde ikke bil i de første år, vi boede der. Min kone var opvokset på landet og havde haft kørekort fra 18-års alderen. Jeg havde ikke kørekort. Som bybo var jeg vant til, at transport foregik ved at gå, cykle, bruge offentlige transportmidler eller tage en taxa. Hvad skulle jeg med en bil i København? Jeg syntes heller ikke, det var nødvendigt i Ballerup. Jeg cyklede næsten altid. Præstekjolen havde jeg hængende i Kapelkrematoriet, men skulle jeg til gudstjeneste eller en kirkelig handling i Ballerup kirke eller et andet sted i sognet, satte jeg præstekufferten, med kjole og krave i, op på cyklens bagagebærer og holdt fast i den med venstre hånd. For det meste faldt den ikke af. Bagagebærerens aftryk kan stadig ses på kufferten!

*12.2 Thøger Larsens Allé 20*

Min stilling som kaldskapellan var en nyoprettet stilling, så derfor skulle der findes eller bygges en tjenestebolig til mig i Nordballerup. Menighedsrådet havde købt en grund i det nye parcelhuskvarter "Digterparken" (vejene var opkaldt efter danske digtere). Vi blev inddraget i byggeplanerne. Arkitekten, der havde stået bag byggeriet af Kapelkrematoriet, kom med et forslag, som vi havde flere indvendinger mod. Det lyttede menighedsrådet til og bestilte i stedet et hus fra typehusfirmaet "Myresjö". Det stod færdigt i foråret 1971, knap to år efter vores ankomst til sognet. Det havde været vanskeligt at placere huset på grunden, der nærmest lå på en bakke med skråning. Huset blev vendt sådan, at stuens store vinduer vendte mod syd, mens indgangen lå på nordsiden, bag huset. For at komme derop, måtte der anlægges en trappe, og ved siden af den blev der indrettet en lille parkeringsplads. Den skrå bakke foran huset blev smukt og gennemtænkt beplantet af kirkegårdens kyndige mandskab. Huset var godt indrettet efter vores og tidens behov: En stor vinkelstue med store vinduer (der kunne dog blive meget varmt, når solen var på), et lille køkken, en entré med to døre, en der førte ind til et kontor og en, der førte til to børneværelser, et soveværelse og et stort badeværelse.

**13. Præstens teologi og kirkens profil**

*13.1 En højkirkelig tidehvervsmand?*

Da jeg fik præstekjole og andet nødvendigt udstyr, bestilte jeg bl.a. en rundflip og en dertil indrettet skjorte. Det havde jeg set flere af Oratoriets præster bruge. Til min indsættelse spurgte den tidehvervske mig, om jeg da var højkirkelig, hvortil jeg kunne svare, at jeg bare havde anskaffet rundflip, fordi jeg mente, det var praktisk - man kunne tage præstekjolen af og en jakke på, hvis man skulle noget lige efter en gudstjeneste, f.eks. til kaffebord efter en gudstjeneste på et plejehjem. - "Har du husket dit manuskript", spurgte provsten. "Jo da", svarede jeg. "Så skal du være heldig, at jeg ikke gør som min provst, da jeg selv blev indsat som præst. Han bad om at se mit manuskript, tog det og stak det i lommen og sagde: Hold du nu din prædiken på fri hånd, du har jo forberedt den så godt!!"

Provst Eigil Miland var "tidehvervsmand", men af den gamle, selvstændige slags, der ikke var partigænger. I de år begyndte ensretningen og politiseringen af Tidehverv. Det oplevede jeg, da han i 1971 inviterede mig med til Tidehvervs sommermøde på Krabbesholm Højskole ved Skive. Sommermødets debat kom ofte ind på det aktuelle emne: ja eller nej til EF. Ikke mindst de skingre præster Jesper Langballe og Søren Krarup brugte ord som "landsforrædder" om dem, der gik ind for at Danmark skulle i EF. Da Miland hørte det, sagde han roligt til mig bagefter: "Det dér, det er rent hysteri!".

*13.2 Egne teologiske studier*

I præsteløftet, som jeg i lighed med andre præster underskrev før min ordination står der bl.a., at jeg "vil stræbe efter ved flittig og alvorlig granskning af Guds ord og troens hellige lærdomme, altid fuldkomnere at danne og dueliggøre mig til dette hellige embede..."

Hvordan gjorde jeg så det? Jeg prøvede at vedligeholde hebraisk (det gamle testamente) og græsk (det nye testamente) ved at læse de bibelske tekster på grundsproget. Jeg plejede at læse den græske grundtekst igennem i forberedelsen til søndagens prædiken. Det hebraiske prøvede jeg at vedligeholde ved at læse passager i det gamle testamente. Jeg fik på den måde arbejdet mig gennem de første 20 kapitler af 2. Mosebog, men derefter gik det i stå og kom aldrig i gang igen.

Hvad læste jeg ellers, og hvad førte det til? "Præsteforeningens Blad", der udkom en gang om ugen, blev naturligvis læst grundigt, ikke mindst tekstvejledningerne til søndagens prædiken. Jeg læste samtlige udkomne numre af bladet "Tidehverv", som jeg lånte på biblioteket, og læste alle Søren Krarups bøger. Jeg holdt også det grundtvigske "Dansk Kirketidende", som jeg dog ofte syntes manglede både udsyn og dybde. Jeg undrede mig over, at "Dansk Kirketidende" rettede så stor kritik mod snart sagt enhver form for nye initiativer, som alle blev affejet som "aktivisme". Børnegudstjenester blev f.eks. kaldt for pop eller betragtet som forsøg på at ødelægge hævdvundne "folkelige" skikke. Spejdere og frivillige blev opfattet som ukvalificerede, og alle former for aktivt menighedsarbejde blev betragtet som forsøg på at samle en skinhellig inderkreds, der bekræftede sig selv og ikke ville indgå i det almindelige folkelivs fællesskab - "Gå da FRIT enhver til SIT..." - Det var en lektie, som blev afleveret i en endnu skarpere form i "Tidehverv", og efter at have undret mig længe og efter at have grundet over, hvordan det mon passede ind i mit univers, blev jeg langsomt smittet af det. Med det resultat, at jeg i hvert fald det sidste år af min præstetid i Ballerup syntes, at jeg hørte hjemme et andet sted end lige netop i et pionersogn med masser af "aktivisme". Kulminationen var nok, da jeg som overskrift til en artikel på kirkesiden i ugeavisen skrev: "Nej til menighedsarbejde". Mine kolleger var i hvert fald forfærdede over det. Samtidig trak jeg mig ud af KFUM-spejdernes grupperåd, nedlagde formandsposten og slap forbindelsen til dem, jeg ellers havde arbejdet så godt sammen med. Det er egentlig mærkeligt, at jeg, der indtil da havde været engageret i spejder- og ungdomsarbejdet, så pludselig følte mig tiltrukket at kredse i folkekirken, der foragtede og bekæmpede den slags aktiviteter som "kirkens bekymring på Vorherres vegne" (underforstået: Vor Herre skulle nok klare ærterne selv, uden vores medvirken). Evangeliet skulle bare forkyndes, om det blev troet var Guds gave, ikke præstens sag....hvilket rent praktisk blev oversat til: præsten skal passe sine embedspligter, aflevere sin velforberedte enetale fra prædikestolen og derefter ikke blande sig i, hvad folk mente og troede og så bare passe sine pligter og ikke foretage sig så meget andet - dog gerne sidde på sit kontor og læse teologisk litteratur).

Når sognets eller kommunens præster mødtes, drejede det sig om konkrete, praktiske fælles spørgsmål. Det teologiske samarbejde mellem præsterne foregik ved *præstekonventerne* for det store provstis præster, som jeg derved kom til at kende. Også ægtefæller deltog. Det foregik ca. en gang om måneden og i præsternes hjem på skift, hvor vi hørte et foredrag eller et oplæg om en emne (på et tidspunkt gennemgik vi over nogle gange Rudolf Arendts bog "Tænkning og tro") og spiste medbragt mad. Og røg! Der var en tæt sky af røg fra cigarer, cerutter, cigaretter og pibe. Det forventedes, at værten bød en skål rundt med "røgelse". I min Ballerup - tid røg jeg pibe hjemme, men i selskab enten cerut eller cigar. - Jeg blev ikke-ryger efter påsken i 1973, hvor jeg havde røget tæt under udarbejdelse af alle påskeprædikenerne og følte mig skidt tilpas. Det styrkede min ikke-ryger-holdning, da jeg blev indstillet til et nyt præsteembede. Hvis jeg havde fortsat med at ryge, ville jeg ofte blive budt på tobak , når jeg gik i gang i mit nye embede, tænkte jeg, så hellere være ikke-ryger fra starten af!

Vi præster prøvede i en periode at få tid til noget mere teologisk fagligt: i en kort periode forsøgte jeg sammen med Hakon Falcke, Hieronymus Zeuthen, Ingrid Schrøder Hansen samt Karen Mogensen fra Torslunde-Ishøj at mødes til *studiekredsarbejde* omkring K.E. Løgstrups "Norm og spontaneitet", men det viste sig svært i længden at få kalenderne til at passe.

Forbindelsen til *Theologisk Oratorium* svandt gradvis ind. Jeg deltog i begyndelsen i det årlige sommerkonvent, men det var lidt af en rejse at komme til den månedlige morgensang i Trinitatis kirke i det indre København. Og så syntes jeg vel heller ikke, at det var relevant for mig. Til sidst meddelte jeg Oratoriets regionale leder, K.A. Berg, Christianskirken i Lyngby, at jeg ikke deltog mere. - Jeg fik først aktiv forbindelse til Oratoriets præster igen (på opfordring af Knud Aage Hansen, Ødis), da jeg kom til Løgumkloster som lektor på Folkekirkens Pædagogiske Institut.

**14. Familien**

*14.1 Familie og venner*

- fulgte interesseret med i alt det, der skete med os i Ballerup. Vi havde ofte besøg af dem og af vores venner fra fortiden, og vi lagde hus til flere festlige sammenkomster. Jul, påske og pinse var vi mest hjemme af hensyn til de gudstjenester, jeg skulle tage mig af, så vi havde ofte familiebesøg i de perioder.

*14.2 Vi bliver forældre*

Vores første barn, en dreng, blev født, da vi havde været gift i tre år. Ved dåben i Skovvejens Kirkesal bar min kone barnet, og jeg døbte ham: Jens. Mine og min kones søskende var faddere. Den model blev genbrugt ved alle vore børns dåb.

*14.3 Min kones uddannelse og arbejde*

Min mor havde afbrudt sin uddannelse, da hun blev gift, og det kom hende til skade efterfølgende. Jeg var derfor meget indstillet på, at min kone skulle have en uddannelse, og det var hun heldigvis også selv indstillet på. Hun fik en toårig uddannelse på Holte Børnehaveseminarium som børnehavepædagog, og det optog naturligvis meget af hendes tid og opmærksomhed. Hun fik derfor aldrig den samme kontakt til mit arbejde, som hun fik i vores senere tid i Kundby. Efter sin eksamen blev min kone ansat i en stor, integreret institution: Grantoftens børnehave i Ballerup, hvor hun arbejdede indtil få dage, før vores søn blev født. Da barselsorloven udløb, sagde min kone sin stilling op for at blive hjemmegående, og det var hun i flere år. Det forekom helt naturligt dengang, og det har sikkert være godt vores børn, men ikke for vores økonomi. Heller ikke for min kones tilknytning til faget, som det viste sig, da hun mange år senere vendte tilbage til det. Der var da sket meget i hendes fag, som hun ikke havde været med i og derfor ikke havde tilstrækkelig viden og erfaring om.

**15. Interesser**

To af mine interesser er værd at nævne, fordi de havde flere forbindelser til mit arbejde som præst: musik og slægtsforskning.

*15.1 Musik*

Da jeg "var fra et hjem med klaver", gik jeg som barn klaverundervisning i ca. 8 år. Det har været meget nyttigt for mig som præst - jeg har ofte været akkompagnatør til fællessang og sommetider også underholdt med klaverstykker. Det er dog kor- og solosang, jeg har brugt mest tid på i mit liv.I min tid som præst i Ballerup sang jeg stadig i mandskoret "Studenter-Sangforeningen". Jeg deltog i nogle år i Brønshøj kirkes fremførelse af "Roskildepassionen" i rollen som evangelist. Desuden fik jeg i et par år sangundervisning hos en operasanger, Jørgen Bredal. Han og flere andre rådede mig til at droppe teologi og præsteliv og i stedet påbegynde uddannelse til en sangkarriere. Det var smigrende, men en postgang for sent i mit liv. Og nok også urealistisk. Til gengæld har jeg haft stor nytte og glæde af kor- og solosang i utallige sammenhænge i min aktive præstetid.

*15.2 Slægtsforskning*

På grund af min families sammenbrud havde jeg tabt forbindelsen til min fars familie og fortid. Da jeg arbejdede som kordegnevikar, fik jeg adgang til nogle oplysninger om min fars slægt. Det satte mig i gang med slægtsforskning. Jeg ville vide mere om min far og hans familie. Ved energisk indsats - og en del held - fandt jeg frem til væsentlige oplysninger, ikke mindst om min farfar, der havde efterladt sig en hel lille biografi om sin kummerlige opvækst i Småland. Jeg fik gradvis stort overblik over både min fars og min mors familie - og senere også over min kones familie. Jeg brugte mange af mine fridage på Landsarkivet og Rigsarkivet og fik ført nogle af vore "aner" helt tilbage til slutningen af 1600-tallet. Det var personligt spændende og da også en form for grundforskning. Da jeg kom til Kundby og havde adgang til alle kirkebøgerne, var jeg altid glad for at blive bedt om at finde ud af familiesammenhænge for andre (altså for dem, der havde ret til at få noget at vide, det er der regler om) eller for f.eks. advokater, der skulle have styr på arveforhold. Så kirkebøger var ikke en pestilens for mig, men noget, der lå i tråd med min egen slægtsforskning og med min generelle historiske interesse.

**16. Derfor skiftede jeg embede**

Efter fire år i Ballerup søgte jeg efter et andet embede. Hvorfor egentlig? Jeg havde stor frihed og kunne få opbakning til nærmest alt, hvad jeg fandt på. Pengene var ikke noget problem for menighedsrådet, der var indstillet på, at alle kirkens ydre forhold skulle være første klasses. Jeg havde ikke modstandere (missionsfolk holdt sig bare på afstand), og der var ikke noget i mit daglige arbejde, der gik dårligt. De to boliger, vi nåede at bebo i Ballerup, var for så vidt udmærkede. Jeg kan kun få øje på to årsager til ønsket om et andet embede: den ene var, at jeg var i splid med mig selv om, hvilket spor, jeg ville følge - "aktivistens" eller "tidehvervsmandens". Det sidste var ved at tage overhånd, og det bemærkede de opmærksomme i menigheden - i hvert fald menighedsråd og kolleger - og de var betænkelige ved det, kunne jeg mærke. Den anden årsag til ønsket om et andet embede var hensynet til min familie. Min kone var opvokset på en gård på landet. Da vi fik vores første barn, overvejede vi, hvor vores barn skulle vokse op. Min svigerfar spurgte mig engang: "Skal du ikke snart være *rigtig* præst?", hvilket for ham var ensbetydende med: sognepræst på landet! Han tilskyndede os til at købe en bil. Så kunne vi og barnet kunne "komme hjem" til sine bedsteforældre på besøg. Vi fik så bil, og jeg fik kørekort.

Jeg talte med biskoppen i Helsingør om muligheden for at finde et nyt præsteembede. Han sagde, at jeg ikke skulle forhaste mig, 5 år i et embede måtte være minimum.

**V. Sognepræst i Kundby 1973-97**

**17. Embedsansøgninger, indstilling, udnævnelse og indsættelse**

*17.1 Embedsansøgninger*

Da vi blev enige om, at det kunne være på tide med et embedsskifte, fulgte jeg med i embedsopslagene i Præsteforeningens Blad. Vi kørte rundt og så på mulighederne og overvejede at skrive ansøgninger. Et sted på Lolland var et embede ledigt, vi kørte ned og så det, og for at sondere terrænet ringede jeg til provsten, som sagde: "Den ulejlighed kan De godt spare Dem for, der er allerede en favorit til embedet (!)"

Embedet i Kundby blev ledigt. Kundby er en landsby lidt vest for Holbæk. Det er et pastorat med kun én kirke. Jeg vidste, at det var vigtigt at præsentere sig for stiftets biskop, før ansøgningen blev skrevet. Jeg fik så foretræde for Hans Kvist i Roskilde, som livede op, da jeg sagde, at jeg havde skrevet speciale om kirkefaderen Irenæus. "Jamen, så har De vel derefter beskæftiget Dem meget med Grundtvig, der var inspireret af Irenæus". Det kunne jeg desværre ikke prale med, men jeg kendte da samme Grundtvig fra min beskæftigelse med salmebogen, sagde jeg. Kvist rådede mig til at kontakte provsten, Andreas Hjørlund, som jeg - og min kone - aflagde besøg. Samtidig aflagde vi besøg hos menighedsrådsformanden, Niels Jørgensen, og fik lov til at se præstegården og kirken. Kirken var af pæn størrelse, lys og enkel. Præstegården og dens have var temmelig stor, så vi kunne godt fornemme, at det betød arbejde ("Alle de vinduer..", sagde min kone). Jeg søgte dog embedet og fik efterfølgende besøg af menighedsrådet til en gudstjeneste i Skovvejens Kirkesal med efterfølgende frokost hjemme hos os. Der var ikke tale om noget krydsforhør, mere en almindelig samtale om lidt af hvert. Min kone præsenterede vores lille søn. Jeg mente, at det var min kone, der var årsag til, at jeg fik embedet, men hun mener, at æren må tilfalde vores lille søn, som alle menighedsrådsmedlemmerne fik lov til at holde på skift.

*17.2 Indstilling og udnævnelse*

Jeg blev indstillet til embedet af menighedsrådet og udnævnt som sognepræst pr. 1. juli 1973.

*17.3 Indsættelse*

Den 29. juli 1973 blev jeg indsat i Kundby kirke af provsten. Der var mødt mange op, jeg mener at kunne huske tallet 200. "Det er mange, du!", sagde provsten og antydede dermed, at det var et smørhul, jeg nu befandt mig i. Det gjaldt nu ikke på alle punkter. Dette menighedsråds budget rakte ikke til overdådige middage og penge til alt muligt - efter indsættelsen var det os selv, der for egen regning indbød til kaffe i præstegårdens konfirmandstue for menighedsrådet, de ansatte, provsten og så vores egen familie.

**18. Det nye sogns historie, demografi og kirkelige geografi**

*18.1 Sognet og dets beboere*

Kundby Sogn i Holbæk Provsti, Roskilde Stift, var allerede i 1966, inden kommunalreformen i 1970, blevet sluttet sammen med Hjembæk, Svinninge og Gislinge Sogne til Svinninge Kommune. I mange år var forskellene og modsætningerne mellem de lokale samfund stadig til at tage og føle på. Kundby Sogn er et pænt stort landområde i Nordvestsjælland med Kundby i midten og sognets mindre byer mod vest (Torslunde og Marke), mod nord (Sandby) og øst (Trønninge). Kundby Sogn havde vist oprindelig været de største af kommunens fire sogne, men var nu på ca. 1.700 indbyggere, mens stationsbyen Svinninge og dens omegn var vokset til ca. 2.600 indbyggere. Kundby Sogn var et udpræget landbrugsområde, flere store gårde med mange gode jorde. Nord for Sandby havde sognet fået en stor bid af det flade område Lammefjorden, som indtil 1873 virkelig havde været fjord. Det indvundne land blev fordelt mellem de tilstødende sognekommuner, altså også Kundby. Siden 1880´erne blev området gradvis beboet, i de første år bl.a. af lykkeriddere og forhutlede eksistenser, så beboerne i de omliggende sogne så lidt ned på Lammefjordsbefolkningen. Det varede mange år, før det lykkedes at få noget ordentligt ud af sandjorden, men efterhånden satsede flere landmænd på grøntsager, bl.a. asparges og kartofler, der siden har været en god indtægtskilde for Lammefjordens beboere. I sognets østlige del ligger herregården Vognserup. Den havde stadig en del jord, til trods for lovene om udstykning af herre- og præstegårde i 1919, som den radikale landbrugsminister Kristjan Pedersen - fra Sandby i Kundby Sogn - fik gennemført. Sognets beboere havde tidligere meste været beskæftiget ved landbruget, men nu var det meget begrænset med medhjælpere på selv de største gårde i sognet. Der var en mindre gruppe husmænd (som oftest var radikale i modsætning til gårdejerne, der var venstrefolk), men ellers var der vel flest håndværkere, arbejdere og kontorfolk. Bebyggelsen i Kundby voksede i de år, vi boede der, og de nye parcelhuskvarterers befolkningssammensætning, livsstil og indstilling mindede mere og mere om det, der kan opleves i lignende nye kvarterer rundt om i landet. Som jeg har hørt det udtrykt: "Det er ikke landet, der er flyttet til byen, men byen, der er flyttet på landet". Mange af beboerne i de nye kvarterer havde dog boet i sognet tidligere. Som i så mange andre landsbysamfund var der rigtig mange familieforbindelser på kryds og tværs, og selv om de unge flyttede andre steder hen, var der stadig nogle der blev tilbage - eller vendte tilbage.

Kundby - og Holbæk-egnen i det hele taget - havde været meget fremme i skoene under frihedsrøret i 1840´erene. I Kundby Sogn blev der afholdt store folkemøder, som hurtigt blev forbudt af myndighederne, der bekæmpede alle former for tilløb til oprør mod den enevældige konge. I 1848 var Kundby Sogn repræsenteret i den grundlovgivende rigsdagsforsamling og senere i rigsdagen, der jo afløste den enevældige kongemagt. Efterkommere efter disse rigsdagsfolk levede stadig i sognet og huskede, at netop deres familier havde været med til at skabe demokrati i Danmark. Den politiske interesse i kommunen - og sognet - var stor, også fordi der ikke var tale om en "rød" og "blå" blok. Magten blev hele tiden forhandlet og delt mellem de tre partier Venstre, Socialdemokratiet og Det radikale Venstre. Socialdemokratiets politikere - og til dels også de radikale - arbejdede på at fusionere de fire gamle sognekommuner og udslette sogneskellene, mens Venstre havde den modsatte politik. De ville tilgodese de lokale sognes interesser hver for sig. Da kommunalbestyrelsens medlemmer repræsenterede forskellige sogne, var Venstre derfor en noget uhomogen gruppe.

*18.2 Den kirkelige geografi*

Det politiske røre på egnen i 1800-tallet fulgtes ad med religiøse vækkelser. *Indre Mission* byggede *missionshus* i sognets nordlige by, Sandby. Da jeg kom til sognet, var der stadig god aktivitet med møder, bibelkreds og søndagsskole, men gradvis døde det ud. Til sidst blev missionshuset solgt. Jeg kom kun et par gange i missionshuset og blev heller ikke inviteret oftere. På det tidspunkt havde jeg levet mig ind i en tidehvervsk tankegang, hvor Indre Mission var en naturlig fjende. Jeg kan f.eks. huske, at Indre Mission engang ønskede afholdt en gudstjeneste med en indremissionær som prædikant, hvor jeg så blev bedt om at være liturg. I første omgang nægtede jeg blankt, men den grundtvigske menighedsrådsformand overtalte mig til at deltage alligevel: i hans perspektiv var Indre Mission trods alt en del af folkekirken, som vi også burde lytte til og tale med. Det må da også siges til Indre Missions ros, at de trofast mødte op til mine gudstjenester og tålmodigt hørte på mine polemiske udfald mod farisæisk, udvendig, borgerliggjort fromhed. Det var dog mit indtryk, at Indre Mission stod noget stærkere i nabosognene Svinninge og Gislinge, end det var tilfældet i Kundby Sogn. I 1800-tallet blev der mange steder i landet opført *forsamlingshuse,* også i Kundby og Sandby. De fungerede som lokale kulturcentre, hvor især *grundtvigske* kredse kunne høre foredrag, synge fra Højskolesangbogen, have ungdomsarbejde med gymnastik og skytteforening - og samle befolkningen til møder og sammenkomster. Sådan fungerede det også i min tid som præst, dog i mindre målestok. Med tiden blev forsamlingshusets vigtigste anvendelse private fester. - Grundtvigianismen fik en af sine højborge i det nært beliggende *Vallekilde*, hvor der både blev oprettet *højskole* og organiseret en *valgmenighed*, som også talte flere medlemmer fra Kundby Sogn. Det betød dog ikke, at alle grundtvigsk sindede drog til Vallekilde. Det viste sig f.eks. i 1907, hvor sognet fik en udpræget indremissionsk præst fra København, C. Gad. Det var bestemt ikke befolkningsflertallets ønske. Der blev derfor dannet en "Kirkelig Forening", som jævnligt holdt alternative gudstjenester i kirken, dvs. med indbudte grundtvigske præster. Det havde man nemlig ret til ifølge den kirkelige frihedslovgivning. Denne virksomhed fortsatte indtil præstens afsked 1929, og da den nye - grundtvigske - præst, Tage Møller, begyndte, blev den kirkelige forening straks nedlagt. De to følgende præster - C.J.V. Rørbeck og Ole Zwergius - kan bestemt heller ikke betegnes som indremissionske.

*18.3 Kirkelige aktiviteter i sognet*

Da jeg kom til sognet, var den eneste kirkelige arbejdsform (udover det, der foregik i kirken) tre årlige møder: a) Menighedsrådet stod for et julemøde i Kundby forsamlingshus, ofte med en præst fra omegnen som taler. Derefter kaffebord og sange efter Højskolesangbogen. b) Desuden var der to årlige eftermiddagsmøder for sognets ældre, hvor menighedsrådets damer, i samarbejde med præstens kone, stod for opdækning og hjemmebag til kaffebordene i præstegårdens konfirmandstue. Præsten stod så for "underholdningen" ved disse møder, fællessang, oplæsning osv.

Min forgænger, Ole Zwergius, havde tidligere haft ungdomsmøder, formodentlig for konfirmander, men da der siden hans tid var kommet stadig flere fritidsaktiviteter for unge til, kunne jeg ikke se nogen idé i at genoptage mødevirksomheden, tiden var ligesom løbet fra dem, tænkte jeg (og jeg kunne heller ikke se mig selv i de aktiviteter).

**19. Det kirkelige arbejde i sognet**

*19.1. Gudstjenester i kirken*

Den ret store, middelalderlige landsbykirke var blevet restaureret i 1950´erne. Rummet virkede hvidt og åbent. Altertavlen fremstod nu i råt træ, og bænke og stole var i lyst fyrretræ med delvis rød - sort - gylden bemaling i lighed med prædikestol og døbefont. Kirken havde et 10-stemmers *orgel* fra firmaet Starup og Søn, 1972, med 2 manualer og pedal. Det forrige orgel havde været betjent af den tidligere førstelærer, Folmer Bjørnekær, i Kundby, men nu var en lektor fra Holbæk Seminarium, John Tofte, blevet ansat som organist. Han var interesseret i koncerter og salmesangsaftener, og på grund af hans kontakt til seminariet, kunne vi i nogle år glæde os over julekoncerter med elever derfra ved juletid.

Kirkens *akustik* var lidt rungende, bl.a. fordi der ikke var tæpper på det nylagte murstensgulv, men på grund af rummets størrelse var det dog alligevel nødvendigt at tale tilpas højt og især tydeligt. Det kunne jeg, men jeg sagde ved flere lejligheder til menighedsrådet, at de nok måtte anskaffe mikrofon og højttalere den dag, jeg forlod embedet. De blev dog anskaffet, mens jeg stadig var præst.

Kirken havde tidligere haft *messeskjorte og messehagel* - den almindeligt brugte røde fløjlsmessehagel med gyldent kors på ryggen og gylden kant. Det er sandsynligt, at den blev hængt til side, da den grundtvigske præst tiltrådte i 1934. På et tidspunkt fandt jeg den frem fra en kasse på loftet. Jeg brugte den ved en særgudstjeneste i forbindelse med afprøvning af et nyt officielt gudstjenesteforslag, hvor så mange andre ting var i spil. Messehagelen vakte ikke sympati, ja lokalavisen gjorde endda nar ad præsten, der ville modernisere gudstjenesten med en gammel, slidt messehagel! - Men bortset fra den ene gang brugte jeg "kun" præstekjole, både i Kundby kirke og de mange andre kirker, hvor jeg afløste mine kolleger under deres ferier, fridage, sygdomme, barsler og vakancer.

I Ballerup havde jeg været med i flere forsøg med alternative gudstjenesteformer, men jeg (og andre) var kørt træt i det. Så både af den grund, og fordi jeg nu var i et traditionelt, lidt konservativt landsogn, ønskede jeg ikke at ændre noget på gudstjenesteformen. På Pastoralseminariet havde jeg fået at vide, at man aldrig tog fejl ved at holde sig slavisk til den gudstjenesteordning, der stod i salmebogen. (Når jeg var vikar i andre kirker, plejede jeg dog at følge stedets skik). Hvad mente folk så om mine gudstjenester? Jeg er helt sikker på, at der var stor tilfredshed med, at alle kunne høre, hvad jeg sagde. Mere delt var bedømmelsen af den måde, jeg holdt gudstjeneste på: jeg messede nemlig en stor del af gudstjenesten - nogle syntes, det var smukt og højtideligt, mens andre fandt det kunstigt og distancerende. Det var dog sjældent, at jeg fik kommentarer eller kritik af den måde, jeg holdt gudstjeneste på. Det gjaldt også mine prædikener og taler. Det kunne dog ske, at nogle sagde, at det havde været "en smuk tale". Det var nok almindelig høflighed. Jeg syntes dog, at "smuk" var en misvisende karakteristik af en prædiken, ikke mindst, hvis det var en af de dage, hvor jeg mente at have sagt noget provokerende. (Jeg tænkte i den forbindelse på paven, der i 1500-tallet læste noget af det, Luther havde skrevet. Han kommenterede ikke det provokerende indhold, men nøjedes med den æstetiske bemærkning: "Broder Martin skriver dog et smukt latin!") Med hensyn til salmevalg fortsatte jeg i de første år min stil fra Ballerup-tiden: Mange forskellige salmer, dog næsten ingen af Brorson; mange forskellige melodier, gerne de oprindelige, og helst melodier fra 15-1600-tallet og fra 1900-tallet (Thomas Laub). Jeg udvalgte nøje salmerne efter deres plads i gudstjenesten og i kirkeåret, men ikke så meget efter, hvad menigheden måtte kende i forvejen. Det gjaldt også salmemelodier, hvor jeg de første par år præsterede at lade den elskede høstsalme "Nu falmer skoven" afsynge på den nydelige, men noget stilfærdige melodi "Jeg ved et evigt Himmerig". Efterhånden lod jeg dog stadig flere melodier fra 17-1800-tallet få en chance, ligesom jeg af hensyn til genkendeligheden hos menigheden forsøgte mig med flere faste salmer: nogle søndage i bestemte perioder af kirkeåret brugte jeg en fast salme som anden eller sidste salme (f.eks. "Krist stod op af døde" hver søndag mellem påske og pinse). I min første tid i Kundby var det kun mig, der fremsagde trosbekendelsen efter evangeliet fra alteret, efterfulgt af salmeverset "Lad verden ej med al sin magt / os rokke fra vor dåbes pagt...". Sådan havde mine forgængere brugt det. Senere gik vi over til at lade trosbekendelsen blive sunget af menigheden til orgelledsagelse. I den sidste del af min præstetid skete der flere ændringer af gudstjenesten. I en periode var vi et af de forsøgssogne, der benyttede det "violette" gudstjenesteforslag (bogen havde violet omslag!), hvor der bl.a. var nye bønner (kollekter af Anne Sophie Seidelin) en ny ind- og udgangsbøn , indførelse af en gammeltestamentlig tekst og flytning af epistelteksten til gudstjenestens afslutning. Til børnegudstjenester (og undervisning af minikonfirmander) anskaffede vi et sæt børnesalmeboger og til de almindelige gudstjenester "78-tillægget", et af de salmebogstillæg, der udkom i de år. Det var nok det salmebogstillæg, der var mest "midtersøgende", med bl.a. salmer af biskop Johannes Johansen og fra den engelske tradition. "78-tillægget" blev brugt flittigt ved gudstjenesterne og virkede forfriskende, syntes jeg selv. Det var naturligvis besværligt med mere end én salmebog, men det var et mindre problem.

*19.2 Prædikener*

I mange år opbevarede jeg samtlige prædikener, jeg havde holdt. For få år siden kasserede jeg dem, fordi jeg ikke tænkte, at nogen ville interessere sig for dem, heller ikke min egen familie. Men når jeg skriver dette, kunne jeg godt have haft brug for dem til at se, hvordan de havde udviklet sig. Negativt sagt var mine prædikener hverken dommedagsprædikener eller moraliserende foredrag, jeg var ikke omvendelsesprædikant eller karismatiker - selv om jeg dog mener, at jeg ofte viste mit engagement, også i fremførelsen. I de første år havde jeg nok en tendens til at polemisere mod formodede indremissionske standpunkter, ligesom jeg delte en udbredt tendens med at sige, hvad "kristendom" IKKE var. Da jeg i min opvækst havde mødte både ateisme og almindelig ligegyldighed over for det religiøse, var mine prædikener ofte en replik til dem. Jeg ville gerne bevare en vis verdensåbenhed, uden dog at betragte mig som reklame-sælger. En prædiken skulle efter min mening give folk "på afstand" lidt at tænke over - og samtidig, ret forstået, være "opbyggelig" for "sympatisører", for dem, der trængte til at blive styrket i deres "svage tro". Selv om jeg aldrig regnede mig for egentlig grundtvigianer, havde jeg dog, ligesom dem, den opfattelse, at biblen ikke var en ufejlbarlig Koran, men en bogsamling, udformet af mennesker ud fra en bestemt trosopfattelse. Biblen skulle derfor logisk set også fortolkes ud fra menighedens trosbekendelse. Biblen ligger på alteret, altret er ikke bygget på biblen. Dåb og nadver konstituerer menigheden. Derfor er dåb og nadver Guds afgørende ord for menigheden, ikke præstens prædiken. Jeg har faktisk lige siden min studietid haft en klar mening om, at fundamentalisme er tale mod bedre vidende, teologisk fup og svindel, som enhver med akademisk uddannelse burde holde sig for god til. "Jeg tager biblen bogstaveligt" er et udsagn, der er rent nonsens. For det første kan du ikke læse uden at fortolke, og der er som bekendt utallige fortolkningsmuligheder og synsvinkler. For det andet er selve den bibelske tekst sammenstykket af utallige manuskriptfragmenter. For det tredje har altid har været forskellige traditioner og meninger om, hvilke skrifter der er - eller ikke er - "biblen". Etisk set holdt jeg mig til Løgstrups understregning af den etiske fordring, som noget almenmenneskeligt, noget, enhver kan forstå, og som ikke kan pindes ud i paragraffer om enhver tænkelig situation i livet. Så derfor var jeg varsom med at udtale mig skråsikkert om moralske dilemmaer eller politiske temaer, selv om jeg ind imellem kom det nær,

Det blev aldrig helt enkelt for mig at sætte en prædiken sammen. Jeg forberedte mig på forskellig vis og skrev et manuskript fredag eller lørdag. Jeg læste gerne prædiketeksten grundigt igennem på originalsproget græsk. Kiggede på sammenhængen, som teksten var taget fra, slog en del af de skriftsteder op, som der blev henvist til. Konsulterede de eksegetiske værker, jeg havde stående, danske, tyske, engelske og såmænd også et par franske. Udover prædikenvejledningerne i Præsteforeningens Blad og i det grundtvigske Dansk Kirketidende (som jeg holdt i nogle år) slog jeg efter i de efterhånden adskillige prædikensamlinger, der blev udgivet. For at nævne nogle eksempler: P.G. Lindhardts prædikener, prædikener af tidehvervsfolk som K. Olesen-Larsen, Tage Schack, Andreas Davidsen, men også en outsider som min lærer fra Pastoralseminariet, Vartov-præsten Jørgen Schultz og senere også Johannes Møllehaves litterære prædikener. På et tidspunkt arbejdede jeg med Grundtvig-prædikener som inspiration og såmænd også med Jesper Brochmanns gamle "Hus-Postil", der stod smukt indbundet i Kundbys præstearkiv. Postillen var en fortættet luthersk dogmatisk prædiken, som mest bestod af citater fra de skriftsteder, der mere eller mindre mindede om prædiketeksten. - Salmebogen var også god for citater , som kunne understøtte prædikenens tankegang. Eller bruges som afslutning på en prædiken. Men en prædiken foregår jo i nutiden, så derfor var det ofte oplevelser, begivenheder, udsagn, samtaler, citater fra aviser, bøger eller film, der kunne hjælpe til at give prædikenen er struktur. Som det er tilfældet med taler i det hele taget, var det svært at begynde og at afslutte en prædiken. Hvordan fanges tilhørernes opmærksomhed og på den rette måde - og hvordan konkluderer man. Det sidste fandt jeg ofte vanskeligst. Jeg prædikede vel 15-25 minutter. Det var kortere end det, jeg selv havde været ude for som barn og ung.. Men det er længe nok for en utrænet tilhører! Efterhånden løsrev jeg mig ved fremførelsen af min prædiken mere og mere fra manuskriptet, Jeg gengav det skrevne i taleform. I mine sidste år i Kundby eksperimenterede jeg endda lidt med fri tale ud fra stikord. På et tidspunkt hørte jeg om præster (bl.a. Johannes Møllehave), der stod meget tidligt op søndag morgen og dér - og først der - forberedte deres prædiken, så den kunne afleveres frisk fra fad! Jeg gjorde forsøget i en periode, hvor jeg var lidt presset arbejdsmæssigt ugens øvrige dage - men jeg blev aldrig helt god til det og fandt, at det var unødigt risikabelt og stressende at vente med forberedelserne til søndag morgen.

Da jeg begyndte at holde børnegudstjenester, gik jeg væk fra foredragsformen og prædikestolen, gik ned i koret eller midtergangen og talte frit, ofte med udgangspunkt i billeder og figurer. Sommetider brugte jeg dialogform, så prædiken og samtale gik ud i ét. Jeg plejede at samle børnene, så de var omkring mig i koret eller siddende foran mig. Eller, hvis vi var få, sad jeg på knæfaldet med børnene ved siden af og foran mig. Jeg benyttede også forskellige konkrete virkemidler - fik dem til at medbringe tøjdyr, brugte hånddukker, udleverede figner ved udgangen en søndag, hvor der var tale om figentræ, fortalte en bibelsk historie, hvor jeg fik dem til at gå og stå som illustration til handlingen undervejs i fortællingen, og hvad jeg ellers kunne finde på.

I lange perioder var min kone kun sjældent i kirke - der var jo flere mindre børn, som ikke kunne passe sig selv derhjemme, hvis mor gik i kirke, og efterhånden som vi havde flere børn i forskellig alder, var det sin sag at tage dem med. Vores børn var ikke ofte i kirke (bortset fra konfirmationsforberedelsen), udover højtider var det vel mest børnegudstjenesterne o. lign., de deltog i. - Jeg husker dog en episode fra de første par år i Kundby: Min kone tog vores ældste søn med i kirke, han har vel været et par år gammel. Han havde fået en lille bil med i kirke, og den kørte han stille rundt med på kirkegulvet. Under prædikenen nåede han op i koret og klatrede langsomt op ad prædikestolens trin med bilen. Da han nåede helt op til mig, ville han også have bilen til at køre oppe på kanten ved siden af mit manuskript. Jeg fortsatte uanfægtet, men måtte dog med min højre hånd forsigtigt holde hans hånd med bilen nede, men forsigtigt, så han ikke begyndte at græde. På det tidspunkt opdagede min kone, hvor langt han var nået og hentede ham ned!

*19.3 Kirkegang*

"Det er ikke let at være præst, når der kommer så få", sagde Niels Jørgensen, min alvorlige, jyske menighedsrådsformand, medlidende til mig en søndag, hvor der var færre i kirke end ellers. Jeg svarede noget i retning af: "...nå ja, så kommer de vel nok en anden dag, vi må gøre vores arbejde uden at lade os påvirke af tilslutningen." I mine første år i sognet tog jeg det i det hele taget let med kirkegangs-frekvensen. I Tidehverv var det jo den almindelige holdning, at det var hver enkelts sag at gå i kirke eller lade være, og det skulle præsten ikke bekymre sig om. Hvis folk blev væk, fordi de fandt det "ret forkyndte evangelium" frastødende eller ligegyldigt, var der OK, at de blev væk. Var der mange i kirke, burde præsten være betænkelig, for evangeliet var nærmest pr. definition forargeligt, så på den måde var ringe kirkegang nærmest et sundhedstegn. Det forstod de fleste mennesker ikke, kristendom var vel en religion, som præsten var ansat til at reklamere for, han skulle vel sørge for, at der "kom kunder i butikken", så hedningerne kunne blive kristne!

I de første år var der ved de almindelige gudstjenester 20-30 kirkegængere. I mine sidste år i Kundby var det sommetider kun halvt så mange. De ældre, der havde tradition for kirkegang, faldt bort, og de "nye" ældre havde ikke samme tradition. Når der var barnedåb - 20-30 gange om året, kunne kirken dog være pænt fyldt. Juleaften og konfirmationen var kirken i Kundby - ligesom i andre kirker - stopfyldt. Ved andre lejligheder kunne der ind i mellem være ganske mange i kirke: til høstgudstjenesten, hvor frivillige havde pyntet kirken, 1. søndag i advent - og efterhånden også Allehelgensdag (bl.a. fordi jeg målrettet skrev til de familier, der havde mistet en af deres pårørende i det forløbne år og inviterede dem). Når der blev inviteret til gudstjeneste, kom der ofte mange. Da jeg begyndte med børne- og familiegudstjenester steg kirkegangen betragteligt, især når jeg gjorde noget ud af forskellig "reklame" (omtale i kirkebladet, opslag osv.). Der var her som andre steder svært at få konfirmander i kirke, de var jo uvant med det, og deres forældre bakkede dem heller ikke altid op ved at gå med dem i kirke. Men det lykkedes nogenlunde at få konfirmanderne i kirke 5-8 gange pr. sæson. Hvis de blev inviteret med hjem i præstegården, f.eks. når de deltog i børne- familiegudstjenester, kom de gerne, der vankede jo ofte en sodavand el.lign.

Jeg forsøgte mig med intro-/velkomstgudstjenester for nye minikonfirmander og konfirmander og deres forældre eller holdt særlige konfirmandgudstjenester, hvor de fik opgaver med oplæsning el.lign., også det kunne hjælpe. I det hele taget blev jeg klar over, at det var nødvendigt med energi og opfindsomhed fra min side.

I kirkebladet marts-april 1992 skrev jeg om kirkegængere. Det nøjagtige tal på dem kendte jeg ikke, men af en eller anden grund skulle alle kirker fra gammel tid tælle altergæster, og af dem var der i 1991: 575 af. I samme kirkeblad gjorde jeg også opmærksom på de særlige dage, der trak ekstra mange til: "1. søndag i advent, 1. og 2. juledag, skærtorsdag, påskedag, pinsedag, høstgudstjeneste, 5 børnegudstjenester, velkomstgudstjeneste for nye konfirmander, festgudstjeneste som afslutning på undervisning af børn fra 3. klasse, gudstjeneste i forbindelse med ældremøde, festgudstjeneste for det nye kirkeskib (som min svigerfader havde skaffet), en kombineret koncert og gudstjeneste langfredag og endelig 17 gudstjenester, hvor i alt 25 børn blev døbt. Det giver 37 særlige gudstjenester med forøget deltagelse". Og *hvem* var det så der kom? Ja, det vidste jeg lidt om - efterhånden kendte jeg jo ganske mange i sognet: "*Flest over 60 og under 14 år!* Hvis præsten ser i sin medlemsliste og prøver at huske, hvem der kom hvor mange gange, når han frem til, at ca. 90 personer kommer 2-4 gange om året, 90 andre personer 5 gange eller mere om året. Der er lidt over 10 procent af befolkningen (der var ca. 1700 personer i Kundby sogn). Desuden er der flere hundrede, der kommer en gang eller to om året, men det er svært at gøre op efter hukommelsen - Måske ser et sted mellem 50 og 75 procent deres kirke i løbet af året."

Senere begyndte jeg mere målrettet at tælle kirkegængere. Jeg har aldrig forstået, hvorfor det skulle være ugudeligt at gøre det, det er dog nyttige facts. I Ballerup havde jeg også gjort det - og var overrasket, hvor mange der egentlig kom, ikke mindst til mine forsøgsgudstjenester.

I kirkebladet fra januar-februar 1997 fortalte jeg om det: Jeg skrev, at vi havde talt kirkegængere i sidste del af 1995 og første del af 1996. På det ene år kom der 2.456 kirkegængere til de 68 gudstjenester, der blev afholdt. Altså 36 kirkegængere pr. gang. Og selv om juleaften og konfirmationsdagens store tal blev trukket fra, landede vi alligevel på 30 kirkegængere pr. gudstjeneste i gennemsnit. Der havde været afholdt 6 børne/familiegudstjenester med gennemsnitligt 66 kirkegængere pr. gang. Den del af gudstjenesterne, der blev holdt kl. 9, havde dog kun 11 deltagere i gennemsnit, og kl.19-gudstjenester havde 23 i gennemsnit. (På det tidspunkt var højmessen kl. 10.30 - et tidspunkt, der var aftalt med nabopræsterne i Butterup-Tuse og Hagested-Gislinge, som jeg byttede ferier og fridage med. De brugte de samme gudstjenestetider.)

*19.3.1 Høstgudstjenester*

Der var tradition for, at en lille (selvsupplerende) gruppe damer stod for pyntning af kirken til høstgudstjenesten med neg og blomster. Et stort arbejde, men også hyggeligt for de medvirkende, som med rette kunne være stolte over deres forarbejde til den festlige gudstjeneste. Der var - især i de første år - stor kirkegang til høstgudstjenesten, og der kom for en gangs skyld altid mange penge i kirkebøssen. Til hverdag var kom der ikke meget ind, og selv om der kun var få kollekter i årets løb, gav det ikke ret meget, selv om det var et traditionelt landbrugsområde med flere velhavende landmænd. Det var kendt også andre steder: hvor grundtvigianere dominerede, kom der ikke meget i kirkebøssen, mens missionsfolkene var meget gavmilde! I menighedsrådet var holdningen den, at der ikke skulle være for meget "tiggeri" ved gudstjenesten, så kollekter skulle udvælges nøje og begrænses til nogle ganske få søndage! Der kom dog mere ind ved høstgudstjenesten end ved andre gudstjenester. Det var imidlertid blevet en skik, at fordele beløbet mellem mange forskellige gode formål, så flest muligt kunne blive tilgodeset. Da høstkollekten trods alt ikke var så overvældende stor, betød det naturligvis, at ingen af modtagerne fik ret meget!

*19.3.2 Juleafslutninger*

"Vi har da stadig juleaften", sagde en af mine kolleger ved et præstekonvent, hvor vi talte om den sløje kirkegang. Og det er rigtigt. Juleaften i Kundby kirke var en stor oplevelse, også for mig. Der var kun én gudstjeneste, og til den blev der proppet op mod 300 ind i kirken, og stemningen var derefter. To høje juletræer, i de første mange år med levende lys (dog vistnok kun juleaften og 1. juledag), stod på hver side af alteret indtil Helligtrekonger. Jeg plejede at gå ned gennem kirken til kirkedøren, så jeg så vidt muligt kunne give alle hånden og ønske dem glædelig jul. Jeg husker dog også, at jeg sommetider måtte løbe ud af bagdøren, rundt om kirken for at nå om til kirkedøren. Vi diskuterede i menighedsrådet, om der ikke var basis for to gudstjenester juleaften, men det var der ikke stemning for. Hellere sidde klemt i en fyldt kirke end at sidde godt blandt meget færre kirkegængere - det var holdningen. Et enkelt år måtte graveren afvise kirkegængere ved indgangen af brandfarehensyn. Hele kirken og våbenhuset med var spækket med mennesker. Det tog de sent ankomne gæster meget fortrydeligt op, det var svært at forstå for dem, at der ikke var plads, når de for en gangs skyld have taget sig sammen til at gå i kirke. Det hjalp ikke, at graveren sagde, at der nok ville være bedre plads ved julens øvrige gudstjenester...

*Skolens klasser* kom til juleafslutning i kirken på sidste skoledag. Børnene blev styret stramt af skoleinspektøren og lærerne under forløbet. (Skolen havde 7 klasser plus børnehaveklasse, i de senere år kun 6 klasser plus "børnehaveklassen"). I flere år genfortalte jeg juleevangeliet, hvert år set fra en forskellig vinkel: som oplevet af enten Maria, Josef, æslet, englene, hyrderne m.v.

I 1988 kom også andre grupper til, gerne umiddelbart efter skolens juleafslutning: *dagplejens og børnehavens* børn. Og et enkelt år var der desuden en ultrakort gudstjeneste/andagt i kirken for de *senil-demente* fra Plejehjemmet. Det blev ikke gentaget, for der var en del praktiske problemer forbundet med det. Men det blev alligevel en oplevelse, som jeg husker, fordi en ellers "stum" ældre mand i rullestol sang julesalmer hele vejen tilbage til plejehjemmet. Musikken kaldte så at sige hans ellers glemte ord frem! (Af samme grund blev jeg nogle få gange inviteret hen på plejehjemmets senil-dement-afdeling til en slags sangtime med salmer, som hver gang var til glæde for mange af beboerne, der hørte de kendte ord og toner.)

*19.3.3 Børne- og familiegudstjenester*

Som jeg tidligere har nævnt, betragtede grundtvigske og tidehvervske præster børnegudstjenester og andre særgudstjenester" med dyb foragt. Grundtvigianerne mente, at børnegudstjenester ødelagde det "folkelige fællesskab" omkring højmessen. Tidehvervsfolkene mente, som Søren Kierkegaard, at kristendom dybest set ikke var for børn, og at børnegudstjenester desuden var emsig indblanding i forældrenes egen kristendomsoplæring og i øvrigt "misforstået og ugudelig bekymring på Vorherres vegne" om befolkningens kristentro. Jeg havde stadig mere svært ved at tage disse holdninger alvorligt. Måske var jeg også blevet særligt opmærksom på problematikken, da vi fik vores barn nr. 4, Martin, i februar 1984. I hvert fald holdt jeg min *første børne- og familiegudstjeneste søndag 7. oktober 1984* med efterfølgende kaffe og sodavand i præstegården. Der kom 67! (I øvrigt havde jeg om formiddagen holdt den ordinære højmesse kl. 10!). Søndag 9. december, 2. søndag i advent, udvidede jeg konceptet: Kl. 10 havde jeg "*familiegudstjeneste*" med et lettere salmevalg (også med nye salmer fra "78-tillægget"). Målgruppen var bl.a. konfirmander og deres familie. Kl. 14 samme dag var der så en decideret *børnegudstjeneste* med samvær i præstegården bagefter. I 1985 fortsatte jeg konceptet, nu sådan, at der en gang om måneden så vidt muligt var en "familiegudstjeneste", mens der hvert kvartal var en børnegudstjeneste med efterfølgende samvær i præstegården. Ideen med "familiegudstjeneste" kl. 10 holdt ikke længe; i 1986 holdt det op, også fordi jeg endnu engang var hængt op på vikartjeneste i andre kirker om søndagen. Børnegudstjenesterne med efterfølgende samvær hvert kvartal fortsatte dog i resten af min præstetid i Kundby (altså til 1997). I lange tider sendte jeg simpelthen breve ud til børn af relevante årgange, så vidt jeg nu havde deres adresser. En metode, jeg havde brugt med mindre held i Ballerup, men her med større succes. I hvert fald til at begynde med.

*19.3.4 Gudstjenester på plejehjem*

Der var en stærk tradition for ugentlige (!), uformelle gudstjenester om formiddagen (uden præstekjole, altergang og liturgi - kun evangelium, kort prædiken, Fadervor og to salmer) på "De Gamles Hjem" i Kundby. Der var 30 beboere i bygningen, som havde to etager og kælder med køkken. Der var ansat personale til rengøring, pleje og køkken under ledelse af en plejehjemsbestyrer. Bestyreren boede selv med sin familie på "Hjemmet". Værelserne var små, men for det meste stod dørene åbne, så beboerne kunne følge med i husets dagligliv, se de forbipasserende (både personalet og forskellige gæster) og ind imellem få kontakt med dem. Efter gudstjenesten drak beboerne kaffe sammen med præsten og plejehjemmets bestyrer. Op mod påske blev der holdt altergangsgudstjeneste, som fik et særligt højtideligt præg, fordi det var den eneste gang om året, der blev holdt altergang. De fleste beboere kunne godt følge med i både ord og sang, men nogle var mere eller mindre demente. Ved en altergangsgudstjeneste rakte jeg en af beboerne nadverbrødet og sagde, som jeg plejede: "Dette er Jesu Kristi legeme", hvortil beboeren sagde. "Det var dog forfærdeligt!". Men mange af beboerne var både kvikke og mobile. Nogle boede på 1. sal og kunne klare trapperne. Der var også beboere, der hjalp til i køkkenet og i køkkenhaven. Præsten - og hans kone - blev endda inviteret med til middag, når beboerne havde runde fødselsdage. Alle beboere deltog også sammen med fødselarens familie! Der blev ind imellem afholdt små fester: Sct. Hans eller et årligt "spisegilde" med underholdning, musik og dans - ja flere kunne stadig danse! - på gangene med personalet. Også præsten var med. - Dødsfald var også en social begivenhed på "Hjemmet". Beboerne og afdødes familie drak kaffe i samlingsstuen. Hvis præsten ikke allerede havde talt med de pårørende, skete det i forbindelse med denne sammenkomst. Bedemanden sørgede for at lægge afdøde i kiste på dennes værelse, hvorefter den blev båret hen til udgangen for enden af bygningen. Her sang præsten for til et par salmer med bøn ind imellem, hvorefter kisten blev båret ud og sat ind i rustvognen. I de første år var det almindeligt, at de, der kunne være med, fulgte efter bilen til fods op til kirkens kapel (og det var virkelig "op" - dvs. op ad den stejle kirkebakke). Ellers kørte man i kortege derop. Kisten blev sat ind i kirkekapellet, og der blev igen sunget en salme. - Efterhånden blev "De Gamles Hjem" gradvis udfaset. Bygningen blev bygget om, så værelserne blev større. Værelserne blev til lejligheder, og det faste personale ved "Hjemmet" blev omdirigeret til at være en del af hjemmeplejen, der servicerede beboerne flere steder i kommunen. Beboerne blev omdefineret, så nogle var på en demens-afdeling, mens andre boede i deres lejligheder og efter aftale og afregning kunne få hjælp af kommunens personale. - Kommunen var meget "fremme i skoene" med nye tanker om, hvordan de ældre skulle plejes på en mere rationel, kvalitetsbevidst og økonomisk måde. Det tog fart i 1986. "Alderdomshjem"," de gamles hjem", "plejehjem" skulle både afskaffes som begreber og som virkelighed. Alle skulle bo i deres egne "celler" (lejligheder) og kun have den pleje, de bestilte og betalte for. Til gengæld skulle lejlighederne være større og hver have et lille køkken (som de stadigt svagere beboere ingen glæde havde af!)! De gamle skulle være selvstændige og selv bestemme, hvad de havde brug for. Mit umiddelbare indtryk var det modsatte: et værdifuldt socialt miljø blev kvalt, de gamle blev isoleret og reelt afskåret fra både samvær med og pleje fra de ansatte. Jeg har tit sagt, at disse reformer var en dødssynd mod de ældre, et voldsomt socialt tilbageskridt. Gudstjenesterne foregik nu på andre måder, bl.a. tog jeg præstekjole på, så de stadigt mere demente beboere kunne se, hvem jeg var. Jeg ledsagede selv salmesangen med spil på et stort harmonium, der nu var rykket ind i samlingssalen. - Desuden fik jeg rådighedstjeneste på kommunens andre "plejehjem", bl.a. på et stort, nybygget ældrecenter i Svinninge. Her kom beboerne fra hele kommunen. De kendte ofte hverken hinanden, de skiftende ansatte eller præsterne, der holdt gudstjenester.

*19.3.5 Gudstjenester på hospitalet*

På Holbæk Centralsygehus var der gudstjenester på flere af afdelingerne ved provstiets præster. I de første år havde jeg også en afdeling, men jeg husker ikke, hvor længe jeg var med i den ordning. Jeg er ikke sikker på, om der var musikledsagelse til salmesangen, eller om jeg havde præstekjole på.

*19.4. Rådighedstjeneste - "provstivikar"*

Da præsterne fik en fælles rådighedsordning i 1969, blev de forpligtet på at afløse hinanden i forbindelse med barsel, sygdom, orlov, embedsledighed m.v. Det var biskoppen, der bestyrede ordningen, men i praksis var det provsten. Eftersom jeg var ung og var præst i et lille sogn med kun én kirke, blev jeg ofte brugt som "vikar" i provstiets kirker. Første gang kort efter, at jeg var blevet ansat. Med tiden kom jeg rundt i de fleste af provstiets kirker som afløser for stedets præst. Vikartjenester blev ofte delt mellem to eller flere præster. Jeg blev især brugt til gudstjenester i andre kirker, men fik også ofte ansvar for andre sognes konfirmandhold. Selv om børn altid skal "prøve vikaren af", fik jeg det faktisk til at fungere helt pænt - jeg var god som "konfirmand-domptør"! I to år (1974-75) havde jeg et lille hold konfirmander på specialskolen i Starreklinte i Odsherred. Det var svage og lidt sarte børn, så det gjaldt det om at være forsigtig og lydhør og finde ud af, hvordan de - så enkelt som muligt - kunne få noget ud af undervisningen. Jeg fortalte f.eks. bibelhistorie med brug af tegneserier. På et tidspunkt fik jeg dog lidt af en "Urias-post" ( - se 2. Samuelsbog kap. 11 i det gamle testamente!) i tre år, 1978-1980 incl.: at undervise konfirmander på en nyoprettet, stor privatskole i Jyderup, hovedsageligt bestående af elever, der var svært socialt belastede, fjernet fra hjemmet m.v. Der var intet hjem at referere til, og børnenes konfirmation foregik hverken i Jyderups eller i min kirke, men andre præster i andre sogne. Det var virkelig "op ad bakke" med den konfirmationsforberedelse, og jeg blev hurtig klar over, at jeg måtte benytte mig af min ret til at bortvise elever fra undervisningen. Det skete i en del tilfælde, og skolen tog det så bare til efterretning og meddelte det til børnenes forældre/værge: de fik ingen konfirmationsforberedelse og kunne derfor - efter reglerne i konfirmationsanordningen i hvert fald - heller ikke blive konfirmeret. Jeg hørte aldrig, hvad der så skete med dem. Men mange børn blev også bortvist fra skolen. I øvrigt lukkede skolen efter få år. Det første år havde jeg tre hold konfirmander om ugen á to timer. Plus mit eget hold derhjemme. Næste år havde jeg to hold plus to hjemme, og vist nok også det tredje år. - Efter de tre år syntes jeg, at jeg havde fået nok. Det var dog svært at slippe for arbejdet, for det var rådighedstjeneste for en præst, der selv havde 2-3 konfirmandhold. Jeg syntes bare, at det var en stor og vanskelig opgave for mig, især hvis den var vedvarende. Da præsten (Andreas Hjørlund), jeg afløste, var min provst, så jeg ingen anden udvej at ringe til biskoppen (Bertil Wiberg), som tog sig af sagen og befriede mig fra opgaven. Så vidt jeg husker, blev der i stedet ansat en lærer el.lign. af menighedsrådet. I stedet fik jeg så igen et lille hold konfirmander en gang om ugen på specialskolen i Starreklinte i Odsherred, dog kun et enkelt år.

*19.5. Menighedsråd: valg, møder, studieture, stiftsmøder m.v.*

Så vidt jeg ved, havde der inden min embedsperiode længe været "fredsvalg" i sognet, når der skulle vælges menighedsråd. Det skete, når der kun indkom én kandidatliste. Til gengæld var rådet sammensat, så flest mulige interesser blev tilgodeset: Sognets 5 byer, Kundby - Sandby - Torslunde - Marke - Trønninge skulle hver være repræsenteret. Der skulle også helst være 1 repræsentant for Socialdemokratiet, mens Venstre og det Radikale Venstre hver skulle repræsenteres i et eller andet omfang. Indre Mission skulle have 1 eller 2 pladser - Da jeg blev ansat, havde der været lidt uenighed mellem menighedsrådet og den lokale gruppe fra Det Danske Spejderkorps om bygning af en spejderhytte lige nedenfor kirkebakken, bag kirken. Spejderne ønskede så repræsentation i menighedsrådet. (Den socialdemokratiske lærer - og senere kommunalbestyrelsesmedlem - Jørgen Hass var også med i sagen, enten som stiller eller som kandidat). De indleverede en liste og fik på den måde fremkaldt et menighedsrådsvalg, men opnåede dog ingen repræsentation i rådet. Spejderhytten blev dog bygget alligevel. - Formanden for menighedsrådet, Niels Jørgensen, var en af Kundbys store gårdmænd, en fåmælt, men humoristisk, vidende og respekteret nordjyde. Da han efter nogle år ikke ville genopstille, afløstes han som formand af sin niece, Rosa Andersen, der var bestyrer på "De Gamles Hjem" i Kundby. Hun var på posten i langt de fleste år i vores tid. Begge de to formænd - og deres efterfølger, Claus Hansen, - havde vi et meget fint forhold til. Der blev arbejdet godt og i stor enighed. Der var stor kontinuitet, medlemmerne sad længe og blev gradvis skiftet ud. Vi kunne kun ryste på hovedet af Skt. Nikolai sogn i Holbæk, hvor næsten alle menighedsrådsmedlemmerne blev skiftet ud ved hvert valg, mens forskellige konflikter og stridigheder mellem nærmest levede deres eget liv uden hensyn til hvem, der sad i menighedsrådet. Det var, som om konflikterne i Holbæk var groet fast i væggene...

*Menighedsrådsmøderne*

I de første år fandt menighedsrådsmøderne sted på skift i medlemmernes hjem. Møderne begyndte med øl og sodavand, hvorefter man tog fat på dagsordenen. Møderne varede ofte længe, især fordi de blev afsluttet med det helt store kaffebord, hvor snakken gik livligt. Jeg prøvede forgæves flere at foreslå, at man begyndte med kaffen, så man var vågen til hele mødet (graveren faldt let i søvn sidst på aftenen, han var altid tidligt oppe) og så øl eller sodavand til sidst. Men man fortsatte med at gøre "som man plejede van". - På et tidspunkt kom der nye regler om menighedsrådsmøder. Dagsordenen skulle offentliggøres, der skulle være offentlig adgang til møderne og mødereferatet skulle også være tilgængeligt for interesserede. Vi fremlagde så det ønskede i våbenhuset og lod vores møder foregå i præstegårdens konfirmandstue. Menighedsrådet betalte udgifterne til kaffe og brød (indtil da havde vi her - som i alle andre sammenhænge - betalt kaffe og brød af vores egen lomme). Det fordums store kaffebord var det nu slut med. Menighedsrådet tog på en årlig *studietur*, og det var hver gang udbytterigt og hyggeligt. Det første år førte jeg dem (naturligvis!) til mit gamle sogn, Ballerup, og til aften spiste vi på en kinesisk restaurant i Vesterbrogade i København. Det var en eksotisk oplevelse for rådsmedlemmerne, de havde aldrig smagt den slags før. Det talte de meget om i tiden derefter! Et andet år besøgte vi min forgænger, *Ole Zwergius*, der var blevet præst ved Vor Frue Kirke i Aarhus. Jeg kan også huske en senere studietur, der bl.a. gik til en stor kirkegård, som rummede flere forskellige typer gravpladser. Vi havde også en tur til Sverige, hvor vi besøgte domkirken i Lund og Dalby kirke. På vejen fortalte jeg løs om dansk kirkehistorie, specielt om biskopper og domkirker.

En gang om året deltog menighedsrådet i et *stiftsmøde i Roskilde* for stiftets præster og menighedsråd, med foredrag, spisning og til slut en gudstjeneste i domkirken, som vi fyldte til sidste plads.

*19.6. Personale*

*Organist*

Jeg var så heldig, at der i min tid var ansat organister, som spillede udmærket, med pedalspil og det hele. Nogle fik undervisning og bestod P.O. (den præliminære orgelprøve). Lønnen var ikke stor, der var trods alt ikke ret mange bryllupper og begravelser ud over gudstjenesterne. For at tiltrække kvalificerede ansøgere anbefalede jeg menighedsrådet at lægge ekstrafunktioner ind i stillingen: ledelse af kirkekor, medhjælp ved konfirmand- og minikonfirmandundervisningen, ansvar for koncerter, musikledsagelse ved gudstjeneste på ældrecentre. - Jeg havde et godt forhold til de skiftende organister, ikke mindst fordi jeg interesserede mig meget for deres arbejdsområde. Ligesom i Ballerup udarbejdede jeg årsplaner for salmevalg og kunne derfor give organist (og kirkesanger) salmenumre og -melodier for en måned ad gangen. I de første mange år var det mig, der valgte melodierne, fordi jeg mente, at jeg var den, der havde mest forstand på det (og det var nok også rigtigt). Med den sidste organist, der var den mest kyndige af dem, jeg havde haft (Kirsten Schou), var jeg dog mere indstillet på dialog om melodivalg.

*Graver, kirketjener, kirkesanger*

I et landsogn kender man normalt ikke noget til byernes "kordegne" - På landet er det præsten, som udfører kordegnearbejdet på sit kontor. Den del af by - kordegnens arbejde, der vedrører gudstjenesten, varetages på landet af "kirkesangeren". "Kirketjener" er også et byfænomen; på landet hedder det en "graver", og han/hun står for det praktiske i kirken og på kirkegården. Oprindelig var kirkegård og begravelser familiens eget ansvar og arbejde. Da gravere kom til, var det som private entreprenører, der fik betaling pr. tjenesteydelse og vist også modtog et mindre honorar fra menighedsrådet. Mens jeg var i Kundby blev det ændret sådan, at graverne over hele landet blev ansat og lønnet af menighedsrådet efter landsdækkende overenskomster. Kirkens graver i Kundby. Andreas Hansen, var en høj, kraftig mand, som kunne flytte gravsten med de bare næver og bare ved sin størrelse skabte respekt under gudstjenesten, hvis der var tilløb til uro. Han var samtidig kirkesanger, sang sikkert og kraftigt og var en loyal og omgængelig medarbejder. I de første år klarede han kirkegård og kirke alene, men senere fik han skiftende medhjælpere. Dels var kirkegården i Kundby af en vis størrelse, dels blev en del af vedligeholdelse af præsteboligen og dens have lagt ind under graverens arbejdsforpligtelse. På den måde slap jeg selv for at slå græs og rydde sne, og graverne fik desuden fældet en del træer i den noget vildtvoksende skovzone omkring præstegården og plantet nye. Da Andreas Hansen gik på efterløn, fik jeg en af mine gamle konfirmander, Nikolaj Andersen, som graver/kirketjener. Kirkesangeren blev nu som i andre sogne en selvstændig stilling, f.eks. som deltidsstilling for en lærer.

*Kirkebylærer*

Fra gammel tid var der - af hensyn til brandfare - to sæt kirkebøger, som ikke måtte befinde sig om natten under samme tag. Sognepræsten førte det ene, mens en anden person, "kirkebylæreren", netop oftest en lærer, førte den anden. Det burde have været sådan, at kirkebylæreren skrev ud fra præstens bilag, men da det det var omstændeligt og upraktisk, foregik det i praksis ved, at kirkebylæreren lånte de relevante kirkebøger og simpelthen skrev dem af. På den måde risikerede jeg og andre, at fejlene i det ene sæt fortsatte i det andet! En gang imellem konfererede præst og kirkebylærer deres respektive kirkebøger, hvilket bestod i, at den ene læste højt af den ene kirkebog, mens den anden fulgte med i det andet hold kirkebøger. Når der var et navn, sagde den læsende også lidt om, hvordan det blev stavet, f.eks. om Christian var med "Ch" eller med "K". Den anden konfererende sad med "modpartens" kirkebog. I de første år var den gamle førstelærer i Kundby, Folmer Bjørnekær, kirkebylærer. Senere overtog den ledende skoleinspektør, Bent Munk-Hansen, opgaven, og til sidst en af skolens lærere, Anny R. B. Ibsen. På skift læste vi op eller fulgte med i den andens oplæsning. En gang eller to om året kom provsten på visit hos mig og konfererede udvalgte passager med mig. Kirkebylærerens eksemplar blev så afleveret i præstegården og hentet samme dag! - Alle disse konfereringer krævede koncentration, men underholdende var det trods alt ikke. Til gengæld kunne det være meget hyggeligt med en pause med kaffe, hvor præst og kirkebylærer eller provst og præst kunne tale med hinanden om løst og fast.

*19.7. Kirkebøger og arkiv*

Præsterne sørgede siden 1600-tallet for den grundlæggende registrering af fødsler, dåb/navngivelse, navneændringer, konfirmationer, bryllupper, dødsfald og begravelser. Præsterne gav så oplysningerne - eller de vigtigste af dem - videre til kommunernes folkeregistre. I byerne tog en kordegn sig af dette kontorarbejde. Mine kordegnevikariater i studietiden kom mig til stor gavn i Kundby. Jeg havde oparbejdet en rutine med kirkebogsførelse, attestudskrivning m.v., og når der kom besked om ændringer, der vedrørte kirkebogsførelsen, f.eks. en ny navnelov, var jeg en af de præster, der grundigt læste på reglerne. I det hele taget var jeg opdraget til flid, orden og planlægning som vigtige dyder, og det kom mig også til gode i kontorarbejdet. Jeg fik tit indtryk af, at nogle kolleger var knap så strukturerede på kirkebogsområdet og heller ikke brugte meget tid på at læse på reglerne. Lidt ironisk, når deres arbejde ellers bestod i at nærlæse og fortolke tekster (biblen).- Selve kirkebogsførelsen og udstedelsen af attester var naturligvis håbløst gammeldags. Kirkebøgerne havde ikke ændret sig meget siden de blev indført i 1600-tallet. Store, dyre protokoller, autoriseret af provsten med laksegl! På den anden side var kirkebogsførelsen en offentlig opgave, som havde sin vigtighed. Jeg var dog af den mening, at hele personregistreringen burde have været kommunens opgave, som det hele tiden har været tilfældet i Sønderjylland. Flere af mine kolleger forsvarede dog ordningen med, at den gav præsten mange personlige kontakter. Efter min mening en gang håbløs folkekirkeromantik! I øvrigt var det ikke mit indtryk, at kirkebogsføring var en lidenskab hos mine kolleger, heller ikke hos "romantikerne". Måske ønskede nogle præster ordningen bevaret, fordi de kunne føle sig som betydningsfulde embedsmænd i en tid, hvor præsternes gamle magtpositioner var ved at forsvinde. Der havde jo været en tid, hvor præsten både var mini-herremand med et stort landbrug, var chef for sognets sociale arbejde, leder af skolevæsenet og kontrollant af sognebeboernes liv, færden, tro og moral. Men hvad "nytte" var præsterne til nu, som offentlig person og borgerlig myndighed? Dér kunne kirkebogsførelsen så være den lille ting, der gjorde deres arbejde samfundsvigtigt og respektabelt!

*19.8 Kirkeblad*

Sognet havde siden 1956 - min forgængers første år i embedet - haft et kirkeblad i samarbejde med 5 andre pastorater, siden indskrænket til 3: Butterup-Tuse, Sdr. Asmindrup-Grandløse og Ågerup. På skift skrev præsterne de første 3 sider i bladet, den lokale præst altid den sidste, indeholdende en liste over gudstjenester og møder. Bladet udkom 10 gange om året. Præsterne sendte deres manuskript til en bogtrykker i Holbæk, og inden det gik i trykken, ringede trykkeriets ejer til præsten for at foretage en mundtlig korrektur. I slutningen af 1981 ophørte samarbejdet mellem de 4 pastorater, jeg husker ikke hvorfor, men måske fandt man ud af, at der ikke var nogen økonomisk fordel ved ordningen. Måske var det heller ikke interessant for beboerne i sogn X at læse, hvis det var præsten i sogn Y, der skrev i kirkebladet. I hvert fald opfattede jeg det selv som en gevinst endelig at få kirkebladet for mig selv, selv om det betød lidt mere skrivearbejde. Jeg brugte i de følgende år kirkebladet til at fortælle om de aktiviteter, der efterhånden kom i gang, børnekor, juniorkonfirmander, møder osv. Jeg skrev også flere artikler om sognet, kirkebygningen, præstegården, menighedsrådsvalg, valg af biskop, nyt salmebogstillæg, nye gudstjenesteritualer, om kirkens penge, om ansatte ved kirken, der trådte fra og kom til, m.v. og havde serier om f.eks. salmebogen, trosbekendelsen og Fadervor. Plus en hel del om børn og kirke, dåbsoplæring og undervisning af børn fra 3. og 7. klasse, voksne osv. Efterhånden kom der også lidt mere kontroversielle artikler: jeg kommenterede og latterliggjorde en ny navnelov (maj-juni 1982): "Hvad betyder et navn? Ikke ret meget efter 1. april. Fra den dag af gælder en ny navnelov, der giver mulighed for at skifte navne ud, næsten som man skifter tøj...", om hvad man skulle gøre ved udslip fra atomkraftværket i Barsebäck: "Den gode hyrde og Barsebäck" (juli-august 1982), min prædiken 2. juledag vedr. bl.a. diskussionen om politik og kristendom (marts-april 1984), blokeringen for udlevering til præster af navne på patienter på Holbæk sygehus (maj-juni 1988), reinkarnation og kristendom (marts-april 1989), om "udsmidning af folkekirken" vedr. en aktuel sag og loven om medlemskab af folkekirken (marts-april 1994) kirke, homoseksualitet og vielse: "Hvad mener kirken om bøsser" (maj-juni 1995), rytmisk musik i kirken (samme kirkeblad), Om udmeldelse af folkekirken og begravelse (samme kirkeblad), Porvoo - erklæringen om forholdet mellem folkekirken og den anglikanske kirke (september-oktober 1995), dåbssagen fra Snedsted (sept. - okt. 1996). Der var også mere personligt prægede artikler, f.eks. i 1994, hvor jeg havde 25 års jubilæum som præst, havde sølvbryllup (og indbød alle til en kop kaffe i præstegården!) og også blev 50. Kirkebladet udkom nu 6 gange om året i stedet for 10, og det blev fremstillet hos en trykker, Henning Drejer, der boede og arbejdede i Kundby. Jeg havde samtlige kirkeblade fra 1956 og frem liggende i præstegårdens arkiv, og jeg har stadig et ekstra eksemplar af størstedelen af de kirkeblade, der udkom i mine år i Kundby

*19.9 Fødsler*

Når et barn blev født, modtog jeg en fødselsanmeldelse fra jordemoderen på sygehuset. Inden for to dage efter fødslen skulle jeg også modtage en fødselsanmeldelse fra forældrene sammen med deres attester. Oplysningerne skulle meddeles til kommunens folkeregister, og forældrene skulle have deres attester retur sammen med en fødselsattest. Barnet skulle navngives eller døbes inden et halvt år efter fødslen. Alt det krævede tit lidt ekstra arbejde. For det første var forældrenes fødselsanmeldelse næsten altid mangelfuld. Den var ikke altid underskrevet, de kunne ikke stave til deres eget navn, anførte ikke alle deres navne, havde ikke styr på forskellen mellem fornavn, mellemnavn, pigenavn og efternavn - og som oftest manglede en eller flere af attesterne. For det andet kunne det være svært at fat i moderen (der stadig var på hospitalet) og faderen (som besøgte moderen efter sin arbejdstid).Måske vidste de heller ikke, hvor familiens attester lå.

*19.10 Dåb*

Der var lidt mere ro på, når barnet skulle døbes. I de første mange år kom forældrene, ofte med samtlige børn, til mig på mit kontor. Det kunne være en lidt urolig samtale, hvor jeg først skulle have fat på alle de praktiske detaljer omkring tidspunktet for dåben, navn og faddere, derefter forklare, hvad der skete i kirken og desuden prøve at gøre dem begribeligt, hvad dåben gik ud på, udover det at få et navn og have en festlig familiesammenkomst. Efter mit månedskursus på Præstehøjskolen i Løgumkloster i 1985, hvor jeg fik flere former for inspiration, begyndte jeg så vidt muligt at tage ud til dåbssamtaler hos dem, der skulle have børn døbt. Det gav - for det meste - anledning til en bedre samtale med forældrene, og mit besøg varede derfor også væsentlig længere. Det ville have været problematisk i et større sogn med mange barnedåb, men her syntes jeg, at det var rigtig godt brugt tid. Da jeg nu også holdt familie/børnegudstjenester og havde minikonfirmander, havde jeg også noget konkret kirkeligt at henvise forældrene til med hensyn til dåbsoplæring. Selve dåben fandt sted under gudstjenesten, lige efter salmen efter prædikenen. I nogle kirker førte præsten hele dåbsfølget ud af kirken umiddelbart efter dåben. Det syntes jeg og mange andre var en uting, så derfor fik jeg og andre præster dåbsfolkene til at komme fra gudstjenestens begyndelse og blive "til den bitre ende". Det lykkedes. Det blev mere og mere almindeligt, at der var mange dåbsgæster og at de havde børn i alle aldre med. Det gav til gengæld en del uro. I de sidste år i Kundby fik jeg indført legetasker, så børnene kunne beskæftiges lidt under gudstjenesten. Ved dåbssamtalen gav jeg desuden flere gode råd til, hvordan man kunne forebygge uro under gudstjenesten, f.eks. ved at gå lidt rundt med barnet bagest i kirken, eller gå en tur rundt om kirken, når det blev for svært indendørs. Jeg havde i stigende grad også vanskeligheder med familiemedlemmer, der ville fotografere. Jeg prøvede allerede ved dåbssamtalen at gøre forældrene begribeligt, at gudstjenesten og dåben var noget, man var deltagere i, ikke tilskuere til og derfor ikke var noget, man skulle fotografere til. Når jeg f.eks. sagde "lad os alle bede", kunne det ikke være rigtigt, at man droppede bønnen og fotograferede i stedet for, det var sådan set en hån mod det hellige. Sådan sagde og tænkte jeg dengang. Og ved at have kridtet banen op på forhånd, undgik jeg stort set konflikter. (Men jeg er ikke helt overbevist om, at det var rigtigt eller klogt af mig. Det kunne også have været velbegrundet at opfordre dåbsfolkene til at sikre sig et billede og dermed et minde om den betydningsfulde handling). - Problemet omkring fotografering gentog sig ved konfirmationer og - ikke mindst - bryllupper, mens det endnu var sjældent, at det også fandt sted ved begravelser.

I enkelte, meget få tilfælde holdt jeg dåb uden for gudstjenesten. Den ene gang var det en dreng i konfirmationsalderen, der skulle døbes. Den anden gang var det en stud.theol. som ønskede sit barn døbt om lørdagen. I dette og i andre tilfælde prøvede jeg at afværge det, fordi jeg delte den almindelige (grundtvigske?) opfattelse, at dåben hørte hjemme i menighedens gudstjeneste. Hvilket historisk set er en misforståelse, fandt jeg senere ud af. Men jeg var også klar over, at juraen bød mig at efterkomme ønsket, så det gjorde jeg. Fodslæbende. Og umodent nok lod jeg det skinne lidt for meget igennem ved, at jeg afviklede dåben så kortfattet som muligt. - I øvrigt er det interessant, at jeg sommetider telefonisk blev spurgt, om vi plejede at holde dåb, f.eks. om lørdagen, hvortil jeg svarede nej. Hvorefter spørgeren tog det til efterretning. Jeg benyttede mig af den autoritetstro, der stadig var mærkbar dengang! Det var næppe gået i dag (2016)!

*19.11 Indledende konfirmationsforberedelse (minikonfirmander)*

Det vigtigste - i hvert fald for mig - ved min præstetid i Kundby var indførelse af minikonfirmand-undervisning i sognet. Jeg var begyndt på at holde børne- og familiegudstjenester i 1984 og havde været på Præstehøjskolen i Løgumkloster i 1985, hvor religionspædagogik var et af kursets emner. Jeg fulgte derfor efterfølgende interesseret den kirkelige debat om kristendomsundervisning/dåbsoplæring. Debatten skyldtes bl.a., at der i 1975 var blevet vedtaget en ny skolelov, som så at sige fjernede kirkens bekendelsesskrifter fra skolens "ideologiske overbygning". Fra nu af skulle folkeskolen ikke være en del af folkekirkens arbejde som den, der - men med forældre og præst - var forpligtet på at oplære børn og unge i evangelisk-luthersk kristendom. Skolen skulle være konfessionsløs, omend faget kristendomskundskab blev bevaret, dog nu som et fag, der var forankret i skolens egne værdier (demokrati, frihed osv.). De fleste præster mente optimistisk, at skolen dog stadig gav en relevant viden, som de kunne bygge videre på i deres undervisning. Tiden skulle vise, at det var en romantisk ønskedrøm. I kirken er selvbedrag og virkelighedsfortrængning et kendt fænomen! - Andre præster - og bl.a. kirkelige ungdomsorganisationer - mente modsat, at folkekirken nu burde overtage hele kristendomsundervisningen (sammen med forældrene) og oprette de nødvendige institutioner med personale osv. Det endte med det kompromis, at mange præster, herunder jeg selv, i hvert fald begyndte at opprioritere børne- og ungdomsarbejdet. Biskop Herluf Eriksen i Aarhus foreslog en form for officiel kirkelig undervisning på et lavere klassetrin end konfirmationsforberedelsen. På den baggrund blev der i 1987 sat et folkekirkeligt forsøgsprojekt i gang i nogle få sogne, der forsøgte sig frem med eftermiddagsundervisning af børn i 3. klasse i en kortere periode. Forsøgsprojektet kaldte det for "indledende konfirmationsforberedelse". Erfaringerne var gode, og flere sogne tog ideen op. I 1990 meldte jeg mig til et kursus på Præstehøjskolen i Løgumkloster om dette nye kirkepædagogiske projekt. Jeg var optaget af tankerne og initiativerne med "indledende konfirmationsforberedelse". Min ældste datter, Maria, skulle begynde i skolens 3. klasse, og jeg satte mig for, at jeg ville sætte et projekt med indledende konfirmationsforberedelse i gang med netop denne klasse. En yderligere motivation var det også, at vi året forinden havde fået vores 5. barn, Karen. Det satte spørgsmålet om dåbsoplæring af vores egne børn dagsordenen. Da jeg kom hjem fra kurset i Løgumkloster, havde jeg tre ugers ferie. Jeg besluttede at bruge de to af ugerne til en intensiv forberedelse af det forsøgsprojekt, jeg ville sætte i gang efter sommerferien. Jeg samlede de ideer og materialer, jeg havde hørt om. og som jeg kunne skaffe, og lod min egen planlægning munde ud i en lille bog, som jeg lod trykke selv, med titlen "Vi er Guds hus og kirke nu" (forsiden var tegnet af min kreative søn Hans), hvorefter jeg udbød den til salg i Præsteforeningens Blad. Jeg fik solgt 2-300 eksemplarer! Det var faktisk det første forsøg på en detaljeret undervisningsvejledning for indledende konfirmationsforberedelse. - Mit nye undervisningsprojekt blev vel modtaget af menighedsrådet, og jeg fik hele Marias klasse til at deltage i efterårets projekt, som jeg sørgede for at fortælle vidt og bredt om, i den lokale avis, i Stiftsbladet og også i Kristeligt Dagblad, så vidt jeg husker. Jeg husker, at jeg "kaprede" børnene som deltagere i undervisningen i forbindelse med en børnefødselsdag for et af børnene i klassen, hvor jeg spurgte forældrene én for én, da de kom for at aflevere eller hente børnene. I et par tilfælde brugte jeg også telefonen som "salgsapparat!". Jeg havde i god tid haft drøftelser med skolen om deres skemaplanlægning, så jeg vidste, hvornår børnene havde fri fra skole. Det første år var det kl.12.30. Forløbet viste med al ønskelig tydelighed, at meget lader sig gøre, også på det kirkelige område, hvis der er en, der brænder for sagen og gør en indsats. Det er en selvfølge i frikirker, men det var en ny personlig erfaring for mig. Jeg havde vænnet mig lidt for meget til, at det gik af sig selv i folkekirken, og at jeg bare kunne læne mig trygt op af traditionen og institutionen.

Det blev en meget opmuntrende oplevelse med den nye form for undervisning. Det var en blanding af sang, bibelfortælling, leg, pause med lidt at spise og drikke - og snak, besøg i kirken og på kirkegården samt en udflugt til Roskilde Domkirke. Det var en livlig, men lydhør og medlevende flok børn. Og det fortsatte de følgende år. Undervisningsforløbet var i 1990/91 på 17 x 1½ time fra 28. august til 8. januar. Om søndagen i starten af januar sluttede vi af i kirken, hvor børnene og jeg - så vidt jeg husker - samledes i koret, sang en ny salme for menigheden og bad Fadervor i kor. Det skulle ikke ligne konfirmationen, men alligevel være en kirkelig afrunding af undervisningsforløbet. Efter gudstjenesten holdt vi en munter afslutningsfest i forsamlingshuset for børnene og deres familie med medbragt mad, sang og underholdende indslag (selskabsleg og konkurrence). Nabopræsterne i Hjembæk-Svinninge og Hagested-Gislinge samt deres menighedsråd fulgte interesseret med i mit "pilotprojekt", og vi besluttede i 1993 at indlede et samarbejde: vi ville ansætte en minikonfirmand-underviser, der i samarbejde med de tre præster i hver deres pastorat stod for mere eller mindre af undervisningen. De tre pastoraters fem menighedsråd gik med på ideen, som jeg havde udarbejdet i detaljer. En fælles underviser, en stud.theol. Lars Højland, der var læreruddannet, tog opgaven på sig. I mit sogn var det mig, der i hovedsagen planlagde undervisningen. Jeg deltog i lidt over halvdelen af undervisningstiden, men i praksis fordelte vi to undervisere opgaverne mellem os og hjalp hinanden - og evaluerede forløbet med hinanden. Det var inspirerende og lærerigt for mig med sådan et to - lærer-system. Vi sluttede sæsonen af med en fælles afslutningsfest for alle tre pastoraters minikonfirmander med familie - i Svinninge skoles lokaler! Inspektøren (på skolen havde lånt mig nøglen, han kendte mig fra skolekommissionsarbejdet og stolede på mig. De følgende år foregik afslutningen igen på hjemmebane. I 1996 sluttede minikonfirmanderne 1. søndag i advent, og sammenkomsten efter gudstjenesten blev ændret til ½ times samvær i præstegården. - Indledende konfirmationsforberedelse var uden tvivl mit hjertebarn. Jeg gjorde et stort arbejde for at løbe det i gang og holde det i gang. Jeg glædede mig hver uge til netop denne undervisning, og selv om det kun er "en dråbe i havet", tror jeg alligevel, det har haft en positiv virkning på børnene og deres forældre. Jeg kunne jo også konstatere, at de konfirmander, der havde deltaget i indledende konfirmationsforberedelse, følte sig fortrolige med kirken, salmesangen, Fadervor og da også med konfirmandstuen og mig selv. Mere end én gang sagde konfirmanderne til hinanden: "kan du huske dengang vi...i 3. klasse..". Mit formål med undervisningen havde været, at børnene kunne sige med hinanden det samme som der stod på forsiden af min undervisningsvejledning: "Vi er Guds hus og kirke nu." (vers 3 af salmen "Kirken den er et gammelt hus"). Så hvad var udbyttet af det alt sammen? Ikke en masse paratviden, men først og fremmest fortrolighed, det at føle sig hjemme i den lokale kirke og føle dens indhold og former - og personer - som noget, man havde mødt før på en positiv måde.

Jeg havde ikke forudset, at netop dette pædagogiske tiltag blev anledning til, at jeg blev medforfatter til to bøger om emnet i 1996 ("Ud fra en gudstjenstlige sammenhæng. Håndbog om indledende konfirmationsforberedelse" og "Skibet er ladet med"), fik 9 års ansættelse sidenhen i Løgumkloster som lektor i religionspædagogik og til slut fik en pensionist-tilværelse i det - for en københavner som mig - så fjerne Sønderjylland.

*19.12. Konfirmationsforberedelse og konfirmation*

Jeg havde jo 4 års rutine i konfirmandundervisning, da jeg kom til Kundby, og ligesom i Ballerup brugte jeg meget energi på at forberede undervisningen. Jeg har stadig et avisinterview liggende, hvor journalisten spurgte mig om mine tanker om mit embede. Jeg lovede ikke meget til avisen, ("præsten skal ikke skabe kundekreds, men forkynde" var overskriften), men fik dog sagt, at konfirmationsforberedelse var en af mine "kæpheste". - I de første mange år havde jeg to ret små hold konfirmander om ugen, senere kun ét. Men til gengæld fik jeg mange vikariater i andre sogne, hvor jeg skulle tage mig af konfirmander.

*Hvad ville jeg med undervisningen?* Jeg ville ikke en neutral undervisning. Heller ikke en missionsk indoktrinering. Snarere ville jeg være et sted midt imellem, som personlig engageret oplyser i kirke og kristendom, i bedste fald som en Johannes Døber, der viste hen til Kristus. - På den tid kunne man stadig regne med en vis baggrund i holdning og viden fra skolen eller hjemmet, vi var endnu ikke nået til det punkt, hvor børnene mødte frem, fuldstændig blanke om, at der var noget, der hed gud, bibel og kirke.

Jeg bibeholdt 1909-konfirmationsritualet, som min forgænger også havde benyttet (jvf. afsnit 11.6).

Senere - efter min tid i Kundby, blev der en anden dagsorden: I 1970´erne, hvor "ungdomsoprøret" satte spørgsmålstegn ved alle traditioner, dukkede pietismen og Indre Mission op i en ny skikkelse i ungdomsoprøret: du skal "omvende dig" på den måde, at du selv vælger, selv bliver bevidstgjort om, hvad du vil gå ind for og tro på. Nu føltes 1909-ritualet pludselig utilfredsstillende! Her var barren blevet sat så lavt, at alle kunne hoppe over uden at vælge eller tænke selv! Derfor meldte der sig et ønske om, at konfirmanderne dog (igen) kunne komme til at "sige ja" til noget. En af mine gamle kolleger fra Ballerup udformede så et forslag med et besynderlig blandingsritual (senere autoriseret som en officielt, tredje konfirmations-ritual i 1992), hvor præsten spørger konfirmanderne: "Vil du konfirmeres i den kristne tro?" (jvf. dåbsritualets: "vil du døbes i den kristne tro"). Spørgsmålet i det nye ritual er efter min mening hverken "buh eller bæh", ret beset meningsløst. Det har kun til formål at få konfirmanden til at bilde sig ind, at der er tale om et valg. (I øvrigt er det hævdvunden skik i den danske folkekirke, at tidligere ritualer ikke er sat ud af kraft, men fortsat kan benyttes, hvis stedets præst og menighedsråd ønsker det.)

*Hjemmenes dåbsoplæring før konfirmationen?*

Som tiden gik, kom jeg til at kende mange familier, der sendte deres barn nr. 1, 2 eller 3 til konfirmationsforberedelse, nogle af dem havde jeg selv døbt. Så fortroligheden tiltog med årene. Der var enkelte kirkeligt bevidste familier, men de fleste var det, vi i dag (2016) kalder "kulturkristne", med større eller mindre viden om tro og trospraksis, men som oftest med en overvejende positiv holdning. Jeg plejede at holde forældremøde, hvor vi talte om konfirmationens praktiske afvikling, men også lidt om, hvad vi beskæftigede os med i undervisningen, måske med nogle eksempler eller opgaver til forældrene. Der var f.eks. et kortspil, hvor forældrene blev sat i grupper, fik en bunke kort udleveret med spørgsmålet ansvar oplæring i kirke og kristendom. De kort skulle de så fordele i 4 ansvarsbunker efter at have forhandlet om det med hinanden i gruppen: præsten, skolen, forældrene, fælles! - Det endte ofte med, at præstens eller den fælles bunke var den største. Det var nok lidt af en aha - oplevelse for mange. I hvert fald gav det anledning til en god samtale. - Eller: jeg viste et billede af Stormen på søen, hvor man ser den sovende Jesus (med ærmet hængende roligt ud over rælingen) i båden sammen med de skrækslagne disciple, der stirrer på det forblæste sejl og de oprørte bølger. Det tog vi en billedsamtale om: Hvordan er vejret? Hvordan ser disciplene ud? Hvor ser disciplene hen? Hvorfor hænger den sovende Jesu ærme roligt ned? - og efter samtalen om pointerne: oplæsning af den bibelske beretning om Stormen på søen, Matthæusevangeliet 8,23-27.

*Konfirmanderne*: I de første par år forberedte skoleinspektøren, Bent Munk-Hansen, mig på mødet med klassen ved at give en karakteristik af klassen og dens mest "påfaldende" elever. Det var kun en begrænset fordel for mig, for ofte opførte konfirmanderne sig anderledes hos mig end på skolen. I øvrigt havde jeg - modsat mange af mine kolleger - sjældent problemer med disciplin, jeg var nok lidt streng, i hvert fald velforberedt og nøjeregnende. 13-14 års alderen er nu engang en vanskelig overgangstid, hvor børn har nok at gøre med at finde ud af sig selv - og hinanden. Og *det* er vel også mere vigtigt for dem end at få proppet paratviden ind i hovedet af en præst, der - åh så gerne - vil hælde en masse oplysning i dem. Der kunne være deciderede ballademagere i en klasse, men det lykkedes altid for mig at få tilstrækkelig styr på dem. Jeg var i det hele taget nok mere bydende end lydhør, mere dirigerende end inspirerende. I dag ville jeg have grebet det anderledes an, men det er let at være bagklog.

*Form:* Den pædagogiske trend var gruppearbejde, Jeg havde en gang imellem eksperimenteret med formen i Ballerup, men den var svært at få til at fungere. Det meste af min undervisning foregik i stedet som lærerstyret "kateder-undervisning", hvilket i hvert fald gjorde underviseren træt og konfirmanderne søvnige! - Det var mere underholdende, når der skete noget, f.eks. de gange, hvor vi prøvede dåbs- og vielsesritualet igennem med konfirmanderne som deltagere. Eller opførte en bibelsk tekst som teater ved at placere konfirmanderne og lade dem agere, bare antydningsvis. I de første år stod bordene på traditionel vis i 2-3 rækker, senere mest i hesteskoform. En gang imellem fordelt i bordgrupper, hvis der var en eller anden opgave som emne. Jeg forsøgte mig i nogle tilfælde at sætte konfirmanderne på stole uden borde, afhængigt af undervisningens emner.

Jeg plejede at lukke konfirmanderne ind af hoveddøren 15-30 minutter inden undervisningen begyndte, men dukkede først selv op, når klokken var 8. Senere - da jeg havde fået erfaring med minikonfirmander - fandt jeg ud af, at det kunne være bedre at sidde i lokalet fra begyndelsen af. Det gav mulighed for at være til disposition for samtale og såmænd også forebygge uro eller hærværk, selv om det dog sjældent skete. Måske skulle jeg have tænkt lidt mere på at servere noget at spise og drikke, sådan som jeg gjorde det med minikonfirmanderne.

*Varighed:*

Undervisningen var morgenundervisning og varede fra kl. 8 til kl. ca. 9.30, Undervejs var der en pause i et aftalt tidsrum. Da Kundby skoles 7. klasse blev flyttet til den nye skole i Gislinge, blev undervisningstiden lidt beskåret, fordi konfirmanderne skulle nå bussen til 3. time i Gislinge.

Jeg begyndte konfirmandundervisningen i slutningen af august eller i begyndelsen af september og havde konfirmation i april. Da jeg senere fandt ud af, at skolen (eller kommunen?) pønsede på muligheden for at flytte konfirmationsforberedelsen til om eftermiddagen (eller helst få den helt ud af skoletiden), udvidede jeg konfirmandsæsonen, så konfirmationen først var i sidste halvdel af maj, et enkelt år helt henne i juni. Så kunne skolen da ikke sige, at jeg ikke udnyttede den tid godt nok, som jeg havde fået sat på skoleskemaet!

På et tidspunkt blev Svinninge kommunes præster indkaldt til forhandling med kommunens skole- og kulturudvalg. Vi havde nær mistet morgentimerne, men vi appellerede til kommunalbestyrelsen og gjorde dem klart, at flytning af undervisningen til eftermiddagen ikke kun ville give os trætte elever, men også ville besværliggøre befolkningens muligheder for begravelser og bisættelser i dette tidsrum. Kommunalbestyrelsen ville ikke lægge sig ud med befolkningen og præsterne på én gang, så forslaget bortfaldt.

*Indhold:* Jeg prøvede forskellige måder at disponere undervisningen på gennem årene. Efter kirkeåret, det bibelhistoriske forløb, Luthers katekismus osv. Desværre led jeg af den falske tvangstanke, at der forelå en pensum. Det gjorde - og gør - der overhovedet ikke! Men jeg knoklede på for at få så meget som muligt proppet ind i undervisningen. Desværre fordi jeg mente, at det var min pligt at råde bod på alt det, som forældre og skole IKKE havde nået at lære børnene!

Jeg kunne for så vidt i stedet for have gjort det samme som Dansk Kirketidendes redaktør Peter Riemann : Han brugte tiden på at læse op for konfirmanderne af Mark Twains "Huck Finn"! (Hvilket ikke var så dumt - den handler om to drenge, der må finde ud af at klare sig i en truende voksenverden ved opfindsomhed og sammenhold!)

Traditionen var, at der mere eller mindre blev undervist i emnerne fra Luthers lille katekismus: de ti bud, trosbekendelsen, Fadervor, dåb og nadver. Derudover følte mange præster - også jeg - en pligt til at videregive en elementær viden om Bibelen, evt. i skikkelse af et overblik over "bibelhistorien", ligesom gudstjenesten og kirkeåret også naturlige emner. Desuden var der jo en hel salmebog at tage fat på. Kundby skole havde en dygtig musiklærer, Lissa Nicolajsen, som bad mig om en liste over de salmer, som jeg ønskede at børnene kendte, når de skulle til præst. Jeg gav hende en liste på 30-50 salmer! Jeg syntes dengang, at der var så mange salmer, som konfirmanderne burde kende - salmer til morgen og aften, til kirkeårets højtider, til den kommende søndag osv. Men det viste sig at være helt urealistisk. Og de fleste konfirmandhold var meget lidt sangglade. "Kirkeåret" var også et dødtrist emne, fandt jeg ud af, og undervisning i "gudstjenestens gang" lykkedes måske bedst ved at afprøve dele af den i konfirmandstuen. Det var heller ikke let at "drive" konfirmanderne i kirke, ikke mindst fordi deres forældre ofte helt udeblev. Jeg prøvede både "stok og gulerod" som metode, besluttede hvor "grænsen" for kirkegang skulle gå, hvorefter jeg erfarede, at netop "grænsen" var der størst interesse for: "hvor få gange skal/behøver vi (absolut) at gå i kirke?". At gennemgå "bibelhistorien" var et halsløst foretagende, så jeg valgte ofte at beskæftige mig med nogle få ting, f.eks. de første kapitler i 1. Mosebog, Skabelsen, Adam-Eva m.v., plus det, der knyttede sig til kirkeårets fester: Jesu fødsel, lidelseshistorien (som jeg ofte genfortalte), opstandelsen, Helligåndens komme.

Da der begyndte at komme nyere undervisningsmaterialer, benyttede jeg mig hurtigt af dem, først "K-materialet" af Erik Ågård og Søren Lodberg Hvas, senere Kaj Mogensens materiale og senere igen et par andre materialer, men altid kun i uddrag. I de første år anvendte jeg lysbillederne fra min Ballerup - tid, men fik en del mere ud af billedsamtaler. Ind i mellem havde jeg held med fortælling, men det jeg følte mig stærkest i, var oplæsning. Jeg havde "gengangere", som Cecil Bødkers "Vædderen", Villy Sørensens "En soldats juleaften", Frans G. Bengtssons "Julegildet hos kong Harald Blåtand" (fra "Røde Orm" I), men brugte sommetider også en blanding af fortælling og oplæsning, f.eks. af Poul Ørums "Det 11. bud", Selma Lagerlöfs "Kejseren af Portugalien" og William Goldings "Fluernes herre"

Jeg begyndte ofte timerne med en kortere eller længere form for andagtsindledning: trosbekendelsen, Fadervor, salme, evt. fri bøn.

Det var helt tydeligt, at undervisningen fungerede bedst, når konfirmanderne var aktive. I de første timer af konfirmandsæsonen besøgte vi kirken og kirkegården - vandrede op til klokkerne i tårnet, kravlede rundt på hvælvingerne (enkelte turde hverken gå op i tårnet eller op på hvælvingerne), kiggede på gamle kister og sarkofager i nordkapellet, fik demonstreret orglet, løste opgaver om kirkeinventaret og beså udvalgte dele af kirkegården. I nogle år lykkedes det at få gode busture en gang i sæsonen, f.eks. til Ballerup, hvor vi så på den gamle kirke og den nye Hedegårdskirke, eller tog ind til København, et par gange i samarbejde med nabopræsterne - til forskellige kirker, lidt nye hvert år, bl.a. Domkirken, Holmens Kirke, Christians Kirke, Vor Frelsers Kirke, min hjemkirke Kapernaumskirken, men da også Synagogen - plus en times strøgtur.

*Evaluering af undervisningen*

Når jeg begyndte på en ny konfirmandsæson, udarbejdede jeg en skitse over, hvad jeg ville arbejde med hvornår. For hver time udarbejdede jeg en detaljeret disposition. Som oftest noterede jeg efter hver undervisningsdag, om der var noget, der gik skævt eller også rigtig godt. Så der var en løbende evaluering. Men jeg kunne godt have haft gavn af et "øje udefra". F.eks., hvis jeg havde rådført mig med andre kolleger - det var virkeligt ikke almindeligt dengang! - eller læst lidt mere om pædagogiske teorier og praksis. Bl.a. syntes jeg, at jeg var påfaldende træt efter 1½ times konfirmationsforberedelse. Senere forstod jeg, at det i hvert fald skyldtes to ting: *at* jeg selv brugte alt for mange kræfter til selv at styre forløbet i undervisningen *og at* jeg havde personlige begrænsninger: jeg er ikke den mest udadvendte fra naturens hånd. Samværet med børnene "sled" på mig.

*19.13. Bryllup*

Der var ikke mange bryllupper om året i Kundby, for det meste under 10. Jeg forberedte brudeparrene på, hvordan det foregik i kirken. I de sidste år af min præstetid tog jeg dem sommetider med op i kirken, hvor vi prøvede ritualet igennem, så de følte sig mere på hjemmebane, når tiden kom. Bryllupper var for det meste en stor og festlig oplevelse, og en brud er altid smuk uanset udseende, for glæden og lykken stråler gennem alt andet.

Et bryllup er altid festligt, men også mere højtideligt, end de fleste var vant til, så det kunne medføre ufrivilligt komiske situationer:

- Det morsomste bryllup: en gårdejer på 70 blev gift med sin hjemmehjælper på 18. De fulgtes ad op ad kirkegulvet i rasende tempo, og jeg - og nok også andre - tænkte uvilkårligt: "de har travlt, de skal åbenbart nå en masse, inden han dør!"

- Og så var der dengang, hvor brud og brudgom knælede på deres helt egen måde: de satte sig på hug på knæleskranken i stedet for at knæle oprejst og hang nærmest bagud med hænderne på gelænderet.

- Eller brylluppet, hvor brudgom og brud misforstod opfordringen: "så giv hinanden hånd derpå". De vendte front mod hinanden, gav hinanden et håndtryk og bukkede for hinanden.

- Eller dengang brudeparrets uregerlige søn på 3-4 år benyttede sig af, at forældrene knælede på knæleskranken og prøvede at klatre over rækværket ind til mig ved alteret.

- Eller dengang, da en af mine organister havde glemt, at der var bryllup. Jeg løste problemet ved selv at sætte mig på orgelbænken og spille et stykke, jeg kunne nogenlunde, under deres indmarch, spillede for på salmerne og gik ind imellem op til alteret og læste op og talte m.v. Og gik så ned og spillede et postludium, så brudeparret kunne gå ud. Alle tog det med godt humør...

- Eller det pinlige, dengang jeg en lørdag havde tre bryllupper på stribe i de to nabokirker Tuse og Butterup: nr. 1 og 3 i den ene, nr. 2 i den anden. Jeg havde fisket tre gamle bryllupstaler op af arkivet, som jeg mente passede hver for sig til lige netop de tre par. Da jeg så sad i min stol i kirken, opdagede jeg - 5 minutter før brudens ankomst - at jeg havde glemt alle tre taler. Og ikke havde en kinamands chance for at hente mine taler i kontoret i Kundby. Jeg tog så en kuglepen, skrev nogle stikord ned til tale nr. 1 og holdt den uden manuskript. Og tilsvarende med de to næste bryllupper. Det var overraskende nok nogle af de mest vellykkede taler, jeg havde holdt. Fordi jeg stod helt fri foran brudeparret og kunne se dem og gæsterne i øjnene. Det var ved den lejlighed, jeg blev klar over den frie tales værdi OG opdagede, at jeg faktisk kunne tale og bevæge mig helt frit ud fra nogle få stikord. Det benyttede jeg mig af i de følgende år, hvor jeg valgte at fremføre mine prædikener på samme måde. Og ærligt talt - det var vel ikke så meget anderledes, end når jeg talte frit i en undervisningssituation, hvor jeg også måtte se bort fra bøger og manuskripter.

Jeg husker et par enkelte tilfælde, hvor det var knap så morsomt.:

- Et par havde frabedt sig al festivitas. Der skulle kun være to vidner, ingen tale og så lidt ritual som overhovedet muligt. Jeg indstillede mig på et discount-bryllup, men da dagen oprandt, havde de både fint tøj på og adskillige feststemte gæster! Så stod jeg der uden at have forberedt mig på bryllupstale!

- Eller en anden gang, hvor brudgommen var på orlov fra fængslet, så han kunne blive gift i kirken, Bruden virkede så trist, det var, som om hun var blevet tvunget ud i det med en pistol i ryggen.

- Eller endnu mere dramatisk: et bryllup, hvor i hvert fald bruden var fraskilt. Hendes eksmand havde truet hende med, at han ville komme anstigende og myrde hende og andre i kirken, hvis hun formastede sig til at gifte sig igen! Jeg forberedte graver Andreas på det, og han kunne med sin størrelse nok være mand for at standse en gæst med ondt i sinde, men vi alarmerede dog ikke politiet. Alligevel følte jeg mig noget trykket, indtil brylluppet var vel overstået. Der skete heldigvis ingenting.

Ligesom ved dåb (og konfirmation) var det et stigende ønske for familie og gæster at kunne fotografere. Jeg prøvede at forhindre det ud fra samme synspunkter, som jeg har fortalt ovenfor om dåb, men lykkedes for det meste at komme igennem med et kompromis: at der kun måtte fotograferes, når bruden gik ind og ud.

Jeg husker dog et bryllup på udebane (i Dragsholm Slotskapel), hvor halvdelen af selskabet stod op eller stillede sig rundt omkring i kirken, knipsede og blitzede under hele ceremonien...

Idet hele taget var det, som om bryllupper blev mere og mere "udvendige" i min præstetid. Der har ganske vist altid været "fest og farver" ved et kirkebryllup, og hvem kan se ned på den forventning, glæde og humor, der nærmest bobler over ved en sådan lejlighed. Men efterhånden blev det sådan, at de ydre ting fik alt for stor vægt. Påklædningen skulle være mere og mere overdådig, ligeledes pyntningen af kirken, og der kom flere og flere ønsker om noget anderledes og særligt - solosange, andre sange i stedet for de "kedelige" fra salmebogen, musikanlæg, hestesko på midtergangen, fotografering og filmoptagelse - plus alt det, som man havde set på TV fra USA og England: forlovere med ringe, der skulle overbringes, brudeparrets kys osv. Meget af det kunne jeg venligt affeje, når jeg blev spurgt, men andre gange blev jeg overrasket over det, der skete. Engang stod der pludselig en instrumentalgruppe ved orglet, som - uden at have spurgt - regnede med, at de nok kunne spille et nummer ved ind - og udgang og gerne også lidt undervejs...I hvert fald syntes jeg, at jeg blev lidt småtræt af bryllupper, når det skulle være på den måde. Jeg vidste også, at kirkebryllupper ikke var opfundet af Jesus, men først var blevet kirkeskik engang i middelalderen, og at brylluppets betydning og udformning havde undergået flere forandringer undervejs. Præsterollen som ritualbestyrer er i mange henseender stærk og meningsfyldt, men jeg syntes i stigende grad, at præsten mere og mere blev brik i et handlingsforløb, hvor brudeparret ønskede at kreere deres helt eget og meget originale bryllup. Brylluppet blev på den måde et skuespil, hvor brudeparret og deltagerne optrådte i hovedrollerne, og hvor kirken og dens forkyndelse nærmest måtte nøjes med at være skuespillets kulisser. Medmindre da præsten var så sympatisk, idérig og underholdende, at han kunne blive trækplaster for celebre bryllupper. Jeg husker stadig en lille artikel i Præsteforeningens Blad, hvor Paul Kofoed Christiansen, præst ved Roskilde Domkirke, skrev, at et brudepar havde bedt kirkens præster om at komme med hver deres tilbud på et superbryllup, så brudeparret kunne udvælge det bedste tilbud (!). - Nej, som tiden gik, fik jeg mere og mere den indstilling, at bryllupper, det kunne både jeg og kirken fint undvære. Noget andet er naturligvis, at kirkebryllup er så indgroet i de folkelige forventninger, at det ville være meget skadeligt for folkekirken at droppe dem. Men kristeligt set ville det ikke være noget tab, syntes jeg. Så hellere sende brudeparrene på rådhuset og holde en kort takkegudstjeneste i kirken bagefter uden alt det ydre halløj.

*19.14 Begravelse og bisættelse*

Bryllupper blev jeg mere og mere træt af, men dødsfald og begravelser - det, syntes jeg, var det mest meningsfulde at have med at gøre som præst. Dér kan kirkens centrale budskab kan komme bedst til orde, dér er mennesker mest lydhøre over for det. Ved en sådan lejlighed viser folkekirkens styrke som ritualbærende og ritualudførende sig for alvor. Over for lidelse og død bliver alle tavse eller rådvilde, men netop dér har kirken noget at sige. Dér er kirken på hjemmebane. Mens lidelse og død menneskeligt talt er det sidste, er lidelse og død i kirken det første. Korset, den lidende og korsfæstede, er begyndelsen, selve udgangspunktet for troen. Mens de nærmeste kan være handlingslammede, har kirken ritualer, der giver struktur og hjælp til afskedsforløbet. Bare det, at præsten træder ind i hjemmet eller i kirken og siger: lad os alle bede (Fadervor eller en anden bøn) og derefter siger: vi synger salmen NN, har i situationen stor autoritet og det virker som en lettelse for de nærmeste, der kan være rådvilde og mangle ord.

Dertil kommer, at dødsfald giver anledning til dyb og meningsfuld samtale med de efterladte før og efter begravelsen.

Der var typisk 15-25 begravelser eller bisættelser om året i Kundby. I mange år var jordbegravelser i overtal. Ligbrænding var mest et byfænomen: nabopastoratet Butterup-Tuse, der lå nærmere ved købstaden Holbæk, havde således markant flere bisættelser end begravelser.

I Ballerup havde begravelser/bisættelser været hurtigt overstået, bl.a. fordi samtalen med de pårørende var kort. Det var ganske anderledes i et landsogn som Kundby. Her kunne jeg godt regne med, at en begravelse kunne strække sig over det meste af en dag, hvis det hele blev regnet med: udsyngning, samtale med de efterladte, forberedelse af den kirkelige handling med begravelsestale, evt. kortegekørsel, begravelsen og endelig samvær med de efterladte efter begravelsen (og efterfølgende besøg hos dem i hjemmet).

I ældre tid stod kisten i hjemmet indtil begravelsesdagen. Det oplevede jeg en enkelt gang, da den gamle skolelærer, Herman Petersen, i (den nedlagte) Torslunde skole skulle begraves. Det kunne dog også ske, om end sjældent, at kisten blev kørt i kortege fra Holbæk sygehus til Kundby. Der kunne så være en kort ceremoni i sygehuskapellet, hvor vi f.eks. sang en salme. Der var nu ikke ofte, jeg var med i kortegekørsel. Derimod var jeg flere gange til "udsyngning" i private hjem (og for det meste ved dødsfald på "De Gamles Hjem"). Dvs.: jeg kom til hjemmet, hvor kisten stod, Vi sang en salme eller to. Jeg brugte ofte to Grundtvig-salmer: "En liden stund i rosens lund" (melodi: Du Herre Krist) og v.6-8 af "Er livet alt lifligt hernede": "O Jesus! o, hør, hvad vi bede" (melodi: "Den yndigste rose") , bad Fadervor og en bøn fra salmebogens bønnebog. Derefter blev kisten kørt i kortege til kirkens kapel og sat ind der, hvorefter vi sang en salme eller et kort vers. Efter begravelsen/bisættelsen var der ofte "mindesamvær" med kaffebord, enten i Kundby eller Sandby forsamlingshus (eller evt. på restaurant "Kernen" i Svinninge). Det deltog jeg også i. Her var det ofte mig, der enten foreslog eller modtog forslag om en salme, som vi begyndte med. Der kunne forekomme taler, men det var ikke så almindeligt. Ofte mundede det ud i, at en af de nærmeste takkede for deltagelsen og bad alle rejse sig, hvorefter han/hun sagde: "Æret være N.N. s minde". Efter en kort pause satte alle sig igen. Til sidst sang vi en afsluttende salme. Salmerne blev som oftest sunget efter forsamlingshusets højskolesangbog. Jeg havde altid nogle forslag til salmevalg parat, hvis jeg blev bedt om det. Når mindesamværet var slut, gik familien op til kirkegården (hvis det var jordbegravelse), så på gravstedet, som nu var kastet til, og på de kranse og buketter, der var lagt ovenpå. - Stemningen ved disse mindesamvær kunne være meget forskellig. I de fleste tilfælde var drejede det sig om ældre, der var "sovet stille ind", fordi de havde alderen til det. I de tilfælde var sorgen ikke så stor, og snakken ved bordene kunne være mere afslappet. Det kunne dog altid forekomme, at en større eller mindre del af selskabet sad med lukkede ansigter, fordi de åbenbart mente, at det var respektløst over for afdøde at tale almindeligt med hinanden. Skulle der snakkes, skulle det være om gode minder om afdøde, ikke andet! Unge var ofte dem, der var mest beklemt. De har det svært med andres sygdom og død - det er jo så langt fra deres egen situation, og de føler sig derfor usikre og nedtrykte over for det - for dem - uforståelige. Heldigvis var der ofte ældre familiemedlemmer med, der var mere jordnære og fik snakken i gang, eller der var mindre børn, som virkede afledende fra den nedtrykte stemning ved deres umiddelbarhed. - Jeg husker nogle få tilfælde, hvor afdøde udtrykkeligt havde bedt om, at de efterladte ikke skulle hænge for meget med hovedet, men snakke lige ud med hinanden og få sig bid brød med øl, vin eller snaps! I mange år var jeg selv noget hæmmet og indelukket ved disse samvær, men det ændrede sig med tiden, hvor jeg blev lidt bedre til small-talk og efterhånden forstod værdien i mindesamvær ( begravelseskaffe, gravøl, eller hvad man nu vil kalde det). Et sådant samvær er en gylden mulighed for familie og venner til at runde et tab af. Her kan de efterladte være med i et varmt menneskeligt samvær, hvor afdødes liv måske kan sættes i perspektiv, samtidig med at de får genoplivet den gode kontakt til familie og bekendte fra nær og fjern.

Jeg kan huske, at biskop Bertil Wiberg engang sagde: "Ved besked om et dødsfald skal præsten lægge alt andet til side og tage sig af de efterladte". Som jeg senere forstod, er det netop de kirkelige handlinger, måske først og fremmest begravelserne, der "bærer" folkekirken. Det er ikke gudstjenester, prædikener eller fantasifulde aktiviteter, der gør det. Sådan er det - men vi kirkens folk vil gerne have, at det forholder sig anderledes, fordi vi er vant til at forveksle ønsker og virkelighed. Vi tror, at det er evangeliets forkyndelse, der bærer alt i folkekirken. Det kan godt have sin rigtighed teologisk. Men empirisk er det anderledes. Der blev tidligere - i spøg eller med en vis foragt - talt om de "firehjuls-kristne", dvs. dem, der kun kom i kirke, når de kom på 4 hjul: ved dåb, konfirmation, bryllup og begravelse. Det er rigtigt, men det kan også opfattes positivt: Kristendom forstås først for alvor, når det vedrører os personligt!

Det er for spøg blevet sagt, at respekten for præsten skyldes, at han/hun "har det sidste ord" (nemlig ved begravelsen), men det er i hvert fald rigtigt, at kirken har ritualer, sange og ord i livets afgørende faser. Derfor modtager kirken taknemmelighed og respekt fra mennesker i disse faser. I præstens forkyndelse kan der være omsorg, medleven, trøst og håb til dem, der kun ser ensomhed, afslutning, afgrund, modløshed, håbløshed og intethed. - Det er ikke helt forkert, som det er blevet sagt, at folkekirken først og fremmest har levende medlemmer, fordi de døde medlemmer (deres egne kære!) ligger på kirkegården.

*Ikke-folkekirkemedlemmer*

Nu var der også dengang et stigende antal mennesker, der stod uden for folkekirken. Enten fordi de havde meldt sig ud, eller fordi de aldrig var blevet døbt.

Ved dødsfald var det svært for de efterladte at respektere afdødes ønske om at være udenfor. Præsten stod i et dilemma, for hvad er vigtigst: at respektere afdødes ønske, nu da han/hun ikke længere kan forsvare sig - eller at imødekomme de efterladtes naturlige behov for en ordentlig afslutning for deres kære. Jeg kom første gang ud for problemet, da min morbror Børge døde, mens jeg var præst i Ballerup. Han havde meldt sig ud af folkekirken (angiveligt fordi en præst havde nægtet at vie ham og hans kæreste Grete - der begge var fraskilte). Da Grete og min mor stod uden for døren med tårer i øjnene og bad om hjælp, gav jeg uden videre efter. (Til gengæld blev det en meget kortfattet bisættelse uden tale, men det tror jeg, at både de deltagende og jeg selv havde det bedst med). Men senere tænkte jeg meget over dilemmaet, især da der kom en ny slags dødsanmeldelses - blanketter, hvor de pårørende skulle skrive under på, at den valgte begravelsesmåde var i overensstemmelse med afdødes ønske. Der skulle derfor en rigtig god forklaring til, at de efterladte skrev under på, at afdøde ønskede en kirkelig begravelse, når afdøde rent faktisk havde meldt sig ud af folkekirken. Jeg afviste i de fleste tilfælde at medvirke, mens nogle af mine kolleger så at sige altid bøjede sig for de efterladte, når de bad om at tilsidesætte afdødes ønske. Et par gange har jeg dog medvirket ved bisættelser/begravelser af børn, der var dødfødte eller var døde kort efter fødslen uden at blive døbt. I den sammenhæng syntes jeg, at det var urimeligt rigoristisk at sige: "nåh, de er ikke blevet døbt, så er det ikke mit bord..". Forældrene havde ikke haft mulighed for at vælge dåben til. Det skulle de og barnet vel ikke "straffes" for.

*19.15. Besøg i præstegården i forbindelse med kirkelige handlinger*

Ved "kirkelige handlinger" (dåb, bryllup, begravelse) var det almindeligt - ligesom ved fødsler - at folk henvendte sig personligt på præstens kontor. I byerne skulle de ofte to steder - til kordegnen for at ordne det formelle, og til præsten for at tale lidt mere om indholdet af dåben. På landet var sognepræsten både kordegn og præst, så det var i mit kontor, det foregik. Jeg tænkte ikke nærmere over det i de første år, men engang, hvor min bror Ejvind var på besøg hos os, satte han sig i lænestolen på den anden side af mit skrivebord, hvor jeg sad og tronede med mine papirer. "Nå, her kan de besøgende så se op til dig, og du kan se ned på dem på den anden side af skranken", sagde han. Jeg havde indtil da ikke tænkt over niveauforskellen. Kort efter flyttede jeg rundt på møblerne i mit kontor. Nu sad jeg med gæsterne omkring et lille lavt bord med bænk og stole rundt om og talte med dem uden skranke og højdeforskel. Skrivebordet brugte jeg så kun til hurtige notater, hvis der var brug for det, men skrivebordet var anbragt sådan, at gæsterne og jeg var på samme side af det.

*19.16. Husbesøg*

Da jeg blev indsat som præst i Kundby, sagde provsten til mig: "Jeg vil skyde dig et godt råd i sinde: besøg de ældre ved deres runde fødselsdage, det kan både de - og du selv - få meget glæde af". Og det passede. Selv om det var noget fuldstændig nyt for mig, gav jeg det en chance. Den første, jeg besøgte, fyldte 80 år. Han var en af sognets gamle, markante socialdemokrater, og stuen var fyldt med parti- og fagforeningskammerater. De var noget overraskede over mit besøg, men jeg fik da en kop kaffe og en god snak. Og opdagede, at jeg ved den slags besøg ikke alene fik hilst på fødselaren, men samtidig fik en snak med - og indtryk af - andre familiemedlemmer, naboer og venner. Det fortsatte jeg med resten af min præstetid. Når sognets beboere fyldte 70 besøgte jeg dem på fødselsdagen. Og kom derefter igen hvert 5. år. Senere begyndte jeg også at komme til guldbryllupper, hvor jeg i hvert fald var til stor nytte som forsanger, når gæsterne stod uden for guldbrudeparrets dør om morgenen. Hvis jeg ikke kunne komme til stede ved fødselsdage og guldbryllupper den aktuelle dag, besøgte jeg dem så vidt muligt et par dage i forvejen; så kunne de fortælle gæsterne, at præsten også havde været der. - Der var altid nogen, jeg ikke kunne besøge, f.eks. hvis jeg havde ferie eller på anden måde ikke var til stede. - Hvorfra vidste jeg, hvornår folk havde fødselsdag? Sommetider stod det i lokalavisen. Men ellers fik jeg såmænd oplysningerne fra valglisterne til menighedsrådsvalget! Der var menighedsrådsvalg i det år, hvor jeg blev ansat. Valglisterne opbevarede jeg i præstegårdens (og menighedsrådets) arkiv efter menighedsrådsvalget. Jeg skrev samtlige adresser, navne, adresser. fødselsdage og - år op i en notesbog og brugte dem til planlægning af hvert års fødselsdagsbesøg! - I notesbogen skrev jeg, hvornår jeg havde besøgt hjemmene - eller havde foretaget kirkelige handlinger for medlemmerne af familien. I årenes løb kom jeg ud i hjørnerne af sognet, både til ensomme og til glade familiemennesker, til folk, der på enhver måde var på forskellige "hylder" i tilværelsen. Udover det gensidige bekendtskab gav det også ind imellem en række rigtig gode samtaler. Jeg kom for det meste om formiddagen og blev altid vel modtaget og ofte beværtet med både det ene og det andet. Engang kom jeg først om eftermiddagen til et selskab, der havde haft gang i flaskerne siden morgenstunden. Muntert og alternativt blev det! Et andet sted kom jeg til en gammel mand, der trakterede mig med årgamle småkager og underholdt mig med gammel bibelsk paratviden ("Tænk, hr. pastor: i dag ved de unge ikke engang, hvor gammel Methusalem, verdens ældste menneske, blev!"...med skam at melde måtte jeg selv hjem og slå efter i biblen - 1. Mosebog 5,27 - for at finde ud af det...; hvis, du kære læser, ikke ved det, er svaret: 969 år). - En anden erindring: jeg besøgte to ugifte brødre, der altid havde boet sammen. De var kendt for deres alkoholforbrug, men var også som muntre og positive mennesker. Den ene trak to øl op og satte dem på bordet foran mig som velkomst. De plejede åbenbart altid at trække to øl op ad gangen! Den anden broder, fødselaren, var lidt dårligere, pillerne hobede sig op på bordet ved siden af flaskerne, men en af gæsterne sagde alligevel: "Du ser vel nok godt ud i dag!", hvortil han svarede med et skævt grin: "Det er fordi vi altid har passet så godt på os selv!"

Fødselsdagsbesøg er én ting, men der var jo også de mere tjenstlige besøg: I de sidste år af min tid i Kundby tog jeg så vidt muligt ud og besøgte folk til samtaler. Det var enklest, når det drejede sig om *dåb*, der normalt blev planlagt i god tid. Enkelte frabad sig besøg, måske af praktiske grunde og kom i stedet for til mig, sommetider uden varsel. Ved *bryllupper* kom brudeparret oftest til mig, fordi de typisk ikke længere boede i sognet. Ofte fandt brylluppet sted i brudens fødesogns kirke, hvor hendes forældre måske stadig boede. Ved *dødsfald* kom de pårørende sommetider til mig i samlet flok - og så måtte jeg hente ekstra stole fra konfirmandstuen. Ind imellem var det mærkbart, at der var interne familieproblemer. Så gik samtalen om afdøde lidt trægt. Alle vogtede på deres ord. Hvis der var direkte stridigheder i familien, kunne det ske, at det kun var den ene part i striden, der mødte op. Det kunne give mig et ensidigt og måske helt forkert indtryk af afdøde. Oplysningerne kunne være det rene skønmaleri, være mangelfulde eller direkte løgnagtige. Der fandtes naturligvis også generte, blufærdige eller meget ulykkelige mennesker, der helst ikke ville bore for meget i tingene. Besøg efter dødsfald hos den/de efterladte burde være en selvfølge for en præst, men det varede desværre mange år, før jeg gjorde det helt konsekvent, og det kan jeg godt græmme mig over i dag. Jeg var genert, usikker og uvidende om, hvordan jeg skulle gribe det an. Men med tiden blev jeg klar over, hvor værdifuldt det var at besøge de efterladte. De fleste døde "en naturlig" død. Men døden er aldrig helt "naturlig" for de nærmeste efterladte, i særdeleshed ikke for enken/enkemanden, der langsomt skal lære at indse tabet, lære at leve med sorgen og gradvis omstrukturere hele sin dagligdag. Det er en opgave, som familie og venner kan være behjælpelige med, men netop kun behjælpelige. Den efterladte må selv bære den største byrde. Præsten kan ikke gøre meget her - højst aflægge et, eller måske nogle få besøg for dog at være en midlertidig samtalepartner. For mit vedkommende blev det mest kun til ét besøg. Både ved disse - og andre - besøg blev jeg venligt opfordret til endelig at komme igen, og oftest var det da også ærligt ment. Det var svært at love, for jeg vidste udmærket, at jeg næppe ville kunne overkomme det. Der kom jo nye dødsfald til hele tiden. Jeg husker et eksempel på et dødsfald, hvor jeg vendte tilbage mere end én gang: En af mine tidligere konfirmander mistede sin mand i en trafikulykke og kom selv alvorligt til skade. Jeg mødtes med hende og familien hos hendes forældre, hvor andre fra familien også var til stede. De var nærmest som lammede. Det var vanskeligt bare at få talt med dem og truffet de første aftaler om begravelsen. Det var en af de begravelser, der også tog hårdt på mig selv (måske også, fordi jeg selv var lidt "nede", det var nemlig i 1994, hvor flere ting glippede for mig). Senere fandt den unge enke gudskelov sammen med en anden; de blev gift, og igen var det mig, der blev bedt om at være præst, dog i nabokirken. Kundby kirke ville de ikke have bryllup i, det var dér, bruden var blevet gift første gang og også havde taget afsked med sin forulykkede mand. Det, syntes hun, ville være for hårdt for hende.

Sommetider satte jeg mig for at besøge mennesker uden en egentlig anledning. Det lykkedes kun i begrænset omfang. I de sidste 7 år (1990-96 incl.), jeg var præst, tog jeg i gennemsnit *på husbesøg 51 gange om året.* Det kan jeg se i mine notater. Jeg syntes altid, det var langt i underkanten, men dels havde jeg en del andre "bolde i luften", dels skulle jeg rent ud sagt altid tage mig lidt sammen for at komme af sted - jeg er ikke nogen "selskabsløve" af natur og har brug for at "tanke op" før og efter intenst samvær med andre. Men når jeg så "havde sat det ene ben foran det andet" og var kommet ud af døren, vendte jeg altid opmuntret tilbage; dels fordi det normalt gik bedre end frygtet, dels fordi jeg igen havde vundet en lille personlig sejr over min generthed.

*19.17. Sjælesorg og mægling*

Hvad er sjælesorg? Efter ordlyden betyder det, at sørge for (andres) sjæle. Hvis man ser i kirkeritualet fra 1685, er der et afsnit om, hvordan præsterne skal tage sig af "syge, anfægtede, fangne og misdædere (forbrydere)". Sjælesorgen bestod i, at præsten skulle minde modtagerne om Guds gerning i Jesus Kristus, der rakte dem tilgivelse, trøst og håb. I ritualet kunne præsten gøre brug af en række passende skriftsteder. (I 1953-salmebogens bønnebogsafsnit var der stadig bevaret noget tilsvarende: "Påmindelses- og trøsteord af den hellige skrift").

Det var nu ikke sådan, at venteværelset var fyldt med sognebørn, der ville have en sjælesørgerisk samtale, og det var også en sjældenhed, at præsten blev gjort opmærksom på, at der nogen, der trængte til besøg og en samtale. Begge dele skete, omend sjældent. Den mest almindelige form for sjælesorg var samtalerne med de efterladte før og efter dødsfald. Spontane samtaler i hverdagen kunne også ind imellem tage form af sjælesorg.

Jeg må indrømme, at jeg ikke hørte til dem, der, som præsterne i 1685, havde et lager af skriftsteder og salmevers at dele ud af i samtaler. Jeg prøvede på at være en god lytter, men måtte først og fremmest erkende min egen magtesløshed og prøve at lade de andres udspil bestemme arten og retningen af samtalen, Under alle omstændigheder så jeg det som en elementær medmenneskelig opgave at lægge øre til andres vanskeligheder, fordi de havde brug for en, der gad lytte og måske samtidig ved at fortælle fik bearbejdet deres egne problemer.

En særlig form for sjælesorg var de obligatoriske *mæglinger* mellem folkekirkemedlemmer, der ville skilles. De blev heldigvis afskaffet i min tid i Kundby. Mine erfaringer i både Ballerup og Kundby var de samme: den type mæglinger foregik alt for sent til at have nogen positiv virkning. Parrene var sommetider meget forbitrede på hinanden. Engang holdt den enes nye kæreste uden for min dør med bilmotoren i gang for at signalere, at jeg måtte se at få mæglingen overstået lidt hurtigt!

Jeg havde engang (men heldigvis kun én gang) været ude for det samme engang, hvor en mor kom for at aftale barnedåb. Hendes mand blev siddende udenfor med motoren i gang. Signalet fra ham var tydeligt: præstesnak om en sjat vand over hovedet og et navn kunne vel ikke vare ret længe!

Frivillig mægling var naturligvis altid en mulighed, men den blev aldrig ønsket af dem, der ville skilles, for hvorfor skulle præsten blandes ind i sådan noget! - Derimod ser jeg i dag (2016) med tilfredshed, at der i de sidste mange år er dukket mange andre former for "mægling" op: rådgivningstilbud, både inden for og uden for folkekirken, hvor par tilbydes at få bearbejdet deres ægteskabelige problemer, inden det går helt galt!

*19.18 Besøg på hospitalet*

Præsterne i Holbæk og omegn havde mulighed for at besøge "sognebørn", som var indlagt på hospitalet. Præsterne kunne gå ind i hospitalets reception, hvor der stod to kartotekskasser, én for mænd og én (den største) for kvinder, med patienternes navne, adresser og hospitalsafdeling. Der var sat en lille plasticstrimmel i hvert kartotekskort. Plasticstrimlens farve markerede, hvilken kommune, patienten havde bopæl i. Det var ret hurtigt bladre gennem de kartotekskort, der havde denne ens egen kommunes farve. Jeg kunne derefter let se, hvilke af disse kartotekskort, som havde adresser i mit sogn. Jeg skrev så navne og afdelinger på en lille seddel, og gik derefter rundt og hilste på de 5-10 mennesker, det typisk drejede sig om. Besøget hos hver person skulle naturligvis være af så kort varighed, at det ikke trættede patienten. Det viste sig, at mine besøg var lige så velkomne, som når jeg derhjemme besøgte sognebørn uanmeldt. Hvis patienten var meget syg, træt eller negativ, gik jeg hurtigt videre. Jeg "påtvang" ikke patienterne salmesang, skriftsteder, bøn el. lign., men nøjedes med en lille venlig samtale. Det er dog sket nogle få gange, at jeg blev bedt om hjemmealtergang, enten i hjemmet eller her på hospitalet. I det tilfælde medbragte jeg brød, vin og mit "hjemmeberettelsessæt", dvs. kalk og disk, brøddåse, oblater (nadverbrød) og altervin. Plus præstekjole og salmebog (- bøger). Ved en sådan hjemmealtergang kunne det ske, at ægtefællen eller andre fra familien deltog, så det nærmest blev en minigudstjeneste ved sygesengen.

Det var forskelligt, hvor meget og hvor ofte præsterne besøgte patienter på Holbæk Sygehus. En af mine kolleger, Frede Ellitsgaard fra nabosognet Svinninge, satte en ære i at besøge så mange som muligt på hospitalet. Selv om han havde et større pastorat end jeg og derfor mange flere sognebørn, yndede han at besøge alle de andre på afdelingen, når han nu alligevel var der for at besøge sine egne sognebørn. Til gengæld blev hans besøg nok ret korte. - Jeg selv havde som nævnt normalt ikke ret mange "sognebørn" indlagt, men de, der var, besøgte jeg. Jeg tilstræbte at tage en tur ind til hospitalet hver anden uge. Ofte cyklede jeg de ca. 15 km til sygehuset og hjem igen, så jeg samtidig fik lidt motion.

Alle disse besøg blev bragt til ophør i midten af 1988! Som jeg skrev i kirkebladet for maj-juni: "I årtier har det været skik, at sognepræsten ind imellem gik en runde på sygehuset i Holbæk og hilste på sine "sognebørn". Sygehusets personale hjalp præsten med at finde frem til dem. Nu har sygehusets administration meddelt præsterne, at de ikke længere kan få den service. Begrundelse: de manuelle kartoteker afløses af moderne EDB-teknik. En mærkelig begrundelse; mig bekendt kan man nu endnu lettere end før fremskaffe ønskede oplysninger ved at trykke på de rigtige knapper. Ved nærmere forespørgsel hos sygehusledelsen har det vist sig, at man er bange for, at det ikke er lovmedholdeligt at oplyse præsterne om navne på patienter...Det gør intet indtryk på ledelsen, AT over 90 procent af befolkningen tilhører folkekirken, AT præsten har pligt til at besøge de syge og AT ordningen aldrig har været misbrugt, men har været til stor glæde for mange..." Min kirkebladsartikel munder så ud i en opfordring til sognets beboere: "...Hvis I selv er indlagt og vil tale med mig, så ring efter mig. Hvis I ved, at nogen, som måske ville være glade for et besøg af mig, er indlagt på sygehuset (eller ligger syge hjemme!), så lad et ord falde om det."

Det virkede - naturligvis - ikke! Min forbindelse til sygehuset blev dermed stort set afbrudt. Og da jeg heller ikke havde gudstjenester på sygehusafdelingerne, var der heller ikke dén chance for besøg. Jeg kunne naturligvis have travet hele sygehuset igennem for at opdage et af mine sognebørn, men det ville være lidt som at finde en nål i en høstak. Og det ville vare urimeligt længe.

*19.19 Møder for ældre*

Som tidligere nævnt (punkt 19.1), var der tradition for, at præsten holdt to møder om året for ældre. Det ene var et helligtrekongersmøde omkring den 6. januar, det andet møde fandt sted i begyndelsen af september med en forudgående gudstjeneste i kirken kl. 14. Deltagerne i ældremøderne kom dels fra "De Gamles Hjem", dels fra Kundby eller andre dele af sognet. Sommetider var det problematisk om vinteren, når det var sne- og frostvejr. Jeg kunne risikere at skulle rydde sne til sidste øjeblik.

*19.20 Julemøder*

Der var tradition for julemøder i Kundby forsamlingshus i løbet af december måned. Menighedsrådet stod som arrangør. Der blev inviteret en foredragsholder, ofte en præst fra egnen, der blev sunget fra højskolesangbogen og drukket kaffe. I de senere år blev det udvidet med lotteri til fordel for Ydre Mission - lotteri sætter altid humøret kendeligt i vejret!

*19.21 Grundlovs-/sommerfester*.

Andre steder på egnen blev der holdt grundlovsmøder, især arrangeret af politiske partier. Enkelte steder holdt præster/menighedsråd også grundlovsmøder. En af mine nabopræster, Søren Bülow Jensen i Stigs Bjergby - Mørkøv, havde gjort det med stor succes i årevis. Da han døde i 1992, tænkte jeg, at vi kunne bære faklen videre. Jeg foreslog menighedsrådet, at vi arrangerede et havemøde i vores have (og evt. indendørs hos os i tilfælde af regnvejr) grundlovsdag , hvis de ville stå for arbejde og udgifter. På det tidspunkt syntes vi nemlig, at vi selv var temmelig ophængt begge to med arbejde og med alle vores børn. Til vores store glæde tog menighedsrådet over, og vi blev klar over, at vi sagtens kunne have bedt dem om mere støtte flere år tidligere. Det blev nogle meget vellykkede møder. Flaget blev hejst på vores store græsplæne bag huset. Vi inviterede en foredragsholder, enten en præst eller en anden kendt, samlende skikkelse. De lokale folkedansere optrådte i deres fine dragter, og de, der ville, kunne danse med. Vi sang fra Højskolesangbogen, lånt fra forsamlingshuset, og indtog kaffen i det grønne. Sommetider var der også musikalske indslag.

*19.22 Andre møder i præstegården*

a. På et tidspunkt begyndte vi at invitere deltagere i *høstgudstjenesten* til at spise deres medbragte mad i præstegården efter gudstjenesten.

b. Efter *julekoncerter*, hvor der medvirkede et kor, blev koret inviteret til efterfølgende kaffebord i præstegården.

c. På samme måde ved de årlige møder for forældrene til *juniorkonfirmander* og *konfirmander.* Der vankede også kaffebord. Da det sommetider skete, at forældre meddelte, at de ikke kunne deltage i møder pga. børnepasning, fandt jeg på at invitere deres børn med. Det gav bare det problem, at børnene ikke kunne holde sig så længe ved bordene som deres forældre. Samtalerne blev også anderledes, når både forældre og børn skulle være med.

Til alle møder var det dengang en selvfølge, at der blev *røget*. Ved møder om vinteren, hvor kun konfirmandstuen blev anvendt, kunne det godt være lidt for meget af det gode med al den røg. Men jeg ønskede ikke noget forbud - det eneste sted, hvor røgforbud blev praktiseret, var på skolen, og det var endda kun ved møder hos skolens dengang mest upopulære unge lærer, Ivan, og da han og jeg (jeg var skolenævnsformand) ikke stod på bedste fod med hinanden, ville jeg bestemt ikke "slås i hartkorn" med ham.

d. I 1982 udkom *en bog om bl.a. Kundby kirke* i bogrækken "Danmarks kirker" på baggrund af grundige undersøgelser af Nationalmuseets eksperter. Jeg havde i øvrigt et spændende samarbejde med dem i undersøgelsesprocessen, hvilket også fremgår af bogens tekst. Jeg ville gerne dele min begejstring over den nye viden med alle, der gad høre på det, og derfor inviterede jeg til et møde i oktober, hvor jeg fortalte og viste rundt på baggrund af bogens oplysninger - også her afsluttende med kaffe i præstegården.

e. Jeg lagde meget vægt på at være præst for hele sognet. For at understrege det, foreslog jeg menighedsrådet, at vi sammen *inviterede alle sognets indbyggere hen ad vejen til "dobbelt-møder"*, dvs. først til møde i kirken og bagefter i præstegården. Jeg skrev sådan i kirkebladet i januar-februar nummeret i 1988: "Du *er* indbudt - nu *bliver* du det også". Og jeg forklarede nærmere: "Alle ved, at gudstjenesten er en stående indbydelse til **enhver**. Sommetider kan det måske være gavnligt at høre det **personligt**: vi håber, DU kommer på søndag!...Sognepræsten og menighedsrådet er blevet enige om at indbyde alle sognets husstande til gudstjeneste over en række måneder. En **hverdagsgudstjeneste**, hvor præsten bagefter foretager en kort **rundvisning i kirken** og derefter inviteres alle ned i **præstegården** til en kop kaffe, som menighedsrådet betaler. Der bliver lejlighed til at se præstegården og høre om den, og både præst og menighedsråd er interesserede i forslag, ideer og tanker med hensyn til kirkens virke i Kundby sogn..."

Det skete så over 5 gange, hvor der kom en del mennesker, langt fra alle indbudte, men dog også flere, der ikke alle havde været på tæt hold af kirke og præstegård før. Så alt i alt lykkedes det at markere, at kirkens dør var åben på enhver måde over for sognets beboere. Jeg udformede et brev til alle husstande med brug af de officielle valglisters adresser og sendte så brevet ud til beboerne i sognets byer på skift (Kundby, Sandby, Trønninge, Marke og Torslunde - alle med "omegn").

f. I samme kirkeblad var der i øvrigt en oversigt over de møder og arrangementer, som fandt sted i kirke, præstegård og forsamlingshus i de to måneder i 1988: 8 tirsdage kl. 9.30-11.30 var der leg og hyggeligt samvær i konfirmandstuen for hjemmeværende forældre med deres barn. Det stod min kone for. - 7 fredage kl. 15-16 øvede børnekoret - ved organisten - i kirken (se mere om det senere) - første søndag i november kl. 14 var der gudstjeneste i kirken med efterfølgende sammenkomst i præstegården. - onsdag derefter var der en af de fem ovenstående beboer-gudstjenester med sammenkomst i præstegården bagefter - torsdag 1. december var der julekoncert i kirken, hvor Holbæk Kammerorkester spillede og børnekoret og jeg selv sang solo. Bagefter var der kaffe m.v. for de medvirkende i præstegården. - 4. december kl. 14 var der børnegudstjeneste i kirken med et lille traktement i præstegården bagefter. - 15. december var der julemøde i forsamlingshuset, hvor præsten fra Sdr. Asmindrup-Grandløse, Bente Garver, talte om salmedigteren Brorson. Bagefter amerikansk lotteri til fordel for Ydre Mission. - Og så var der endelig skolens juleafslutning torsdag 22. december kl. 9, hvor jeg også skrev, at andre gerne måtte deltage.

*19.23 Studiekredse og foredrag*

a. Jeg kom næsten aldrig i *missionshuset i Sandby*. Jeg kan se i mine kalender, at jeg talte om - mission (!) - ved et møde i missionshuset i november 1973, men derefter kom jeg der vist først igen i 1980´erne. Missionshusets aktiviteter døde langsomt ud, og til sidst blev det solgt omkring 1985. Til gengæld blev jeg inviteret til missionshuset i Svinninge tre år i træk 1993-95, hvor jeg talte om henholdsvis Efeserbrevets kapitel 6, Johannes Åbenbaring og Thomas Kingos passionssalmer. Missionsfolkene havde tydeligvis fornemmet, at jeg kirkeligt og teologisk befandt mig et andet sted end i 1973.

I årenes løb var der med mellemrum en lang række aftener i præstegårdens konfirmandstue med foredrag eller med salme- og højskolesangbog i fokus. For det meste var det mig selv, der stod for det:

b. I 1982 begyndte jeg jævnlige møder under navnet "*Åbent-hus møder*". Jeg skrev i kirkebladet: "Der er mange emner om kirke og kristendom og deres forhold til folket, samfundet og verden, som vi kunne høre om og tale sammen om." Det første møde bestod helt enkelt i en rundvisning i præstegården med oplysning om dens historie. Det andet møde af den art i 1982 drejede sig om ægteskabet, det tredje møde var med en lokal, historiekyndig lærer, Jørgen Hass, der fortalte om sognets historie på baggrund af kildestudier. Det fjerde møde var, som tidligere nævnt, et møde i og om kirken omkring den nye viden om Kundby kirke. I 1983 var det 200-året for Grundtvigs fødsel og 500-året for Luthers fødsel, så de "fik" hver en åbent-hus aften. I 1984 fortalte jeg om Tolkiens trilogi "Ringenes herre" og en anden aften om den Ortodokse kirke. I 1991 fortalte jeg om arbejdet med den nye bibeloversættelse og havde to sangaftener med Højskolesangbogen, i 1993 fortalte jeg om min rejse til Indien som udsending fra Folkekirkens Nødhjælp og i 1994 kan jeg se i kirkeblad og kalender, at jeg havde en bibelaften om "Salmernes Bog" (Davids salmer) i det gamle testamente.

c. I 1993 indledte præsterne (Gertrud Yde Iversen og jeg) og menighedsrådene i Kundby og Gislinge sogne et *samarbejde om fælles møder i Gislinges nye præstegårds lokaler*. Det foregik ved en intens uge i september, hvor begge sognes beboere blev inviteret til arrangementer, snart i det ene, snart det andet sogn. I Kundby var der kirkekoncert om onsdagen, om lørdagen rundvisning i Kundby kirke og præstegård, om søndagen høstmarked og endelig gudstjeneste på Kundby skole med begge sognes præster og et særligt udarbejdet ritual.

*19.24 Børnekor*

*Da jeg kom hjem fra månedskurset på Præstehøjskolen i Løgumkloster i 1985, "lukkede jeg mere op for posen" med kirkepædagogiske tiltag.* Et af dem var at oprette et *børnekor* ved kirken. Formålet var naturligvis at gøre børnene mere fortrolige med gudstjenesten og samtidig gøre deres forældre mere interesserede. I marts 1986 samlede jeg derfor et børnekor ved kirken med mig selv som leder. En lille flok, bl.a. min søn Hans, mødtes til en ugentlig prøve, og børnene medvirkede så ved at synge énstemmige salmer ved nogle få gudstjenester. Da jeg både skulle være præst og korleder, befandt de sig, så vidt jeg husker, i kirkens kor, når de medvirkede. I maj 1987 fik vi ny organist, som overtog koret - og derfor også kunne få højere løn. Koret blev forsynet med en form for uniform: Sorte T-shirts med teksten Kundby kirkes børnekor og som logo en gengivelse af det middelalderlige viekors, der var malet på kirkens nordvæg. Min datter Maria sang også med i koret i en periode og deltog i en rejse til Aarhus til et korstævne under "Folkekirkens Ungdomskor".

*19.25 Lokalt sangkor*

I 1995-97 kastede jeg mig ud i et helt nyt projekt, i Svinninge kommunes FOF´ s regi, men i Kundby præstegårds konfirmandstue: et *voksenkor* for folk, der gerne ville synge, men måske ikke egnede sig til et kor, der sang flerstemmigt. Der meldte sig lige tilstrækkeligt med deltagere til, at det kunne lade sig gøre. Jeg spillede plader med udvalgt kormusik for dem og indøvede lette korsatser på det klaver, jeg havde stående i konfirmandstuen. Jeg arbejdede med enkel sangteknik, frasering og lette forsøg på tostemmighed. Det var umådeligt hyggeligt, også med kaffe/kagepauserne! Et par gange medvirkede koret med nogle få indslag ved en gudstjeneste. Det var nok ikke den store sangoplevelse for andre, men for koret selv gav det mod på at arbejde videre.

*19.26. Ferier og fridage*

Nogle af mine kolleger kunne ikke rigtigt finde ud af at tage deres ferier og fridage. Enten glemte de det eller også udsatte de det så længe, at det næsten var umuligt at få virkeliggjort. Det var der mange grunde til det. Bl.a., at de fulgte den gamle tradition, at præsten - ligesom landmænd og så mange andre - aldrig havde fri, kun den frihed, der bestod i, at arbejdsbyrden var forskellig i årets løb. Og så var der kolleger, der rent ud sagt ikke orkede planlægning og måske heller ikke kunne finde ud af at sige nej til f.eks. begravelser i deres ferieperioder. Som jeg har hørt flere kolleger sige: "En præst kan aldrig planlægge sit arbejde, man ved jo aldrig, hvad der vil ske i løbet af de næste dage". Det forstod jeg ikke et ord af. Det var direkte forkert. Selvfølgelig kunne de planlægge - og alligevel justere planerne undervejs. De troede måske, at menigheden ville lide under deres fravær? Ingen er uundværlig! - Jeg var selv god til at holde fri! Det var nødvendigt af hensyn til min familie og mig selv. Jeg sagde sommetider til mine kolleger, at det første, de burde planlægge for det kommende år, var deres ferie og fridage. I de sidste mange år af min Kundby - tid havde præsterne reelt 5 ugers ferie og 6 årlige friweekends. Plus den ugentlige fridag. Det krævede planlægning i god tid, men altså også vilje til at sige nej til at være tjenstligt aktiv i ferien. På det punkt var jeg ret hård, sagde blankt nej og henviste til kollegerne, der passede embedet. Det kunne være svært. Jeg husker f.eks. et tragisk dødsfald i vores nærmeste bekendtskabskreds, hvor jeg henviste til kollegaen, men selv mødte frem "i civil" til begravelsen.

De hjalp, at vi i de sidste år af vores Kundby - tid havde et sommerhus ved Kongsmark/Stillinge Strand pr. Slagelse, , som vi kunne holde vores ferier i. Mobiltelefoner og internet var ikke opfundet, der var ikke noget telefonnummer, de kunne ringe til. Sommerhuset lå en times kørsel fra Kundby og ingen vidste, hvor det var. I sommerhuset oplevede jeg, hvilken lettelse, det trods alt var at være helt uden for rækkevidde, at være en privatmand, som ingen kendte. - Men til hverdag syntes jeg nu ikke, det var en byrde at "være på" hele tiden, være kendt og blive set.

**20. Præsteboligen med fordele og ulemper**

*20.1. Præsteboligen*

Præsteboligen var oprindelig hovedbygning i en firlænget gård. Længerne, der vist gik helt tilbage til 1600-tallet, var blevet revet ned i midten af 1950´erne. Dengang var der ingen pietetsfølelse over for "gammelt bras"! Der blev bygget en forpagtergård med stalde en smule længere væk fra præsteboligen. - Præsteboligen var fra 1849. Da vi flyttede ind, var den rimeligt vedligeholdt, men noget kunne godt trænge til nyt tapet eller maling. Men som den økonomibevidste menighedsrådsformand Niels Jørgensen sagde til os: "Jah, hjemme hos os kan vi godt klare os med sådanne vægge". Hovedreglen for vedligeholdelsen var vist nok, at menighedsrådet var indstillet på at gøre noget ved 1-2 rum hvert år. Men der var da også en del værelser - 9 nede og 5 oppe.

Præsteboligen havde en anselig størrelse: 360 kvadratmeter i grundareal og en 1. sal med 5 ubeboede værelser med loft og ovenover et stort stråtag. I stueetagen lå køkkenet (plus to værelser) i den ene, konfirmandstuen og præstens kontor i den anden ende af huset. Imellem var der tre stuer og en midtergang. Desuden var der soveværelse og to værelser (børneværelset og "biskoppens værelse"). I den lille kælder: fyrrum, cykelrum og garage. Foran huset var der en asfalteret rundkørsel med græs på begge sider, og store birketræer i midten. Udenom var der buske. Ned mod vejen (Bygaden) et lille "anlæg" med træer og hæk. Fortov og den asfalterede rundkørsel og de to trapper til husets døre "mod gården" skulle præsten selv sørge for at holde rene (rydde for sne!). Bag buskene var der til den ene side forpagterens jord med, til den anden en stor urtehave, grænsende op til Brugsen og brugsuddelerens hus. Værelserne på 1. sal havde vinduer mod "gården", så fra den side virkede huset som en større blok i to etager, der desuden lå en meter over jordhøjde, med buskbevoksede bede. Mod havesiden var der kun en etage, bortset fra et par loftsvinduer. På tagets rygning var der fem skorstene, som i vores tid i Kundby blev reduceret til tre. Haven på 0,6 ha bestod af to græsplæner med buskads og skovbevoksning til tre sider. Havesiden vendte ud mod forpagterens mark og havde et stengærde som grænse med en havelåge i. Gennem den låge gik jeg til kirke i præstekjole, op ad den stejle bakke til den højtbeliggende kirke. - Præstegårdshavens vedligeholdelse påhvilede præsten. "Vi stiller en selvkørende græsslåmaskine til rådighed, hvis du selv vil slå græsset" , sagde menighedsrådsformand Niels Jørgensen. Det tog et par timer hver gang. Flagning var mulig. "Vi sørger for flagstang, men du må selv holde dig med flag", lød beskeden. Urtehaven måtte vi selv tage os af. "Anlægget" ned mod vejen fik en pensionist en smule betaling af menighedsrådet for at holde, det skulle "bare" luges, så jorden var bar og bladfri mellem træerne! Og pensionisten skulle desuden klippe de lave hække foran anlægget.

Set i bakspejlet var der alt for stor en opgave for en præstefamilie. Vi sled i årevis med den store have og dens græsplæner, staudebed, rosenbed, urtehave, hækklipning, rydning af stier osv. Selv om vi ind imellem fik hjælp af mine svigerforældre, var det dog os, langt det meste det hang på. Jeg har aldrig været ked af fysisk arbejde, og jeg lærte da en del om haven og dens gevækster, det var jeg jo ikke vokset op med. Det var særdeles velkomment, at en stor del af vedligeholdelsen af haven blev overdraget til graver og gravermedhjælper og deres maskinpark. Ligesom det var velkomment, da renholdelse af kontor, entré og konfirmandstue blev menighedsrådskassens ansvar. Selv om jeg fra barnsben var vant til at gøre rent og fortsatte med det (vi havde aldrig rengøringshjælp, kun vinduespudser) var 360 kvadratmeter dog lidt i overkanten. Det giver jo ingen mening, at en præst skal bruge dagens lyse timer på hus- og havearbejde, når der på samme tid skal varetages offentlige, tjenstlige opgaver.

Der hørte 30 tønder land til præstegården, der, ligesom en eng på 8 tønder land ved Kobbelåen et par kilometer væk, var forpagtet ud. Desuden hørte der 2 tønder land skov til embedet. Skoven lå i udkanten af præstegårdsjorden på en stejl skråning. Neden for skråningen lå en tidligere feriekoloni, der havde været brugt af Københavns Kommune. Bygningerne var forfaldne og blev til sidst revet ned. "Præsteskoven" brugte vi som udflugtsmål for vores familie og gæster. På et tidspunkt blev der lagt naturstier på skovskråningen som led i et kommunalt beskæftigelsesprojekt. Jagtretten tilhørte åbenbart embedet. Et par lokale jægere henvendte sig til mig, da jeg kom til embedet og bad om, at skoven blev fredet for jagt - til gengæld fik jeg hvert år et par fasaner (skudt andre steder).

Forpagterens familie havde tidligere boet i præstegårdslængerne, men da de blev revet ned i 1957, blev der opført et moderne hus med stalde ca. 30 meter fra præstegården. Vi fik god kontakt til forpagteren, Viggo Hald, og hans familie - de havde tre børn - og i forpagtningskontrakten var der den interessante paragraf, at præsten havde ret til to svin om året til slagteripris samt til eget forbrug af mælk fra forpagterens køer. Mine svigerforældre kom i flere år på besøg, når slagtesvinene skulle skæres ud, stykkerne pakkes sammen og stables i den store kummefryser. I de første år hentede vi den fede sødmælk direkte fra beholderen i forpagterstalden. På et tidspunkt blev staldene renoveret, og der var vidtløftige planer om opførelse af nye stalde til en større svineproduktion. Det blev ikke til noget. I stedet solgte forpagteren både svin og køer fra - med EF-støtte. Da forpagteren senere døde, blev forpagtningen overtaget af en gårdejer lige uden for Kundby, mens forpagterboligen blev lejet ud til en børnefamilie.

I 1973 blev der oliekrise i Danmark. Oliepriserne steg voldsomt. Regeringen indførte forbud mod al kørsel om søndagen. Kun ganske enkelte - f.eks. præsterne - kunne få kørselstilladelse, en særlig attest fra kommunen, der skulle klæbes på forruden. Vi var i rystet over de voldsomme prisstigninger og forsyningssituationen i det hele taget. Da det blev jul, lukkede vi derfor ned for varmen i det meste af præstegården og holdt juleaften i den store spisestue alene. - I årene derefter tænkte alle, også menighedsråd og præster, på at nedbringe energiforbruget, f.eks. ved isolering. Og så gjaldt det om at finde andre energikilder end olie. I januar-februar kirkebladet fra 1982 skrev Rosa Andersen, menighedsrådets formand, om situationen i Kundby præstegård, som er "dyr i drift, hvad varme angår. Præstefamilien har i flere år sparet i vintermånederne ved at undlade at bruge den midterste del af huset til daglig." Videre skrev hun, at menighedsrådet i 1977 havde fået udarbejdet en energirapport, og at en "energikonsulent nu har medvirket til en plan, der nu skal udføres etapevis. Der er inden fyringssæsonen blevet sat termostater på alle radiatorer. Og der vil blive isoleret over alle lofter og hulmursisoleret". (Det første lykkedes, men det andet blev opgivet, da der ikke var hulmur!). Desuden blev det nævnt, at der ville blive opsat en brændeovn i spisestuen. - Vi fik brænde til ovnen fra skovbevoksningen omkring præstegården. Der blev fældet massivt. Det var i øvrigt også tiltrængt, træerne stod meget tæt, da skoven aldrig var blevet udtyndet i tide. Graver Andreas og hans medhjælper stod for træfældningen og udsavningen. Men træet skulle også flækkes, og det blev så hr. pastoren og ind i mellem hans svigerfar, der tog fat på det! Det gav varmen i flere omgange. Og masser af frisk luft. Vi lejede en brændeflækkemaskine, så de store træstykker kunne halveres. Og så gik det ellers løs med økser, hamre og kiler. Når alt træet havde fået den størrelse, der passede til brændeovnen, kørte vi det i trillebør til brændekælderen. Derfra kunne vi gradvis tage brændet op til brændekurven i spisestuen, og præsteparret blev nu fortrolig med fyringsteknik!

En gang, hvor mine svigerforældre passede vores børn, mens min kone og jeg var andetsteds, havde mine svigerforældre lukket brændeovnens spjæld for meget, med det resultat, at det skete en lille eksplosion, så kakkelovnsrøret røg af. Ved hurtig indgriben fik de det sat fast igen, men spisestuen og de to tilstødende stuer blev sodskadede. Rensningen tog min kone sig af, og forsikringen betalte de udgifter, der løb på.

Min svigerfar mente, at det havde været bedre med et brændefyr, men sådan et skal jo også passes, og jeg troede ikke, at vi ville kunne overkomme det. Brændeovnen varmede rigtig godt, men den havde to ulemper: for det første blev langt det meste af varmen inde i spisestuen, så det nærmest var umuligt at være der p.g.a. varmen, og for det andet var det svært at få varmen fordelt effektivt til de andre rum. Men hyggeligt kunne det være for børnene at sidde foran ovnen, når ovnens dør blev åbnet, og spjældet slået ned, så de kunne sidde og se ind i gløderne og flammerne. Og så er der da ingen tvivl om, at vi har sparet penge ved at fyre med brænde. - Til sidst slap brændebeholdningen op, og da der blev indført mulighed for, at præster kunne betale fast varmeafgift uanset forbrug, valgte vi den ordning og havde så ikke længere noget incitament til at fortsætte med brændefyret. Efterhånden havde jeg da heller ikke så meget tid mere til at kløve brænde og rende ud og ind med brænde; vi havde fået barn nr. 5, Karen, og mine tillidsposter blev flere og mere omfattende. - Hvad kostede varmen for os? Jeg har faktisk gemt mine årsbudgetter helt tilbage til 1985. På det tidspunkt tjente jeg 239.794 kr. Pengene var mere værd dengang, så de svarer måske til det dobbelte kronebeløb i dag (2016)? I 1985 var vores varmeudgifter 11.000 kr. om året. Det var ganske meget dengang. - Omkring nytår 1997 regnede jeg i mit budget med varmeudgifter på 21.000 kr.! Det store beløb skyldtes som sagt, at jeg havde valgt den ordning, hvor jeg betalte et fast, højt beløb og til gengæld kunne fyre, som jeg ville. Men dyrt var det, så der er ikke noget at sige til, at vi ofte havde lavvande i kassen. Det skal dog tilføjes, at huslejen ikke var stor, i 1997 var den på 24.600 kr. (i 1985 13.692 kr.). Min løn var i 1997 328.098 kr.

**21. Familie og venner**

*21.1 Familien*

Selv om familiemønsteret var til debat og i opbrud mange steder i samfundet, var der en folkelig forventning til, at i hvert fald præsten skulle være modellen for en god kærnefamilie. Det må man nok også sige, at vi var. Vi deltog i sognets liv, vores børn blev bindeled til mange unge familier og de - og vi - tog del i sognets liv.

Som man kan forstå, var der rigtig meget vedligeholdelse henlagt til præstefamilien, og hvis vi ikke havde været unge og energiske og ikke mindst havde haft mine svigerforældre til stor og hyppig hjælp i præstegården, havde meget set anderledes ud. Det varede mange år, før arbejdet med hække, græsplæner, veje og trapper blev lagt ind under kirkegårdspersonalets arbejdsområde. Husets rengøring var også vores egen sag. I de sidste år blev der gudskelov indført den regel, at menighedsrådet skulle sørge for, at de offentlige lokaler, dvs. kontor, konfirmandstue og entré, blev renligholdt. Det fik vores børn glæde af - de kom på menighedsrådets lønningsliste på skift.

Min kones gode sociale egenskaber gav os mange positive kontakter. Vores hjem var åbent i forbindelse med mange arrangementer i hus og have. Vores børn var engageret i sport, dans og musik. Min kone og jeg havde sådan set ingen fælles fritidsinteresser, bortset fra et par korte perioder med tennis og folkedans. Min kone gik på sykursus i nogle år og syede en del tøj til børnene. Vores økonomi var ofte trængt - dels naturligvis pga. udgifterne til de mange børn, dels pga. for lille indtjening. Min kone var hjemmegående i ca. 9 af de 24 år, vi boede i Kundby, og i de år havde vi kun min indtægt at leve af. Det blev stadig betragtet som helt normalt (især for en præstekone!), og det var den almindelige mening, at præsten tjente en skyhøj løn, så hvad var problemet? Men vi, der kendte de faktiske forhold, måtte gang på gang tælle pengene og prioritere efter bedste evne. Ferierejser, især rejser til udlandet, var få. Vi måtte blive hjemme for at spare penge, og da vi boede smukt, var det heller ikke nogen katastrofe. Vores økonomi var markant bedre i de perioder, hvor min kone havde arbejde. Det fik hun efter vores første 4 år i Kundby: hun blev i de følgende 4 år støttepædagog for en tunghør dreng, Martin Thomsen. Derefter 5 år som hjemmegående. Så dagplejer i 6 år. Til sidst fik hun 5 år som børnehavepædagog i den nyoprettede børneinstitution i Kundby.

I 1991 købte vi et *sommerhus* ved Storebælt sammen med min kones to søskende, Kirsten og Hans Kristian Stadelund. Det var til stor glæde for familien i de sidste 6 år af vores tid i Kundby. Da vi rejste til Sønderjylland, blev huset solgt.

*21.2 Mine svigerforældres indsats*

Mine svigerforældre, Inger og Frede Stadelund, havde solgt deres landejendom "Stadelund" i Høed pr. Jystrup, året før vi flyttede til Kundby. De fik en god pris for den og købte hus i Ringsted. De var kun ca. 50 år gamle. Min svigermor havde haft en særdeles aktiv tilværelse på gården, men var nu hjemmegående husmor i et lille parcelhus. Hun søgte ikke ud på arbejdsmarkedet. Der var måske ikke noget arbejde at få, men det lå i luften, at det var en naturlig ting, at hun skulle fortsætte med at være hjemmegående. Min svigerfar prøvede sig frem med forskellige småjobs, bl.a. som bankbetjent på deltid. Der var dog en del arbejdsfri dage, og flere af dem blev brugt i Kundby, hvor mine svigerforældre passede børn og hjalp til i hus og have. Som en i familien sagde til mig: "Kundby præstegård var deres projekt". En slags erstatning for deres solgte gård. - En stor del af møblementet i præstegården havde de skaffet til os på auktioner, hvor de f.eks. for en billig penge anskaffede en hel spisestue med mahognimøbler - et stort spisebord, 12 stole og to store skabe.

*21.3 Børnene - deres skolegang og interesser*

Vores ældste barn, Jens, var fra 1972, året før vi flyttede til Kundby. I 1975 fik vi Hans, i 1981 Maria, i 1984 Martin og i 1989 Karen. Tre af dem - Jens, Hans og Karen - kom i børnehave, de klarede sig fint i skolen og de to ældste fik studentereksamen i Holbæk, inden vi flyttede til Sønderjylland. De prøvede tilsammen næsten alle sportsgrene af; håndbold, fodbold, badminton, judo, jiu-jitsu, skydning, danseundervisning, klaverspil, korsang, fløjtespil. Der var forskel på, hvor mange venner og kammerater, de havde i fritiden. Først efter at vi var flyttet til Sønderjylland, fandt jeg ud af, at de ind imellem havde været udsat for en del drilleri/mobning, fordi de var præstens børn. Det var indtil da ikke faldet mig ind, at det også kunne være belastende at være præstebarn. Deres kammerater havde typisk den forestilling, at et præstehjem var kendetegnet ved formaninger, bibelskoling, bordbøn, salmesang, tvungen kirkegang, forbud mod at bande og særlige restriktioner over for enhver form for fornøjelser. Når vores børn så måtte sige, at det overhovedet ikke var tilfældet i vores hjem, tænkte kammeraterne, at det nok ikke var et rigtigt præstehjem. Præsten blev målt med en pietistisk/indremissionsk målestok. Og det levede vi slet ikke op til. Bordbøn havde f.eks. aldrig været i brug i hverken min eller kones familie, og jeg ville selv føle det unaturligt, som en from demonstration over for omgivelserne. Når børnene nu voksede op i et præstehjem, mente jeg, at de nok hen ad vejen og på flere måder kom tæt på kirke og kristendom. Ingen grund til at presse noget igennem, det måtte gro af sig selv, på det punkt lignede jeg nok mange grundtvigianere (eller kulturkristne / halv - sækulariserede folkekirkemedlemmer!).

*21.4 Venner og omgangskreds*

I mange år var det begrænset, hvor mange venner, vi så jævnligt. Et par gange om året var vi sammen med Ole og Gitte Rasmussen, et vennepar fra Ballerup, men ellers var det vores familier - forældre, søskende og ældre familiemedlemmer - der tog vores tid. Vores nærmeste venner var nok Rosa og Niels Andersen, forstanderparret på plejehjemmet (Rosa var i mange år menighedsrådsformand), og i nogle år havde vi også jævnlig kontakt med Anne og John Thomsen, et ægtepar i byen, som vi tog i teateret med. Der var ikke tid til at dyrke venner i stor målestok - kalenderen var fyldt op med familie, arbejdsmøder, fritidsarrangementer for os eller børnene osv. - Vi kendte dog mange i lokalområdet, og i forbindelse med vores engagement i det lokale liv blev der holdt mange møder og et par gange også fester i præstegården. Vi havde mange kontakter, men få venner. Det gjorde derfor også en stor forskel på forholdet mellem vores sognebørn og os, da vi flyttede fra sognet. En tidligere præst er en dybest set uinteressant privatperson. Præstens kontakter forsvinder, for de knytter sig tæt til præsteembedets funktioner.

**22. Min teologi og kirkens profil**

*22.1 Miljøskifte*

Selve flytningen var by til land var en større omstilling, end jeg havde regnet med. I Ballerup havde jeg fornemmelsen af at befinde mig på en banegård med stadig nye mennesker, der kom og gik. Til gengæld var der ikke tid til megen personlig kontakt. Sådan er hverdagen for byboere. Anderledes i et mindre landsogn som Kundby. Her lod det sig gøre at lære rigtig mange mennesker at kende i flere forskellige sammenhænge. Denne personlige nærhed var uvant og lidt belastende for mig i begyndelsen. Alle ved, hvem præsten er. Det modsatte - at præsten kender alle - tager sin tid, men det forventes! Jeg har altid siden sagt, at for mig var springet fra by til land meget større end springet fra Sjælland til Sønderjylland. Arbejdet som præst på landet var faktisk så stor en psykisk belastning, at jeg året efter min tiltræden måtte på piller i en kort periode, da jeg fik "nervøst hjerte" (ekstra - systoler).

*22.2 En chokstart - blasfemi og ytringsfrihed*

I midten af 1973 fik den provokerende kunstner Jens Jørgen Thorsen stillet 600.000 kr. i udsigt til en planlagt film om Jesus og sex. Manuskriptet var endnu ikke færdigt, men bare tanken om, hvad Thorsen måske kunne finde på, skabte røre, også i det kirkelige landskab. Hans planer blev på forhånd anset for at være ren blasfemi. Pengebeløbets størrelse var også en torn i øjet på alle, der sympatiserede med lagerforvalter Rindals tanker om at beskære udgifterne til kultur . Flere af Thorsen-kritikerne stemte måske også senere på året (ved "jordskredsvalget 1973") på Fremskridtspartiets Mogens Glistrup, der ønskede at afskaffe så mange offentlige udgifter som muligt.

Da læserbreve og debattører overgik hinanden i såret kristelighed, fik jeg efterhånden nok. Jeg skrev et læserbrev til "Holbæk Amts Venstreblad" (det dengang mest læste lokalblad på de kanter) . Jeg har desværre ikke bevaret læserbrevet, men indholdet af det var nogenlunde dette:

1) Den grundlovssikrede ytringsfrihed gælder også for Thorsen. 2) Vi har kun hørt om Thorsens hensigter, hans filmprojekt er endnu kun på tegnebrættet, lad os vente og se. 3) Før I dømmer andre, så døm jer selv. Før I tager på korstog, så lær selv at bære korset.

Det lille læserbrev udløste en lavine af raseri. Jeg fik vrede breve og telefonopringninger, og bølgerne gik højt i sognet - hvad var det dog for en præst de havde fået? Dertil kom, at sagen om Thorsen blev kendt ud over Danmarks grænser, ja, den nåede helt til Vatikanet, hvor paven straks udtalte sin fordømmelse over Thorsens projekt.

Og så gik de lokale til angreb: den lokale godsejer, Chr. Teisen, skrev vredt til mig. Han var bl.a. stødt over, at jeg havde forulempet paven, hvilket dog var for galt, for han (godsejeren) kendte så mange sympatiske katolikker! Så nu var jeg pludselig blevet til katolik- og pavehader! Lidt af en fordrejning af sagen, jeg havde overhovedet ikke nævnt paven (men selv om det havde været tilfældet, så var det vel ikke vanærende for en protestantisk præst at kritisere pavedømmet). Den kollega, som jeg i årene efter skulle bytte ferier og fridage med, Erling Jensen i Butterup-Tuse, dolkede mig i ryggen ved at skrive fordømmende ord sammen med godsejeren i avisen og i kirkebladet. Kirkebladet var nemlig fælles for 4 pastorater, og i dette nummer af kirkebladet var det min "kære" kollega, der havde ansvaret for de første 3 sider - Heller ikke det kirkeblad har jeg desværre bevaret, så det er lidt efter hukommelsen, jeg refererer.

Her sluttede sagen for så vidt, men den var ikke glemt af sognets beboere. Og da jeg ved førstkommende kommunalvalg var stiller for Socialdemokratiets liste, gav det yderligere næring til misstemningen imod mig. Der kunne man bare se - præsten var også rød! (Det skal dog siges, at min velanskrevne forgænger i sognet også havde været socialdemokrat).

Det var en chokstart, men den fik ingen ydre konsekvenser. Det varede dog nogle år, før stemningen vendte, men da fik jeg snarere status af "folkehelt". Det skete, da jeg igen tog til orde i et læserbrev, men denne gang for at kritisere kommunalbestyrelsens planer om at nedlægge Kundby skole.

*22.3. Præstens teologi*

Det kan være svært at bedømme, hvilken teologi, jeg havde som præst. Ikke mindst fordi det nu (2016) er hele 19 år siden. Men jeg vil gøre et forsøg:

I de år, hvor jeg studerede, var de største stjerner på den teologiske himmel den schweiziske, reformerte dogmatiker Karl Barth, den tyske, lutherske, nytestamentlige ekseget Rudolf Bultmann - og de fire danske Århus-professorer: religionsfilosofferne K.E. Løgstrup og Johannes Sløk, kirkehistorikeren P.G. Lindhardt og dogmatikeren Regin Prenter. Da kirkehistorie var mit speciale, var jeg meget fokuseret på Lindhardt, men jeg læste også Regin Prenter flittigt, da jeg kendte ham fra Theologisk Oratorium. Karl Barth fik jeg aldrig meget kendskab til (lidt pinligt!), og Rudolf Bultmann var jeg lidt i vildrede med. På den ene side kunne jeg langt hen ad vejen følge ham i hans anliggende: at oversætte det tidsbundne bibelske univers til en eksistentiel tiltale til mennesket af i dag. (Et eksempel: Når Jesus stiller stormen på søen, skal det ikke forstås bogstaveligt af os, men som en forkyndelse af Jesu magt over tilhørerens liv, der er truet af mange slags "storme"). På den anden side mente jeg, at det var umuligt at skille form og virkelighed helt fra hinanden. - På det etiske område havde jeg svært ved at forlige mig med en meget bibelorienteret fokusering på etiske enkeltspørgsmål (professor N.H. Søe) og sympatiserede mere med K.E. Løgstrups opfattelse, at etik ikke var en særlig kristen livsform, men en almenmenneskelig livsholdning. Ligesom jeg var helt enig med Johannes Sløk i, at kristen etik ikke skulle identificeres med almindelig konservativ, borgerlig moral.

*Trosbekendelsens 1. trosartikel - skabelsen -* var mit teologiske udgangspunkt. 1. trosartikel handler om den konkrete virkelighed, om mit liv og hvad mening det har - eller hvad mening, det får tillagt: Skabelsen betyder, at mit liv har et gudsperspektiv. Selve skabelsesfortællingerne er efter min opfattelse billeder, ikke historiske begivenheder. De er billeder på, *at* mit liv har Gud Faders kærlighed som baggrund. De er *ikke* belæring om, *hvordan* skabelsen skete. Det har vi naturvidenskaben til! - Fortællingerne om skabelsen og "syndefaldet" udtrykker, at vi som mennesker er sammensatte: vi har livet, kærligheden, fællesskabet og ansvaret - men er også underlagt døden og egoismen. "Mennesket er i Guds billede skabt, / med levende ord på sin tunge" - "For synden er kommet i verden ind, / har mer´ vi af mørk end af Eden" (Grundtvig . MEN "Så lad os i verden om Edens lyst/ ej spejde fra bjergenes toppe,/ men elske det billed´, vi har i bryst,/ og Paradis søge histoppe!" (Grundtvig). - Som det hedder i 1. Mosebogs 1. kapitel efter hver del af Guds skabelse: "Gud så, at det var godt". Det er udgangspunktet. I samme bogs kapitel 2 fortæller den anden skabelsesberetning, at det gode blev sløret af menneskets ulydighed og hovmod (mennesket ville være "som Gud selv til at kende ondt og godt", altså kende og beherske det hele). Og hvad så? Ja, mens Martin Luther (og især hans disciple) kunne tale om menneskets fortabthed og smadrede gudbilledlighed, en tale, som tidehvervsfolk og missionsfolk gentog på hver deres måde - så kunne jeg i min Kundby - tid stadig mindre forlige mig med, at mennesket skulle være en fortabt synder, som ingen gudsforbindelse havde. Jeg foretrak den oldkirkelige opfattelse, som lever videre i den ortodokse kirke og i Grundtvigs teologi: gudbilledligheden er ikke tabt og ødelagt, kun formørket.

Det gjorde sig igen gældende i min opfattelse af *trosbekendelsens 2. trosartikel - troen på Jesus Kristus*: det vigtige er, at den ligesom 1. trosartikel taler om den konkrete verden og menneskets liv: Jesus er som menneske helt bogstaveligt undfanget, født, pint, korsfæstet og begravet. Men dette menneske er i et andet perspektiv, Guds perspektiv: Kristus, Guds søn og vor Herre. Han er opstået af døde, opfaret til himmels og er hos Gud og skal derfra sætte alt på plads. Med andre ord: Jesus er døren til Guds Rige. Døren står åben, og lyset skinner ind. Det kan kun skildres i billeder, som det f.eks. sker i den gamle salme "I kvæld blev der banket på Helvedes port": Jesus tømmer Helvede og fører mennesker ud i lyset og til saligheden hos Gud. Derimod havde jeg svært ved at forbinde noget med den traditionelle tale om Jesu forsoningsdød: at han påtog sig alle vore synder, bar dem op på korset, lod sit legeme være et slagtoffer til Gud som gav frelse til verden, fordi han med sit udgydte slagtofferblod udslettede alle vore synder. Hele denne offerterminologi har nok sagt noget til mennesker, der kendte Jerusalems tempelofringer og det gamle testamentes fortællinger og regler om ofre. For os andre kan det kun være tidsbundne billeder, der bedre kan udtrykkes med en tale om livet, lysets og kærlighedens livskraft, der sprænger dødens og ondskabens barriere påskedag.

*Trosbekendelsens 3. trosartikel* *- troen på Helligånden, kirken m.v.* - forstod jeg i mine første Kundby - år temmelig abstrakt. Jeg brugte den tidehvervske terminologi: Kirken er, AT evangeliet forkyndes, og derfor er den hellige, almindelige kirke helt usynlig, da den ret beset kun består af de enkelte troende, der hører Guds ord og ved Guds kraft tror det, i hvert fald lige i det øjeblik, hvor ordet lyder til dem. - Efterhånden blev jeg dog overbevist om, at den "hellige almindelige kirke" ganske vist *ikke er identisk* med bestemte mennesker, men at Guds kirke dog *ikke findes uden* mennesker, ikke findes uden menighed. Når der står i det lutherske bekendelsesskrift, at kirken er de "de helliges forsamling, hvori ordet forkyndes og sakramenterne forvaltes ret", så skal det fortolkes sådan, at det altså er de konkrete kirkegængere, der her og nu er kirken, men at de naturligvis henter deres kristne identitet fra Guds ord og sakramenterne dåb og nadver. Den identitet betyder, at vi modtager syndernes forladelse. Om der er mennesker imellem dem, som Gud ikke regner for sine, det kan vi ikke vide noget om. Og som 3. trosartikel siger, så er de konkrete kirkegængere ikke kun fælles om at lytte og modtage Guds ord her og nu, men også fælles om at forvente en fremtid af Guds hånd: kødets opstandelse og det evige liv. - Netop denne "fremtid af Guds hånd" - et udtryk af P.G. Lindhardt - kan det i sagens natur være svært at sige noget om. Det betød, at jeg også i begravelsestale formulerede mig meget tilbageholdende og talte om det evige liv som en kvalitativ betegnelse (for mødet mellem mennesket og Guds ord), sådan som det er tilfældet i Johannesevangeliet. Med tiden hældede jeg - og mange af mine kolleger - til den opfattelse, at vi ganske vist ikke kunne eller skulle beskrive den evige salighed, men dog i vores prædikener og begravelsestaler burde uddybe den del af 3. trosartikel mere, for det måtte trods alt være pointen ved hele kristendommen - at Gud havde noget i vente til os, når vi døde, noget vi ganske vist ikke havde ret til, men fik lov til, noget, der ventede os længere fremme eller oppe, alt efter hvilke billeder, vi brugte. Jvf. alt det, som Paulus skriver om i sit 1. brev til korintherne, kapitel 15. Det evige liv er ikke kun noget her og nu, men også noget i fremtiden, noget, der venter os.

Hvad menes der i det hele taget med Gud, himmel, evigt liv osv.? Der er ikke tale om en fysisk virkelighed, som vi kan sanse eller forstå. Gud sidder ikke på himlens skyer. Og han kan aldrig nås eller findes, lige meget, hvor man vil søge. For Gud er ret beset aldrig et objekt for os. Det er ham, der er subjektet, os det er objektet. Vi finder ikke Gud, men han finder os. Vi kan strengt taget ikke beskrive ham eller tale om ham. Vi møder ham kun, når han taler til os. Vi kan derimod svare ham, tale til ham i bøn, sang og tilbedelse. Eller sagt på en anden måde: Gud skal ikke beskrives, men erfares, opleves.

Jamen er der en anden virkelighed end den, vi kan forstå med vores naturvidenskabelige klogskab og vores sanser? Ja, det er der. Men den unddrager sig vores beskrivelse. Vi kan kun bruge billeder. Vi bæres og omgives af Gud. Gud er den scene, vores virkelighed spilles på. Gud er en anden dimension. Gud er bag os, han bærer os, han er foran os.

Hvad så med *Djævlen?* Det var ikke en figur, jeg brugte meget i mine prædikener. Djævlen kan godt kaldes en person, men kun på den måde, at det djævelske optræder i menneskelig skikkelse og meget let i vores egen menneskelige skikkelse. I trosbekendelsen er Djævelen ikke en, vi *tror* på (dvs. stoler på og holder os til), men en, vi *forsager (*siger nej til, tager afstand fra). Hvad menes der med Djævelen? I det nye testamente er det Guds og Jesu modstander, der frister, besætter mennesker som dæmoner og udfolder sin magt, så det ser helt umuligt ud (jvf. Johannes´ Åbenbaring). I vores sammenhæng er Djævlen alt det i os selv, som fører os på afveje og bilder os ind, at vi kan frelse os selv. Men vi har ingen anden værdi eller fremtid end den, Gud har givet og vil give os ud af sin altomfattende kærlighed.

Hvad så med *Helvede*? Ja det er ikke noget, der står meget om i Biblen, i det ny testamente forekommer det i hvert fald i lignelsen om Lazarus og den rige mand og så i skriftet Johannes´ Åbenbaring. Men Helvede er ikke et "sted", lige så lidt som Guds himmel er det. Begge dele findes alle vegne som to verdener, mennesket kan færdes i. Eller er to sider af samme menneske. Himmel og helvede findes hos os nu - og findes i fremtiden, indtil Himlen til sidst bliver altdominerende, i det evige liv.

Hvad med *frelse og fortabelse*? Jeg fulgte ikke det gamle missionske skema med at belære (eller true) mennesker med fortabelse, hvis de ikke omvendte sig til tro og førte et påviseligt bedre liv. Jeg sagde kun i mine taler, at slutresultatet afhang af Gud, ikke af os selv. Vi skulle ikke tælle gode gerninger, for det er luthersk - og bibelsk - børnelærdom, at vi frelses af tro, ikke af gerninger. Vores opgave er at holde os til den Gud, vi bekender troen på. Modtage alt det, han giver os i ord og sakramenter, og så leve ud fra det. Give den kærlighed videre, som vi modtager fra Ham. Af taknemmelighed og glæde. Og så i øvrigt stole på, at vi frelses ved Guds hjælp og nåde. Uden tvivl, for frelsen afhænger ikke af os selv, men af Gud, der har lovet os, at vi er hans.

Hvordan var min teologi om *dåb og nadver?*

Mit *dåbssyn* var det traditionelle lutherske, men jeg var betænkelig ved, at grundtvigske kredse nærmest gjorde dåben til en frelsesgaranti og udnævnte enhver form for dåb til at være - principielt set - barnedåb, selv om modtageren måtte være 80 år. Dér sagde min kirkehistoriske viden noget andet: Barnedåben er en praktisk-teologisk løsning på et dilemma: I den ældste kirke var det naturligvis voksne, der først mødte den kristne forkyndelse, blev undervist og derefter døbt. De døbte havde så et problem: hvad med deres børn? Var de automatisk kristne, når forældrene var det? Eller skulle de først døbes, når de blev voksne, og altså være hedninger indtil da? eller skulle de blive kristne fra begyndelsen af ved at blive døbt efter fødslen, under den logiske forudsætning , at undervisningen så kom på banen senere? Der var stor uenighed i kirken i de første 2-300 år, men derefter blev barnedåben enerådende. Barnedåben gør det tydeligt, at barnet hører hjemme i kirkens sammenhæng fra begyndelsen af. Det betyder derimod ikke, at vi kan gøre dåben til en frelsesgaranti og heller ikke skal uddeles uden senere opfølgning. I præsteløftet står der, at præsten skal "bekæmpe misbrug af nådens hellige midler". Den rette brug af dåben er ikke kun at udføre den, men også at arbejde på, at den døbte på enhver måde kommer på plads i kirkens sammenhæng: lærer troens verden at kende, bliver opdraget i den kristne tro, forstår sig som en del af den hellige almindelige kirke. Det var derfor, jeg gjorde en stor indsats i Kundby med børnegudstjenester, minikonfirmander og børnekor, for nu at nævne nogle konkrete eksempler på det nye, jeg indførte i sognet. I mine sidste Kundby - år gik jeg derfor så vidt muligt på besøg hos dåbsforældrene inden dåben og ikke, som i de første år, hvor jeg lod dem komme til mig i præstegården. Det kom der sjældent megen dåbssamtale ud af. Det blev for formelt. Når jeg derimod sad i dåbsforældrenes hjem, blev der mere plads til en samtale med forældrene om betydningen af dåbsoplæring. Jeg gjorde dem opmærksomme på, hvad de kunne henvise til, og hvad de kunne gøre: bede en kort bøn for barnet ved sengetid, gerne i form af et salmevers, fortælle historier fra Biblen, svare enkelt og kort på børns religiøse spørgsmål, tage dem med i kirkens rum, møde frem til børnegudstjenester, og senere lade dem deltage i børnekor, minikonfirmand og konfirmandundervisning.

*Nadveren* var i min barndoms kirke (Kapernaumskirken) meget præget af tanken om syndsforladelse: Der var fælles skriftemål og individuel absolution (syndsforladelse) med håndspålæggelse, inden selve nadveren. Det er ganske vist en traditionel luthersk tankegang, at syndernes forladelse er hovedsagen i sakramentet, men jeg havde alligevel lært af kirkehistorien, at nadveren i den ældste kirke også handlede om taksigelse, anråbelse af Guds Helligånd, fællesskab med andre om Guds gaver og håb til det evige liv. Nadveren skulle derfor ikke være de sønderknuste synderes alvorlige måltid, snarere de forventningsfulde, glade kristnes fælles måltid med "opløftede hjerter" og åben takkesang. - Når jeg messede nadverritualet, ligesom jeg i det hele taget messede meget af gudstjenestens ritual, mener jeg selv, at jeg bidrog til at højtideliggøre og festliggøre nadvermåltidet.

Jeg uddelte gerne brød og vin til alle, men jeg vidste udmærket, at det også i vores danske lutherske kirke havde været skik, at det kun var de konfirmerede, der deltog i nadveren. Problemet med den frie uddeling af brød og vin til alle uden forskel var, at deltagerne kunne få den forkerte opfattelse, at nadveren var et symbolsk måltid, som alle og enhver kunne komme til, hvad enten de var døbt eller ej. Det sidste havde jeg lidt anfægtelser over, for var det ikke "misbrug af nådens hellige midler" (Præsteløftet) at dele tankeløst ud - måske endda under påberåbelse af Jesu måltider med hvem som helst i grøftekanten! Dette "grøftekants- argument" blev faktisk fremført i fuldt alvor af mine kolleger som begrundelse for nadverens frie uddeling til alle og enhver!

Efterhånden var der flere og flere børn, der ikke var døbt. Historisk set havde dåben altid været forudsætning for deltagelse i nadveren. Nadveren er en gentagelse af Jesu sidste måltid med disciplene Skærtorsdag. I dag er det de døbte, der er Jesu disciple (jvf. missionsbefalingen i Matthæus-evangeliet kapitel 28: " gør alle...til mine disciple...idet I døber dem...og lærer dem..."). Hvis præsten siger: alle er velkomne til nadveren og dermed mener: også de udøbte (det er lige meget, om du er døbt, bare kom med, som du er), er det ringeagt af dåbens sakramente (dåben som hellig handling).

Jeg var i hvert fald så anfægtet af den problemstilling, at jeg i Kundby - tiden - modsat i Ballerup - tiden - ikke havde nadver ved mine børnegudstjenester! Men jeg lod dog alle, der kom til alterskranken ved almindelige gudstjenester, deltage. Jeg havde jo ikke mulighed for at kontrollere, om altergæsten var døbt eller ej.

Da jeg forlod embedet i Ballerup, var min teologi blevet meget præget af *Tidehverv*. Kirkelige aktiviteter var blevet et fy-ord for mig. Teologisk beskæftigelse og konkrete embedsopgaver var hovedsagen. Jeg tænkte derfor, at et embede på landet passede bedst til min tidehvervske teologi: Her kunne jeg fokusere på forkyndelsen, "kirkens kerneydelse" og så øvrigt nøjes med det konkrete, lovbefalede embedsvirke.

Derimod havde jeg ikke noget imod at beskæftige mig med aktiviteter af anden karakter end det rent kirkelige. Og det var lige præcis det, jeg kom til i de første år. Jeg blev involveret i lokalpolitisk arbejde, blev indvalgt i skolenævn og skolekommission, var med til at arrangere - og selv deltage aktivt i - foredrag, sangaftener, dilettantforestillinger, revy osv. Alt sammen noget, der normalt anses for at være typisk for en grundtvigsk præst. Selv om det grundtvigske var fremmed for mig, kom det efterhånden til at præge mig mere og mere. Jeg blev fortrolig med Højskolesangbogen, som blev brugt i forsamlingshuset og ved møder, og efterhånden blev Grundtvigs salmer også en stor og vigtig del af mit salmevalg i kirken. I en periode var jeg meget optaget af bibelhistoriske sange som pædagogisk metode, både de gamle, kendte bibelhistoriske sange af Grundtvig og de nyere forsøg, f.eks. K.L. Aastrups "Katekismusviser".

*22.2 Tidehvervs sommermøder*

Jeg deltog i Tidehvervs sommermøder 8 gange i perioden 1971-79. Møderne foregik på Krabbesholm Højskole ved Skive. Jeg tilegnede mig den tidehvervske tankegang og lånte gennem biblioteket samtlige numre af bladet "Tidehverv" fra dets første udgivelse i 1926 og læste dem alle med stor interesse. Jeg lærte de gamle tidehvervske koryfæer at kende i bladene og de nye dominerende personer i Tídehverv ved møderne. Det var en farverig og bestemt ikke enig forsamling. Bølgerne gik højt. I en årrække var der f.eks. en fortløbende, ophidset debat om "Lovens" (de ti bud m.fl.) plads i den kristne forkyndelse. Foredragene og debatten bagefter drejede det sig om ukristelighed og kætteri hos især nutidens teologer, kirkefolk, universitetsfolk, politikere m.fl. Jeg spillede selv aktivt med, da jeg holdt et foredrag sommermødet i 1977, hvor jeg sønderlemmede teologien i et af de katolske dokumenter fra 2. Vatikanerkoncil i 1960´erne. (Det blev efterfølgende trykt i "Tidehverv" i 1978). Sommermøderne foregik hvert år i slutningen af juni fra mandag til fredag. De bestod af alenlange foredrag (den mest talende var Johannes Horstmann fra Esajaskirken. Han kunne tale - dvs læse op af sit manuskript - i 2-3 timer i træk), Efter foredragene var der ofte diskussioner, som fortsatte i pauserne, under måltiderne og helt ud på de små timer over medbragte ølkasser. Der blev ikke lagt fingrene imellem, der var mere en rå og direkte end en hjertelig tone. Det var den almindelige mening i forsamlingen, at "Sommermødet" var det sted i Danmark, hvor der var den frieste debat. Som tiden gik, fik jeg snarere fornemmelse af, at debatten bestemt ikke var særlig fri, men snarere blev defineret, begrænset og dirigeret af mødeledelsen. Der var desuden tomgang i den teologiske debat. Alt for ofte spiste deltagerne hinanden af med slagord og fraser. Jeg havde også et par aha-oplevelser, hvor jeg blev klar over, at jeg simpelthen ikke længere kunne være med: Den ene oplevelse var en diskussion, hvor en af de meningsdannende deltagere, Jesper Langballe, i ramme alvor udtalte, at psykologi var en pseudo-videnskab. Den anden oplevelse var et foredrag, hvor Søren Krarup hævdede, at demokrati dybest set var en fejltagelse, og at enevælde var den bedste styreform for et land, Hvorfor? Fordi en enevældig majestæt helt naturligt vil betragte landet som sin privatejendom og derfor vil gøre alt for at beskytte og pleje sin ejendom af rent egoistiske grunde. I et demokrati derimod, der breder ansvarsløsheden sig, og landets fremtid er truet!

*22.4 Arbejdskonventet 1975-92*

Da jeg var til Tidehvervs sommermøde i 1975, spurgte en af deltagerne, Asger Eg Kristensen, Bårse-Beldringe, om jeg ville deltage i en studiekreds, et lille "arbejdskonvent" sammen med en håndfuld sjællandske tidehvervs-teologer: I de følgende år deltog følgende i kortere eller længere tid: Lektor Arne Brems, Haslev, præsterne: John W. Hørbo, Vigersted-Kværkeby, Jens Hansen, Eggeslevmagle, Poul Heitmann Møller, Tyvelse m.fl. sogne, Asger Eg Kristensen, Bårse-Beldringe, Kjeld Kjærbøll, Bjeverskov-Lidemark, Bjarne Ebert, Rønnebæk, Birgitte og Carsten Willumsen, Tjæreby, Kristen Erik Andersen, Høve - Flakkebjerg - Skørpinge - Fårdrup., Vi mødtes på skift hos hinanden ca. en gang om måneden og arbejdede med teologiske værker på dansk eller tysk: flere af Søren Kierkegaards værker "Kjerlighedens Gjerninger", "Frygt og Bæven", "Begrebet Angest" m.fl. , Paulus´ romerbrev med nyere kommentarer, Albert Schweizers "Mystik des Apostels Paulus", Ludwig Feuerbachs "Des Wesen des Christentums", Eberhard Jüngels "Gottes Sein ist im Werden", Käsemanns "Paulinische Perspektive", biskop Jens Christensens bog om Islam "Konfrontation", Johannes Sløks "Kierkegaard - humanismens tænker" osv. og fik os en god middag og meningsudveksling. Vores børn kan stadig mindes denne præstegruppes enorme appetit og højrøstede samtale og latter! Humøret fejlede ikke noget. Og alle mulige kirkelige koryfæer fik "en på hatten" under måltidet . - Men efterhånden fandt jeg, at jeg var kommet for langt væk fra deres tidehvervske positioner. Så derfor indså jeg, at det ikke gav mening for mig at være med i deres kreds. Så det meddelte jeg dem i 1992*.*

*22.5 Rødovrekonventet 1977-?*

I nogle få år, vistnok fra 1977, deltog vi i "Rødovrekonventet", bestående af præster eller andre teologisk interesserede (nogle med ægtefæller) fra Storkøbenhavn og Sjælland generelt. Jeg husker navne som Carsten Bruun, Gundsømagle, Arne Hvid, Slagslunde-Ganløse, Axel Jacobsen, Rigshospitalet, Viggo Kanding Oehlenschläger, andenorganist ved Roskilde Domkirke samt flere fra vores tidehvervske "arbejdskonvent". Samt mange, mange flere. Konventets miljø var tidehvervsk-grundtvigsk. Konventet var i sin tid startet af præster fra Rødovre, bl.a. Carl Nielsen, Rødovre. Der var oftest et foredrag med efterfølgende diskussion, som kunne vandre i mange retninger. Der var sang fra Højskolesangbogen eller andet, fællesspisning og vin m.v. Møderne blev afholdt forskellige steder, men vi nåede aldrig selv at være værter, vi boede nok for langt "ude". Konventet var meget løst organiseret, jeg kan end ikke huske, om man skulle melde sig til eller fra i forvejen. Min kone var med nogle få gange, men for os begge gjaldt det, at det var svært at afse tid til at komme til de konventsmøder en gang om måneden, så på et tidspunkt droppede vi det simpelthen. Vi skulle jo normalt køre et stykke vej til konventerne, og hvis vi begge skulle af sted, skulle vi have børnepasning.

*22.6 Præstehøjskolen*

Jeg havde som sagt stadig sværere ved at identificere mig med Tidehverv. Var jeg da grundtvigianer? Måske, men da jeg ikke var vokset op i et grundtvigsk miljø, havde jeg brug for at overveje, hvad det ville sige at være grundtvigianer. I januar 1985 søgte jeg ind på et månedskursus på Præstehøjskolen i Løgumkloster, der havde den ny - grundtvigske forfatter Jakob Knudsen som et af kursets tre temaer. (De andre temaer var: religionspædagogik og det gammeltestamentlige skrift Prædikerens Bog). Jeg fik læst det meste af, hvad Jakob Knudsen havde skrevet og fik en tankevækkende introduktion til hans liv og teologi af lektor Søren Nordentoft ("Jakob Knudsens teologi er Nærhedens Teologi - at være Gud nær, selv om du er en uforbederlig synder"). - Lige så berigende opholdet havde været for mig, lige så belastende havde det dog været for min kone, der i en hel måned var alene hjemme med vores 4 børn, hvoraf den ene, Martin, var under 1 år. Jeg kom ikke hjem i weekenderne - der var for dyrt og for tidskrævende - , og kontakten var begrænset til kortere samtaler i Refugiets mønttelefon, hvor der sommetider var "kø". Det var lidt brutalt over for min familie, men jeg var på det tidspunkt lidt i personlig krise, bl.a. den teologiske krise, jvf. mine ovennævnte teologiske overvejelser. I hvert fald vendte jeg tilbage fra Løgumkloster og havde nu mere hold på mig selv.

*22.7 Udvikling af kirkelig pædagogik*

Samtidig fik jeg på kurset indblik i den religionspædagogiske verden, som senere skulle blive mit arbejdsfelt. Opholdet i Løgumkloster gav mulighed for daglige drøftelser og samtaler med kolleger og lærere. Samtidig fik jeg et tillokkende indtryk af studiemiljøet i Løgumkloster.

Allerede i 1984 (måske også inspireret af mit 4. barns, Martins, fødsel samme år) var jeg begyndt at holde egentlige *børnegudstjenester*. Børnegudstjenester var ellers ikke noget nyt i Danmark; allerede i min ungdom blev der holdt sådanne i mit hjemsogns kirke en gang om måneden som en del af søndagsskolens arbejde. I 1960´erne og fremefter eksperimenterede mange præster med børnegudstjenester. De brugte nye sange og gudstjenesteformer, bl.a. inspireret af vore nabolandes kirker. Både børnegudstjenester og kirkelig oplæring kom imidlertid under heftig beskydning fra den grundtvigske og tidehvervske del af præstestanden.

Argumentationen *mod børnegudstjenester* gik ud på, at der kun skulle være én type gudstjeneste, sognets fælles højmesse om søndagen. Alt andet ville splitte kirkefolket i interessegrupper. (Den samme type argument blev i øvrigt ført i marken mod "specialpræster"; det blev hævdet, at der kun var én slags præster, nemlig fastansatte sognepræster. Alt andet ville splitte sognestrukturen og forvandle de danske menigheder til en række forskelligartede interessegrupper).

Argumentationen mod *indledende konfirmationsforberedelse,* der dengang kun eksisterede som pilotforsøg, gik ud på, at oplæring af børn og unge kun var forældrenes ansvar. Hvis folkekirkens præster begyndte at overtage dåbsoplæringen, ville det umyndiggøre forældrene og tage ansvaret fra dem. Desuden ville indledende konfirmationsforberedelse være endnu et udtryk for aktivisternes utidige bekymring på folkekirkens og Vorherres vegne; det var et tiltag, der savnede respekt for "den lille mands tro" og ville dermed være medvirkende til folkelighedens og folkekirkens langsomme opløsning. - Mærkeligt nok blev hele denne argumentation ikke vendt mod den almindelige konfirmationsforberedelse!

Folkeskolen var *siden 1975 ikke længere var forpligtet på folkekirkens lære*. Kristendomskundskab var kun bevaret som et neutralt kundskabsfag. Nu var den personlige udmøntning af kristendomskundskab helt overladt til forældrene. Forældrene var samtidig tilbøjelige til at skubbe ansvaret fra sig: det må børnene selv finde ud af, når de bliver større. Så hvis hverken skole eller hjem følger dåben op med viden og praksis, hvem gør det så? Der er kun ét svar: det må kirkens ansvarlige - præster og biskopper tage på sig, men da helst i samarbejde med hjemmene (og evt. skolen). - Men hvad tænkte, sagde og gjorde præsterne og biskopperne så? De typiske svar var: a) Vi kan ikke bedømme forældres og børns tro, det er usynligt, det kan kun Gud vide noget om (Tidehverv). b) Det går nok nogenlunde - de fleste danskere er medlemmer af folkekirken, vi lever i en kristen kultur med kristne traditioner og børnene får dog nok lidt at vide om kirke og kristendom i skolen eller hjemmet (Grundtvigianerne). c) Hvis hjemmene ikke gør noget ved sagen, kan vi ikke stille noget op. "hvis skibet er ved at synke, kan vi ikke gøre noget ved det fra kirkens side, så *er* det bare sådan.", som lektor Carsten Breengaard i vores præstekonvent sagde! d) kirken må tage ansvar for *al* dåbsoplæring i samarbejde med forældrene (FDF m.fl.). e) kirken må tage *lidt mere* ansvar for dåbsoplæring ved at finde på konkrete og overkommelige projekter i fællesskab med skole eller kirke. - Jeg holdt mere og mere selv på den sidste mulighed!

*22.8. Egen læsning*

I præstens arbejde er bibellæsning en selvfølgelighed i forbindelse med forberedelse af prædikener, taler til bryllup og begravelse m.v. To gange satte jeg mig endda for at læse Biblen kursorisk fra først til sidst - og gennemførte det. Det var hver gang frugtbart og øjenåbnende. Ud over hvad det ugentlige Præsteforeningens Blad og Dansk Kirketidende samt det månedlige blad Tidehverv og indeholdt, læste jeg en del ældre og nyere faglitteratur, især om eksegese af det nye testamente (jeg abonnerede f.eks. på udenlandske tidsskrifter via en læsekreds - biblioteksordning) , men det afhang lidt af, hvad jeg fandt vedkommende her og nu - eller skulle bruge til f.eks. foredrag. Men på grund af mine mange engagementer var der lange perioder, hvor det ikke blev til så meget med den faglige læsning. Det gjaldt også skønlitteratur, hvor jeg dog ind imellem fik fulgt lidt med i det, der var "oppe" for tiden, f.eks. Tolkiens "Ringenes herre".

**23. Biskop, provst, konventer, kolleger**

*23.1 Biskop Hans Kvist*

I 1970´erne var det en udbredt holdning, at biskopper og provster skulle passe de administrative sager, de havde med at gøre og i øvrigt ikke blande sig i, hvad der foregik rundt omkring i stiftet, med mindre der var noget galt. Visitatser var for længst gået af brug, og biskoppen dukkede normalt kun op, hvis han blev inviteret som taler eller kom uanmeldt på besøg som almindelig kirkegænger. Jeg havde ikke været længe i embedet, før biskop Kvist sad på kirkebænken i Kundby til en morgengudstjeneste. Han skulle hurtigt videre til en anden kirke; jeg havde derfor kun en kort samtale med ham på vej hjem fra kirken, men der var ikke tid til kaffe el. lign. To gange kan jeg huske, at han ringede direkte til mig, i anledning af, at jeg var kommet i modvind med et par læserbreve og tilsagde mig sin fulde støtte: "Det er jo dig, der har ret" og bad mig endda skrive et indlæg i det månedlige stiftsblad. Ellers mødte jeg kun Kvist i forbindelse med ordinationer o. lign. - eller i Roskilde Konvent, hvor der et par gange om året var foredrag med efterfølgende kaffe i bispeboligen i Palæet. Kvist var også afholdt af mange andre end mig. Desværre døde han kort efter sin fratræden. Jeg deltog i begravelsen, som hans efterfølger, Bertil Wiberg, stod for.

*23.2 Bertil Wiberg*

*Bertil Wiberg* var "Kvists dreng", som en af mine kolleger (Jens Hansen, Eggeslevmagle) sagde om ham. Jeg var selv med som stiller på den liste, der anbefalede ham til biskop, fulgte optællingen i Roskilde af stemmerne ved bispevalget og gik med et par andre over til ham i domprovstegården og lykønskede ham med, at han var den af de tre, der fik flest stemmer og dermed kunne regne med at blive udnævnt (dengang var der ikke, som nu, en ny valgrunde, hvis en kandidat ikke havde over halvdelen af stemmerne). Jeg fik en del med Wiberg at gøre i de følgende år. Som provstiets præsters tillidsmand havde jeg kontakt til ham i flere tilfælde. Og da jeg kom med i Roskilde Stiftsudvalg for mellemkirkeligt arbejde, hvor han også var med, tilbragte jeg mange timer sammen med ham til møder og arrangementer. Desuden mødte jeg ham til ordinationer, til stiftsmøderne for præster, stiftsmøderne for menighedsrådene samt i Roskilde Konvent, ligesom jeg også engang inviterede ham til at holde gudstjeneste i Kundby med efterfølgende frokost hos os. Wiberg kunne være svær at blive klog på. Han var korrekt, venlig og ligetil at tale med. Men han var ikke meget åben og social, og det var tydeligt, at han iagttog og vurderede de mennesker, han havde med at gøre. Han var ikke en, man kunne slappe af med i hyggeligt selskab. Han kunne også være hård, hvis formaliteterne ikke blev overholdt. Som en sagde til mig i forbindelse med en penibel præstesag: "Jeg vil nødig stå i vejen for Wiberg, når han tromler frem".

Det kom jeg selv til at opleve: I 1991 var en af mine nabokolleger, Søren Bülow Jensen, Stigs Bjergby - Mørkøv, alvorligt syg, og vi var et par stykker, der skulle deles om at passe hans embede. Jeg skulle have en del af gudstjenesterne. Hvem der skulle tage konfirmanderne, husker jeg ikke, men menighedsrådet i det ene af pastoratets to sogne protesterede mod den, der skulle være underviser og besluttede at ansætte en anden - vist nok en lærer - som konfirmandlærer. Samme menighedsråd var utilfreds med, at der ikke skulle være gudstjeneste juledag i deres kirke, men kun i det andet sogns kirke. Provsten, Aksel Gjelstrup, min kollega Søren Trolddal Nielsen, Jyderup-Holmstrup, og jeg blev indkaldt til tjenstlig samtale i bispegården. Det blev en meget ubehagelig oplevelse. Biskop Wiberg sad for bordenden sammen med stiftsfuldmægtigen og agerede både forhørsleder og dommer. Det vil sige, forhør var der ikke tale om, biskoppen ridsede op, hvad der var sket i sagen efter hans opfattelse af, hvad der var gjort forkert (af os) og hvad vi derfor skulle gøre. Vi fik med andre ord en regulær "skideballe": provsten havde været for blød, han skulle sætte det genstridige menighedsråd på plads, for de havde ikke noget at gøre med den præstelige betjening. Og vi andre havde bare at bestille noget med gudstjenester i julen, så ingen blev snydt. - Jeg er helt sikker på, at vi alle tre gik derfra, rystet over at blive behandlet som små uartige skoledrenge. - Jeg kan se i min lommebog, at jeg selv holdt gudstjeneste juledag om morgenen i den kirke, hvor menighedsrådet havde ønsket den så stærkt (der kom dog kun 2 til gudstjenesten - måske de samme, som havde klaget til biskoppen?). De blev så sandelig ikke snydt. Jeg havde endda haft gudstjeneste i samme kirke 3 dage før. Juleaften og 2. juledag holdt jeg gudstjeneste i to andre pastorater udover gudstjenesterne i Kundby. Så jeg lå ikke på den lade side. Det gjorde jeg i det hele taget aldrig, så derfor var det særligt krænkende for mig indirekte at blive beskyldt for dovenskab af biskoppen.

Bortset fra det havde jeg dog indtrykket af, at Wiberg undte mig det godt. Han bevilgede mig engang et pænt beløb af "Hans Tausens legat" til bogindkøb, han udpegede mig som stiftets repræsentant i arbejdsgruppen om en grundbog om indledende konfirmationsforberedelse, han sørgede for, at jeg på et tidspunkt blev tilgodeset med et løntillæg pga. min pædagogiske indsats, han gav mig - fandt jeg senere ud af - sin fineste anbefaling, da jeg søgte et andet præsteembede i 1994 og da jeg søgte om stillingen som lektor i Løgumkloster i 1997.

*23.3 Hvem skal være biskop efter Wiberg?*

I 1997 gik Bertil Wiberg på pension. Hvem skulle hans efterfølger være? Det havde der været overvejelser om i lang tid forinden. Jeg var med i en gruppe præster fra hele stiftet (jeg undlader her bevidst at nævne navne), der mødtes og drøftede, hvem den kommende biskop skulle være. Det kunne måske være en af os i gruppen? Vi prøvede på skift at komme med et oplæg ("Hvis jeg bliver biskop...") hvorefter indlæggene hver for sig blev drøftet af - og med - de andre i gruppen. Jeg gjorde mig selv umulig som bispekandidat i de andres øjne, da jeg i mit indlæg gik kraftigt imod den dengang endnu teoretiske mulighed for kirkelig vielse af homofile! - Da jeg rejste fra Kundby i 1997, havde vores gruppe for længst opgivet at samles om en enkelt person, men diskussionerne undervejs havde været berigende. Andre kørte løbet om bispekandidater. Næsten samtidig med at jeg forlod stiftet, blev *Jan Lindhardt* stiftets biskop. Det havde jeg ikke ventet - en distræt universitetsmand uden præsteerfaring? (Jeg støttede faktisk en anden kandidat, Henning Nørhøj) Men som det senere skulle vise sig, blev Jan Lindhardt efter min mening en udmærket biskop på sin helt egen skæve måde - god som igangsætter, kommunikator og medie-darling ("Pinsefisk", "hellere en god kopi end en dårlig original" osv).

*23.3 Provsterne*

Den almindelige mening blandt præster var, at man skulle klare sig selv. Netop "man" = "mand", for det er en traditionel maskulin indstilling at skulle være sin egen (og helst også andres) herre!. Kvindelige præster var stadig kun et mindretal. Biskopper og provster forventedes at holde sig væk fra præsterne og deres arbejde. Biskopperne og provsterne mente ofte selv det samme! En biskop udtalte ligefrem, at han så det som sin opgave at være usynlig i sit stift! Provsterne havde heller ingen interesse i at kontrollere provstiets præster. Provsten var selv fuldtidspræst i sit sogn samtidig med, at han var provst. Den ekstrapost gav ham en pæn administrativ byrde oveni sit eget præstearbejde: han skulle holde øje med menighedsrådenes budgetter og regnskaber, tage på kirke- og præstegårdssyn, holde kontrol med præsternes kirkebogsførelse m.v. Som tiden gik, blev der skubbet flere og flere opgaver over på provsterne, der ofte måtte have hjælpepræst og kontorhjælp. Tendensen var - og er stadig - en kirkelig decentralisering: Kirkeministeriet lægger opgaver ud til stifterne - og lægger samtidig stiftsopgaver ud til provsterne.

Provsten i Holbæk Provsti hed *Andreas Hjørlund,* Jyderup - Holmstrup. Han var en jævn, munter og hyggelig grundtvigianer. Han levede, som så mange andre af sine provstekolleger, op til karakteristikken af den ideelle provst: "en provst skal ikke for åndelig". Han var rar og hjælpsom i forhold til menighedsråd og præster.

Da han gik på pension i 1984, var der blevet indført en ny ordning for provstevalg. Hidtil havde det været sådan, at biskoppen (måske efter råd fra den afgående provst) indstillede en af provstiets præster til stillingen, hvorefter kirkeministeriet normalt udnævnte vedkommende. Nu skulle præsterne selv søge stillingen. Og provstiets menighedsråd skulle vælge, hvem de ville have som provst. En af de ældre præster i provstiet, Paul Vedel fra Ågerup, trak mig til side og sagde: "Det er da dig, der skal være provst!" Jeg var meget overrasket og protesterede med mange gode grunde, bl.a. at jeg kun var 38 år, men han fastholdt sit forslag. Jeg søgte så stillingen, og det var der to andre, der også gjorde - Aksel Gjelstrup, Soderup - Kirke Eskilstrup, og Søren Bülow Jensen, Stigs Bjergby - Mørkøv. Præsterne havde ingen rolle i valget, hvad flere af dem var utilfredse med. En af de ældre kolleger, Carsten Johannessen i Skt. Nikolai, Holbæk, inviterede til et præstemøde, hvor vi drøftede situationen uden at nå til noget. konkret. Der blev holdt møder og ført drøftelser på kryds og tværs i provstiet, som jeg kun hørte om på anden hånd. Et menighedsrådsmedlem fra et andet menighedsråd skulle have sagt: "Rosenberg er en udmærket ansøger, men han er så ung. Han kan få chancen igen senere".

Den nye provst blev *Aksel Gjelstrup*. Han havde samme positive menneskelige egenskaber som sin forgænger. Jeg fik et fortrinligt samarbejde med ham. Gjelstrup kontaktede mig altid i min egenskab af tillidsmand, når f.eks. vikaropgaverne i forbindelse med sygdom, barsel, afgang eller død skulle fordeles mellem præsterne. Eller når der var andre provstisager at drøfte.

I 1994 gik Gjelstrup på pension, og nu var proceduren om provstevalg igen ændret. Præster fra provstiet eller præster udefra kunne søge stillingen som provst, men hverken menighedsråd eller præster i provstiet blev inddraget i afgørelsen. Biskoppen indstillede den eller dem, han fandt egnet (formodentlig prioriteret), hvorefter kirkeministeren foretog udnævnelsen. Denne gang regnede jeg med, at jeg havde gode kort på hånden i kraft af de mange tillidshverv, jeg havde. Jeg fik da også mange tilkendegivelser fra de andre præster i provstiet, at de forventede det samme. Biskoppen kendte mig. For en sikkerheds skyld tog jeg til kirkeministeriet og præsenterede mig for ministeren, der på det tidspunkt hed Birte Weiss. Det var jo hende, der skulle træffe den endelige afgørelse. Hun sagde til mig, at hun plejede at lytte til biskoppens indstilling, når hun udnævnte provster. Det var vist dagen efter min 50-års fødselsdag, at jeg fik brev om, at en anden end mig var blevet udnævnt til provst - *Benedicte Hvidt Breengaard*, St. Tåstrup.

Nu var jeg klar over, at jeg mentalt måtte indstille mig på noget andet. Tidligere på året havde jeg faktisk søgt og været med i opløbet om en sognepræstestilling i en sjællandsk købstad, Sorø. Havde holdt prøvegudstjeneste. Været til samtale med menighedsrådet. Også dér havde jeg bildt mig ind, at det blev mig...

*23.4 Kollegerne i provstiet*

Hjembæk - Svinninge

Præsten i Hjembæk-Svinninge, *Frede Ellitsgaard*, var lidt af en institution, da jeg kom til Kundby. Han havde været præst siden 1951 og blev i embedet til 1990. Han kom hurtigt på besøg for at hilse på, da vi var "landet" i Kundby. Han var afholdt for sin imødekommenhed og store flid, ikke mindst var han utrolig flittig med hus- og hospitalsbesøg og markant "aktivistisk".

Hans efterfølger, *Inge Ishøy*, var mere grundtvigsk præget, men med en lidt hård kant, der gjorde hende mindre populær. I en periode blev hun desværre også - ikke helt uforskyldt - nærmest forfulgt af den lokale dagspresse med helsidesartikler og store overskrifter. Som tillidsmænd blev jeg naturligvis også involveret i alt dette.

Præsten i Hjembæk-Svinninge plejede at bytte ferier og fridage med præsten i Mørkøv-Stigs Bjergby, Søren Bülow-Jensen.

Butterup - Tuse

Jeg byttede ferier og fridage med *Erling Jensen*, præsten i Butterup-Tuse, som jeg ellers ikke havde så meget samarbejde med. Han var selv meget optaget af arbejdet i Landsforeningen for Menighedsrådsmedlemmer, hvor han i en periode var regionalformand.

Senere dannede jeg en ferie-fridags "trekant" med mine to kolleger i Hjembæk-Svinninge, Inge Ishøy og Butterup-Tuse, Erling Jensen (og siden 1993: *Vibeke Helweg-Møller*). - Det var aldrig svært at få aftalt afløsning i mine ferier og fridage. Det samme held havde ikke alle præster. Jeg har hørt flere kedelige historier om, hvor svært det kunne være for nogle yngre kolleger at få de ferier og fridage, de ønskede. Sommetider fik de slet ikke ferier og fridage nok. De ældre kolleger mente åbenbart, at de havde ret til at vælge først...

Hagested - Gislinge

Præsten i Hagested-Gislinge, *Ole Christensen*, rejste få måneder efter vores ankomst til et embede i Slagelse og blev afløst af en ung sønderjysk, lidt tilbageholdende præst , *Anne Margrethe Hviid*. Efter 8 år rejste hun til Øsby i Sønderjylland og blev afløst af den mere udadvendte *Visti Christensen*. I 1990 blev der ansat en ung, meget initiativrig præst, *Gertrud Yde Iversen*, som jeg fik en del samarbejde med, bl.a. om indledende konfirmationsforberedelse. Hun ringede ofte til mig for at få gode råd eller for at drøfte mulige tiltag i præstearbejdet. Jeg blev her klar over, at samarbejde mellem præster kunne fungere og burde udvikles. - Da Gertrud Iversen fik et ph.d. stipendium og senere barselsorlov, kom hun ikke tilbage til embedet, som blev passet af vikarer i nogle år i håb om, at hun kom tilbage. Det gjorde hun ikke.

*23.5. Konventer*

a) En gang i kvartalet samledes de fleste af provstiets præster med ægtefæller til *præstekonvent*. Det hed *"Merløse-Tuse herreders konvent"*, og havde på et tidspunkt heddet "De Unges Konvent". Det havde rødder langt tilbage i tiden til andre former for konventer, helt tilbage til de middelalderlige "kalenter", hvis regler jeg stadig havde en kopi af, ganske underholdende læsning i øvrigt (f.eks. bøder til medlemmerne for forsømmelighed og fejl, på så og så mange tønder øl!). Jeg var konventets kasserer 1979-80, og fra 1981 *konventets formand.* Det betød, at jeg skulle sørge for at sende indbydelser ud, være mødeleder, levere flaskegaver el.lign. til præsternes evt. runde fødselsdage, udnævnelser og fratrædelser m.v. og da gerne også skrive referat af konventets møder i konventsprotokollen. Det sidste gjorde jeg med stor flid og refererede uden at lægge skjul på, hvad jeg selv mente. Men hvad, de andre skulle jo ikke læse det! Gennem årene lykkedes det os at høre flere glimrende foredragsholdere, der for det meste medvirkede uden honorar. Et par flasker, det var, hvad det kunne blive til. Konventsdeltagerne betalte ganske vist et beskedent kontingent, men det kunne slet ikke dække hverken honorar eller kørsel. Bl.a. havde vi besøg af Johannes Møllehave, der både dengang og senere fik høje honorarer, men da han kom til vores konvent, sagde han gavmildt: "Honorar skal I ikke tænke på, jeg har min fede præstehyre." På forhånd havde jeg læst et par bøger af ham og syntes, at han levede højt på at lire letkøbte pointer af sig, som andre teologer for længst havde fundet frem til ved lang tids arbejde. Var han ikke bare en overfladisk fyr? Men efter foredraget måtte jeg indrømme , at han var "godt klædt på", teologisk set. Han havde en formidabel evne til at finde og fremstille komplicerede tankegange, som om det var den rene leg. Og det i et rasende tempo. - Efter foredragene i konventet var der spisning af medbragt mad, serveret på fælles fade. Vi væddede ofte om, hvem det dog var, der hver gang havde medbragt et stykke franskbrød med pålægschokolade! Der var en munter og ligefrem tone i konventet. En lille håndfuld af præsterne var vittige og livlige, ikke mindst Paul Vedel, Ågerup, Aksel Gjelstrup, Soderup - Kirke Eskilstrup, og Arne Krøjgaard, Tveje - Merløse, Holbæk. Aftenens foredrag blev naturligvis diskuteret, men det kunne ofte knibe med at få folk til at komme ud af busken. Ikke alle var lige godt teologisk funderede, og ingen ville dumme sig. Når den teologisk meningsudveksling gik i gang, kunne det godt knibe lidt med tålmodigheden hos ægtefællerne (på det tidspunkt var langt de fleste ægtefæller kvinder). I de senere år kom der præster til, der kunne melde mere tydeligt (og også konfrontatorisk) ud, lige fra det delvis tidehvervske (Carsten Breengaard, St. Tåstrup) til det mere karismatiske (Jesper Serner-Pedersen, Skt. Nikolai, Holbæk). Det gav nok større teologisk spændvidde, men til gengæld blev det mere småt med humøret i konventet. Da der efterhånden kom yngre præster til, og heraf markant flere kvinder, var konventerne ikke deres første prioritet. De var pressede tidsmæssigt. Måske fandt de heller ikke mødernes indhold relevant nok. De ældre i gårde - og der blev stadig flere "emeriti" (pensionerede præster) i konventet med tiden - udgjorde de efterhånden flertallet. I de sidste år, jeg var i Kundby, var der en tendens i retning af at dele konventet i tre: de officielle præstemøder i provstiregi, studiekredse for mindre grupper i provstiet og så et sjældnere fælles provstikonvent, hvor der var et for alle mere spiseligt program.

**24. Faglige og tillidshverv**

*24.1 Frie kirkelige organisationer - og det mellemkirkelige arbejde:*

*24.1.1 Ydre Mission i provstiet*

Da jeg som ung var involveret i forskelligt arbejde i Kapernaumskirken, stødte jeg på personer og kredse, der havde med "Ydre Mission" at gøre. Ofte tilhørte de mere eller mindre "Indre Mission". I hvert fald i deres tankegang. Vi havde bl.a. en tidligere missionær, der havde arbejdet i Etiopien. Der var også et par missionskredse, der havde forbindelse til menigheder ude i verden. En af kirkens præster. N. J Lorenzen, havde en del med "Sudanmissionen" at gøre (det nuværende - 2016 - "Mission Afrika"). Men jeg betragtede Ydre Mission som en privat kirkelig klub for særligt interesserede. Missionsselskaberne var - og er - jo netop private foreninger, som ikke er integreret i det officielle kirkelige system. I andre landes kirker er mission en integreret del af den officielle kirkes arbejde. Det har en god historisk forklaring, som præster vil vide: Kirken i Danmark har bibeholdt det synspunkt, der går tilbage til religionsstridighederne i 15-1600-tallet: Enhver fyrste bestemmer, hvad religion, der skal være i hans land ("Cujus regio, eius religio"). Kirken er en "territorialkirke", det, der er uden for territoriet, må andre tage sig af! - Da der en dag kom en præst på besøg i Kundby, der prøvede at få mig til at se det formålstjenlige i at få Ydre Mission med i Kundby sogns arbejde, var jeg helt uforstående og afvisende. Imidlertid var der en generel udvikling i folkekirken i de år i retning af at forstå kirken som andet og mere end et selskab for afholdelse af lærde foredrag ved navn prædikener. ("Kirken er der, hvor ordet bliver forkyndt", "kirken er AT der bliver prædiket osv."). Selv grundtvigsk sindede præster kunne se, at kirken forresten også havde noget med undervisning at gøre, kirkens virke havde en "kateketisk" side. Og på en eller anden måde måtte man jo også vedgå, at det nye testamente talte om "diakoni" som en del af kirkens væsen. Og på et eller andet plan vel også "mission", jvf. missions/dåbsbefalingen i dåbsritualet! (bare det ikke blev forstået som noget påtrængende à la "Jehovas Vidner", noget "indremissionsk" eller noget med at trække den "hvide mands civilisation" ned over hovedet på andre kulturer.) - I hvert fald var jeg i mine sidste præsteår meget mere åben over for også at nærme mig begrebet "mission". Da Det Danske Missionsselskab lancerede en idé med at oprette "provstikomitéer" over alt i landet med deltagelse af præster og - især - almindelige menighedsrådsmedlemmer, gik jeg med på ideen og blev medlem af (og kasserer for) en lille provstikomité, ganske vist kun i to år (1987-89), da jeg samme år både fik nok andet at se til: på familiefronten barn nr. 5, Karen, på den kirkelige front medlemsskab af det nyskabte stiftsudvalg for mellemkirkeligt arbejde. Men i de par år, jeg var med, blev jeg meget interesseret i et konkret projekt i Kalrayanbjergene i Sydindien i det lutherske Arcotkirke. Ved et tilfælde blev det netop det sted, jeg kom hen, da Folkekirkens Nødhjælp inviterede mig på en studie- og forretningstur til Indien i 1993. Samme område gæstede jeg igen i 2006 som kursusleder for en gruppe præster på udvekslingsbesøg,

*24.1.2. Roskilde Stiftsudvalg for mellemkirkeligt arbejde*

Det var lidt af et tilfælde, at jeg kom i nærheden af det mellemkirkelige arbejde.

Der var sket det, at Folkekirken har fået en ny institution til varetagelse af kontakter til andre kirker/trossamfund ude og hjemme. Det kunne f.eks. dreje sig om forholdet til den katolske kirke som sådan, den katolske kirke i Danmark eller f.eks. i Polen, eller den lutherske kirke i Polen. Altså kontakt på tværs af nationaliteter og konfessioner. En sådan fælles kontakt udadtil på den nationale kirkes vegne kendtes i næsten alle andre lande end netop Danmark. Hos os gik historien, at ingen - hverken præster, biskopper eller nogen - kunne tale på hele kirkens vegne, al den stund paven og hans biskopper var blevet afskaffet i Danmark i 1500-tallet. Hvad man helt fortrængte, var, at kongen (senere i praksis folketinget og dets kirkemister) samtidig havde overtaget magten over kirken og både bestemte over dens lære og dens institutionelle indretning.

Men nu var det altså blevet vedtaget, at der fra 1989 skulle være et mellemkirkeligt råd for folkekirken, og at dets medlemmer skulle vælges af de 10 stifters (også nye) stiftsråd for mellemkirkeligt arbejde. I første omgang skulle der altså vælges et stiftsråd. Præster og menighedsrådsmedlemmer skulle stemme om opstillede kandidater. Der blev udskrevet valg i landets stifter. Der blev afholdt holdt uofficielle valgmøder, som mundede ud i 2 lister. Den ene var en grundtvigsk - tidehvervsk liste, den anden var en liste med alle andre: missionsfolk, spejdere, aktive kirkelige folk af alle slags. - Jeg kom med på den første liste. Ved valgmødet deltog jeg sammen med min menighedsrådsformand. Rosa Andersen. Min sidemand ved mødet var Jens Hansen, Eggeslevmagle, en af præsterne i det tidehvervske arbejdskonvent, jeg var med i. Han rejste sig og udbrød: "her iblandt os sidder én, der vil være en god kandidat for os" og pegede på mig. Til min store overraskelse blev jeg og et par andre så sat på valglisten, og jeg blev efterfølgende valgt. Den grundtvigske biskop (Wiberg) var også medlem af udvalget, og med ham havde vores gruppe flertal. Vores gruppe havde, lidt polemisk udtrykt, nærmest til hensigt at sabotere alt mellemkirkeligt arbejde. Eller rettere: vores politik var, at udgifter (f.eks. til møder og rejser ), skulle betales af deltagernes egne lommer. Og der skulle ske så lidt som muligt! Efter stiftsvalgene blev der så udpeget et medlem fra hvert stift til det mellemkirkelige råd. Den, der blev valgt ind fra vores gruppe, holdt ikke længe. Alt det, der blev sagt og skete i Det Mellemkirkelige Råd, var i den grad hendes grundtvigske indstilling imod, og derfor trådte hun ud af både Det Mellemkirkelige Råd og Stiftsudvalget.

Også i vores eget sogn mærkede vi det mellemkirkelige: en ungarsk kirkedelegation med bl.a. Budapests lutherske biskop Bela Hamarti og to præster (bl.a. Attila Szilas, som jeg havde mødt som en af præsterne, da jeg var kordegnevikar i Virum) var på besøg dels i Roskilde, dels i Kundby. Menighedsrådet arrangerede en bustur i Odsherred og et møde i konfirmandstuen, hvor der blev mulighed for beretninger, spørgsmål og svar til kirkedelegationen; det var jo ikke så længe efter "Murens Fald" i 1989. Jeg husker stadig et spørgsmål til ungarerne: "Hvordan er det at sidde i samme stue som jeres tidligere fjender?" Hvortil biskoppen roligt svarede: "I har aldrig været vores fjender - der er forskel på folket og dets politikere!". Dagen efter deltog ungarerne i gudstjenesten, og den ene af præsterne, en kvindelig præst, holdt en prædiken på engelsk, som jeg løbende oversatte. Det var en helt særlig oplevelse, da den ungarske præst og jeg stod ved døbefonten og sammen med dåbsfolkene bad Fadervor.

*24.1.3. Det Mellemkirkelige Råd 1991-94*

Da Roskilde stifts repræsentant i Det Mellemkirkelige Råd trak sig, valgte Roskilde mellemkirkelige stiftsudvalg mig som hendes afløser for perioden 1991-94. I den periode flyttede jeg mig gradvis teologisk og kirkeligt og blev logisk nok ikke genvalgt, da flere og flere nok havde fornemmet, at jeg ikke var den bedst tænkelige talsmand for "grundtvigsk - tidehvervske" synspunkter. Men det var i øvrigt tre meget spændende år i det nye Mellemkirkelige Råd. Rådet var tydeligt delt mellem den grundtvigsk - tidehvervske fløj og den mere aktivistiske fløj, der så positivt på kirkens udadvendthed, både internationalt og tværkirkeligt. Rådet formand blev den kendte Venstre-politiker Britta Schall Holberg. Der blev også holdt uofficielle gruppemøder, hvor bl.a. Britta Schall Holberg, biskop Olav Lindegaard og jeg drøftede den grundtvigske "taktik" for rådsarbejdet. Jeg husker også et nok så spændende todagesmøde på Britta Schall Holbergs fynske herregård, hvor de to holds baner blev kridtet op. Der var dygtige og muntre rådskolleger på hver side af bordet! - Det gav arbejde at være med i "det mellemkirkelige", men betød også rejser med store oplevelser, som ændrede min teologi og mit kirkesyn. Det havde indtil da nok været lidt enøjet og provinsielt.

*24.1.4 Folkekirkens Nødhjælp, 1991-94*

Fra Det Mellemkirkelige Råd blev jeg sammen med en anden fra den grundtvigsk - tidehvervske gruppe (Agnete Brink, Vor Frue, Aarhus), valgt ind i Styrelsen for Folkekirkens Nødhjælp. Vi - eller i hvert fald jeg - blev med rette betragtet som fremmedlegemer, og jeg kan godt huske, at de andre styrelsesmedlemmer forundret spurgte ind til vores baggrund og mulige kvalifikationer for at have med dette arbejde at gøre. Sandheden var desværre for mit vedkommende, at jeg hverken havde relevant baggrund eller kvalifikationer! Men jeg måtte jo finde ud af det! Jeg prøvede at sætte mig ind i Nødhjælpens enorme og meget velkvalificerede arbejde, og det gjorde jeg med stigende interesse. Det var meget lærerigt. Jeg fandt ud af, hvor stor en spiller Folkekirkens Nødhjælp faktisk var i "U - landsarbejdet", hvor tæt U - landsbistand og politik hørte sammen og hvor dygtigt og dedikeret Nødhjælpens medarbejdere tacklede udenlandske samarbejdspartnere og deres projekter.

*24.1.5 Nordisk - Tysk Kirkekonvent 1991-98*

I september 1991 deltog jeg på vegne af Det mellemkirkelige Råd i Nordisk -Tysk Kirkekonvents møde i Finland. Deltagerne var repræsentanter for de lutherske kirker i de skandinaviske lande og så fra Tyskland, der nu igen - efter 1990 - var ét land med en luthersk kirke i øst og i vest, som nu skulle forenes.

Nordisk - Tysk Kirkekonvent var startet efter 2. Verdenskrig med det formål at stifte fred, forsoning og samarbejde mellem den tyske kirke og kirkerne i Skandinavien. Det var et skandinavisk projekt med det formål at få reel kontakt til mennesker, der var ildeset både som tyskere og som kirkefolk, al den stund at en stor del af den lutherske kirke havde sluttet om Hitlers nazisme (mens andre kirkefolk dog havde været i opposition: "die Bekenntniskirche"). Efter oprettelsen af staten DDR blev NTK instrument for kontakt til den østtyske, lutherske kirke, der blev udfordret af den kommunistiske ideologi og ledelse.

Det var alt sammen en øjenåbner for mig, og de personlige samtaler og diskussioner åbnede nye horisonter for mig. - Da jeg i 1994 ikke blev genvalgt til det mellemkirkelige arbejde, fik jeg dog til opgave at repræsentere Det Mellemkirkelige Råd ved de årlige konventer i Nordisk-Tysk kirkekonvent i Rådets valgperiode (til 1998). Plus at deltage i konventsstyrelsens årlige tilrettelæggelsesmøder i Berlin hvert år den 2. søndag i advent.

*24.1.6 I Riga, Letland. Det lutherske Verdensforbund i 1992*

I november 1992 deltog jeg i et møde i Det Lutherske Verdensforbund som repræsentant for Det Mellemkirkelige Råd. Mødet foregik i Riga, Letland. Den anden repræsentant fra Danmark var lektor i dogmatik, Jens Holger Schjørring. Da så mange kirker og nationaliteter var samlet, havde jeg sat et lille dannebrogs-emblem i min jakkes revers. Det var bare tænkt som en praktisk oplysning om, hvor jeg kom fra (der var jo deltagere fra utallige lande), men J.H. Schjørring gjorde i et gruppearbejde opmærksom på, at mit lille flag ikke skulle forstås som aggressiv nationalisme, men som et uskyldigt udtryk for danskernes ukomplicerede, "hyggelige" brug af Dannebrog. - Den lettiske kirke, som var vært for mødet, viste sig derimod at være noget mere bevidst national, meget forståeligt i betragtning af, at landet først var blevet frit og selvstændigt året før. Jeg husker festgudstjenesten i Rigas store domkirke, hvor en lille sortklædt flok gejstlige, anført af ærkebiskop Galitis (der var kun én luthersk biskop i Letland - ærkebiskoppen!) gik op gennem kirken, mens alle rejste sig i respekt. Gudstjenesten sluttede med en entusiastisk afsyngelse af den lettiske nationalhymne til akkompagnement af det store orgel, vistnok et af de største kirkeorgler i Europa. Deltagerne i Verdensforbundets møde deltog efterfølgende i gudstjenester i Riga og omegn. Jeg blev sammen med 3-4 andre kørt til en stor, uopvarmet kirke i Jurmala, et stykke uden for Riga. Jeg blev sat til at prædike og måtte derfor hurtigt affatte en tale på engelsk, som ville blive tolket. Kirken var stopfyldt ved gudstjenesten. Det var en bevægende oplevelse at stå ved kirkedøren og hilse på kirkegængere, der havde tårer i øjnene over at møde en præst fra den frie verden. Og det var bevægende at se kirkens gamle præst samle byens børn og unge omkring alteret efter gudstjenesten for at lære dem Fadervor. Deres forældre stod forlegne på afstand. Efter gudstjenesten fik vi en kop tynd te og et stykke knækbrød. Det var, hvad de havde råd til. Vi havde medbragt naturalier som gæstegaver, kaffe o. lign. Også måltiderne ved Verdensforbundets fællesmøder var spartanske - buffeternes udbud af fødevarer var mere end skrabet. Vi boede på iskolde hotelværelser. Overalt så vi fattigt klædte mennesker og mange tiggere. Men de lettiske kristne higede efter kontakt med nabokirkerne. Der var kun få og gamle præster - og så nogle unge teologistuderende, der måtte fungere som præster allerede i deres studietid. I sognene stod mange, især unge, nærmest i kø for at få dåbsforberedende undervisning.

*24.1.7 Indien i 1993*

For at uddanne og engagere os to grundtvigske, mellemkirkelige rådsmedlemmer, sendte Folkekirkens Nødhjælp os til henholdsvis vest og øst i ca. 10 dage i februar - marts 1993. Min rådskollega Agnete Brink kom til Latinamerika, jeg til Sydindien, til missionsstationen Siloam, et stykke fra storbyen Madras (Chennai). Jeg rejste med at par medarbejdere, Jørgen Maibom og Herluf Madsen, som skulle syne de igangværende projekter og desuden føre forhandlinger med de kirkelige ledere m.fl. Det blev en banebrydende oplevelse for mig selv teologisk og kirkeligt, fordi jeg mødte en kirke, der som en naturlig ting opfattede sig som både missionerende, diakonal og kateketisk, tog sig af medlemmernes ve og vel på alle fronter, havde projekter inden for landbrugsområdet, sundhedsområdet, uddannelsesområdet osv. Ikke var statskirke og flertalskirke med en tusindårig folkelig og kirkelig tradition bag sig og i øvrigt heller ikke forstod sig om modpol til andre kristne kirker. Jeg blev opmærksom på, hvor umuligt det var at skille politik og kirke - i et land som Indien er kirken ofte en af de få institutioner, som kan varetage mange af de samfundsopgaver, der i vores land varetages af det offentlige. Der er ingen kirkeskat, pengene kommer fra indsamlinger ved gudstjenesterne. Kirken overlever kun ved medlemmernes engagement. Kort sagt: kirkens opgave var for dem ikke kun at levere søndagsprædikener, men også et yde et omfattende diakonalt, kateketisk og missionarisk arbejde.

Det var en chokerende oplevelse at møde en fremmedartet, stærk kultur, komme tæt på fattigdom og rigdom, enorme folkemasser, kaotisk trafik, alternative kirkelige arbejdsmåder og en stærk og stolt kristentro. Det var betagende at være medvirkende præst ved en gudstjeneste med hundredvis af deltagere, i hvid messeskjorte og på bare fødder foran alteret ("tag dine sko af, du står på hellig grund", som Gud sagde til Moses), formulere en hilsen fra Danmark midt i gudstjenesten, dele nadveren ud sammen med en indisk kollega og være midtpunkt for interessen, som den repræsentant jeg var, fra den rige, magtfulde europæiske kultur og fra deres store danske moderkirke!

Jeg fik også lejlighed til at besøge et kæmpestort Shiva tempelkompleks ved det hellige bjerg i Tiruvannamalai, hvor jeg oplevede en fremmedartet, men fascinerende religiøs kultur. Det var som at opleve Jerusalems fortidige tempel med handel og ofringer. Også i det daglige var religionen synlig overalt: i hjemmene var der husaltre og - guder, og på næsten hvert gadehjørne stod der små helligdomme med gudefigurer, hvor befolkningen efter behov ofrede lys, røgelse, blomster osv. Og så var der de omvandrende, hellige køer midt i bytrafikken. Bilerne veg ærbødigt uden om køerne (også på motorvejene!) - og ind i mellem færdedes også elefanter.

Besøget i Indien gav mig også noget andet at spekulere på: I missionsskolerne og ved gudstjenesterne deltog hinduer på linje med kristne. For en hindu var det ikke noget problem, jeg så Kristusbilleder og -figurer i hinduers hjem og templer - Kristus regnes for et respekteret medlem af gudeuniverset! Men at blive kristen med dåb og det hele - det, fik jeg at vide, kunne være et problem i forhold til familie og naboer. (Ligesom det kendes hos muslimer, hvor frafald fra Islam kan medføre døden for den frafaldne). Men hvordan er forholdet mellem dåb og tro i denne kontekst? Hvis et menneske, f.eks. en hindu eller en muslim, betragter sig som Kristus-troende (og måske skjuler det for omgivelserne) uden at være døbt, er det så teologisk rigtigt? Er dåben en absolut betingelse for at være kristen? Det nye testamente er lidt tvetydigt på dette punkt. Forholdet mellem tro og dåb er ikke kun i praksis, men også i teorien et vanskeligt - teologisk - spørgsmål; jvf. dåbsritualet, hvor der spørges om troen, før dåben gives...

*24.2 Lokale tillidshverv*

*24.2.1 Skolestriden*

I 1976 var der flertal i Svinninge kommunes kommunalbestyrelse for at nedlægge Kundby skole. Gislinge og Svinninge skoler kunne så overtage Kundby-eleverne. Socialdemokraterne og de Radikale stod bag forslaget. Venstre var delt; politikerne fra Gislinge var helt med på ideen! Da jeg ikke selv havde børn i skolen endnu, havde jeg ikke fulgt meget med i debatten, men da jeg læste om det, var jeg chokeret. Jeg kunne se, at det ville være ødelæggende for Kundby, hvis skolen blev nedlagt. Uden skolen ville landsbyen uddø. Forretningerne ville gradvis lukke ned, og ingen ville flytte hertil mere. Jeg følte det samtidig som et angreb på mit eget arbejdsområde. Mit sogn ville blive splittet og svækket. Jeg skrev derfor et læserbrev til avisen (Holbæk Amts Venstreblad) og protesterede voldsomt imod beslutningen. Det blev bemærket af mange, ikke mindst fordi politikerne tog sig mit læserbrev nær. Den socialdemokratiske førstemand N.P. Rothgardt harcellerede over denne unge præst, der prøvede at blande sig i kommunens fornuftige skolepolitik. Det kan godt være, at jeg ikke havde været så populær efter mit læserbrev om Jens Jørgen Thorsen et par år tidligere se afsnit 22), men Kundby-borgerne følte, at de selv blev trådt på, når en toppolitiker (og endda fra kommunens største by, Svinninge) skældte deres præst huden fuld. Fra at være en udskældt provokatør stod jeg nu i et anderledes gyldent skær i befolkningens bevidsthed. Mange andre end mig blandede sig i den efterfølgende debat. Det mundede ud i oprettelsen af en helt ny forening ved navn "Kundby Sogns Beboerforening". Den skulle dels være med til koordinere modstanden mod den planlagte skolenedlæggelse, dels genoplive en række folkelige aktiviteter: foredrags- og sangaftener, dilettant, revy, udflugter, fester. En af de unge Venstre-folk fra Kundby, Søren Christensen - som længe efter blev borgmester - satte sig i spidsen for det. Jeg kom med i foreningens ledelse, der både bestod af et repræsentantskab og en bestyrelse. Jeg blev udvalgsformand og i en periode også foreningens formand. Vi havde, juridisk set, mulighed for at bremse kommunalbestyrelsens planer ved en folkeafstemning. Vi fik skoleafstemning, men politikerne lagde klogeligt Gislinge og Kundby Sogne sammen til ét valgområde. Selv om næsten alle i Kundby stemte imod skolenedlæggelsen, sørgede Gislinges borgere for, at flertallet ikke blev stort nok. Jeg og flere andre havde endda gået rundt i Gislinge og bedt dem om at protestere mod skolenedlæggelsen. Jeg fik rent faktisk flere til at gå med på ideen, fordi jeg forklarede dem, at vi ikke var modstandere af Gislinge borgeres interesser, men i fællesskab med dem kunne finde bedre løsninger end den, politikerne havde foreslået. - Det nyttede alt sammen ikke noget. Skolen blev nedlagt, men dog sådan, at den fortsatte indtil videre som en afdeling af Gislinge-Kundby skole. Alle de små elever skulle gå i den lille Gislinge skole og alle de store elever i den væsentligt større Kundby skole. Det gav kørsel frem og tilbage for både lærere og elever. Der blev bygget en helt ny Gislinge skole, men da et kommunalbestyrelsesvalg nærmede sig, blev politikerne betænkelige for befolkningens vrede og foreslog, at Kundby skole skulle fortsætte som selvstændig skole, altså med eget skoledistrikt fra 1982. Dog sådan, at Kundby afgav 7. klasse til den nybyggede Gislinge skole, der også skulle have 8.-10. klassetrin. Og sådan skete det. Skolen blev til syvende og sidst bevaret. Og den forblev sådan, faktisk til 2015, hvor den blev nedlagt og solgt til en nyoprettet friskole med børnehus for mindre (børnepasning).

*24.2.2. Skolenævn, skolekommission og forbundsskolekommission 1978-90*

Skolestriden betød, at jeg kom i spil til *skolenævnet* for det nyoprettede Gislinge-Kundby skoledistrikt. Jeg blev valgt ind i skolenævnet og havde derefter næstformandsposten indtil 1982, hvor jeg blev formand for skolenævnet i den genoprettede Kundby skole. Da jeg hele tiden havde mindst ét barn i skolesystemet, kunne jeg blive genvalgt gang på gang. I 1990 stillede jeg ikke op til valget, fordi jeg i mellemtiden havde fået nok at se til i andre sammenhænge (bl.a. Præsteforeningen og det mellemkirkelige arbejde). Årene i skolenævnet m.v. var en fantastisk og lærerig periode i mit liv. Jeg kom tæt på skolens liv, mødte børnenes forældre ved adskillige møder på skolen, fik et godt forhold til lærerne på både Kundby skole og de to andre skoler og lærte også mange af politikerne at kende. Kommunens tre skolenævn var repræsenteret i den fælles kommunale *skolekommission*, hvor der også sad repræsentanter fra lærerne og fra politikerne. Jeg var med i skolekommissionen i alle 12 år, i de 8 år som næstformand. Fra skolekommissionen blev jeg valgt ind som medlem af en tværkommunal *"forbunds-skolekommission",* fælles for 5 kommuner, som tog stilling til alt, der havde med det fælles skolepsykologiske fælleskontor at gøre. Jeg har slet ikke tal på alle de møder, udvalg, kurser og fester, jeg har deltaget i gennem de ca. 12 år (3 valgperioder), hvor jeg, så at sige, sad midt i det alt sammen. Selv om jeg var væk fra hjemmet, forsvarede jeg det over for mig selv med, at jeg arbejdede med de forhold på skolen, som mine egne børn skulle leve i. - Skønt det sommetider påstås, at de nuværende "skolebestyrelser" - som blev indført, kort efter at jeg havde afsluttet mit skoleengagement - har langt mere at skulle have sagt end skolenævnene havde, mener jeg det modsatte! Vi havde som skolenævn faktisk store muligheder for at "blande os" meget konkret i skolens og dens læreres forhold (og gjorde det!). Plus at vi via skolekommissionen var meget direkte med i ledelsen af skolevæsenets udvikling i kommunen. - Selv om Kundby skole blev bevaret, nåede jeg dog også til erkendelse af, at det kunne være en dyrekøbt sejr. En lille skole kan være et trygt sted for børn, men en lille skoles værdi afhænger i høj grad af lærernes pædagogiske kvalitet. Da jeg holdt op i skolenævnet1990, var jeg betænkelig ved skolens fremtid.

*24.2.3 Beboerforeningen 1977 ff.*

Medstifter, 1977 - medlem af repræsentantskab og bestyrelse 1977-81, formand for foreningen 1978-81.

Som ovenfor nævnt betød skolestriden, at der blev oprettet en beboerforening, som også skulle stå for folkelige/kulturelle aktiviteter. Jeg arrangerede foredrag på skolen og i forsamlingshuset - f.eks. med den fhv. radikale kulturminister Kr. Helveg-Petersen, den endnu i dag (2016) virksomme Venstre-politiker Bertel Haarder og forfatteren Ole Hyltoft. Jeg stod for sangaftener med Højskolesangbogen, deltog i fester med dans og drikke og det hele, deltog som skuespiller i en række muntre dilettant-komedier og revyer i forskellige roller: "En Søndag på Amager" og "Eventyr på Fodreisen" (som forbryderen Skriver-Hans) , "Brødrene Østermanns Huskors" og "Ebberød Bank" (i rollen som håbløs bankdirektør, der talte et ubestemmeligt midtsjællandsk). Ved en beboerfest optrådte jeg i rollen som "Farinelli" , der blev fanget af sørøvere og kommanderet til at "gå planken ud". Jeg stod helt bogstaveligt - med bind for øjnene - på en planke, der ragede ud over salen og sang Farinelli-arien: "Den, som har livets mildhed søgt,/ møder sin skæbne uden frygt...".

*24.3 Kollegiale tillidshverv*

*24.3.1 Den danske Præsteforening: Kredsrepræsentant ved Repræsentantmødet 1981-95*

Én gang om året deltog medlemmer af Præsteforeningens hovedbestyrelse og administration i *kredsmøder*, dvs. regionale "fagforeningsmøder". Jeg tilhørte "Kreds 12 Nordvestsjælland". Præsteforeningens repræsentanter holdt et indledende foredrag, der var mulighed for spørgsmål, og vi fik en god frokost med øl og snaps. De tilbagevendende emner var præsternes løn samt præstegårdenes husleje og opvarmning, tjenestetelefon og tjenestekørsel. Medlemmernes indlæg var, som man kunne forvente det af præster, særdeles ordrige. I de første år var deltagelsen ikke stor, men det ændrede sig, efterhånden som flere og flere følte sig klemt eller uretfærdigt behandlet af nye kirkeministerielle regler. - I maj måned holdt præsteforeningen sit store *"repræsentantmøde"*, foreningens højeste myndighed. Landets kredse sendte hver to medlemmer, formanden og én mere, ligesom der var repræsentanter fra f.eks. Færøerne og Sydslesvig. Jeg ved ikke, hvorfor jeg kom med til repræsentantmøderne, jeg mener at huske, at det var kredsens formand, provst Arne Hansen, Gørlev, der foreslog mig. Jeg var med til repræsentantmøder gennem i alt 15 år. Repræsentantmødet strakte sig over 3 dage og foregik på forskellige lokationer med god plads. Forhandlingerne var langstrakte. Jeg husker, at en mødeleder, den fynske provst Poul Erik Severin, fortalte en lille anekdote for at begrænse medlemmernes talelyst: "Da Julius Cæsar slog teltdugen til side i dronning Kleopatras telt, sagde han: "Jeg er ikke kommet for at snakke"! - Til festmiddagen var indbudt forskellige honoratiores, bl.a. kirkeministeren. Der var altid rigeligt med mad og drikke, og der forekom ofte underholdende indslag. Det kunne dog også gå modsat. F.eks. benyttede en ung, ny Venstre-kirkeminister, Elsebeth Kock-Petersen, sig af anledningen til - midt under festmiddagen - at komme med et flammende angreb på præsterne og deres forening for deres uvillighed til omstilling. En anden gang rejste en ung københavnsk præst, Malene Thorborg, sig op under desserten og afleverede en feministisk dommedagsprædiken over os bagstræberiske han - præster. Men det var undtagelser. Normalt var festmiddagen munter og venskabelig. Det samme gjaldt det hyggelige samvær bagefter, hvor der var fri bar og underholdning - hvor Knud Møller, Bredsten, og Jesper Langballe optrådte med de samme, muntre monologer år efter år. Da der efterhånden deltog flere og flere kvindelige præster, blev dans inkluderet i aftenunderholdningen. Den fynske biskop Kresten Drejergaard trakterede sommetider sin kontrabas...

*24.3.2 Den danske Præsteforening: Kredsformand for kreds 12, Nordvestsjælland, 1983-95*

Da kredsformanden, H. Flensted Andersen, Skamstrup - Frydendal, trak sig tilbage i 1983, blev jeg foreslået som afløser, vel nok fordi jeg allerede da havde deltaget i kredsmøder et par gange. Formandsopgaverne var overskuelige: de bestod hovedsageligt i at bestille mødelokale og forplejning til det årlige kredsmøde og derefter sende indbydelser ud og modtage tilmeldinger. Det var dog også muligt at tage nye initiativer. Da interessen for videreuddannelse blev større blandt præsterne i mine sidste år i Kundby, var jeg med til at arrangere årlige studiedage i kreds 12 med teologiske foredrag af teologiske professorer og lektorer. - Jeg husker, at jeg engang fik biskop Wiberg overtalt til at holde et møde med stiftets tillidsmænd i Palæet i Roskilde (men jeg husker ikke, om det var i min egenskab af kredsformand for Præsteforeningen eller som tillidsmand - eller begge dele; jeg havde jo flere "kasketter" at vælge mellem). I forbindelse med en ændring af præsternes telefonordning indkaldte jeg engang til krisemøde i Kundby forsamlingshus, hvor vi sendte opråb ud til de lokale aviser. Det var nok proportionsforvrængning. Der var ikke stor medlidenhed i befolkningen med præster, der blev sat lidt ned i telefontilskud eller fik beskåret deres privilegier. Ligesom en strejke ville være helt til grin; hvem i befolkningen ville vel føle sig presset af sådant - de fleste havde det nok i forvejen sådan, at de sagtens kunne undvære præst og kirke...

*24.3.3 Den danske Præsteforening: Tillidsmand for Holbæk Provsti, 1984-96*

Da der blev indført en tillidsmandsordning blandt præsterne, blev jeg valgt. Hvorfor mon? Måske fordi jeg allerede var præsteforenings-kredsformand og - kredsrepræsentant, så derfor måtte jeg vel være oplagt til tillidsmandsposten? Eller var det bare fordi de ældre præster ikke selv gad og syntes, det var en fin opgave for en - stadig - ung mand? Eller fordi jeg ofte kom med indlæg til præstekonventerne? Tillidsmandsordningen betød i hvert fald, at jeg blev inddraget i flere forhold i provstiet: Biskoppen henvendte sig nogle gange til mig i forbindelse med omdannelse af embederne i provstiet. Provsten inddrog mig i overvejelser om rådighedsordningen, f.eks. hvordan arbejdsopgaverne skulle fordeles, når en præst var syg, på orlov eller døde. Mine kolleger henvendte sig til mig, hvis der var problemer med boligen, eller hvis de havde kvaler med menighedsråd eller kredse i menigheden. Jeg skulle gøre mine kolleger opmærksom på deres rettigheder og hjælpe dem videre med løsningen af deres evt. problemer. Jeg har oplevet både en "krop-umulig" kollega, som jeg næsten blev uvenner med, ligesom jeg har stået model til at skulle forsvare en kollega, som vitterligt opførte sig uklogt og udfordrende i forhold til sin menighed. Men det er min klare opfattelse, at jeg blev respekteret for min indsats - ellers var jeg da heller ikke blevet genvalgt gang på gang. Da jeg holdt op i 1996, var det i den periode, hvor jeg blev klar over, at jeg måtte til at satse på noget andet end hidtil - enten et andet embede eller nogle andre arbejdsopgaver.

*24.3.4 Den danske Præsteforening: Boligvurderingsmand i Roskilde Stift, 1989-91.*

I min tid i Kundby blev der i to omgange foretaget nye boligvurderinger af præsteboligerne i Danmark. Første gang skete det over en lang periode, f.eks. i forbindelse med embedsskifte, eller på opfordring af præsten. Boligvurderingerne betød for det meste moderate stigninger af huslejen, men der var både eksempler på, at huslejen blev alt for stor eller for lille. En af mine kolleger, der var boligvurderingsmand i et andet stift, fortalte, at han sad i vurderingsgruppe med en boligsagkyndig, som var et meget fromt menneske: han var bange for himlens straf, hvis han satte præstegårdenes huslejer for meget op! Mange præster i det stift udbad sig derfor vurderinger! - I et andet stift skyldes en række store huslejestigninger angiveligt en kirkekritisk boligvurderingsmand, der ville præsternes goder til livs. Han var medlem af Fremskridtspartiet!. Gennemgående var en forhøjelse af boligvurderingerne ikke voldsom og såmænd også meget rimelig, hvis man så på udviklingen i samfundets huspriser i det hele taget. - I slutningen af 1980´erne kom der en ny runde boligvurderinger: alle præsteboliger skulle omvurderes snarest muligt! Vurderingen skulle foretages af et omrejsende hold, bestående af en boligsagkyndig (f.eks. en ejendomsmægler), en repræsentant fra stiftsadministrationen samt en repræsentant fra Præsteforeningen (en tillidsmand. Der blev holdt skriftlig forespørgsel/afstemning blandt tillidsmændene i Roskilde Stift, og jeg blev så den udvalgte. I sagens natur måtte vurderingerne foregå over nogen tid, men vores lille rejsecirkus tog fat. Inden hvert besøg plejede jeg at forhøre mig hos præsten for at finde ud af , hvilke negative forhold, der kunne være ved den konkrete bolig. Når "rejseholdet" så nåede frem, gik vi rundt i præsteboligen sammen med præsten, hvorefter vi bad om lov til at sætte os i et værelse og forhandle om, hvad vi ville foreslå som husleje. For det meste betød det også denne gang en huslejestigning (selv om de nye regler indeholdt et generelt fradrag plus en maksimal huslejeprocent i forhold til lønnen), og det tog de berørte præster meget forskelligt. I et par tilfælde med godt humør. Én sagde: "nå ja, jeg ved ikke helt, hvor mange penge, jeg har" - eller: "det er såmænd OK, vi klarer os nok endda". Andre blev "mutte" og "stramme i betrækket", ja, én sagde lige ud: " hør her (kone), hvad de har sat os til i husleje, det er lige før, jeg har lyst til at sparke dem bagi!". - På et tidspunkt fandt jeg forholdene så kritiske, at jeg valgte at orientere biskoppen og provsterne, da de holdt møde i anden anledning. Jeg afleverede et brev i bispegården. Det viste sig at være en alvorlig procedurefejl. Jeg fik en skarp skriftlig reprimande af Præsteforeningens formand. Jeg holdt ikke længe på posten som boligvurderingsmand derefter. Jeg bad om at blive fri og blev afløst af Jens Hansen, Eggeslevmagle, som jeg sad i studiekreds med (det tidehvervske "Arbejdskonvent"). Han var meget "skrappere" end mig og lå efter eget udsagn i konstant skænderi med sine med - boligvurderingsmænd! Om det så hjalp på huslejerne, kan jeg have mine tvivl om. Men nå ja, jeg lærte en del om præsteboliger, om vurderinger - og om, hvor nærtagende nogle kolleger kunne være.

**25. Undervisning og interesser**

*25.1 Underviser under særpræsteordningen*

Da der stadig var præstemangel i 1970´erne, blev der indført en *særpræste - uddannelse*, hvor mennesker med en vis faglig baggrund kunne gennemføre en kort uddannelse i samråd med en vejleder, gå op til eksamen og så blive præst med samme løn og rettigheder som de universitetsuddannede. Også i vores provsti blev der ansat præster efter den ordning. Det er klart, at mange af de særpræste - uddannede havde huller i deres teologiske viden, men til gengæld var mange af dem meget flittige til at tage imod efteruddannelsestilbud, især fra Præstehøjskolen i Løgumkloster. - Lokale præster blev udset til at være vejledere for dem, der studerede under særpræsteordningen. I 1976 udpegede biskop Kvist så mig som vejleder for en yngre, ugift dame i Holbæk. Vi mødtes med et par ugers mellemrum, planlagde, evaluerede undervejs og drøftede de emner, der var brug for at gå lidt i dybden med. Jeg tror kun det varede 1-1½ år, så bad jeg om at blive fritaget for hvervet. Det var ikke mit indtryk, at den studerende var seriøs nok og næppe heller kunne eller ville gennemføre forløbet. Jeg husker ikke så meget af forløbet, måske var hun uegnet. Det kan også tænkes, at mine forslag om strukturering af studiet ikke passede til hende. I hvert fald var det ikke en god oplevelse, hverken for hverken lærer eller elev.

*25.2 Aftenskole i Kundby, Svinninge og Holbæk 1975-76 og 1995-97*

I 1975-76 havde jeg aftenskolehold under FOF. Dels på Kundby skole, dels på Svinninge skole. Jeg husker ikke emnerne så nøje. På et tidspunkt havde jeg inviteret en præst fra omegnen, Paul Vedel, Ågerup; han var specialist i Jehovas Vidner. Han lagde ikke fingrene imellem i skildringen af deres metoder!

I 1995 underviste jeg i Holbæk FOF´s aftenskole på en skole i Holbæk. Emnet var udvalgte passager fra Søren Kierkegaards forfatterskab.

*25.3 Holbæk Folkeuniversitet 1994-97*

Fra 1994 underviste jeg på Holbæk Folkeuniversitet. Det første år med forelæsninger om Søren Kierkegaard og hans forfatterskab. I 1995 var emnet: elementær bibelkundskab. I 1996: salmebogen og dens digtere. Samme år blev jeg medlem af Styrelsen for Holbæk Folkeuniversitet.

*25.4 Personlige interesser*

*25.4.1 Korsang*

Kundby skoles dygtige musiklærerinde, Lissa Nicolajsen, fik mig med i *Holbæk Studiekor* i 1975, der var startet af unge seminariestuderende. Nogle få gange sang koret i Kundby kirke. Og holdt engang en rigtig god fest i vores konfirmandstue! Efter nogle år i koret måtte jeg holde op i koret pga. tidspres.

Organisten ved Skt. Nikolai kirke i Holbæk, Jytte Lundbak, samlede i en årrække korsangere og orkestermusikere fra hele Nordvestsjælland til opførelse af større korværker, bl.a. G.F. Händels "Messias", og J.S. Bachs "Juleoratorium". På et tidspunkt gæstede dette "ad-hoc"-kor ("*Skt. Nikolai Oratoriekor*") byen Celle i Tyskland og opførte en messe af Mozart med lokale, tyske musikere. Jeg deltog i de fleste af disse koropførelser. - I midten af 80´erne gik mine børn til jiu-jitsu og judo i Holbæk, og da jeg skulle hente og bringe dem, fandt jeg ud af, at det var lettere at blive i Holbæk, mens de trænede. Men hvad skulle jeg lave i mellemtiden? Jeg opdagede, at *Holbæk Sangkor* holdt prøve netop denne ugedag. I et par år sang jeg med dér. I 1986 holdt jeg igen pause fra korsang, hvorefter jeg i 1989 kom med i det ambitiøse *Odsherreds Kammerkor*, som vores organist også sang i. Også det kor sang et par gange i Kundby kirke. Men min kalender kunne til sidst ikke rumme mere korsang.

*25.4.2 Sangsolist*

Jeg sang som solist ved ca. 100 (!) kirkekoncerter i Vestsjælland siden 1977, ofte med organist Verner Nielsen, der var organist i Ruds Vedby, senere i Skamstrup-Frydendal. - Sammen med Holbæk Studiekor havde jeg en række solistopgaver, også efter at jeg var fast medlem af koret. Bl.a. sang jeg bas - partiet i G.F. Händels Messias" i 1989 (i Kundby og Ågerup) og 1991 (i Skt. Mikkels, Slagelse). - Gennem flere år sang jeg i Brønshøj kirke, København, evangelistens parti i "Roskildepassionen" (Langfredag).

*25.4.3 Motion*

Jeg har altid været glad for at *cykle,* men jeg begyndte desuden at *løbe* i 1984. Årsagen var forhøjet blodtryk og lettere overvægt. Det var svært at komme i gang med at løbe; det var, som om jeg skulle begynde helt forfra igen med løbeteknik. Men løbetræningen hjalp faktisk på både vægt og blodtryk. Jeg blev medlem af *Holbæk Løbe- og Motionsklub* ca. 1988 og var i foreningens bestyrelse 1991-94. Jeg løb i Holbæk 1-2 gange om ugen (plus hjemme hos mig selv, til stor undren for sognets beboere, motionsløb var ikke så udbredt dengang) og deltog i mange af foreningens løb og arrangementer. Jeg deltog også i det traditionsrige Eremitageløb (11,3 km) næsten hvert år siden 1987 og stillede op i to Halvmarathon-løb (21 km). - En overgang kom både min kone og jeg i et *fitness-center* i Holbæk. Ligesom vi i en kort periode også prøvede at spille *tennis* indendørs og udendørs sammen med Anne og John, et par lokale venner.

*25.4.4 Farvel til Socialdemokratiet*

Da jeg kom til Kundby, var det tydeligt, at der var tre politiske grupper i menighedsrådet: Venstre, Det Radikale Venstre og Socialdemokratiet. Formanden (både Niels Jørgensen, Rosa Andersen og - vist nok - Claus Hansen) og de fleste i menighedsrådet var Venstre-folk. I hele min tid i Kundby var det mest dem, der sad på kirkebænkene. Det var også dem, der var mine bedste medarbejdere, når det gjaldt lokale forhold. Kort efter vores ankomst til sognet blev min kone og jeg inviteret hjem en aften til det radikale menighedsrådsmedlem Vagn Bager på Katrinedal, der samme aften havde inviteret flere fra samme radikale miljø. Det var tydeligt, at de også ville prøve at få indtryk af den nye præst. Men nu var jeg jo socialdemokrat. Socialdemokraterne gjorde ikke noget for mig - den eneste kontakt, jeg havde til partiet, var mødet i indgangsdøren med Svend Jacobsen fra menighedsrådet, der kom for at opkræve partikontingent. Jeg kunne naturligvis selv have deltaget i partimøder og -arrangementer, men jeg havde aldrig haft forbindelse til socialdemokratiske miljøer. Jeg var kun blevet medlem, fordi jeg mente, at deres politik var den, jeg stod nærmest ved. I 1984 meldte jeg mig ud af Socialdemokratiet. Der var ikke en egentlig anledning, men jeg følte mig noget fremmed over for partiet. Inden da havde jeg faktisk prøvet et par gange at deltage i møder for partimedlemmer. Men da stod det mig helt klart, at jeg ikke havde noget som helst til fælles med det miljø eller med de mennesker, jeg mødte der. I øvrigt havde jeg kæmpet mod kommunens socialdemokrater under hele skolestriden (de kunne vel have ekskluderet mig) og til gengæld fået rigtig mange gode våbenfæller og venner blandt Venstre-folkene. Jeg kunne dog ikke identificere mig så meget med Venstre, at jeg meldte mig ind i partiet. Morsomt nok var der en yngre mand, "røde" Arne Nielsen, der sagde, at han da naturligvis vidste, hvad parti jeg stemte på, for præster stemte jo pr. definition på Det Konservative Folkeparti, ligesom arbejdere var socialdemokrater eller kommunister, husmændene radikale og gårdmændene venstrefolk! Jeg måtte forklare ham, at det var længe siden, det havde været sådan...

**26. Derfor forlod jeg embedet**

Jeg var præst i Kundby i 24 år. Dengang blev det ofte betragtet som noget positivt at blive længe i samme stilling. I dag (2016) er det nærmest modsat. Sognets beboere og jeg havde vænnet os til hinanden. Jeg var nærmest en del af det lokale landskab! Nogle "sognebørn" nåede jeg både at døbe, konfirmere og vie. I et par enkelte tilfælde også at begrave. Mange "sognebørn" kendte jeg fra vidt forskellige situationer, men det kan også være belastende at vide for meget om andre. F.eks. deres svigt, løgne, hykleri og bedrag. Og præsten har jo tavshedspligt. - Hvordan havde jeg det selv med at være så længe samme sted? I de første embedsår skulle jeg vænne jeg mig til et arbejdssted med markant færre obligatoriske arbejdsopgaver end i Ballerup. Det gav til gengæld mulighed for mere personligt nærvær med de mennesker, jeg mødte. Mit senere engagement i forældre-skolearbejdet og i beboerforenings-arbejdet kom til at fylde ganske meget af min tid. Det blev gradvis afviklet, men privatsfæren tog til gengæld mere tid, efterhånden som vi fik flere børn. Det blev i stedet for min optagethed af kirkelig pædagogik og min beskæftigelse med forsøgsordningen "indledende konfirmationsforberedelse", der åbnede nye muligheder for mig. Jeg deltog i kurser om det, skrev en pædagogisk vejledning, var med til at skrive to bøger og holdt foredrag og kurser om det - lige fra Nordsjælland til Sydslesvig. Og jeg var en varm fortaler for indledende konfirmationsforberedelse på de årlige repræsentantmøder i Præsteforeningen.

I dag (2016) er børnekonfirmander i 3. eller 4. klasse en integreret del af folkekirkens tilbud på linje med konfirmandundervisningen. Anordning 24/9/2014 § 2! Jeg glæder mig over at have været med til at arbejde for denne udvidelse af folkekirkens dåbsoplæring. Det er ikke min fortjeneste - men jeg har dog været med i første geled på det vindende hold!

De få år med Stiftsudvalget for Mellemkirkeligt arbejde i Roskilde Stift, Det Mellemkirkelige Råd, Folkekirkens Nødhjælp og Nordisk - Tysk Kirkekonvent havde åbnet en ny verden for mig - men da jeg ikke blev genvalgt til de poster, lukkede døren sig igen. - Jeg gik i stedet for i gang i mit sogn med studiekreds, voksenkor og undervisning på aftenskolen og i Holbæk Folkeuniversitet. Og så var der som sagt de to bogprojekter om indledende konfirmationsforberedelse, en grundbog ("Ud fra en gudstjenstlig sammenhæng", 1996) og et undervisningsmateriale, "Skibet er ladet med", Religionspædagogisk Forlag, Frederiksberg, 1996). Der var fuld damp" på mine aktiviteter. Men jeg troede ikke på, at nogen af disse arbejdsområder havde lang levetid for mig - hvad skulle jeg så efterfølgende? Udover mit lille embede (som jeg ganske vist altid kunne dyrke mere intenst!)?

Jeg havde gennem årene haft flere engagementer ved siden af mit arbejde som præst i Kundby, men det stod mere og mere klart for mig, at det forholdsvis lille præsteembede i Kundby ikke bød på tilstrækkelige udfordringer og muligheder for mig.

Jeg havde søgt stillingen som provst to gange og også prøvet at søge et andet præsteembede (Sorø), men uden held. Jeg havde også taget familien med på en kort ferie i Sydslesvig, hvor der var tre mulige ledige embeder (Leck, Ansgar i Flensborg og Harreslev), som vi så på, men det vakte ikke genklang hos dem, så jeg sendte ingen ansøgninger.

I 1996 blev der en stilling ledig som lektor på "Folkekirkens Pædagogiske Institut" (oprettet 1992) i Løgumkloster. I januar 1997 var jeg i Løgumkloster på et kursus om indledende konfirmationsforberedelse, hvor jeg deltog jeg som "instruktør". På vejen derover opfordrede en kollega, Helle Theill Jensen, Rødovre, mig til at søge stillingen, og i løbet af kurset fik jeg tilsvarende opfordringer fra et par andre. I første gang slog jeg det hen, jeg var overhovedet ikke kvalificeret, sagde jeg, og i øvrigt havde jeg det fint i Kundby. Alligevel bed tanken sig fast i mig, og da jeg kom hjem fra kurset, fortalte jeg min kone om mine overvejelser. Hun vred sig noget ved tanken, for at sige det mildt, men gav sig til sidst. Hun kunne mærke, at det var vigtigt for mig. Jeg søgte så stillingen. I vinterferien tog vi til Løgumkloster for at se os om. Senere blev jeg indkaldt til samtale i Kirkeministeriet, og den 30. april fik jeg brev fra Kirkeministeriet om, at jeg var udnævnt som lektor pr. 1. juni. Derefter gik det stærkt med at finde et sted at bo, afvikle embedet i Kundby og forberede en helt ny tilværelse. Det kom bag på alle i Kundby. En (Jørgen Roediger) sagde: "Det kan du ikke være bekendt", men det betød i hans mund: "det er forfærdeligt, at vi mister dig". Det var smertefuldt at skulle skilles, syntes mange, og det syntes vi sådan set også selv. Men jeg valgte at se på de store fremtidsmuligheder i min nye stilling, selv om jeg var klar over, at det var et spring ud på dybt vand. Jeg vidste ikke, om jeg magtede arbejdet. Jeg havde kun svage forestillinger om, hvordan jeg ville gribe det an. Vi kendte ingen i Sønderjylland ud over nogle få ansatte i Løgumkloster. Vi vidste ikke, om min kone kunne finde et arbejde og i det hele taget finde sig til rette et nyt sted, langt fra familie og venner. Vi kunne heller ikke vide, om de tre af vores fem børn, der flyttede med (de to andre var flyttet hjemmefra) ville kunne klare det. Om økonomien kunne klare det osv.

Den 1. juni 1997 holdt jeg en bevæget afskedsgudstjeneste for en fyldt kirke, og om eftermiddagen var der afskedsreception i forbindelse med vores årlige sommer-havemøde i præstegårdshaven, hvor den kendte radikale politiker, præst og forfatter Asger Baunsbak Jensen talte. Jeg tror ikke, at nogen præst kunne ønske sig en bedre afsked med sin menighed og sit arbejde - flot, festlig, hjertevarm og gribende. I forlængelse af denne afskedsfest tog jeg med toget til Løgumkloster, og det endda netop på den dag, hvor tunnellen under Storebælt blev taget i brug! Jeg påbegyndte mit nye arbejde og boede i en studielejlighed i Løgumkloster, indtil familien en måned efter kom hertil med alt vores indbo. De havde fået lov til - mod sædvanlig husleje - at bebo præstegården en måned ekstra. På den måde kunne vi nå at få vores nye hus overdraget og gjort i stand.

Jeg prøvede efter bedste evne at rydde op efter mig og skrev en 12 sider lang redegørelse - som jeg stadig har liggende - til min efterfølger om praktiske forhold i hus, have, embedsførelse, menighedsrådet og om stedets og mine aktiviteter *(Til min efterfølger! Nr. 27 i Kundby efter reformationen. Til lykke med stillingen. Lykke og velsignelse med dit virke fremover")* samt 4 sider til provsten om forskellige praktiske forhold, aftaler, personer osv.

***Prædiken ved min afskedsgudstjeneste 1. juni 1997 kl. 10.30, 1. søndag efter Trinitatis***

(Forinden havde jeg haft morgengudstjenesten i Tuse kirke kl. 9, hvor der var dåb.)

**Salmer:** 12 Op al den ting - 246,v.3 595 Nåden hun er af kongeblod - - 674 Gak ud min sjæl, betragt med flid - 35 Lille Guds barn, v.1-2 før dåb, v. 7-8 efter. - 365 O du Guds lam - 432 Jesus Krist, du gav os livet - 11 Nu takker alle Gud

**Indledende bøn:** O Gud, som har din kirke/ grundfæst´ på dette sted/ du selv alt godt udvirke / her i din menighed! / Lad her os i dit hus / i troskab mod dig vandre / og følge ordets lys (Salmebogen nr. 8, vers 5)

**Dagens tekst:** Jesu lignelse om den rige mand og Lazarus

(Lukasevangeliet 16, 19-31)

**Prædiken**

*0. Indledning*

Der kunne nok tænkes festligere tekster at prædike over en dag som i dag, hvor der dels er barnedåb, dels har en særlig markering ved at være den dag, hvor jeg holder min sidste gudstjeneste som præst ved denne kirke. - Men på den anden side: Vi har altid brug for at høre sandheden, også selv om vi hellere vil nøjes med at tænke på noget mere opløftende. Og en dag som i dag, hvor jeg skal sige farvel til arbejde og menighed, er det vel ikke så tosset med en tekst der netop for alvor handler om at sige farvel. - Man kan vel sige farvel på mere end én måde. Det viser lignelsen om den rige og den fattige. Hvad liv har der været, før man siger farvel?

1. Kærlighed til Gud og næsten hører sammen

*Hvis nogen siger: "Jeg elsker Gud", men hader sin broder, er han en løgner; for den, der ikke elsker sin broder, som han har set, kan ikke elske Gud, som han ikke har set.* (Dagens epistel fra Johannes´ 1. brev, kapitel 4, vers 20)

Disse ord kunne være en overskrift over dagens evangelium om den rige mand og den fattige Lazarus. - Den rige har uden tvivl betragtet sin rigdom som en velsignelse fra Gud. Ligesom jødernes stamfader Abraham, der glædede sig over det sølv, guld og kvæg, Gud havde skænket ham. - Men da den rige anråber sin rige forfader Abraham, gør Abraham ham opmærksom på, at der var én, der ikke fået det samme ud af tilværelsen: Den fattige Lazarus. - Det havde den rige ikke tænkt på. - Når den rige ikke kunne vise opmærksomhed og kærlighed mod den, som han kunne få øje på, så var det ikke sandsynligt, at hans kærlighed til Gud, som han ikke kunne se, var noget værd. - Kærlighed til Gud og medmennesket er to sider af samme stykke. Mangler det ene, er det andet der heller ikke. - Det er, som Grundtvig siger i den salme, vi lige har sunget: "Nådeløs barm er skilt fra Gud".

*2. Om at være rig*

I Jesu lignelse får vi ikke et ondskabsfuldt portræt af den rige mand. Han var *"rig",* han *"klædte sig i purpur og fint linned"*, og han *"levede hver dag i fest og pragt"*. - Er det ikke, hvad alle drømmer om, og hvad mange indrettet deres liv til at sigte imod? - nok af penge, fint og moderne tøj, fest, store ferierejser, god uddannelse, meningsfyldt arbejde, interessante fritidsbeskæftigelser, velvalgt bolig - hvad skulle der være i vejen ved det, hvis man bare forstår at finde en god balance, der passer til ens behov? - Sådan, at man følger det gode råd, som en rig i en anden kendt Jesus-lignelse giver sig selv: "Slå dig til ro, min sjæl, spis, drik og vær glad" (Lukasevangeliet, 12,19). - Nej, rigdom *er* en Guds gave og en velsignelse. Men den kan også fylde hjertet, så der ikke er plads til andet. Den kan spærre øjet og sætte propper i ørerne. Sådan at man f.eks. hverken kan se en fattig Lazarus eller høre hans navn.

*3. Den fattige Lazarus lige udenfor*

Og så lå den fattige Lazarus endda lige uden for porten. - Det gør han jo for os alle. Vi kender til nød og elendighed omkring os. - Ikke så ofte i den form, som Lazarus viser os. Men vi kender den gruppe medborgere, der ikke kan finde sig til rette i samfundets almindelige orden og krav. Ikke magter det. Går til bunds. - Vi kender også den endnu større gruppe, som mange af os ind imellem kommer til at være medlem af: gruppen, der er psykisk ude af balance, bevæger sig rundt et sted i nærheden af sammenbrud, fyldt af angst, sorg og uoverkommelighedsfølelse. - Ja, vi kender mennesker fra de grupper. Mange endda. Og vi ved, hvad mange af dem hedder. - På TV kan vi se alverdens Lazarus´er. Det er let at slukke for, men måske sidder der stadig en brod i os: i et demokratisk samfund kan vi alle være med til at påvirke forholdene ude i verden. Sådan, at de fattige i den tredje verden ikke skubbes længere ud i elendigheden.

*4. Hvad gør vi ved det?*

Vi ser det nære, vi ser det fjerne. - Hvad gør vi? Glemmer og fortrænger det? Åh, vi har ikke tid. Åh, det er så umuligt at gøre noget ved. - Og det er så rigtigt. Eller er det? Var der ikke et menneske, du kunne gøre bare lidt for. Ved et besøg? En telefonsamtale? Et brev?

*5. Lazarus og den korsfæstede*

Lazarus lå der, står der, "fuld af hans sår". Nej, det er jo ikke til at holde ud at se på eller tænke på. - Men det er nu ikke uden grund, at vi i de fleste kirker har et billede af Jesus på korset, fuld af sår. Der hænger han - fordi han skal minde os om, at kærligheden koster. Og minde os om, at han er ét med alle, der sørger, lider og er fuld af sår på legeme eller sjæl. - Og den, der hjælper *dem*, handler godt mod *ham. "Alt hvad I har gjort mod en af disse mine mindste, har I gjort imod mig"*, som det hedder i den store lignelse om Jesus som verdens dommer.

*6. Hjælpens størrelse og effektivitet*

Den fattige Lazarus *"ønskede kun at spise sig mæt i det, der faldt fra den riges bord"*. - Ja, det er jo ikke altid sådan, at alle skal op på samme niveau som os selv. Mindre kan gøre det. Lidt er bedre end ingenting. Og lidt er dog en begyndelse. En dansk krone er måske 10 eller 50 gange så meget værd i mange fattige lande. - Men vi hæfter os først og fremmest ved, at der dog også går noget til spilde af den hjælp, der kræves, der må mere sikkerhed til. Og kontrol med gaverne. - Men samtidig jamrer vi over, at der skal så meget administration til at forvalte indsamlede midler. At pengene skal gå til kontrol med, at pengene kommer de rigtige steder hen. - Jo vi er ikke lette at gøre tilfreds. - Så er det sikrere, at pengene bliver i vores egne lommer, siger vi til os selv. Der ligger de godt. Og bruges kun til det bedste formål: Os selv!

*7. Hunde og engle hjælper*

Hundene kom og slikkede Lazarus´ sår". Ja, det er i lignelsen de eneste, der viser lidt hjælp. Hundene kan, men mennesker ikke. - I himlen er det anderledes. Der er det englene selv, der bærer den fattige hen i Abrahams skød, hedder det. I himlen er der kun kærlighed. Den elendige bæres, og bæres til Gud. Og Gud er kærlighed, som det hed i epistlen.

*8. Helvede: at være skilt fra Gud og hans kærlighed*

Men der er også dem, der står uden for kærligheden. Den rige har adskilt sig fra den fattige, mens han levede, og sådan er det også efter døden. Men nu viser det sig, at den adskillelse også er adskillelse fra Gud. - *"Nådeløs barm er skilt fra Gud" - "Hvis nogen siger: "jeg elsker Gud", men hader sin broder, er han en løgner."* - Han elsker slet ikke. - Og *det* er dødsriget. Ikke blot at være død og borte. Nej, det er pine, tørst og mangel. "Helvede", som det hedder med et gammelt nordisk ord. - Helvede er ikke et sted på landkortet eller i verdensrummet. Helvede er fraværet af kærlighed, adskillelsen fra Gud. Og det er ikke fredfyldt fravær, men uhyggelig bevidsthed - langt om længe - om, hvad det egentlig vil sige at leve uden Gud og kærlighed. Det kan ikke sammenlignes med andet end netop pine, tørst og ildens luer.

*9. Fortabelsen her og hisset*

Åh, heller ikke den tanke kan vi lide. - Vi er i det hele taget meget sarte: - Vi kan ikke tåle at høre om medmenneskers nød. - Vi vil helst have Vorherre på sikker afstand af virkeligheden, så han ikke blander sig for meget. - Vi vil ikke stå til ansvar over for ham. - Vil bare have fred og ro - og i det hele taget ende ligesom i eventyret, hvor der leves lykkeligt til dagenes ende. - Men i livet kendes kærlighedens fravær udmærket, - Og vi ved godt, at der er mennesker, der går fortabt her i livet, mennesker, der spilder deres liv, mennesker, der ikke fortjener at kaldes mennesker. - Og når vi kan se det for *vores* øjne, hvorfor skulle det så være skjult for *Guds* øjne?

*10. Om at se - og hvad navne betyder*

*"Den rige slog øjnene op i Dødsriget"*. - Først da så han, at det var for sent. Nu kunne han se både Lazarus og Abraham, jødernes stamfader. Og han kunne se Lazarus i Abrahams skød. De to sammen. - Nu var det selveste Abraham, der trøstede, ikke kun hundene, der slikkede den fattiges sår. - Den rige slog øjnene op. Han så. Men hvem var han da selv? - Ja, mærkeligt nok nævnes hans navn ikke. - Men han kunne jo være enhver af os. Der er plads til vores navn. - Anderledes med Lazarus. Hans navn nævnes. - I øvrigt den eneste gang, en person har navn i Jesu lignelser. - Men det har den pointe, at den fattige udmærket er kendt. Vi ser ham, kender hans navn. Ikke bare i historien her, men i hverdagen. Vi ved, hvem den fattige i vores nærhed er. - Nu viser det sig, at den rige kender hans navn. Han havde altså overset ham med vilje, men vidste udmærket godt, at den fattige i hans port hed Lazarus.

*11. Hjælp fra Lazarus?* Nu beder han om, at Lazarus kan gøre *ham* en tjeneste, siden det nu er gået ham så godt, at han er kommet i Abrahams skød. - Jo, nu kan han bruge Lazarus, men som stik-i-rend dreng, for at hjælpe ham *selv*. - Men nej. Historien er slut, siger Abraham. *"Der er en dyb kløft mellem os og jer"*. Kløften mellem Gud og Djævelen, mellem kærligheden og selviskheden.

*12. Hjælp fra de døde til de levende?*

Og som det viser sig: der er også en kløft mellem levende og døde. - Det kunne da være nyttigt at få nogle staldfiduser fra de dødes rige. - Den riges fem brødre kunne da have brug for en advarsel, siger den rige. - Han er pludselig blevet så betænksom. - Men det lader sig ikke gøre, siger Abraham. Abraham svarer, at de ved alt i forvejen. - De kan bare lytte til deres Bibel. - til Loven med dens Ti Bud, og Det Dobbelte Kærlighedsbud, f.eks. - eller til profeterne, der på mange måder har peget på selviskhed, og forkert brug af magt og rigdom.

*13. Er sandheden så nær?*

Ja, det er næsten som i nutiden. Mange kan ikke forstå, at sandheden ligger lige foran dem. - Nej, så hellere slutte sig til en eller anden spændende mystisk religion fra det fjerne, eller selv skabe en - som det f.eks. sker for øjeblikket på mange måder i computerverdenens "internet", hvor computere fra hele verden kan tale sammen om stort og småt. - Eller man kan forfalde til den rene, uforfalskede overtro og anse sten og krystaller og andre genstande for guddommelige virkemidler her og nu. - Kendetegnende for meget af al den religion, som der er størst efterspørgsel efter, er selvoptagetheden: hvor finder jeg noget, der gør *mig* lykkelig, harmonisk og velfungerende. Hensynet til andre står langt nede på listen. De kan bare tage sig sammen og søge sandheden selv! - Nej, at Biblen, for slet ikke tale om kirken, skulle rumme sandheden, det er dog for utroligt. Skulle den evige sandhed være så tæt på?

*14. Loven, profeterne - og den opstandne*

I Biblen har vi Loven og Profeterne. - Men vi har en ting mere. Det vigtigste. Nemlig ham, der fortalte lignelsen. Vor Herre Jesus Kristus. - Og han dukker op som en overset mulighed til allersidst i lignelsen. Det er nemlig det, som Abraham siger til den rige, der beder om at få sendt bud fra dødsriget til de levendes land, så den riges familie kan få en advarsel i tide. - De vil da ikke lytte, når de ikke kan lytte til Biblen, som de kender, siger Abraham. - De vil *"heller ikke lade sig overbevise, selv om en opstår fra de døde"*. - Men nu er det netop sket det, siden lignelsen blev fortalt, at der var en, der stod op af døde. Fortælleren selv.

*15. I kvæld blev der banket på Helvedes port*

Han kom fra dødsriget for at sprænge den onde cirkel af skyld og dom. - *"I kvæld blev der banket på Helvedes port"*, hedder et storslået digt af Grundtvig, som forhåbentlig kommer med i den salmebog, der er under forberedelse i disse år. - Jesus Kristus gik ind ad døren, ind ad Helvedes port og kom ud igen med de dømte.

*16. Den åbne mulighed*

Derfor peger lignelsen ikke kun på en automatisk sammenhæng mellem skyld og dom, sådan at kærlighed belønnes og selviskhed straffes. Heller ikke peger lignelsen på en automatisk udligning mellem rigdom og fattigdom, sådan at det går modsat på den anden side af døden af det, man var i dette liv. - Der er også noget, der hedder syndernes forladelse og kødets opstandelse til det evige liv, for nu at bruge trosbekendelsens ord. - Gud er kærlighed - ikke kun ved at være kærlighed, men også ved at give kærlighed og tilgivelse. - Det kunne være den riges håb. - I hvert fald, hvis det er os, jer og mig, der er den rige. - Vi har Guds kærlighed at håbe på.

*17. Vores opgave*

Men vi har i hvert fald muligheden for at give håb til andre mennesker her og nu ved at vise dem kærlighed. - Lad os derfor først og fremmest slå øjnene op, få øje på den Næste, der har brug for vores hjælp, og så overlade det endelige regnskab til Gud. - Lignelsen er ikke fortalt, for at vi skulle miste modet og handleevnen ved at gruble over Helvedes ild. - Lignelsen om den rige og den fattige Lazarus er ment som en opfordring til os, som kunne udtrykkes med ord fra Johannes´ 1. brev (3,17): *"Den, der har jordisk gods og ser sin broder lide nød, men lukker sit hjerte for ham - hvorledes kan Guds kærlighed blive i ham?"*

**Afskedsord efter prædikenen**

Igennem snart 24 år har jeg haft det privilegium at være sognepræst ved denne smukke kirke. Nu er det slut. I morgen begynder jeg som lektor ved Folkekirkens Pædagogiske Institut. Jeg vil savne det lyse, åbne rum, ligesom det bliver svært at undvære synet af den statelige kirke på toppen af bakken. - Igennem årene har vi været samlet til gudstjenester med mange og få, vi har stået sammen til dåb, konfirmation, bryllup og begravelse. Der har været vidunderlige musikbegivenheder herinde, gode timer med konfirmander, juniorkonfirmander og med mange forskellige gæster fra nær og fjern.

Kundby menighed og jeg har haft fælles historie i de mange år, i en sådan grad, at vi har følt, at forholdet var uadskilleligt. Men det er det jo ikke. Vi har hinanden til låns og følges kun med hinanden et stykke ad vejen. Vi har haft glæder og sorger, arbejde, bekymringer og fornøjelser sammen. Nu skal vi gå fremtiden i møde ad hver vores veje.

Jeg vil sige tak til det mange, der trofast har bakket op om gudstjenester og arrangementer, og tak til alle dem, der i ord og handling har givet udtryk for, at de følte sig hjemme i kirken og i sammenhængen med alt det, den står for. Tak til de ansatte ved kirken, både de nuværende og forhenværende, for dygtig indsats og godt samarbejde. Tak til menighedsrådet, der har vist stor forståelse for kirkebygningens og gudstjenestens væsen ved sit arbejde. Tak til kolleger, som har hjulpet med afløsning og hjælp i årene, der er gået. Det har været et godt sted at være præst. Det vil jeg sige lidt mere om ved arrangementet i præstegårdshaven bagefter.

Jeg er præst nr. 26 i Kundby sogn, regnet efter reformationen i 1500-tallet. - Jeg håber, I modtager og støtter præst nr. 27, som I tog imod mig og støttede mig.

Jeg vil slutte med de ord, som apostlen Paulus sagde til den kristne menighed i Efesos (Apostlenes Gerninger 20,32), da han forlod dem for at rejse videre: *"Nu overgiver jeg jer til Gud og til hans nådes ord, som formår at opbygge og give arven til alle dem, der er helliget".*

Lad os rejse os...og modtage den apostolske velsignelse, som vi netop kender fra samme Paulus´ breve (2. brev til korintherne 13,13): *Vor Herres Jesu Kristi nåde, Guds kærlighed og Helligåndens samfund være med os alle. Amen.*

**Min afskedstale ved receptionen efter gudstjenesten 1. juni 1997:**

Præster bliver ofte længe i Kundby. Derfor skal I se jer godt for, før I vælger en ny!

Rekorden har min forgænger Westengaard, der var præst i 46 år, fra 1789 til 1835. Nu har jeg så været her i snart 24 år.

Jeg kom til Kundby som den yngste præst i lange tider, kun 28 år gammel. Ja, da jeg startede som præst i Ballerup 4 år tidligere, var jeg landets yngste præst. Siden er håret blevet lidt mere gråt! Det var et kulturskifte for min familie, ikke mindst for mig selv, at komme hertil! Det tog sin tid at vænne sig til de nye forhold. Jeg må rose jer for stor tålmodighed og overbærenhed! Jeg er ikke den samme præst som dengang. Efter 4 pionér - år i det kæmpestore og nyudbyggede Ballerup sogn var jeg kommet til Kundby med lidt romantiske forestillinger om et ukompliceret liv på landet, hvor der skulle være en selvfølgelig folkelig og kristelig baggrund. I dag er jeg mere indstillet på, at det også er er vigtigt med nye initiativer. Traditionstabet er mærkbart.

I dag var der meget, jeg ville have gjort anderledes, også meget, jeg bestemt ikke ville have gjort. Jeg ville have vovet noget mere, besøgt nogle flere, og også læst nogle flere bøger. Men det er umuligt at nå alt. Både at passe sit arbejde, tage ekstra initiativer og være familiefader. Præstegården har været ramme om en familie. Vi har delt hverdagen med jer. Mette har haft erhvervsarbejde i sognet. Vores fem børn er indfødte Kundby´ere.

Præstegården har gennem årene været ramme om mange forskellige møder og sammenkomster for menigheden: Møder for forældre til konfirmander og juniorkonfirmander, sammenkomster i forbindelse med børnegudstjenester og koncerter, foredrag, sangkorsprøver, studiekredse, ældremøder, åbent-hus-arrangementer, legestue, menighedsrådsmøder...Der er blevet brygget mange kopper kaffe og løbet mange skridt mellem køkken og konfirmandstue.

Mit arbejde har jo ikke kun været knyttet til præstegården, selvom den jo har været knudepunktet, med undervisning af konfirmander og juniorkonfirmander, kirkebogsarbejde, attestudskrivning, sekretærarbejde for menighedsrådet, samtaler i forbindelse med kirkelige handlinger, forberedelse af taler, prædikener og undervisning m.v.

Jeg har vikarieret i utallige af omegnens kirker, når der var brug for det i forbindelse med sygdom, embedsledighed og ferier. Især i Butterup-Tuse og Hjembæk-Svinninge, sogne, hvor jeg følte mig som en slags andenpræst.

Der har været gudstjenester på De gamles Hjem, hvor vi har været samlet hver eller hver anden uge.

Der har været alle gudstjenesterne, bryllupperne og begravelserne fra kirken, som jeg nævnte oppe i kirken. Koncerter og musikgudstjenester. Børnekoret, som jeg startede, og som siden blev videreført, først af organist, siden af kirkesanger.

Men der har været utallige besøg i hjemmene i forbindelse med dåb, bryllup og begravelse, i forbindelse med andre anledninger, også af mere hyggelig karakter, såsom de runde fødselsdage for sognets ældre. Alle vegne er jeg blevet godt modtaget og har fået mange kontakter på kryds og tværs.

Jeg har haft lidt ekstra at se til ved siden af det almindelige præstearbejde. Beboerforeningens foredrag, sangaftener, dilettantforestillinger og revyer optog mig en årrække. Jeg har sunget i tre af egnens sangkor - som også ind imellem kom til vores kirke - og sunget solo ved koncerter i Vestsjællands kirker. Senere var det arbejdet i skolenævn og skolekommission, der optog mig. Efterhånden fik jeg en række opgaver uden for sognet, først i præsternes fagforening, senere i det mellemkirkelige arbejde og i de sidste år også med en del undervisning og skribentvirksomhed omkring det nye initiativ i folkekirken, indledende konfirmationsforberedelse. Jeg har været væk fra sognet ind imellem, men har samtidig taget noget "med mig hjem" igen, som kunne bruges i det daglige arbejde, ikke mindst til juniorkonfirmandarbejdet for 10-års-børnene siden 1990.

Det har været en stor glæde at have et tæt og positivt samarbejde, både med kirkens personale og med sognets menighedsråd. Vi har arbejdet sammen og ikke ved siden af hinanden, endsige imod hinanden.

Som jeg nævnte før, er jeg blevet godt modtaget og behandlet godt, når jeg kom ud i sognets hjem, eller når jeg mødtes med jer i forskellige sammenhænge. Gang på gang er vi i familien blevet overvældet over den hjælpsomhed, gavmildhed og opmærksomhed, I har vist os. Vi har følt os blandt venner. I sandhedens interesse må det også siges, at vi ikke har haft overskud til at dyrke særlig meget almindelig selskabelighed med mange af jer. Arbejde, hus, have - og ikke mindst fem børn har holdt os godt beskæftiget. Ganske vist færdes præsten i huset, men der er hele tiden noget, der kalder ham væk fra samværet med familien. En præst har sjældent helt fri. Der er altid noget, der skal gøres eller burde gøres. Der er godt nok frihed til at tilrettelægge arbejdet, men det betyder jo også, at man nogle gange må stå op kl. 5, andre gange gå i seng kl. 3 om natten.

Sognet har også måtte vænne sig til, at præstens kone ikke er ansat i præstens job, sådan som det tidligere uofficielt har været tilfældet. Min kone har haft hænderne fulde: Børn, hus og have, og i de senere år også fuldtidsarbejde, sidst i Kundbys børnehave. I dag ligner en præstefamilie de fleste andre familier, selvom det lyder hyggeligt med en præstekone, der sætter eget bagværk på bordet og drager rundt i sognet med sin mand under armen og drikker kaffe med borgerne. Det hører en anden og svunden tid til.

Min familie jeg har haft nogle vidunderlige år i Kundby. Vi er langt fra trætte af jer. Men mine interesseområder har efterhånden ført mig i retning af det job, jeg nu har fået. Mit arbejde der kan måske også gavne Kundbys menighed.

Det var svært for mig, senere for min familie, og nu sidst for jer, at affinde sig med den tanke, at vore veje nu skal skilles.

Men jeg håber, at I forstår, at det jeg skal til, virkelig er en stor og god mulighed for mig, og at I også vil ønske mig alt godt dér. Der er ingen tvivl om, at jeg får en god velkomst i Løgumkloster, det har jeg allerede mærket, og selv om det er noget, der fjerner OS fra hinanden, så håber jeg, at I kan glæde jer på mine vegne over den fremtid, der forestår.

"Du kan ikke være det bekendt", har flere af jer sagt til mig. Sådan siger man kun, når man holder af hinanden, og derfor har det også stukket mig i hjertet, hver gang jeg hørte det. Hvis det kan trøste jer, så skal I vide, at det har kostet mig og min familie mange tunge timer, tårer og søvnløse nætter. For jeg elsker Kundbys befolkning, ja mange af jer har jeg et helt særligt forhold til; jeg har holdt af mit arbejde, kirken, præstegården og denne smukke have.

Men alligevel - farvel.

I aften tager jeg gennem den nyåbnede tunnel under Storebælt til Løgumkloster. Om en måned holder flyttebilen udenfor og tager min familie og alt mit bohave med. Tak, fordi familien må bo her så længe. Tak for breve, venlige ord, gaver, og frem for alt opbakning og nærvær.

Tak for det smukke arrangement i kirke og præstegård.

Tak til menighedsråd, personale og de mange, der gav en hjælpende hånd med. Vi vil aldrig glemme det. Vi vil aldrig glemme jer.

Farvel - og så er det jo alligevel ikke helt slut...Receptionen i dag er heldigvis ikke bar en afslutning. Det er også begyndelsen på en ny tid.

Derfor passer det fint, at vi ikke skal slutte med bare at vinke farvel til hinanden, men sammen skal høre sommermøde-taleren, der vil åbne horisonterne lidt for os. Ved at gå videre med Asger Baunsbak-Jensens foredrag bliver denne dag også fremadrettet.

Vi får noget at lytte til, tage til os og bruge i fremtiden.

En idé til næste sommer: hold sommermøde i præstegården. Ikke alene kan I til den tid vise sammenholdet omkring jeres nye præst, men I kan også fejre 150-året for præstegården. Til næste år er det nemlig 150 år siden, den blev bygget, i 1848, af en af mine forgængere, Jacob Forman.

Og så til slut den sønderjyske hilsen, der bruges både morgen og aften og ved mange slags anledninger: Mojn!

**VI. Lektor i religionspædagogik, Folkekirkens Pædagogiske Institut (Teologisk Pædagogisk Center) 1997-2006 - og vikarierende præst i Løgumkloster 1997 - 2010**

I Løgumkloster Kirke var det skik, at de ansatte ved Præstehøjskolen og Folkekirkens Pædagogiske Institut fik mulighed for lejlighedsvis at afløse ved *gudstjenester*. De to institutioner var med til at tage sig af kirkens *aftensang med altergang* hver onsdag (mens aftensangen på ugens andre hverdage blev - og stadig bliver - varetaget af lægmænd fra sognet, der læste op fra Biblen og bad en bøn). Jeg indgik i denne aftensang-turnus, indtil jeg gik på pension i 2006. Fra min ansættelse i 1997 og videre frem påtog jeg mig ind i mellem også en gudstjeneste i kirken. Det var faktisk en stor ære og oplevelse at holde gudstjeneste i det smukke rum, og da jeg - ligesom sognepræsten - messede, både ved aftensang og ved højmesser, var det en af de specialiteter, som menigheden samt præster og andre kursister i Løgumkloster fik oplevet og ofte kommenterede - både positivt (det lød godt) og negativt (det var for højtideligt og højkirkeligt). - Efterhånden syntes jeg, at blev mere og mere "rusten" som prædikant. Når du ikke lever til daglig med en prædiken forude, skal du bruge ekstra energi på at samle inspiration og koncentration på at forberede prædiken, og rutinen ved selve det at holde gudstjeneste bliver også mindre. I 2010 meddelte jeg præsten og menighedsrådet i Løgumkloster, at jeg for fremtiden ikke påtog mig præsteopgaver, heller ikke ved aftensang eller andre anledninger. Det sidste mest for at være konsekvent. Til gengæld foreslog de mig at være en ekstra vikar for kirkesangeren, og det har jeg med glæde været siden da.

***Min sidste prædiken i Løgumkloster kirke (og måske i det hele taget...?)***

**Sidste søndag i kirkeåret - 21. november 2010 kl. 10.00 i Løgumkloster kirke**

431 Herre Kristus, dig til ære - 303 Kom Gud Faders Ånd *-* 658 Når jeg er træt og trist - 448 Fyldt af glæde (DÅB) - - - 3 Lovsynger Herren - 438 Hellig - 439 O du Guds lam -

430 Lov og tak og evig ære

**Bøn:** Gud, lad os leve af dit ord som dagligt brød på denne jord

*1. Kom*

*Kom.* Det er det fælles ord for *barnedåben* og for *dagens evangelium*. Kom: a) "Lad de små børn komme til mig, dem må I ikke hindre, for Guds Rige er deres", hørte vi ved dåben. b) Og i evangeliet siger Jesus: "Kom til mig, alle I som slider jer trætte og bærer tunge byrder, og jeg vil give jer hvile".

Fælles for de to bibelsteder er, at Jesus indbyder de *små*, ikke dem, der er mægtige og toneangivende. Børnene er små, de er først ved at begynde livet. På samme måde med de trætte og bebyrdede, de er ganske vist ikke små mere, men byrderne tynger dem alligevel ned, så de bliver små på andre måder.

*Kom*, siger Jesus.

*2. Thorvaldsens Jesus*

I Vor Frue kirke i København, domkirken, står der en mægtig marmorstatue af billedhuggeren Thorvaldsen. Den forestiller Jesus, der breder armene ud. I kender den nok i utallige gengivelser, så I kan måske se den for jer. Den er blevet kritiseret for at være sødladen og sentimental, men det er nok mest, fordi kopierne ikke har samme virkning som originalen. For *den* viser en helt anderledes magtfuld herre, og den rigtige måde at opdage det på er, som en præst sagde til mig, når du knæler på alterskranken ved nadveren. Løft øjnene og se, der ser vor Herre på dig, han, som har al magt i himlen og på jorden og alligevel siger til dig: Kom til mig! *Det er først, når du knæler, du ser Jesus, som han er*.

På statuens *sokkel* står der ordene fra dagens evangelium: "*Kom til mig*". Og det gør vi - ved *dåben*, ved *nadveren*, ved *troen på det Guds ord*, som vi møder ved gudstjenesten, hvor bibelens ord bliver rettet til os hver især. "Kom", lyder det til dåbsbarnet, til nadvergæsten, til kirkegængeren, der er kommet ind i dette hus for at høre.

*3. Kom - hvem taler?*

Jesus siger: Kom! Men verden er fuld af mennesker, der også siger "kom": Kom og *køb*, kom og *stem* på mig, kom og *bliv medlem* af min forening, kom for jer har den rette opskrift på lykke, sundhed og rigdom. *Hvorfor* skulle det så først og fremmest være *Jesus*, vi kom til og fulgte?

Nej, det kan og skal der *ikke reklameres* for. Det er som med *kærligheden*, den bliver ikke mere tydelig for os, hvis vi får den begrundet eller forklaret. Tværtimod. Enten elsker du, eller også gør du ikke. Sådan også med *troen* - her er det enten-eller. Hvis du ikke kan høre, at det er den højeste mester og herre, der siger "kom til mig", så dur reklamer og anbefalinger ikke.

*4. Kom...alle*

Jesus siger: "*Kom til mig,* ***alle*.**..". Altså ikke kun børnene, der skal døbes, de unge, der går til præst, kirkegængerne, kirkemedlemmerne, de kristne. Nej - alle! Ethvert menneske på jorden er velkommen i hans øjne. *Her er ingen udelukket på forhånd.*

Og så alligevel, lige efter, at vi ser armene bredt ud, kom til mig, alle, så tilføjer han:

*5. ....alle I, som slider jer trætte og bærer tunge byrder.*

Nu henvender Jesus sig i *særdeleshed* til de udasede og overbebyrdede. Hvorfor? *Fordi de forstår, at de har brug for* noget andet og bedre. Hvem kender ikke til slid, stress og uendelig *træthed*. Og hvem husker ikke længslen efter noget nyt og anderledes, det kan lette tilværelsen?

Og *tunge byrder* - ja det oplever vi alle i kortere eller længere perioder. De tunge byrder kan være noget, vi selv vælger eller noget, som andre - eller tilfældet - læsser på os.

Men der er *forskel på byrder*. Nogle byrder er *reelle*, men der er sandelig også byrder, der *ikke* er det. *Hvad er det, vi vil med vores liv?* Måske har vi slidt og slæbt med byrder, som vi aldrig skulle have båret. Måske har vi sat os for høje mål, for lave mål eller for for misforståede mål. Og så må vi standse op og spørge os selv: Hvorfor er det egentlig vi løber så stærkt, hvad er det vi vil opnå? hvorfor vil vi så meget, hvorfor er vi så rastløse? Vi har dog alle et liv på jorden, som ikke varer evigt. Gælder det ikke om at bruge disse år så godt som muligt?

Ja, før i tiden drejede det sig på disse breddegrader om at *overleve.* Vi skal kun et par generationer tilbage, før det var sådan. Siden kom det til at dreje sig om at få nok velfærd, tilstrækkelig mange *statussymboler*. Og nu er vi nået til, at lykken er *at blive set og kendt*. Ja, hvor bor lykken mon?

*6. ...jeg vil give jer hvile*

- siger Jesus. Der *er* byrder, vi kan lægge fra os. Der er den hvile, som *han* kan give de trætte og tyngede.

Dengang han sagde de ord, var han *selv* aldeles ikke en rig mand, der sagde "kom" og dermed indbød alle og enhver til fest, lykke, rigdom og uendelig fornøjelse og afslapning. Nej - han var en fattig vandreprædikant i Mellemøsten. Han var *ikke* - eller i hvert fald ikke først og fremmest - *visdomslærer* eller sundheds-profet, der anviste os den rette motion, kost og livsstil. Og frem for alt havde han *ikke* nogen *sikkerhed* at byde på, ingen penge, ingen våben, ingen stærke venner.

Men han havde ord og handlinger, der overbeviste mennesker om, at der findes en anden, rigere og stærkere verden: *kærlighedens og sandhedens verden*, Guds kongerige, som han kaldte det, et kongerige, som han inviterede alle til at bo i. Her var alle befriede for falske mål og unyttige byrder, her var den hvile og glæde ved tilværelsen, som gav mulighed for at noget nyt og bedre kunne vokse op og blomstre.

*Og hvor var den verden*? - ja den *begyndte der, hvor Jesus mødte mennesker*, afslørede deres falskhed, gav dem det sande og gode, regnede dem for venner og Guds kære børn, uanset hvad de ellers var.

*7. Åbenbaret for umyndige*

Nogle forstår det bedre end andre. Som Jesus siger, er Guds Rige "*skjult for vise og forstandige og åbenbaret* ***for umyndige****"*.

Guds Rige er for de umyndige, børnene, og for en anden slags umyndige: dem som livet har trykket ned, så de blev små. Det kan ske, hvis alting er blevet for meget for os - eller det kan ske for et menneske, når det har indset, at det er løbet efter falske livsmål og har brug for hjælp til noget helt andet. - Men som sagt: det er skjult for de kloge og selvtilfredse og alle, der synes, de har deres på det tørre. De umyndige får en åbenbaring, når de knæler for Jesus som deres livs herre og mester i erkendelsen af, at det er hos ham, det virkelige liv er at finde:

"*Ingen kender Faderen undtagen Sønnen og den, som Sønnen vil åbenbare ham for*".

Når vi taler om *religion* vikler vi os ofte ind i håbløse diskussioner om, hvordan vi kan bevise eller afkræfte guds eksistens, som om gudstro skulle være det samme som at have meninger om noget overnaturligt.

Det nye testamente siger tværtimod, at *Gud* er en virkelighed, der kun møder os i *det menneske*, der hedder *Jesus*. Kristen tro betyder ene og alene at holde sig til ham, lytte til ham og følge ham. Fordi han er *Kristus* - og det ord kan vi oversætte til: *kongen i Guds Rige*.

*8. Syndens "byrde" - og syndernes forladelse som "hvilen"*

Og det betyder, at vi må lægge alle vores falske byrder fra os, først og fremmest den egoisme, som det er blevet så almindeligt at regne for tilværelsens grundlov.

Det er her, vi finder det, som kirken kalder *synd og skyld*, for med de ord menes den *byrde*, som den helt fordrejede og selvoptagne livsholdning er, den, som vi nærmest automatisk bliver tiltrukket af, og som har så negative følger for både os selv og for andre.

Så hvis vi forstår det på *den* måde, er det netop synden og skylden, vi skal lægge fra os.

I stedet for modtager vi den *hvile*, som hedder *syndernes forladelse*. Jesus åbner Guds Rige for os, selv om vi er, som vi er.

*9. Jesu åg og byrde*

Men livet består ikke i bare at læne sig tilbage og slappe af, for Jesus siger, at han giver os en anden byrde at bære på: "*Tag mit åg på jer, og lær af mig, for jeg er sagtmodig og ydmyg af hjertet, så skal I finde hvile for jeres sjæle. For mit åg er godt, og min byrde er let"*.

Hvad er det for et åg, hvilken byrde taler han om?

Vi kunne kalde det *kærlighed*. "*Bær hverandres byrder*", som apostlen Paulus siger det. Når vi bærer hverandres byrder, er det kærlighed. Vi kunne også sige, at Jesus tager de falske byrder af os, og ud af den *lettelse* det er at blive frelst fra dem, kommer *taknemmeligheden* og *gavmildheden* frem i stedet for. - *Det er Jesu gode åg, hans lette byrder, som vi skal bære i vores verden.*

Sådan møder vi Gud - i et menneske som os selv. Dér finder han os, for at føre os fra det falske i vores liv til det sande og gode. Han kalder på os og siger "Kom".

Så ---- ære være Faderen og Sønnen og Helligånden, som det var i begyndelsen, så nu og altid og i al evighed. - Amen.

**Kirkebøn :** Vor Gud og Far i himlen. Vi takker dig, fordi du har åbnet dit Rige for os i Jesus Kristus, vor Herre. - Vi bekender vores selvoptagethed og glemsomhed over for dig og vores medmennesker. Tilgiv os og sæt os på sporet igen med kurs imod det mål, du har sat for verden og for os selv. - Vi beder dig for alle syge, sørgende, bekymrede, fortvivlede og tvivlende mennesker. Vær du dem nær med trøst og hjælp. - Vi beder dig for alle kristne, styrk du os alle i troen og giv os din Ånds kraft og vejledning til at leve som dine børn. Tak for dåbens gave. Lad os gerne og opmærksomt samles om dåben og nadveren og lytte til dit ord - Hjælp og styrk alle dem, der har fået ansvar for andre betroet: Vores dronning og hele hendes hus, regering og folketing, regioners og kommuners råd og alle der skal administrere og holde orden på vores land. Vi beder dig for verdens ledere, at du vil give dem styrke til at arbejde for fred og retfærdighed. Giv dem og os alle din nåde, fred og velsignelse. Og før du os alle ad dine veje til dit evige rige.

**VII. Ulønnet hjælpepræst i Hostrup 1998-2001**

Da jeg flyttede til Løgumkloster, var jeg lektor ved Folkekirkens Pædagogiske Institut og ikke præst ved Løgumkloster Kirke. Men naturligvis havde jeg mulighed for at være afløser ved enkelte gudstjenester, hvis jeg blev bedt om det og selv var interesseret i det.

Min kone, Mette, blev ansat i en børnehave i Jejsing, beliggende i Hostrup Sogn vest for Tønder, et lille sogn på ca. 1100 indbyggere. Præsten, Ole Kamp, var formand for børnehavens bestyrelse, og ad den vej kom jeg lidt i forbindelse med ham. På et tidspunkt spurgte han mig, om jeg ikke kunne være interesseret i at afløse ham en gang imellem ved kirkens gudstjenester. Jeg tænkte, at det kunne være godt på mange måder. Dels holdt det mig i forbindelse med præstearbejde, dels vedligeholdt jeg min rutine for det tilfælde, at jeg senere skulle vælge at blive præst igen. - Jeg kunne jo ikke vide, om jeg blev træt af mit nye arbejde, ikke duede til det eller fik mit arbejde omdefineret, for Kirkeministeriet havde det med at skifte planer for præsteefteruddannelsen! - Et par af mine lærerkolleger i Løgumkloster var ulønnede hjælpepræster, en i Møgeltønder (rektor Niels Thomsen), en anden i Skærbæk (lektor Birgitte Thyssen). Det endte så med, at vi fik en tilsvarende ordning for mig i Hostrup kirke. Det var en ordning, som gjaldt for teologer, der havde undervisningsopgaver, så vidt jeg husker. Jeg skulle faktisk ansøge kirkeministeriet om at være med i en sådan ordning og også have menighedsrådets godkendelse. Ordningen skulle fornyes hvert år. Jeg var så ca. 3 år i Hostrup som ulønnet hjælpepræst. Jeg havde gudstjeneste cirka en gang om måneden. Det fungerede til alle tilfredshed, og jeg havde også i denne kirke et fint forhold til personalet og menighedsrådet. Kirkegængerne, der var pænt mange efter sognets størrelse, tog godt mod mig. Der blev holdt en lille sammenkomst for mig, både da jeg begyndte, og da jeg sluttede. At jeg sluttede, skyldtes det simpelthen, at arbejdspresset på min arbejdsplads var stort for mig, så stort, at det var svært at nå at forberede prædikener, for slet ikke at tale om besøg hos dåbsfamilier. Når jeg desuden skulle have en arbejdsformiddag om søndagen, syntes jeg efterhånden, at det var lige vel meget, sammen med alt det andet, jeg tog mig til.

**VIII. Efterskrift**

Fra 1997 til 2006 arbejdede jeg som lektor i religionspædagogik på Folkekirkens Pædagogiske Institut i Løgumkloster. I 2001 blev instituttet fusioneret med naboinstitutionen Præstehøjskolen, og det nye fælles navn for det hele blev Teologisk Pædagogisk Center Løgumkloster. 5 år efter min afsked blev denne institution så fusioneret med pastoralseminarierne og efteruddannelserne i Aarhus og København og fik det enkle (!) navn Folkekirkens Uddannelses- og Videnscenter.

Det er ikke opgaven her at fortælle om mine 9 år på Folkekirkens Pædagogiske Institut / Teologisk Pædagogisk Center, det er en historie helt for sig selv. Kun vil jeg sige, at det var en periode som på samme tid var udfordrende, krævende, anstrengende OG tilfredsstillende, berigende, opløftende, fordybende, horisontudvidende og glædebringende. Jeg har aldrig fortrudt, at jeg tog springet fra præstetilværelsen til noget helt andet. Jeg fik brugt de evner, jeg havde og udfoldet dem mere end nogen sinde. Jeg fik bred og dyb viden, udblik og indblik, et hav af kontakter og personlige møder. Jeg fik brugt mig selv, helt ud til grænserne, og blev klar over, hvad jeg kunne og hvad jeg trods alt ikke vidste og magtede. Det er nu engang vigtigt både at blive sig både sin viden og sin utilstrækkelighed bevidst!

Hvad fik jeg så ud det, hvordan flyttede det mig i forhold til tidligere? Den tidligere rektor på Præstehøjskolen, Niels Thomsen, udtrykte det engang på denne måde: "man bliver jo lidt radikal (her = yderligtgående) af at arbejde et sted som her".

Mit forhold til kirkelige retninger: *Tidehverv* følte jeg mig stadig mere fjernt fra. Især efter, at denne "bevægelse" leverede ideologi til Dansk Folkeparti. Jeg prøvede af et ærligt hjerte at finde fælles arbejdsformer sammen med de *kirkelige ungdomsbevægelser* (FDF, KFUM-spejderne m.fl.), mens det ikke var let af finde ret meget at tale med *Indre Mission og Luthersk Mission* om. I det hele taget blev jeg mere og mere rystet over at se, hvordan en renlivet *fundamentalisme* fik mere og mere tag i unge præster (af hankøn!). Hvordan kan en veluddannet teolog i ramme alvor være fundamentalist? Helligskriften er ikke faldet ned fra himlen, og hvis du aflirer den bevidstløst i en anden tid og på et andet sted, bliver der irrelevant eller direkte forkert. Du kan i det hele taget ikke læse og forstå og videregive uden at fortolke og oversætte! Ejendommeligt nok fik jeg en smule kontakt til den *karismatiske* del af folkekirken (bogen "Folk i kirke", Alpha 2003), ikke fordi jeg var tiltrukket af deres "halleluja-kristendom", men fordi jeg ville prøve at fastholde dem på det fælles lutherske. *Grundtvig* havde jeg fortsat et lidt dobbelt forhold til. Jeg havde det bedst med hans salmer og med hans kirkesyn - det, at kirken ikke bygger på Biblen, men på menighedens trosbekendelse, og at dåb og nadver er livskilder, mens prædikenen er "lyskilde", dvs. oplysning og personlig erfaring. *Højkirkelig* havde jeg aldrig været, men det havde præget min måde at holde gudstjeneste på.

Jeg tror ikke, jeg ændrede min teologi særligt meget i min tid i Løgumkloster, mest nok på det "ekklesiologiske" felt (*kirkesynet)*.

Mine møder med præster og teologer i andre landes lutherske kirker lærte mig, *hvor forskelligt, den evangelisk-lutherske arv kan forvaltes*. Både teologisk og praktisk. Meget af det, som vi bilder os ind er ærkeluthersk, grundtvigsk og pæredansk, er måske bare en romantisk forherligelse af fortiden, gumpetung konservatisme, berøringsangst i forhold til nutiden, uvilje til at ændre egne vaner, almindelig fantasiløshed og åndelig dovenskab.

Jeg blev meget *kritisk* over for folkekirkens historisk betingede, men mildest talt utilstrækkelige struktur, dens pengefråds, dens arbejdsformer og dens elendige personalepolitik.

*Folkekirken* vil efter min mening langsomt blive ændret markant - eller afviklet. Jeg gætter på det sidste (rent gæt er det dog ikke - medlemsprocenten falder år for år!) - og jeg ønsker det selv. Bindingen til staten vil uden tvivl blive løsnet eller fjernet. En evangelisk-luthersk kirke må have sine egne ledelsesformer. De bliver i hvert fald en nødvendighed, når den ikke længere er folkekirke (flertallets kirke). Der vil så nok opstå forskellige kirker. Hvilken kirke vil flertallet så være med i? Hvilken kirke vil jeg selv være med i?

I mine år som lektor fik jeg beskæftiget mig med mange spændende *pædagogiske* arbejdsformer. Men samtidig skærpede det min bevidsthed om, *for det første*: hvor vigtigt det er, at hver præst og underviser gør sig helt klart, hvilket *indhold* det er, der skal formidles pædagogisk. For mig at se: Trosbekendelsen og Fadervor, for nu at sige det kort. Vi skal lære at bede. Vi skal lære, hvem vi tror på og beder til. *For det andet*: formidlingen finder ikke kun sted ved automatisk overførelse af færdige former og formuleringer (selv om gentagelse i ord og ritualer er vigtig for indlæringen). Motivation er forudsætning for modtagelse. Menneske først, kristen så. "Ingen har guldtårer fældet, / som ej glimt af guldet så" (Højskolesangbogen 2006, nr. 93) Det er nødvendigt at tage *udgangspunkt i det andet menneske*: hvad spørger det efter, hvad søger det, hvordan tænker og føler det. Og læring finder først og fremmest sted der, hvor dette menneske selv *handler*. Og gerne i *fællesskab* med andre. Kristendom handler om, at vi som disciple følges med Jesus på vejen, lytter til det, han siger og gør, inddrager det i vores erfaringer, fortolker det ind i de situationer, der opstår - samtidig med at målet: Guds Rige, Guds altomfattende herredømme over os og verden, er Lyset forude og solskinnet over os.

"Har hånd du lagt på Herrens plov, / da se dig ej tilbage! / ...Tilbage vender livet ej, / tilbagegang er dødens vej...Det er jo kun en liden stund, / så er vort løb til ende...hvad da, når vi skal kvæde: / nu evig er vor glæde!" (af 2002-salmebogens nr. 633).

**IX. Kronologi**

**1944**

Født i Kapernaums Sogn, København NV. - Døbt i Kapernaumskirken

**1951-60**

1.-9. klasse, Hillerødgades Skole, København N.

**1953-57**

Medlem af FDF kreds 38, Ansgarkirken, København NV

**1956**

Min fars død

**1959**

Konfirmeret i Kapernaumskirken

**1962-67**

Kapernaumskirkens søndagsskole. Underviser. Senere pianist ved undervisningen / samværet

**1960-63**

Statsgymnasiet Schneekloths Skole, Frederiksberg - Nysproglig student 1963

**1963-69**

Flytter hjemmefra

Teologi, Københavns Universitet

**1967-69**

Elers Kollegium, København K

**1969**

Teologisk embedseksamen, Københavns Universitet

Pastoralseminariet, København

Ordineret i Helsingør Domkirke

Indsat som kaldskapellan i Ballerup Sogn

Gudstjenester i Skovvejens Kirkesal, arbejdsdistrikt Ballerup Nord

Indflytning i foreløbig embedsbolig, Hedeparken 67 st.h. og tv., Ballerup

Privat: Bryllup, Valsølille Kirke (Midtsjælland)

**1970**

Deltage i KFUM-spejdernes korpslejr i Holstebro

**1971**

Indflytning i nyopført embedsbolig, Thøger Larsens Allé 20, Ballerup

Tidehvervs sommermøde, 1.gang

**1972**

Tidehvervs sommermøde, 2.gang

Privat: Barn nr. 1 (Jens)

**1973**

Ansættelse

Afløsning, vikar under rådighedsordningen: Hagested-Gislinge

Tidehvervs sommermøde, 3.gang

**1974**

Afløsning, vikar under rådighedsordningen: a) Starreklinte-konfirmander i Odsherred, b) Hagested-Gislinge, c) Udby Hørby - - Jens Jørgen Thorsen-sagen

**1975**

Afløsning, vikar under rådighedsordningen: a) Hjembæk-Svinninge, b) Nr. Jernløse-Kvanløse, c) Ågerup

Tidehvervs sommermøde, 4.gang

Med i det sjællandske, tidehvervske "arbejdskonvent" (indtil 1992)

Svinninge aftenskole

Privat: Barn nr. 2 (Hans)

**1976**

Afløsning, vikar under rådighedsordningen: Hjembæk-Svinninge

Debatten om Kundby skoles nedlæggelse

Undervise en studerende under særpræsteordningen (kun et år)

Tidehvervs sommermøde, 5. gang

Svinninge aftenskole

**1977**

Afløsning, vikar under rådighedsordningen: Nr.Jernløse-Kvanløse, Butterup-Tuse

Medstifter af "Kundby Sogns Beboerforening", med foredrag, sangaftener, dilettant, revy og fester.

Tidehvervs sommermøde, 6. gang

Svinninge aftenskole

Privat: min kone begynder som støttepædagog i skolen (indtil august 1981)

**1978**

Afløsning, vikar under rådighedsordningen: Konfirmander på Jyderup privatskole

Tidehvervs sommermøde, 7. gang (holde foredrag)

Medlem af Gislinge-Kundby skolenævn (næstformand)

Medlem af Nordvestlige kommuners Forbundsskolekommission for det skolepsykologiske arbejde (indtil 1985)

**1979**

Afløsning, vikar under rådighedsordningen: a) Butterup-Tuse, b) Konfirmander på Jyderup privatskole

Kasserer for Merløse-Tuse herreders provstikonvent (indtil 1980)

Tidehvervs sommermøde, 8. og sidste gang

**1980**

Afløsning, vikar under rådighedsordningen: Konfirmander på bl.a. Jyderup privatskole

**1981**

Afløsning, vikar under rådighedsordningen:

a) Starreklinte-konfirmander, b) Sdr. Jernløse-Søstrup

Formand for Merløse-Tuse herreders præstekonvent (indtil 1997)

Privat: Barn nr. 3 (Maria)

**1982**

Afløsning, vikar under rådighedsordningen: Starreklinte-konfirmander

Foredrag i præstegården påbegyndes (indtil 1985)

Formand for Kundby skolenævn (indtil 1990)

Næstformand for skolekommission (indtil 1990)

**1983**

Afløsning, vikar under rådighedsordningen: Jyderup-Holmstrup, Skamstrup-Frydendal

Formand for den danske Præsteforenings kreds 12, Nordvestsjælland (indtil 1996)

**1984**

Afløsning, vikar under rådighedsordningen: Ågerup

Tillidsmand for præsterne i Holbæk provsti (indtil 1996)

Afslag på ansøgning om provstestilling i Holbæk provsti

Udmeldt af Socialdemokratiet

Privat: Barn nr. 4 (Martin)

**1985**

Månedskursus på Præstehøjskolen, Løgumkloster

Ud af forbundsskolekommissionen

Legestue for mødre på barsel m.v., ved min kone, Mette

**1986**

Afløsning, vikar under rådighedsordningen: Sdr. Asmindrup-Grandløse

Starter et børnekor ved kirken

Kasserer for Holbæk provstikomité for Ydre Mission

Privat: Min kone begynder som kommunal dagplejer (indtil 1992)

**1987**

Afløsning, vikar under rådighedsordningen: Tølløse, Skt. Nikolaj, Holbæk

Kirkens børnekor overtages af organisten

Medlem af Holbæks provstikomité for Ydre Mission (indtil 1989)

**1989**

Medlem af Roskilde Stiftsudvalg for mellemkirkeligt arbejde (indtil 1994)

Medlem af boligvurderingsgruppen for Roskilde Stifts præsteboliger, som repræsentant for Den

Danske Præsteforening (indtil 1991)

Standse som kasserer for Holbæk provstikomité for Ydre Mission

Deltage i kursus i Løgumkloster: Musik og teologi.

Privat: Barn nr. 5 (Karen)

**1990**

Afløsning, vikar under rådighedsordningen: Hagested-Gislinge, Udby-Hørby

Deltage i kursus i Løgumkloster om indledende konfirmationsforberedelse

Udgive undervisningsvejledningen "Vi er Guds hus og kirke nu"

Opstart af indledende konfirmationsforberedelse (minikonfirmander)

Besøg af delegation fra den ungarske lutherske kirke

Ud af skolenævn, skolekommission og forbundsskolekommission

**1991**

Afløsning, vikar under rådighedsordningen: Stigs Bjergby-Mørkøv

Medlem af Det Mellemkirkelige Råd (indtil 1994)

Deltager i Nordisk - Tysk Konvents møde i Finland

Deltager i Det Lutherske Verdensforbunds møde i Riga, Letland

Privat: Medlem af bestyrelsen for Holbæk Løbe- og Motionsklub

**1992**

Afløsning, vikar under rådighedsordningen: Stigs Bjergby-Mørkøv

Tjenstligt møde hos biskoppen

Deltage i kursus på Præstehøjskolen i Løgumkloster vedr. indledende konfirmationsforberedelse.

Slut med deltagelse i det tidehvervske arbejdskonvent.

Første sommerfest i præstegårdshaven ("grundlovsfest")

Medlem af Folkekirkens Nødhjælps Styrelse (indtil 1994)

Nordisk - Tysk Kirkekonvent i Bad Sarow, SØ for Berlin

Privat: Min kone standser som kommunal dagplejer og får arbejde som børnehavepædagog i Kundby

**1993**

Afløsning, vikar under rådighedsordningen: Butterup-Tuse

Indledende konfirmationsforberedelse, i samarbejde mellem 3 pastorater med fælles underviser,

påbegyndes

Med delegation fra Folkekirkens Nødhjælp: rejse til den lutherske Arcotkirke i Sydindien

**1994**

Afslag på ansøgning om et præsteembede

Afslag på ansøgning om stilling som provst.

Ud af Det Mellemkirkelige Råd

Ud af Roskilde Stifts mellemkirkelige udvalg

Ud af Folkekirkens Nødhjælps styrelse

Ind i bestyrelsen for Nordisk - Tysk Kirkekonvent (indtil 1998), planmøde i Berlin

Ind i en arbejdsgruppe (bestående af stiftsrepræsentanter) omkring en planlagt håndbog om

indledende konfirmationsforberedelse (se 1996)

Ind i en arbejdsgruppe ved forlaget RPC, Religionspædagogisk Centers arbejdsgruppe vedrørende

et undervisningsmateriale om indledende konfirmationsforberedelse

Nyt: kursusleder, Holbæk Folkeuniversitet (indtil 1997), i år om Søren Kierkegaard.

Kundby voksenkor startes op, i præstegården (under Svinninge aftenskole)

Ind i: Løgumkloster - arbejdsgruppe om opstart af indledende konfirmationsforberedelse,

Folkekirkens Pædagogiske Institut, Løgumkloster

Privat: Ud af bestyrelsen for Holbæk Løbe- og Motionsklub

**1995**

Afløsning, vikar under rådighedsordningen: Udby-Hørby

Begynde med august - opstartsgudstjeneste (plus møde i præstegården) for de kommende 3. og 7.

klasser og deres forældre

Gospelkoncert i kirken for første gang (Etta Cameron)

Forsøg med gudstjeneste nytårsaften

Standse som formand for Merløse-Tuse herreders provstikonvent

Nordisk - Tysk Kirkekonvent i Gran, Norge og planmøde i Berlin

Studiekreds om det forudsete bispevalg i Roskilde (fortsatte ind i 1996)

Undervise på Holbæk Folkeuniversitet om Det gamle Testamente

Undervise på FOF Holbæk om Søren Kierkegaard

Medlem af stiftets katastrofeberedskab af præster

Kurser og foredrag om indledende konfirmationsforberedelse flere steder

**1996**

Afløsning, vikar under rådighedsordningen: Udby-Hørby, Hjembæk-Svinninge

Standse som formand for kreds 12 i Den Danske Præsteforening

Standse som tillidsmand for præsterne i Holbæk provsti

Standse som kredsrepræsentant for kreds 12 ved Præsteforeningens repræsentantmøder

En privat lyskomité samler penge ind til belysning af Kundby kirke

Deltage i kursus på Folkekirkens Pædagogiske Institut, Løgumkloster om indledende konfirmationsforberedelse - Medforfatter til bogen "Ud fra en gudstjenstlig sammenhæng

Medforfatter til undervisningsmaterialet om indledende konfirmationsmateriale "Skibet er ladet med" fra RPF

Nordisk - Tysk Kirkekonvent i Güstrow, Østtyskland og planmøde i Berlin

Undervise på Holbæk Folkeuniversitet om salmebogen

Medlem af Holbæk Folkeuniversitets bestyrelse

**1997**

Deltage i kursus på Folkekirkens Pædagogiske Institut, Løgumkloster i om indledende konfirmationsforberedelse

Ansættelse som lektor i religionspædagogik på FPI, Folkekirkens Pædagogiske Institut i Løgumkloster, senere fusioneret med Præstehøjskolen til Teologisk Pædagogisk Center

Privat: Min kone, Mette, ansættes som børnehavepædagog i Jejsing børnehave ved Tønder

**1998 - 2001**

Ulønnet hjælpepræst i Hostrup Sogn ved Tønder

**2006**

Åremålsansættelsen på Teologisk Pædagogisk Center Løgumkloster udløber

Pensionist

**2008**

Privat: min kone, Mette, går på efterløn

**2010**

Sidste vikargudstjeneste, Løgumkloster Kirke